(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΘ΄

Παρασκευή, 11 Απριλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Χ. Θεοχάρη και Ι. Αχμέτ. , σελ.   
3. Ανακοινώνεται ότι τη συνεδρίαση παρακολουθούν μέλη από τις Καλλίτυχες Πανοράματος της Θεσσαλονίκης της οργάνωσης ΑΧΕΠΑ, μαθήτριες και μαθητές και συνοδοί εκπαιδευτικοί από το 10ο Δημοτικό Σχολείο Καλλιθέας, το 1ο Γυμνάσιο Ταύρου, το 2ο Γυμνάσιο Θήβας, το Ενιαίο Ειδικό Επαγγελματικό Γυμνάσιο-Λύκειο Πειραιά, το 2ο Επαγγελματικό Λύκειο Γαλατσίου, το Γενικό Λύκειο Δερβενίου Κορινθίας, το 4ο Γυμνάσιο Κομοτηνής, το Δημοτικό Σχολείο Μεγάλων Καλυβίων Τρικάλων, το 21ο Δημοτικό Σχολείο Ιωαννίνων, το 50ο Δημοτικό Σχολείο Πάτρας και από το Γυμνάσιο Χέρσου Κιλκίς., σελ.   
4. Ειδική Ημερήσια Διάταξη: Συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του», περί αποδοχής ή μη της πρότασης για την άσκηση δίωξης, κατά του ως άνω πρώην Υφυπουργού, και λήψη απόφασης, με μυστική ψηφοφορία, επί της προτάσεως της Επιτροπής για την καταγγελλόμενη πράξη για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμά της, σύμφωνα με τις διατάξεις των άρθρων 86 του Συντάγματος, 153 επί του Κανονισμού της Βουλής και του ν.3126/2003 «Ποινική Ευθύνη των Υπουργών», σελ.   
5. Ανακοινώνεται επιστολή του κ. Χρήστου Τριαντόπουλου., σελ.   
6. Ανακοινώνεται το αίτημα-πρόταση της Κοινοβουλευτικής Ομάδας του Κομμουνιστικού Κόμματος Ελλάδος., σελ.   
7. Mυστική ψηφοφορία επί της πρότασης της επιτροπής για την καταγγελλόμενη πράξη της παράβασης καθήκοντος, άρθρο 259 του Ποινικού Κώδικα, για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμα της ως άνω επιτροπής και λήψη απόφασης για την άσκηση ή μη δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου, σύμφωνα με τις διατάξεις της παραγράφου 3 του άρθρου 157 και του άρθρου 73 του Κανονισμού της Βουλής., σελ.   
8. Σφραγισμένες επιστολές στη μυστική ψηφοφορία, σύμφωνα με το άρθρο 70Α του Κανονισμού της Βουλής., σελ.   
9. Ανακοινώνεται ότι κατόπιν του αποτελέσματος της διεξαχθείσης μυστικής ψηφοφορίας, η Βουλή αποδεχόμενη το πόρισμα και την πρόταση για άσκηση δίωξης της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του», αποφάσισε την άσκηση ποινικής δίωξης για την αξιόποινη πράξη, όπως αυτή περιγράφεται στο ως άνω πόρισμα το οποίο καταχωρίστηκε στα Πρακτικά της Ολομέλειας της Βουλής της συνεδρίασης της 7ης Απριλίου 2025., σελ.   
10. Ανακοινώνεται ότι η Ολομέλεια της Βουλής αποφασίζει την άσκηση ποινικής δίωξης κατά του πρώην Υφυπουργού παρά τω Πρωθυπουργώ, κ. Χρήστου Τριαντόπουλου, για το χρονικό διάστημα μεταξύ 3-3-2023 και 6-3-2023 για την ακόλουθη αξιόποινη πράξη: παράβασης καθήκοντος (άρθρο 259 ΠΚ)., σελ.   
11. Ανακοινώνεται ότι ο Πρόεδρος της Βουλής θα απευθύνει επιστολή προς τον Υπουργό Δικαιοσύνης κ. Γεώργιο Φλωρίδη για να αποστείλει κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας, που έχουν τα νόμιμα προσόντα, προκειμένου σε προσεχή συνεδρίαση της Ολομέλειας να αναδειχθούν διά κληρώσεως τα πέντε τακτικά και τα τρία αναπληρωματικά μέλη του Δικαστικού Συμβουλίου, καθώς και ο ασκών καθήκοντα εισαγγελέα με τον αναπληρωτή του., σελ.   
13. Επί προσωπικού θέματος, σελ.   
14. Επί διαδικαστικού θέματος, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
  
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΡΕΤΤΑΚΟΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΡΑΟΓΛΟΥ Θ. , σελ.   
 ΚΑΣΙΜΑΤΗ Ε. , σελ.   
 ΚΕΦΑΛΑ Γ. , σελ.   
 ΚΕΦΑΛΑ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΝΤΗΣ Ι. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ Θ. , σελ.   
 ΠΑΦΙΛΗΣ Α. , σελ.   
 ΠΕΡΚΑ Θ. , σελ.   
 ΠΛΕΥΡΗΣ Α. , σελ.   
 ΡΟΥΝΤΑΣ Γ. , σελ.   
 ΣΑΛΜΑΣ Μ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΙΓΚΑΣ Β. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
  
Β. Επί προσωπικού θέματος:  
  
 ΣΚΥΛΑΚΑΚΗΣ Θ. , σελ.   
  
Γ. Επί διαδικαστικού θέματος:

ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
  
Δ. ΠΑΡΕΜΒΑΣΕΙΣ:  
  
  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΘ΄

Παρασκευή 11 Απριλίου 2025

Αθήνα, σήμερα στις 11 Απριλίου 2025, ημέρα Παρασκευή και ώρα 9.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-4-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΗ΄ συνεδριάσεώς του, της Πέμπτης 10ης Απριλίου 2025, σε ό,τι αφορά την ψήφιση στο σύνολο του σχεδίου νόμου: «Ενίσχυση της κεφαλαιαγοράς και άλλες διατάξεις»)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του», περί αποδοχής ή μη της πρότασης για την άσκηση δίωξης, κατά του ως άνω πρώην Υφυπουργού, και λήψη απόφασης, με μυστική ψηφοφορία, επί της προτάσεως της Επιτροπής για την καταγγελλόμενη πράξη για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμά της, σύμφωνα με τις διατάξεις των άρθρων 86 του Συντάγματος, 153 επί του Κανονισμού της Βουλής και του ν.3126/2003 «Ποινική Ευθύνη των Υπουργών», όπως ισχύουν.

Η συζήτηση του πορίσματος θα διεξαχθεί σύμφωνα με την παράγραφο 3 του άρθρου 86 του Συντάγματος και με το άρθρο 157 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης, θα είναι γενική και θα αναφέρεται στην παραδοχή ή μη της πρότασης για την άσκηση δίωξης.

Ειδικότερα ως προς τη διαδικασία της συζήτησης και όπως είχαμε αποφασίσει κατά τη συζήτηση της προτάσεως σύστασης στη συνεδρίαση της 4ης Μαρτίου 2025, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο δέκα κατά προτεραιότητα ομιλητών, στον οποίο θα εκπροσωπηθούν ισαρίθμως οι εννέα Κοινοβουλευτικές Ομάδες και ένας από τους Ανεξάρτητους Βουλευτές με χρόνο ομιλίας για τον καθένα δεκαπέντε λεπτά, χωρίς δικαίωμα δευτερολογίας.

Ο δεύτερος κύκλος κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής θα απαρτίζεται από δεκαέξι Βουλευτές, συγκεκριμένα, έξι Βουλευτές από την Κοινοβουλευτική Ομάδα της Νέας Δημοκρατίας, δύο Βουλευτές από την Κοινοβουλευτική Ομάδα του ΠΑΣΟΚ - Κίνημα Αλλαγής, μία ή έναν Βουλευτή από την Κοινοβουλευτική Ομάδα του Συνασπισμού Ριζοσπαστικής Αριστεράς - Προοδευτική Συμμαχία μία ή έναν Βουλευτή από την Κοινοβουλευτική Ομάδα του Κομμουνιστικού Κόμματος Ελλάδος, έναν Βουλευτή από την Κοινοβουλευτική Ομάδα Ελληνική Λύση, μία ή έναν Βουλευτή από την Κοινοβουλευτική Ομάδα Νέα Αριστερά, έναν Βουλευτή από την Κοινοβουλευτική Ομάδα ΝΙΚΗ, μία ή έναν βουλευτή από την Κοινοβουλευτική Ομάδα Πλεύση Ελευθερίας, έναν Βουλευτή από την Κοινοβουλευτική Ομάδα Σπαρτιάτες και έναν Ανεξάρτητο Βουλευτή, με χρόνο ομιλίας για τον κάθε ομιλητή πέντε λεπτά χωρίς δικαίωμα δευτερολογίας, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει τον ενιαίο κατάλογο για να τηρηθεί η κατ’ αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων. Η διάρκεια αγόρευσης του Πρωθυπουργού είναι μέχρι είκοσι λεπτά και μέχρι δεκαπέντε λεπτά για τους Προέδρους των υπόλοιπων Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Οι Υπουργοί και οι Αναπληρωτές Υπουργοί, εφόσον επιθυμούν, μπορούν να μιλήσουν για δέκα λεπτά της ώρας.

Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές για δώδεκα, έξι και τρία λεπτά, εκτός αν έχει προηγηθεί η ομιλία του Προέδρου της Κοινοβουλευτικής Ομάδας, οπότε θα περιοριστούν στον χρόνο της δευτερολογίας και της τριτολογίας. Οι Πρόεδροι των Κοινοβουλευτικών Ομάδων, οι Υπουργοί, καθώς και Κοινοβουλευτικοί Εκπρόσωποι, σύμφωνα με το Σύνταγμα και τον Κανονισμό της Βουλής, έχουν δικαίωμα να παρεμβαίνουν διά μέσου των αγορεύσεων των ομιλητών του καταλόγου μέχρι τρεις φορές χωρίς καμία εξαίρεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού το λέει αυτό;

**ΠΡΟΕΔΡΕΥΩΝ (Ιωάννης Πλακιωτάκης):** Σύμφωνα με το άρθρο 157 παράγραφος 2 του Κανονισμού της Βουλής, κατά τη διάρκεια της συζήτησης η Βουλή μπορεί να καλέσει εκείνον κατά του οποίου στρέφεται η πρόταση άσκησης δίωξης και αν ακόμη δεν είναι μέλος της Κυβέρνησης, Υφυπουργός ή Βουλευτής, να εμφανιστεί ενώπιόν της και να ακουστεί.

Το δεύτερο εδάφιο της παραγράφου 6 του άρθρου 155 εφαρμόζεται αναλόγως, δηλαδή, σε κάθε περίπτωση το πρόσωπο αυτό έχει δικαίωμα να υποβάλει στη Βουλή έγγραφο, υπόμνημα που καταχωρίζεται στα Πρακτικά.

Το πρόσωπο κατά του οποίου στρέφεται η πρόταση, εφόσον το επιθυμεί, προτείνω να μιλήσει για τριάντα λεπτά.

Το Σώμα συναινεί;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, θα ήθελα τον λόγο επί της διαδικασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, κι εγώ θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Θα τοποθετηθώ επί της διαδικασίας.

Κυρίες και κύριοι Βουλευτές, ζήτησα τον λόγο, γιατί οφείλω, ξεκινώντας αυτήν την συνεδρίαση, να σας καταθέσω την άποψή μας και να καταγγείλω τον αντισυνταγματικό και παράνομο χαρακτήρα της σημερινής συνεδρίασης.

Ο όρκος μας στο Σύνταγμα αλλά και ο εθνικός όρκος που έχουμε δώσει να εκπροσωπούμε την ελληνική κοινωνία, μας υποχρεώνουν να ζητήσουμε να διακοπεί η σημερινή παράνομη και αντισυνταγματική συνεδρίαση της Βουλής, για να προστατεύσουμε εμείς, οι Βουλευτές, το κράτος δικαίου και την αλήθεια και για να υπερασπιστούμε την αναγκαιότητα της απόδοσης δικαιοσύνης, που είναι το οξυγόνο της δημοκρατίας και της κοινωνίας μας.

Κυρίες και κύριοι Βουλευτές, από τη στάση σας σήμερα θα κριθεί αν θα βάλετε τη δική σας υπογραφή σε μία μελανή σελίδα του Κοινοβουλίου, σε ένα πραξικόπημα κατά των κανόνων δικαίου, που εξελίσσεται με θύτη -και της δικαιοσύνης και της αλήθειας- την Κυβέρνηση της Νέας Δημοκρατίας και εντολέα τον ίδιο τον Πρωθυπουργό.

Κύριε Πρόεδρε, η διαδικασία που σχεδιάζετε να ολοκληρωθεί σήμερα παραβιάζει το άρθρο 86 του Συντάγματος, παραβιάζει τον ν.3126/2003, «Περί Ευθύνης Υπουργών», παραβιάζει το άρθρο 156 του Κανονισμού της Βουλής και θεμελιώδεις αρχές της ποινικής δικονομίας. Διότι η Κυβέρνηση επέλεξε -φιμώνοντας το Κοινοβούλιο και τους Βουλευτές, απαγορεύοντας να ασκήσουν τα καθήκοντά τους- να προσπεράσει το πρώτο και βασικό στάδιο της προκαταρκτικής εξέτασης, να μην αντιστοιχήσει πραγματικά γεγονότα με αδικήματα και να στείλει απευθείας στο Δικαστικό Συμβούλιο τον κ. Τριαντόπουλο, χωρίς εξέταση και κρύβοντας την αλήθεια.

Γνωρίζετε πάρα πολύ καλά ότι η επιτροπή όφειλε, με βάση το άρθρο 86 του Συντάγματος και το αντίστοιχο 156 άρθρο του Κανονισμού της Βουλής, να ασκήσει τον ρόλο του Εισαγγελέα Πρωτοδικών, δηλαδή να διενεργήσει προκαταρκτική εξέταση και να καταλήξει στην άσκηση μη ποινικής δίωξης, με αιτιολογημένο πόρισμα. Αυτό λέει το άρθρο 156 του Κανονισμού.

Η απόφαση, όμως, της Πλειοψηφίας για απευθείας παραπομπή του κ. Τριαντόπουλου, παρακάμπτοντας δηλαδή τον έλεγχο του Κοινοβουλίου, απεμπολεί την ανάλογη του Κώδικα Ποινικής Δικονομίας αρμοδιότητα του Εισαγγελέα Πρωτοδικών που έχει η επιτροπή. Άρα, παραβιάζει κατάφωρα και το Σύνταγμα και τον Κανονισμό.

Τα μέλη της επιτροπής κλήθηκαν να καταθέσουν πορίσματα, χωρίς να εξετάσουν μάρτυρες, παρ’ όλο που είχαμε καταθέσει σχετικό κατάλογο. Για να μην υπάρχει καμία -αν θέλετε- αμφιβολία, κύριε Πρόεδρε, καταθέτω στα Πρακτικά τον κατάλογο μαρτύρων, ακριβώς για να ξέρει η ελληνική κοινωνία και να βρίσκεται στα Πρακτικά της Βουλής ότι πρώτος στον κατάλογο μαρτύρων του ΣΥΡΙΖΑ είναι ο κ. Μητσοτάκης που αρνηθήκατε να έρθει να καταθέσει.

Παρακαλώ πολύ.

(Στο σημείο αυτό ο Πρόεδρος του ΣΥΡΙΖΑ **-** Προοδευτική Συμμαχία κ. Σωκράτης Φάμελλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ταυτόχρονα, ενώ οι Βουλευτές ζήτησαν ξεκάθαρα να έρθει στην επιτροπή το σύνολο της δικογραφίας μαζί με τις πραγματογνωμοσύνες και να έρθουν οι τεχνικοί σύμβουλοι, θεσμικοί παράγοντες, για να δοθούν πληροφορίες, δεν το δεχτήκατε. Με αυτά τα δεδομένα, οποιαδήποτε πορισματική έκθεση, κύριε Πρόεδρε, που έχετε στα χέρια σας μόνο ανεπαρκής, ελλιπής και μη ασφαλής θα μπορούσε να είναι.

Γι’ αυτόν τον λόγο, εμείς δεν το θέτουμε σήμερα για πρώτη φορά, αλλά έχουμε καταθέσει γνώμη, τεκμηρίωση και διαφωνία για τη διαδικασία αυτή. Άρα, κύριε Πρόεδρε, το ερώτημα είναι αν γνωρίζει η Βουλή και αν γνωρίζουν οι Βουλευτές της Συμπολίτευσης -κυρίως- ότι προχωρούν σε μια παράνομη πράξη.

Καταθέτω και αυτήν τη γνώμη, για να μην πει κανείς και καμία ότι δεν ήξερε, τη συνέχεια.

Παρακαλώ.

(Στο σημείο αυτό ο Πρόεδρος του ΣΥΡΙΖΑ **-** Προοδευτική Συμμαχία κ. Σωκράτης Φάμελλος, καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτόν τον λόγο, κυρίες και κύριοι Βουλευτές, ζητάμε να διακοπεί η διαδικασία και να γίνει αυτό που όφειλε να κάνει η Βουλή εξαρχής: Να παραπεμφθεί εκ νέου η υπόθεση στην προκαταρκτική επιτροπή, να κληθούν μάρτυρες, να έρθουν πραγματογνώμονες, να έρθουν πραγματογνωμοσύνες, να έρθουν οι δικογραφίες, να έρθουν οι συγγενείς των θυμάτων και να εφαρμοστεί η προβλεπόμενη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Έτσι, κύριε Πρόεδρε, να μπορέσουμε να αναγνωρίσουμε κι εμείς, ως μέλη της Βουλής, το κατηγορητήριο, διότι με την διαδικασία αυτήν που κάνατε οδηγείτε σε μία περιορισμένη αποτύπωση μίας πλημμεληματικής παράβασης καθήκοντος. Δηλαδή, με την διαδικασία, κυρίες και κύριοι Βουλευτές, που ακολουθεί η Νέα Δημοκρατία, με εντολή του κ. Μητσοτάκη, δεν εξετάζονται τα αδικήματα της προσβολής μνήμης νεκρού, της υπόθαλψης εγκληματία, της κακουργηματικής απιστίας -ως προς τη χρηματοδότηση- και όλα αυτά θάβονται.

Έρχεται εδώ η Κυβέρνηση και μάλιστα με τον Υπουργό που έχει πει ότι όποιος ασχολείται με το μπάζωμα είναι «για τα μπάζα» και μπαζώνουν την αλήθεια. Η Κυβέρνηση σήμερα, κυρίες και κύριοι Βουλευτές, έρχεται να μπαζώσει την αλήθεια αλλά και το Κοινοβούλιο. Και ποιος ξέρει πόσα άλλα αδικήματα ακόμα κρύβονται, γιατί δεν γίνεται εξέταση και πόσοι ακόμα εμπλεκόμενοι και ένοχοι.

Εμείς ξέρουμε πάρα πολύ καλά γιατί το κάνετε αυτό και το ξέρει και η ελληνική κοινωνία, δυστυχώς για εσάς. Δεν θέλετε να έρθει ο κ. Μητσοτάκης, δεν θέλετε να έρθουν οι Σκέρτσος, Γεραπετρίτης, που ήταν παραλήπτες των e-mail του μπαζώματος, δεν θέλετε να αποκαλυφθεί η συγκάλυψη και έτσι να αποκαλυφθούν οι ευθύνες της Κυβέρνησης για την σύγκρουση των τρένων, γιατί η σύγκρουση των τρένων έχει ξεκάθαρες ευθύνες της Κυβέρνησης Μητσοτάκη. Και δεν θέλετε, βέβαια, να αποκαλυφθεί και ο εντολέας, ποιος ήταν αυτός που έδωσε εντολές στον κ. Τριαντόπουλο για το μπάζωμα. Αλλά όλοι ξέρουν ότι ο κ. Τριαντόπουλος ήταν εκεί με εντολή του κ. Μητσοτάκη. Το έλεγε ο ίδιος, το έλεγε στα δελτία Τύπου, το έλεγε στις συνεντεύξεις του. Και τελικά, για να μη μιλήσει ο κ. Τριαντόπουλος, στήσατε μία κανονική ομερτά μέσα στην ελληνική Βουλή. Τον καλύπτετε για να σας καλύπτει!

Αυτά γίνονται μόνο σε επεισόδια της μαφίας, κυρίες και κύριοι Βουλευτές της Νέας Δημοκρατίας! Υπηρετείτε ομερτά μέσα στο Ελληνικό Κοινοβούλιο και θέλετε να μην ανοίξει η συζήτηση, προφανώς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, η συζήτηση για την ασφάλεια των τρένων, κύριε Πρόεδρε, οφείλω να σας πω και ερχόμενος την τελευταία εβδομάδα στις Βρυξέλλες ότι έχει επιβεβαιωθεί και με έγγραφο της Ευρωπαϊκής Επιτροπής. Ο ίδιος ο κ. Τζιτζικώστας έχει στείλει προειδοποιητική επιστολή στην Ελλάδα που καταγράφει τα ελλείμματα ασφάλειας, που η Κομισιόν διαπιστώνει από την Ελληνική Κυβέρνηση, με ευθύνες της δικής σας Κυβέρνησης. Και ξέρουμε ότι ακόμη και σήμερα -το λέει και ο Πρωθυπουργός- δεν υπάρχει ασφάλεια στους σιδηροδρόμους, εφ’ όσον υπόσχεστε ότι αυτό θα γίνει το 2027.

Και τώρα, που η ελληνική κοινωνία είναι έξω στους δρόμους και ζητάει απαντήσεις, εσείς τους κοροϊδεύετε ακόμα μία φορά. Ενώ υποσχεθήκατε, εδώ μέσα, στη Βουλή, ότι θα γίνει διερεύνηση του μπαζώματος και της καταστροφής πειστηρίων εγκλήματος, κοροϊδεύετε τους πολίτες, διότι συγκροτήσατε μια προκαταρκτική επιτροπή, την οποία κλείσατε μέσα σε τρεις μέρες. Στο έγκλημα των Τεμπών, τελικά, η ελληνική κοινωνία παραμένει στο ίδιο έργο θεατής. Μετά από μια εξεταστική επιτροπή παρωδία, τώρα κάνετε μια προκαταρκτική επιτροπή παρωδία, με μια περιορισμένη λειτουργία επιτροπής και μια προσβλητική επιστολή Τριαντόπουλου.

Τελικά, σε ποιο συμπέρασμα, κύριε Πρόεδρε, καταλήγει το πόρισμα της Νέας Δημοκρατίας; Προσέξτε: Ο κ. Τριαντόπουλος δηλώνει ότι δεν είναι ένοχος, αλλά δηλώνει ότι ως ένοχος θέλει να παραπεμφθεί και εσείς συμφωνείτε ότι δεν είναι ένοχος, αλλά είναι ένοχος. Τελικά, είναι ή δεν είναι ένοχος ο κ. Τριαντόπουλος; Συμφωνείτε με την επιστολή του που ζητάει παραπομπή, ενώ δηλώνει αθώος; Αυτό είναι το απόλυτο παράλογο και ο φαρισαϊσμός.

Δυστυχώς, οι μεθοδεύσεις σας δεν έχουν τέλος, γιατί αυτήν την εβδομάδα το πέπλο της συγκάλυψης εξαπλώθηκε και στο πόρισμα του ΕΟΔΑΣΑΑΜ. Στις 5 Μαρτίου ο κ. Μητσοτάκης εδώ, μέσα στη Βουλή, μας έλεγε ότι το πόρισμα ΕΟΔΑΣΑΑΜ είναι ένα αντικειμενικό κείμενο το οποίο πρέπει να δεχτούμε στην ολότητά του και το οποίο ουδείς μπορεί να αμφισβητήσει και ο κ. Σκέρτσος ισχυριζόταν ότι αυτό το πόρισμα είναι ευαγγέλιο εθνικής αυτογνωσίας. Μέσα σε έναν μήνα έρχεστε εσείς να το αμφισβητήσετε. Γιατί; Κάνετε το άσπρο μαύρο μόνο και μόνο για να καλύπτετε τις ευθύνες της Κυβέρνησης.

Και ερωτώ: Προσωπικότητα, ηθική, ευθιξία έχετε ή δεν έχετε; Μπορεί μέσα σε έναν μήνα για τα ίδια πράγματα να λέτε ακριβώς τα αντίθετα και μάλιστα για μια διοίκηση ενός μη ανεξάρτητου φορέα, όπως λέει η Κομισιόν, που διορίσατε εσείς; Προσβάλλετε επιστήμονες, θεσμούς με μία επικοινωνιακή καταιγίδα, για να πείτε ότι δεν υπήρχε πυρόσφαιρα. Και ερωτώ: Τα βίντεο τα έχετε δει; Τα ηχητικά ντοκουμέντα με τις κραυγές αγωνίας «Δεν έχω οξυγόνο» τα έχετε ακούσει; Αυτά είναι ψέματα; Όλα αυτά βγήκαν από τη φαντασία της ελληνικής κοινωνίας;

Και σε αυτήν την ανήθικη μεθόδευση συμμετέχει για ακόμη μία φορά και η ηγεσία της δικαιοσύνης με μία απαράδεκτη παρέμβαση, ως «μακρύ χέρι» του κ. Μητσοτάκη. Αλλά γνωρίζουμε σε όλα τα περιστατικά του δικαίου τι έχει κάνει η ηγεσία της δικαιοσύνης στη χώρα μας. Και την επόμενη μέρα τα αλλάξετε όλα. Και ξέρετε γιατί τα αλλάξατε; Γιατί μέσα στην αποδόμηση του πορίσματος που κάνατε, εμπλέξατε και επιστήμονες και θεσμούς, όπως ο ΕΡΑ, η ευρωπαϊκή αρχή και φοβηθήκατε ότι θα εκτεθείτε. Τα αλλάζετε την επόμενη μέρα. Το ερώτημα είναι η δίωξη της Εισαγγελέως του Αρείου Πάγου συνεχίζεται, αφού εσείς κάνετε μία κωλοτούμπα ξανά για το πόρισμα;

Έχετε φτάσει στο σημείο να μπλοκάρετε ακόμα και τη συζήτηση για την ασφάλεια των ελληνικών σιδηροδρόμων στο Ευρωκοινοβούλιο. Ενώ ο Επίτροπος δεν αρνείται, εσείς και η ευρωομάδα του Ευρωπαϊκού Λαϊκού Κόμματος, ο κ. Βέμπερ με τον κ. Μητσοτάκη έχουν συμφωνήσει να μην πάει στην ολομέλεια του Ευρωκοινοβουλίου μια συζήτηση η οποία είναι αναγκαία για την ελληνική κοινωνία. Έφτασε σε σημείο ο Κυβερνητικός Εκπρόσωπος να μας πει ότι επειδή μαλώνατε εσείς με τη διοίκηση που βάλατε στον ΕΟΔΑΣΑΑΜ για το πόρισμα, δεν υπήρξε μπάζωμα και δεν υπήρξε συγκάλυψη.

Θέλω να ρωτήσω: Επειδή σήμερα θα συζητήσετε -αυτές είναι οι διαθέσεις σας, εμείς ελπίζουμε να μην το κάνετε- για το μπάζωμα και την προκαταρκτική, τα τριακόσια κυβικά μέτρα χώματος, τουλάχιστον, μαζί με γενετικό υλικό που βρέθηκαν στο οικόπεδο του εργολάβου, ήταν ή δεν ήταν από την περιοχή του δυστυχήματος; Ο κ. Τριαντόπουλος για ποια αποκατάσταση υπερηφανευόταν στα δελτία Τύπου που έβγαζε; Δεν ήταν όλα αυτά από το μπάζωμα των Τεμπών. Ή τελικά είναι όλα «για τα μπάζα», κύριε Υπουργέ, των μπάζων;

Καταλαβαίνουμε, λοιπόν, τώρα τι εννοούσε ο κ. Μητσοτάκης με την αντεπίθεση αλήθειας που είπε στην Κοινοβουλευτική Ομάδα: Μπαζώστε τα όλα να μη μαθευτεί τίποτα. Κατεδαφίστε την αξιοπιστία όλων των θεσμών, όλων των λειτουργιών, της δικαιοσύνης, των κομμάτων, της Βουλής, απαξιώστε τους Βουλευτές, αφού δεν μπορούν να κάνουν μία ερώτηση και να εξετάσουν έναν μάρτυρα και αφού διχάσετε την κοινωνία και την απαξιώσετε, μετά βάλτε διλήμματα.

Κυρίες και κύριοι της Κυβέρνησης, αυτό το έγκλημα δεν θα ξεχαστεί, δεν θα μπαζωθεί, δεν θα κουκουλωθεί. Καμιά προπαγάνδα δεν πρόκειται να σας σώσει. Η Κυβέρνηση δεν μπορεί να αποδράσει από τις ευθύνες της.

Τα κόμματα σήμερα, κυρίες και κύριοι Βουλευτές, καλούνται να πάρουν θέση και πρέπει να πάρουν ξεκάθαρη θέση απέναντι στην κοινωνία.

Ερώτημα πρώτο: Πιθανή συναίνεσή σας στη διαδικασία που εξελίσσεται σημαίνει ότι νομιμοποιείτε την καταπάτηση του Συντάγματος, την παραβίαση του Κανονισμού της Βουλής, την παραβίαση των κανόνων ποινικής δικονομίας.

Δεύτερον, σε περίπτωση που συναινέσετε σε αυτή τη συζήτηση, σημαίνει ότι μοιράζεστε την ευθύνη να πάει ο κ. Τριαντόπουλος μέσα σε ομερτά, σε μία διαδικασία με περιορισμένο κατηγορητήριο, με περιορισμένα αποδεικτικά στοιχεία, χωρίς να έχουν αποκαλυφθεί όλα τα δεδομένα, με φίμωση μαρτύρων και με ισχυρά στοιχεία ακυρότητας, άρα σε μία διαδικασία η οποία μπορεί και να τον αθωώσει ή να τον ρίξει στα μαλακά.

Εμείς, κυρίες και κύριοι Βουλευτές, έχουμε αποφασίσει να μη νομιμοποιήσουμε αυτή τη διαδικασία. Όμως, αυτό το κάνουμε με συνέπεια από την πρώτη μέρα της επιτροπής. Ζητάμε η Ελληνική Βουλή να αρθεί και αυτή στο ύψος των περιστάσεων.

Κύριε Πρόεδρε, ζητάμε από την Ελληνική Βουλή να σταματήσει τώρα η διαδικασία αυτή, γιατί είναι παράνομη και αντισυνταγματική -το έχουμε ορκιστεί, δεν μπορούμε να κάνουμε αλλιώς, είμαστε υποχρεωμένοι- και να γυρίσει σε κανονική προκαταρκτική διαδικασία, γιατί εμείς έχουμε πει ότι δεν φοβόμαστε καμία διαδικασία ελέγχου. Όλοι να ελεγχθούν, για όλες τις χρονικές περιόδους, για να μην υπάρχει καμία σκιά ως προς την αλήθεια και τη δικαιοσύνη στη χώρα μας. Τώρα είναι δικό σας θέμα και ζητάμε να τοποθετηθούν όλα τα κόμματα και να σταματήσει αυτή η παράνομη διαδικασία, που υλοποιείται, δυστυχώς, μέσα στο Ελληνικό Κοινοβούλιο, γιατί θίγετε εσείς την αξιοπιστία και της πολιτικής και της Βουλής.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε, κύριε Πρόεδρε.

Ήθελα να ρωτήσω ποια ή ποιος άλλος επιθυμεί να μιλήσει επί της διαδικασίας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Η κυρία Πρόεδρος θέλει τον λόγο. Μετά θα ακολουθήσει ο κύκλος των Κοινοβουλευτικών.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έντεκα ήσασταν προηγουμένως. Τώρα δεν ξέρω. Μάλλον γίνατε λιγότεροι; Όχι, έντεκα.

Κυρίες και κύριοι, όπως εξέθεσα και χθες εδώ, στην Ολομέλεια της Βουλής…

**ΑΘΑΝΑΣΙΟΣ ΠΛΕΥΡΗΣ:** Εσείς είστε δύο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς είπατε, κύριε Πλεύρη;

**ΑΘΑΝΑΣΙΟΣ ΠΛΕΥΡΗΣ:** Δύο είστε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε έντεκα; Είστε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Πλεύρη. Θα μας πείτε για νεκρούς στα σύνορα στην επόμενη ομιλία σας. Βγάλαμε και την ομιλία σας που κάνατε, ότι το μεταναστευτικό θέλει νεκρούς. Μη δείχνετε αριθμούς, θυμόμαστε και κάποιους άλλους.

Κυρίες και κύριοι, όπως εξέθεσα και χθες εδώ, στην Ολομέλεια της Βουλής, η διαδικασία που επιχειρείτε να εισαχθεί σήμερα δεν έχει καμία εγκυρότητα. Δεν συνεδρίασε καν η Διάσκεψη των Προέδρων της Βουλής, για να προσδιοριστεί ότι θα συζητηθεί το πόρισμα.

Αυτό εγώ το έθεσα στην Ολομέλεια, γιατί γνωρίζετε πάρα πολύ καλά ότι για να προγραμματιστεί συζήτηση στην Ολομέλεια της Βουλής χρειάζεται απόφαση της Διάσκεψης των Προέδρων, η οποία δεν έλαβε χώρα ποτέ. Με λαθροχειρία επιχειρείτε να γίνει σήμερα η συζήτηση, για να ξεπλυθούν άρον-άρον οι ευθύνες Τριαντόπουλου.

Η τελευταία Διάσκεψη των Προέδρων -και θα την καταθέσω στα Πρακτικά- που έγινε την Πέμπτη 3 Απριλίου του 2025, έγινε στα μουλωχτά, κατά κυριολεξία, την ώρα που συζητούσαμε εδώ την αίτηση άρσης ασυλίας για τον κ. Δουδωνή και ήμασταν όλοι εδώ και προέδρευε ο κ. Γεωργαντάς. Και γι’ αυτό μου κάνει εντύπωση πώς μπορεί να συμμετείχε και στη Διάσκεψη, όπως αναφέρεται στα Πρακτικά.

Η Διάσκεψη, λοιπόν, αυτή που έγινε στα μουλωχτά και διήρκησε ελάχιστα -τέσσερις σελίδες είναι τα Πρακτικά της- έχει μόνο την εισήγηση του κ. Κακλαμάνη ο οποίος από ό,τι έμαθα από τους συνεργάτες μου που ήταν εκεί, είχε πάει στη Διάσκεψη και έλεγε «είμαι μόνος μου εδώ, είμαι μόνος μου εδώ». Θα πείτε ποιοι ήσασταν στη Διάσκεψη. Εδώ εμφανίζονται μια σειρά από πρόσωπα που εγώ δεν νομίζω ότι ήταν. Εμφανίζεται και ο κ. Καζαμίας, ο δικός μας ο Βουλευτής, που είναι γνωστό ότι πήγε στο τέλος εντελώς και δεν συμμετείχε.

«Επίσης, μέχρι να κλείσουμε για τις διακοπές του Πάσχα», λέει ο κ. Κακλαμάνης, «θα ψηφιστεί ένα ακόμα σχέδιο νόμου και αυτό θα είναι του Υπουργείου Εθνικής Άμυνας, με τίτλο: «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις», το οποίο αναμένεται να κατατεθεί σήμερα» -3 Απριλίου γίνεται η Διάσκεψη- «προκειμένου να παραπεμφθεί, στη συνέχεια, στην Επιτροπή Εθνικής Άμυνας και Εξωτερικών Υποθέσεων. Στην Ολομέλεια εκτιμώ ότι, εκτός απροόπτου, θα εισαχθεί την Παρασκευή 11 Απριλίου και ώρα 10.00΄», σήμερα.

Στη Διάσκεψη αυτή, αυτό το οποίο λεγόταν ήταν ότι και ώρα 10.00΄ στις 11 Απριλίου, σήμερα, θα εισαχθεί άλλο νομοσχέδιο του Υπουργείου Εθνικής Άμυνας. Και ρωτάει ο κ. Χήτας στο τέλος-τέλος, κάτω-κάτω στη σελίδα 5 από τις έξι: «Υπάρχει περίπτωση να μπει κάπου ενδιάμεσα το πόρισμα της προανακριτικής και να συζητηθεί στην Ολομέλεια -γιατί είναι μια εκκρεμότητα αυτή- ή θα πάει μετά το Πάσχα; Μόνο αυτό θέλω να ρωτήσω.». Προέδρος: «Αν είχα ενημέρωση, θα σας έλεγα απόλυτα συγκεκριμένα. Δεν υπάρχει ενημέρωση γιατί δεν έχει συνταχθεί και δεν έχει έρθει. Αν μου έρθει εγκαίρως το πόρισμα -γι’ αυτό είπα «την Παρασκευή, εκτός απροόπτου»» -και εννοεί για το άλλο νομοσχέδιο- ενδεχομένως, να μπει το πόρισμα και το νομοσχέδιο του Υπουργείου Εθνικής Άμυνας να πάει μετά τις διακοπές του Πάσχα. Αυτή τη στιγμή δεν έχω ενημέρωση και γι’ αυτό έβαλα τη φράση «εκτός απροόπτου»».

Είναι σαφές ότι δεν ελήφθη καμία απόφαση; Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με τέτοιες λαθροχειρίες, κύριοι, θέλετε να ξεπλύνετε τον Τριαντόπουλο; Δεν συνεδρίασε η Διάσκεψη. Σε ολόκληρη την εβδομάδα που τρέχει δεν συγκλήθηκε και δεν συνεδρίασε Διάσκεψη.

Τη Δευτέρα 7 Απριλίου, μόνοι σας, οι Βουλευτές της Νέας Δημοκρατίας, κλείσατε βίαια τις εργασίες της Προανακριτικής Επιτροπής πριν καν ξεκινήσουν και βεβαίως από τη Βουλευτίνα μας, την κ. Καραγεωργοπούλου, κατατέθηκε ένσταση κατά της διαδικασίας και αίτηση εξαίρεσής σας. Και αυτήν την ένσταση και αίτηση εξαίρεσης την οποία κατέθεσε στη συνεδρίαση η κ. Καραγεωργοπούλου -δήλωση και αίτηση εξαίρεσης προς καταχώρηση στα πρακτικά της επιτροπής- στην οποία καταγράφεται και το καταγράφω και για την εδώ διαδικασία: «Η ακολουθούμενη διαδικασία βίαιου κλεισίματος των εργασιών της Προανακριτικής Επιτροπής πριν καν ξεκινήσουν, δεν συνάδει με τα καθήκοντα της Προανακριτικής Επιτροπής, αλλά συγκροτεί ηθελημένη και δόλια παράβασή τους -παράβαση καθήκοντος, κυρία Καραμπατσώλη δηλαδή- υπόθαλψη εγκληματία κατά συρροή και κατάχρηση εξουσίας κατά συρροή, ενώ είναι πρόδηλο ότι προχωρά κατά σφετερισμό τόσο της κοινοβουλευτικής λειτουργίας όσο και των δικαστικών, εισαγγελικών…»

Γελάνε, γελάνε! Ο κ. Πλεύρης και η κ. Καραμπατσώλη ξεκαρδίζονται! Ενδιαφέρον!

«…ότι προχωρά κατά σφετερισμό τόσο της κοινοβουλευτικής λειτουργίας όσο και των δικαστικών εισαγγελικών αρμοδιοτήτων της Βουλής. Πρόκειται για βαριά παραβίαση της λειτουργίας του πολιτεύματος, την οποία συναποφάσισαν οι Βουλευτές της Νέας Δημοκρατίας κατ’ εντολή του κ. Μητσοτάκη, Πρωθυπουργού και Προέδρου της Κοινοβουλευτικής Ομάδας, όπως συνομολογήθηκε από την κ. Μπακογιάννη στη Διάσκεψη των Προέδρων και καταγγέλθηκε δημόσια από την Πρόεδρό μας, τη Ζωή Κωνσταντοπούλου», γράφει η κ. Καραγεωργοπούλου στην ένσταση αυτή την οποία περιέργως δεν καταχωρίσατε σε αυτό το οποίο ονομάσατε πόρισμα.

Καταθέτω στα Πρακτικά -γιατί εμείς τα καταθέτουμε στα Πρακτικά, εσείς τα συγκαλύπτετε- και τα Πρακτικά της Διάσκεψης των Προέδρων της 27ης Μαρτίου του 2025, εκεί όπου ήρθε η κ. Μπακογιάννη και είπε ότι η Πλειοψηφία αποφάσισε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς αποφασίσατε πριν αποφασίσει η προανακριτική επιτροπή, ότι δηλαδή, κυρία Καραμπατσώλη, δεν ενεργήσατε ως εισηγήτρια με καθήκοντα εισαγγελέως αλλά ενεργήσατε ως Βουλευτής της Νέας Δημοκρατίας με συμφέρον να καλύψετε τους ομοτράπεζούς σας Βουλευτές και τον Αρχηγό σας.

Στο υποτιθέμενο πόρισμα, λοιπόν, η κ. Μπακογιάννη ομολόγησε ότι αποφάσισε η Νέα Δημοκρατία και όχι η προανακριτική επιτροπή να εκχωρήσει το δικαίωμά της -ποιο δικαίωμά της;- ως κατηγορουμένης.

Εμφανίζεστε και πράττετε την ιδιότητα του κατηγορουμένου και για αυτό τον λόγο θα έπρεπε να έχετε εξαιρεθεί από τη διαδικασία.

Εμείς, λοιπόν, επί της διαδικασίας που είναι η παρέμβασή μου, πρώτον, αμφισβητούμε την εγκυρότητα του κλεισίματος της Προανακριτικής Επιτροπής και εκεί θα πρέπει τα κόμματα της Αντιπολίτευσης -εμείς το ζητάμε- να τοποθετηθούν: Είχαν δικαίωμα να παρίστανται και να πάρουν απόφαση για τον Τριαντόπουλο τα μέλη της Κοινοβουλευτικής Ομάδας της Νέας Δημοκρατίας; Εμείς λέμε «όχι». Έπρεπε να εξαιρεθούν.

Δεύτερον, μπορούσε να κλείσει η προανακριτική επιτροπή χωρίς καν να ανοίξει, χωρίς να διενεργήσει έρευνα; Εμείς λέμε «όχι». Είναι βαρύτατη παράβαση του Ποινικού Κώδικα, κατάχρηση εξουσίας και παραβίαση του Συντάγματος και του Ποινικού Κώδικα, σφετερισμός της κοινοβουλευτικής και δικαστικής λειτουργίας που έχει η Βουλή.

Το υποτιθέμενο πόρισμα της Νέας Δημοκρατίας που αναμένεται να υιοθετηθεί από τους Βουλευτές της Νέας Δημοκρατίας, λέει η ένσταση που καταθέσαμε -από τους Βουλευτές της Νέας Δημοκρατίας και μόνο- αποτελεί κραυγαλέα περίπτωση απόπειρας συγκάλυψης ποινικών ευθυνών σε βαθμό κακουργήματος, γιατί κλείνετε άρον-άρον για να περιορίσετε στο πλημμέλημα όχι μόνο του κ. Τριαντόπουλου, Βουλευτή της Νέας Δημοκρατίας αλλά και του κ. Μητσοτάκη, Προέδρου της Κοινοβουλευτικής Ομάδας της Νέας Δημοκρατίας ,και συνολικότερα όλων των εμπλεκόμενων Υπουργών, Βουλευτών και μελών της Νέας Δημοκρατίας συμπεριλαμβανομένου φυσικά του υπόλογου Υπουργού Μεταφορών Κώστα Καραμανλή, που εξακολουθείτε να τον προστατεύετε. Σημειωτέον ότι, ενώ μπλοκάρατε τον έλεγχο Καραμανλή από την Ευρωπαϊκή Εισαγγελία, με βάση το αίτημα που διαβιβάστηκε εδώ, στη Βουλή -ποινική δικογραφία της Ευρωπαϊκής Εισαγγελίας μπλοκάρατε- χθες, ανακοινώθηκε ότι καλούνται δεκάξι πρόσωπα ως ύποπτοι για κακουργήματα που αφορούν στη Σύμβαση 717.

Και, βεβαίως, χθες που ανακοινωνόταν ότι καλούνται δεκάξι πρόσωπα μη πολιτικοί, ήρθε εδώ ο κ. Δήμας να ενημερώσει την Επιτροπή Παραγωγής και Εμπορίου για νέες πράξεις σε σχέση με τη Σύμβαση 717, στα μουλωχτά και αυτό, την ώρα που συνεδρίαζε η Ολομέλεια για νομοσχέδιο σύνθετο του Υπουργείου Οικονομικών και για άρσεις ασυλίας.

Εμείς, λοιπόν, καταγράψαμε πρώτον, ότι δεν συναινούμε στο βίαιο κλείσιμο των εργασιών της επιτροπής ούτε και στις μεθοδεύσεις της συγκάλυψης του εγκλήματος και εν γένει, των ποινικών ευθυνών, δεύτερον, ότι η ψήφος για κλείσιμο των εργασιών της επιτροπής πριν καν αυτές ξεκινήσουν, αποτελεί αυτοτελή αξιόποινη πράξη, που θα πρέπει να διωχθεί αυτοτελώς, ενώ δεν διαφεύγει της προσοχής μας η συντονισμένη γκεμπελική προσπάθεια αντιστροφής της πραγματικότητας, με πρόκληση σύγχυσης, επίθεση στους γονείς και τους συγγενείς των θυμάτων, απαξίωση του αγώνα τους και αντιμετάθεση της ευθύνης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Επαναλαμβάνουμε την αίτηση εξαίρεσης των μελών της Προανακριτικής Επιτροπής που ανήκουν στην Κοινοβουλευτική Ομάδα της Νέας Δημοκρατίας τα οποία έχουν σύγκρουση συμφερόντων και δεν μπορούν νομίμως να λαμβάνουν αποφάσεις για έτερα μέλη της ίδιας Κοινοβουλευτικής Ομάδας, πόσο μάλλον για τον Πρόεδρο αυτής, τον κ. Μητσοτάκη, που έπρεπε να κληθεί πρώτος μάρτυρας.

Ειδικότερα ζητούμε την εξαίρεση των κ.κ. Παναγή Καππάτου, Μαρίας Κεφάλα, Αλέξανδρου Μαρκογιαννάκη, Κωνσταντίνας Καραμπατσώλη, Γεωργίου Βρεττάκου, Αγγελικής Δεληκάρη, Αθανασίου Ζεμπίλη, Κωνσταντίνου Κεφαλογιάννη, Μαρίας Αντωνίου, Νεοκλή Κρητικού, Περικλή Μαντά, Τζίνας-Θωμαΐδος Οικονόμου, Σταύρου Παπασωτηρίου, Ασημίνας Σκόνδρα. Ζητούμε να γίνει ψηφοφορία επί της αίτησης εξαίρεσης, το ζητήσαμε στην προανακριτική επιτροπή και το ζητούμε και τώρα.

Διαπράττετε βαρύτατο αδικήματα επιμένοντας να κλείσετε αυτήν τη διαδικασία και, βεβαίως, ο κ. Τριαντόπουλος πρέπει να δώσει εξηγήσεις και να απαντήσει σε ερωτήσεις, κάτι από το οποίο ομοίως τον προστατεύσατε. Εμείς καταγράψαμε ότι στηρίζουμε και συντασσόμαστε με κάθε αίτημα που έχει υποβληθεί για περαιτέρω ενέργειες και φυσικά το αίτημα να κληθεί ο κ. Μητσοτάκης και ο κ. Καραμανλής.

Καταθέτω στα Πρακτικά τη δήλωση αυτή που μπαζώσατε και την παραλείψετε και από το πόρισμα το οποίο διανέματε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, αναγγείλατε μια διαδικασία για τη συζήτηση, την διαδικασία αυτή δεν την έχει ορίσει η Διάσκεψη των Προέδρων. Εξέθεσα ότι με μεθοδεύσεις η Διάσκεψη δεν συνεδρίασε και δεν όρισε συζήτηση για σήμερα.

Δεύτερον, δεν συναινούμε σε καμία διαδικασία περιορισμού της προκαταρκτικής εξέτασης και της προανάκρισης και είναι άκυρη εντελώς η σημερινή μεθόδευση. Είναι εξάλλου χαρακτηριστικό το πόσο λίγοι είναι οι Βουλευτές της Νέας Δημοκρατίας, τώρα μείνανε δέκα και, εσείς, έντεκα. Είστε έντεκα Βουλευτές και άλλοι δύο, δεκατρείς. Δεκατρείς από τους εκατόν πενήντα έξι, τόσοι είστε σήμερα. Τόσο πολύ πιστεύετε σε αυτό που κάνετε. Τόσο νόμιμο και συνταγματικό είναι. Και, βεβαίως, ελπίζατε προφανέστατα να περάσει και αυτό στα μουλωχτά.

Εμείς, λοιπόν, διαμαρτυρόμαστε και αντιτιθέμεθα στην σημερινή συζήτηση. Φυσικά συμφωνούμε με την ένσταση η οποία προηγουμένως κατατέθηκε και με κάθε ένσταση σχετική που θα κατατεθεί. Είναι πολύ σημαντικό τα κόμματα της Αντιπολίτευσης που δεν μίλησαν χθες σε σχέση με το αν έγινε ή δεν έγινε Διάσκεψη που αποφάσισε ή δεν αποφάσισε να γίνει το σημερινό, να τοποθετηθούν. Διότι, κύριε Φάμελλε, ο κ. Κακλαμάνης χθες είπε ότι συμφωνήσατε. Συμφώνησαν –λέει- όλα τα κόμματα και μόνο η Κωνσταντοπούλου δεν συμφώνησε να γίνει σήμερα η συζήτηση.

Εγώ, λοιπόν, ξέρω ότι δεν συμφώνησε κανείς, αλλά θα πρέπει και όσοι δεν συμφώνησαν να τοποθετηθούν διότι καταγράφονται να ήταν εκεί, Και η κ. Γεροβασίλη καταγράφεται και ο κ. Καραθανασόπουλος καταγράφεται και πάρα πολλοί καταγράφονται. Δεν σημαίνει ότι αν ήταν εκεί, σε ένα σημείο, έχουν συμφωνήσει σε κάτι που δεν ειπώθηκε. Αυτό, όμως, πρέπει ρητά να ειπωθεί.

Κυρίες και κύριοι, η Πλεύση Ελευθερίας προβάλλει ένσταση αντισυνταγματικότητας και ποινικής απαξίας της σημερινής διαδικασίας.

**ΑΘΑΝΑΣΙΟΣ ΠΛΕΥΡΗΣ:** Ένσταση ποινικής απαξίας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, είναι αξιόποινο αυτό που κάνετε. Βεβαίως. Δεν είναι η ψήφος σας προστατευόμενη. Η ψήφος που θα δώσετε δεν προστατεύεται από το Σύνταγμα με ασυλία. Η ψήφος που θα δώσετε είναι ένα ακόμη επεισόδιο συγκάλυψης, υπόθαλψης, κατάχρησης εξουσίας και σφετερισμού της λαϊκής κυριαρχίας και της λειτουργίας του πολιτεύματος.

**ΑΘΑΝΑΣΙΟΣ ΠΛΕΥΡΗΣ:** Εσχάτη προδοσία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορεί να μην έχετε πολύ καλή σχέση με το δημοκρατικό πολίτευμα, κύριε Πλεύρη, το καταλαβαίνω από την πορεία σας, αλλά θα πρέπει όσοι είμαστε εδώ και υπηρετούμε το καθήκον μας, σήμερα να ορθώσουμε ανάστημα και ένα τείχος προστασίας στο αίτημα για δικαιοσύνη, για αλήθεια, για αποκάλυψη όλων των παραμέτρων του μπαζώματος που έγινε με τρόπο απάνθρωπο και χυδαίο.

Γιατί το να παίρνεις τα υπολείμματα των νεκρών και να τα πετάς σαν να ήταν απορρίμματα και να το κρύβεις, το να ρίχνεις πίσσα και χαλίκια στον χώρο και να το κρύβεις, το να αλλάζεις την αρμόδια αρχή για να μην το πάρει είδηση και να βάζεις τους κολλητούς σου, τον Αγοραστό, τον Τριαντόπουλο, τον αδερφό του Βουλευτή σου, τον Χαρακόπουλο, να επιβλέπουν αυτήν την διαδικασία συγκάλυψης είναι εκτός από αξιόποινο και απάνθρωπο. Και έγινε ακριβώς γιατί υπήρχε συμφέρον όχι έννομο αλλά παράνομο συμφέρον του κ. Μητσοτάκη να καλύψει το υλικό αυτό που προκάλεσε και την ανάφλεξη και τον θάνατο ανθρώπων που επέζησαν, το υλικό αυτό που προκάλεσε χημικά εγκαύματα….

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

…χημικά εγκαύματα σε όσους πήγαν στο σημείο και πυροσβέστες με στολές προστατευτικές που δεν εθίγησαν οι στολές τους αλλά είχαν εγκαύματα τα σώματα τους και το ξέρετε και προσπαθείτε και αυτό είναι το κουκουλώσετε.

Κυρίες και κύριοι, η Πλεύση Ελευθερίας είναι απολύτως βέβαιη ότι η σημερινή διαδικασία είναι άλλο ένα επεισόδιο του εγκλήματος των Τεμπών και σίγουρα εκείνοι που θα συμπράξουν σε αυτήν την εξακολούθηση των κακουργημάτων γύρω από τα Τέμπη, είναι εκείνοι που στο τέλος θα κληθούν να απαντήσουν όχι μόνο στις οικογένειες, όχι μόνο στην κοινωνία αλλά και στη δικαιοσύνη.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Πρόεδρο.

Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Είναι ανάγκη να επιστρέψουμε στα βασικά και να θυμηθούμε γιατί είμαστε σήμερα εδώ. Είμαστε εδώ διότι το ΠΑΣΟΚ ήταν εκείνη η Κοινοβουλευτική Ομάδα που πήρε την πρωτοβουλία να ζητήσει τη σύσταση και συγκρότηση ειδικής κοινοβουλευτικής επιτροπής και να γίνει προκαταρκτική εξέταση εις βάρος του κ. Τριαντόπουλου. Αν δεν είχε συμβεί αυτό, ο κ. Τριαντόπουλος όχι κατηγορούμενος δεν θα ήταν σε λίγο, όχι ελεγχόμενος δεν θα ήταν αλλά υπουργός θα ήταν. Όχι επιστολές δεν θα έστελνε, όχι δήθεν γενναιότητα δεν θα έβρισκε, αλλά θα μας έκανε και μαθήματα από τη θέση του υπουργού.

Παίρνω αφορμή από κάτι που είπε ο αξιότιμος Πρόεδρος του ΣΥΡΙΖΑ και ρώτησε τους συναδέλφους της Νέας Δημοκρατίας αν θα βάλουν την υπογραφή τους σε μία καταστρατήγηση του Συντάγματος. Έχει ήδη συμβεί αυτό, κύριε Πρόεδρε και κύριοι συνάδελφοι. Έχει ήδη υπογράψει η Νέα Δημοκρατία σύνολη, όλοι οι Βουλευτές της, την καταστρατήγηση του Συντάγματος μέσα στην προανακριτική επιτροπή. Και αυτό το έχουμε ήδη διαπιστώσει και διαγνώσει γραπτώς στη γνώμη την οποία καταθέσαμε στην επιτροπή οι τρεις συνάδελφοι Μιλένα Αποστολάκη, Ευαγγελία Λιακούλη, Γιώργος Μουλκιώτης, οι οποίοι στάθηκαν με τη θεσμική προσήλωση, τη συνέπεια, τη σοβαρότητα και το θάρρος που έπρεπε μέσα στην επιτροπή απέναντι στις αντισυνταγματικές μεθοδεύσεις της Νέας Δημοκρατίας και είπαν την αλήθεια ότι η Νέα Δημοκρατία ναι δεν θέλησε να έρθουν μάρτυρες, δεν θέλησε να έρθουν έγγραφα, δεν θέλησε να γίνει εις βάθος και ύψος διερεύνηση του εγκληματικού δυστυχήματος στα Τέμπη. Και ναι παραβιάστηκε και το άρθρο 86 παράγραφος 3 και ο εφαρμοστικός νόμος του Συντάγματος περί ποινικής ευθύνης Υπουργών.

Η διαδικασία, όμως, αυτή του Συντάγματος περιγράφεται από το Σύνταγμα και καταλήγει σε συνέπειες. Η σοβαρή συνέπεια της παράλειψης και της αντισυνταγματικής μεθόδευσης και καταστρατήγησης του Συντάγματος πια από τους συναδέλφους της Νέας Δημοκρατίας είναι ότι η δικαιοσύνη δυσχεραίνεται στο έργο της και από αυτήν τη νέα επιλογή των συναδέλφων της Νέας Δημοκρατίας. Διότι ο ανακριτής, το Δικαστικό Συμβούλιο και το Ειδικό Δικαστήριο στο τέλος της ημέρας έχουν ακόμα πιο δύσκολο έργο όταν η Βουλή ως εισαγγελέας δεν έκανε όσα της απαιτεί το Σύνταγμα.

Γι’ αυτό και εμείς από τη δικαιοσύνη δεν ευχόμαστε, δεν ελπίζουμε αλλά απαιτούμε και αξιώνουμε να κάνει ακόμα περισσότερα, πολλά περισσότερα από όσα δεν έκανε η Βουλή και η Πλειοψηφία της Νέας Δημοκρατίας.

Όλο αυτό, όμως, κύριοι συνάδελφοι, οφείλει να καταλήξει σε ένα αποτέλεσμα, σε μία κατάληξη κοινοβουλευτική, συνταγματική: την παραπομπή του κ. Τριαντόπουλου στο Ειδικό Δικαστήριο που –επαναλαμβάνω- σήμερα δεν θα γινόταν, δεν θα συζητούνταν καν αν δεν είχαμε ζητήσει και δεν είχαμε ψηφίσει οι περισσότερες Κοινοβουλευτικές Ομάδες τη συγκρότηση αυτής της Προανακριτικής Επιτροπής.

Εμείς ως ΠΑΣΟΚ - Κίνημα Αλλαγής, ως δύναμη ευθύνης και δύναμη υπεράσπισης του Συντάγματος, σε όλες τις περιπτώσεις θα μείνουμε μέχρι τέλους προσηλωμένοι στην ανάγκη να λογοδοτήσουν τόσο ο κ. Τριαντόπουλος όσο και όλοι οι υπόλοιποι υπεύθυνοι γι’ αυτό το εγκληματικό δυστύχημα, όπως το κάναμε τον Νοέμβριο του 2023 επί τη βάσει της δικογραφίας της Ευρωπαϊκής Εισαγγελίας, που σήμερα –χθες- μαθαίνουμε ότι όλα τα μη πολιτικά πρόσωπα για τη φερόμενη πράξη απιστίας του κ. Καραμανλή ελέγχονται από την Ευρωπαία Εισαγγελέα και το μόνο πολιτικό πρόσωπο που δεν μπορεί να ελεγχθεί, ο κ. Καραμανλής, για τη φερόμενη κακουργηματική απιστία, δεν μπορεί να ελεγχθεί επειδή η Νέα Δημοκρατία αρχειοθέτησε μόνη της το αίτημα για προανακριτική επιτροπή τον Νοέμβριο του 2023.

Το κάναμε τον Νοέμβρη του 2023, το κάναμε το 2025 για τον κ. Τριαντόπουλο, θα το κάνουμε όσες φορές πρέπει και κατά όσων πρέπει, όσο χρειαστεί, μέχρι τέλους, μέχρι να λογοδοτήσουν όλες και όλοι οι υπεύθυνοι γι’ αυτό το δυστύχημα, για να τιμωρηθούν πρώτα απ’ όλα εκείνοι που πρέπει να τιμωρηθούν και για να πέσει επιτέλους άπλετο φως, να φανεί ολόκληρη η αλήθεια, για να μην ξαναζήσουμε ποτέ «Τέμπη» στην πατρίδα μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μάντζο.

Τον λόγο έχει ο Κοινοβουλευτικός Εκπρόσωπος από το Κουμμουνιστικό Κόμμα Ελλάδας, ο Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Το Κομμουνιστικό Κόμμα Ελλάδας έχει καταγγείλει και καταγγέλλει και σήμερα αυτή την άθλια κυριολεκτικά μεθόδευση από την πλευρά της Κυβέρνησης. Γι’ αυτό δεν πήραμε μέρος, αποχωρήσαμε δηλαδή κατά τη διάρκεια της ψηφοφορίας στην προανακριτική επιτροπή και γι’ αυτόν, επίσης, τον λόγο δεν καταθέσαμε πόρισμα.

Είχαμε καταθέσει αναλυτικά προτάσεις για κλήση μαρτύρων μεταξύ των οποίων και του Πρωθυπουργού του κ. Μητσοτάκη. Φυσικά η Κυβέρνηση τα αγνόησε όλα αυτά. Και τι αποδεικνύεται, κατά τη γνώμη μας; Ότι υπήρξε μεθόδευση από πριν. Μπροστά στον τρόμο που έπαθε η Κυβέρνηση και που αισθάνθηκε με αυτές τις τεράστιες λαϊκές κινητοποιήσεις, έκανε έναν ελιγμό και συμφώνησε με τη συγκρότηση προανακριτικής επιτροπής, έχοντας -κατά τη γνώμη μας αυτό αποδεικνύεται από τα γεγονότα- αποφασίσει ήδη πώς θα ξεμπλέξει και πώς θα την καταργήση. Γιατί αυτό έκανε. Στην πράξη, είτε το πείτε συνταγματικά είτε νομικά, πολιτικό ζήτημα είναι.

Φτιάχνετε προανακριτική -υποτίθεται- για να ερευνήσει όλους, αν υπάρχουν ευθύνες, κ.λπ., και στην πράξη καταργείτε. Δεν γίνεται καμία συζήτηση. Αυτό θέλατε να αποφύγετε, παρ’ ότι έχετε την πλειοψηφία. Δεν καταθέτει κανένας μάρτυρας. Δεν διευρύνεται το κατηγορητήριο που ήταν πολύ φτωχό και περιορισμένο, κατά τη γνώμη μας, αλλά την ψηφίζαμε. Αυτό το λέω για το ΠΑΣΟΚ. Ένας είναι; Δεν είναι άλλοι;

**ΔΗΜΗΤΡΙΟΣ ΜΑΝΤΖΟΣ:** Είπα: «ψηφίσαμε». Περισσότεροι!

**ΑΘΑΝΑΣΙΟΣ ΠΑΦΙΛΗΣ:** Ανεξάρτητα από αυτό, εμείς συμφωνήσαμε παρ’ ότι δεν έχουμε αυταπάτες για το πού καταλήγουν όλες οι προανακριτικές τους.

Συμφωνήσαμε ότι ψηφίσαμε. Δεν είμαστε σαν εσάς που δεν ψηφίσατε την πρόταση που κάναμε για εξεταστική. Γιατί η εξεταστική άνοιξε πολύ, γι’ αυτό την έκλεισε η Νέα Δημοκρατία άρον άρον. Αυτό νομίζουμε ότι έγινε και αυτό αποδεικνύεται από την ίδια την πραγματικότητα, ότι ήταν μεθόδευση. Δεν ήταν οι σκέψεις της τελευταίας στιγμής.

Αν νομίζετε ότι θα γλιτώσετε με τέτοια κόλπα νομικίστικα, σιγά μην κάτσει ο κόσμος να δει αν έχει δικαίωμα ο Τριαντόπουλος να πάει στο Δικαστικό Συμβούλιο ή όχι. Σου λέει: «τα κουκουλώνουν πάλι». Δείτε τις χθεσινές δημοσκοπήσεις.

Εμείς λέμε ότι πρέπει κανονικά να συνεχιστεί η διαδικασία στην προανακριτική επιτροπή. Κανονικά να κληθούν οι μάρτυρες, με όσον χρόνο πάρει να καταθέσουν και από εκεί και πέρα, με την γνωστή διαδικασία.

Και τέλος, δεν ξέρω αν είδατε μια δημοσκόπηση χθες που λέει ότι το 70% του ελληνικού λαού ζητάει ευθύνες για τη σύγκρουση. Ποιος έχει ευθύνες για τη σύγκρουση; Είναι μόνο η Νέα Δημοκρατία; Έχει τις πρώτες δεν το συζητάμε. Αλλά δεν φταίνε όλοι οι υπόλοιποι που εφάρμοσαν την πολιτική της Ευρωπαϊκής Ένωσης για την απελευθέρωση των σιδηροδρόμων, που έκοψαν σε τέσσερα και πέντε κομμάτια τον ΟΣΕ, που μείωσαν το προσωπικό, που δεν πήραν μέτρα ασφάλειας κ.λπ.; Δεν φταίει η Ευρωπαϊκή Ένωση;

Μα, έλεος! Καλά, τόσο πολύ λιγούρηδες είστε; Βγαίνει ο Ευρωπαϊκός Οργανισμός Σιδηροδρόμων και δίνει πιστοποιητικό ασφάλειας και πυρασφάλειας στα σαράβαλα της Hellenic Train και δεν βγαίνει ένας να μιλήσει από εσάς; Όλα είναι καλά στην Ευρωπαϊκή Ένωση. Έχουν γίνει χίλια πεντακόσια εξήντα ατυχήματα σιδηροδρομικά με επτακόσιους πενήντα νεκρούς τα τελευταία χρόνια. Μόνο το 15% των βασικών σιδηροδρομικών γραμμών έχει σύγχρονα μέτρα ασφάλειας. Δεν μιλάει κανένας;

Πέντε χιλιάδες σαράβαλα βαγόνια κυκλοφορούν στην Ευρωπαϊκή Ένωση και δεν τα αντικαθιστούν γιατί οι εταιρείες δεν πληρώνουν και δεν μιλάει κανένας σας; Πόσο πολύ υποταγμένοι;

Εμείς, λοιπόν, λέμε να διερευνηθούν οι πραγματικές αιτίες που οδήγησαν στη σύγκρουση, γιατί χωρίς σύγκρουση δεν θα είχαμε την έκρηξη για την οποία υπάρχει σιγή ιχθύος. Έχουν πέσει -δεν ξέρω- θεοί και δαίμονες. Έχουμε διαφορετικά πορίσματα αλλά όλα καταλήγουν ότι δεν αποκλείεται να ήταν άλλα υλικά που τα κρύβετε κιόλας! Και οι εφημερίδες και τα μέσα μαζικής ενημέρωσης που ελέγχετε. Όλα τα πορίσματα όλων καταλήγουν σε αυτό, αλλά έχει πέσει ένα πέπλο σιωπής.

Και δικαιούμαστε να ξαναρωτήσουμε: Μήπως ήταν καύσιμα για τα αμερικανικά drones; Δεν απαντά κανείς. Η απάντηση που έδωσε το Υπουργείο Εθνικής Άμυνας ήταν για τα πανηγύρια.

Λέμε, λοιπόν, και θα κάνουμε τα πάντα όσο μπορούμε, ξέροντας τα περιθώρια που υπάρχουν από τις προανακριτικές και τις εξεταστικές, ώστε να αποκαλύψουμε τις πραγματικές ευθύνες για όλα στον ελληνικό λαό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παφίλη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρεις μαθήτριες και μαθητές και δύο συνοδοί εκπαιδευτικοί από το 10ο Δημοτικό Σχολείο Καλλιθέας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Κοινοβουλευτικό Εκπρόσωπο την Ελληνική Λύση κ. Κωνσταντίνο Χήτα.

Ορίστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ.

Έρχεται η ώρα στη ζωή που πάντα κάνεις ένα ταμείο. Μια τέτοια μέρα είναι και η σημερινή. Σήμερα εδώ μέσα γίνεται ένα ταμείο. Και πάμε να δούμε ποιος χρωστάει τι και σε ποιον αφού ξεκαθαρίσουμε πρωτίστως τη θέση μας. Είχαμε μία ξεκάθαρη στάση από την αρχή. Δεν θα το πιάσω από πολύ πίσω και δεν θα αναλύσω για άλλη μια φορά και να πω ότι αν δεν υπήρχε η Ελληνική Λύση και ο Κυριάκος Βελόπουλος, πολλά από τα πράγματα και τα θέματα που συζητάμε σήμερα δεν θα είχαμε βγει στην επιφάνεια και δεν θα συζητούσαμε.

Αυτά πλέον τα γνωρίζουν όλοι. Θα πάμε όμως λίγο στην ουσία της υπόθεσης. Καταγγείλαμε από την πρώτη μέρα –και είχαμε προειδοποιήσει το ΠΑΣΟΚ- κύριοι του ΠΑΣΟΚ, το ταμείο σήμερα, κυρίως, είναι για εσάς. Όλος αυτός ο εμπαιγμός από την πλευρά της Κυβέρνησης, όλη αυτή η παράνομη διαδικασία που ακολουθεί η Κυβέρνηση, σας είχαμε προειδοποιήσει, είναι λάθος αυτό που πάτε να κάνετε, με τον τρόπο που θα το κάνετε, με το συγκεκριμένο κατηγορητήριο που εστιάζεται μόνο στον Τριαντόπουλο και μάλιστα μόνο ως πλημμέλημα. Ήταν λάθος.

Υποχρεωθήκαμε φυσικά να στηρίξουμε την πρόταση προανακριτικής. Δεν είχαμε άλλη επιλογή. Είχαμε ωστόσο ενημερώσει εγκαίρως και προειδοποιήσει ότι είναι λάθος. Είναι λάθος αυτό που κάνετε και σήμερα εξαιτίας σας, κύριοι του ΠΑΣΟΚ, δίνετε αυτή τη δυνατότητα στην Κυβέρνηση της Νέας Δημοκρατίας. Δεν ξέρω αν νομίζουν ότι είναι πιο έξυπνοι από εμάς ή ότι περνιούνται πιο έξυπνοι από εμάς ή από την κοινωνία. Αυτό είναι το μεγάλο λάθος της Κυβέρνησης η οποία νομίζει ότι με νομικά τερτίπια και με κολπάκια μπορεί να ξεγελάσει την κοινή γνώμη, τις Ελληνίδες και τους Έλληνες ή εμάς.

Δεν ξεγελάτε κανέναν. Όλοι γνωρίζουν ότι θέλετε να κρύψετε πράγματα. Όλη η Ελλάδα γνωρίζει ότι στην απόφασή σας, ουσιαστικά, να μην πάτε σε προανακριτική και να στείλετε τον Τριαντόπουλο απευθείας στο φυσικό του δικαστή υπήρχε ο δόλος αυτός και η πονηράδα, η κουτοπονηριά –περνιέστε για πονηροί- για να μην έρθουν αυτοί που έπρεπε να έρθουν στην προανακριτική και να απολογηθούν, με πρώτο και κύριο τον Πρωθυπουργό της χώρας, τον Κυριάκο Μητσοτάκη, τον οποίον τον αναζητούμε σήμερα στη Βουλή των Ελλήνων. Πού είναι ο κ. Μητσοτάκης σε μια τόσο σοβαρή συζήτηση σήμερα; Πού είναι; Πού είναι; Να μας πείτε πού είναι.

Ζητήσαμε, λοιπόν, να αναπεμφθεί η υπόθεση προς την παρούσα Ειδική Κοινοβουλευτική Επιτροπή, να γυρίσει πίσω λοιπόν στην προανακριτική -αυτό ζητήσαμε εμείς- και να έρθουν όλοι και ο Τριαντόπουλος και ο κ. Μητσοτάκης και ο Γεραπετρίτης και ο Σκέρτσος και ο Καραμανλής και ο Σπίρτζης, όλοι! Όλοι, όλοι, όλοι!

Ένα θέατρο του παραλόγου! Καταφέρατε μια τόσο σοβαρή κοινοβουλευτική διαδικασία που την προβλέπει το Σύνταγμα να την κάνετε τσίρκο και είστε υπεύθυνοι εσείς γι’ αυτό και θα πρέπει να ντρέπεστε γι’ αυτό. Θα πρέπει να ντρέπεστε!

Θέλετε να μπαζώσετε πραγματικά –και λυπούμαστε που το λέμε- και την αλήθεια. Θέλετε να μην ανοίξουν τηλέφωνα, για παράδειγμα. Θέλετε να μη γίνει κατάσχεση ψηφιακών στοιχείων, να μην κληθούν μάρτυρες. Θέλετε γενικά να κουκουλώσετε. Αυτό θέλετε να κάνετε.

Ό,τι και να λέτε, ο κόσμος το καταλαβαίνει. Δεν κοροϊδεύετε εμάς, επί της ουσίας. Κοροϊδεύετε τους Έλληνες πολίτες και το χειρότερο είναι ότι τους κοροϊδεύετε για ένα θέμα τόσο σημαντικό, που μόνο που αναφέρεσαι σε αυτό ανατριχιάζεις ολόκληρος σε ένα έγκλημα πενήντα επτά ανθρώπων. Και δεν έχετε το σθένος, το πολιτικό θάρρος, την ανδρεία να σταθείτε στα πόδια σας και να αντιμετωπίσετε τις ευθύνες που έχετε να αντιμετωπίσετε. Προσπαθείτε να ξεγλιστρήσετε.

Για άλλη μια φορά εμείς και στην επιτροπή, η οποία εξελίχθηκε σε παρωδία, αποφασίσαμε ότι δεν νομιμοποιούμε με την παρουσία μας εκεί τις παράνομες πρακτικές της Νέας Δημοκρατίας και δεν μπορούσαμε να ψηφίσουμε στο τέλος της επιτροπής! Να ψηφίσουμε τι; Κάτι το οποίο καταγγέλλουμε και είναι παράνομο;

Κι εδώ έρχεται και το ερώτημα των κομμάτων –δεν ξέρω τι θα ακολουθήσει το ΠΑΣΟΚ ή οτιδήποτε άλλο- που λέει το εξής: Πώς συμμετέχεις σε μια ψηφοφορία ψηφίζοντας είτε «ναι» είτε «όχι», την όποια διαδικασία την έχεις καταγγείλει και λες ότι είναι παράνομη και αντισυνταγματική; Πώς συμμετέχεις;

Δηλαδή, τι θα ψηφίσετε σήμερα, κύριοι του ΠΑΣΟΚ; Ναι, να παραπεμφθεί; Όχι, να μην παραπεμφθεί; Πείτε μας λίγο τι θα ψηφίσετε σήμερα ή τα υπόλοιπα κόμματα τα οποία συμμετείχαν στην ψηφοφορία, όσα κόμματα συμμετείχαν στην ψηφοφορία. Πείτε μας λίγο, πραγματικά! Είναι λάθη αυτά. Δεν ξέρω αν τα κάνετε λόγω απειρίας πολιτικής. Δεν θέλω να σκεφτώ κάτι άλλο, πραγματικά. Αλλά να δίνετε τέτοια μεγάλη πάσα στην Κυβέρνηση, δεν το αντιλαμβάνεστε ότι τους κάνετε το χατίρι;

Άρα, λοιπόν, κλείνοντας –και θα υπάρξουν ομιλίες στη συνέχεια- λέμε το εξής: Εμείς καταγγέλλουμε για άλλη μια φορά αυτήν την παρωδία από πλευράς Νέας Δημοκρατίας. Δεν νομιμοποιούμε τις παράνομες πρακτικές της Νέας Δημοκρατίας σε καμία περίπτωση και νιώθουμε περήφανοι για τη στάση που κράτησε η παράταξή μας, για τη στάση που κράτησε ο Πρόεδρός μας από την πρώτη μέρα του εγκλήματος των Τεμπών μέχρι και σήμερα. Και με αυτή την περηφάνια, με αυτή την αξιοπρέπεια και με σύμμαχο την αλήθεια θα συνεχίσουμε μέχρι να μπουν στη φυλακή οι ένοχοι.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Το λόγο έχει η κ. Θεοπίστη Πέρκα, Κοινοβουλευτική Εκπρόσωπος της Νέας Αριστεράς.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κοιτάξτε τώρα τι γίνεται σήμερα εδώ μέσα: όλα τα κόμματα λένε ότι εγώ έκανα πρώτος την παρέμβαση. Εδώ υπάρχει ένα γεγονός αδιαμφισβήτητο, ότι πραγματικά υπήρξε αντίδραση σε όλη αυτή τη συγκάλυψη από την αρχή του εγκλήματος και στη συνέχεια της συγκάλυψης. Υπήρξε μια εξεταστική που κατά τον Πρωθυπουργό ήταν κακιά στιγμή αλλά πάει να επαναληφθεί.

Και, βεβαίως, έχουμε δηλώσει από την πρώτη στιγμή, σε ό,τι αφορά τη διαδικασία της προανακριτικής, ότι δεν μπορεί να γίνει έτσι, ότι δεν έχει εξουσία διαθέσεως ο κ. Τριαντόπουλος, ότι ο εισαγγελέας που θα δεχόταν ποτέ έναν ύποπτο να πάει κατευθείαν στη δικαιοσύνη θα πήγαινε για παράβαση καθήκοντος και κατάχρηση εξουσίας. Τα έχουμε πει όλα.

Έγινε μια προανακριτική τύποις χωρίς εξέταση μαρτύρων, χωρίς πρόσβαση στη δικογραφία, χωρίς έγγραφα, ένα απαράδεκτο γεγονός και συγχρόνως εξελίσσεται μια αλλοπρόσαλλη κατάσταση είτε με τις δηλώσεις του κ. Παπαδημητρίου είτε σε ό,τι αφορά το ίδιο το πόρισμα του ΕΟΔΑΣΑΑΜ, το μόνο κρατικό πόρισμα που εσείς ήσασταν περήφανοι κι εμείς σας λέγαμε να μην είστε, γιατί εσείς τον είχατε καταντήσει ανενεργό και μη λειτουργικό. Παρ’ όλα αυτά, μέσα από την πίεση το δεχθήκατε, τώρα το αποδομείτε.

Και να πω και κάτι; Και αποδομείτε και τα ξένα πανεπιστήμια, της Πίζα, ειδικά, και θα μείνω λίγο σε αυτό, γιατί αυτά πρέπει να τα πούμε σήμερα εδώ. Αυτά πρέπει να ακουστούν και δεν ξέρω αν μας καθησυχάζει ότι δεν είναι μόνο η Ελληνική Κυβέρνηση που επιχειρεί τη συγκάλυψη, είναι και η ιταλική. Είναι και η ιταλική κυβέρνηση, διότι η θέση της Hellenic Train –αν αποδειχτεί παράνομο, εύφλεκτο υλικό- είναι πολύ αμφίβολη για τους ελληνικούς σιδηροδρόμους. Κρατήστε το και αυτό.

Γι’ αυτούς όλους τους λόγους, προφανώς, θα μείνουμε σε αυτήν τη συζήτηση γιατί ό,τι ειπώθηκε πολύ σοβαρό φαντάζομαι στην προανακριτική έγινε σε κλειστές πόρτες. Στον ελληνικό λαό πρέπει να προσπαθήσουμε, τουλάχιστον, να του δώσουμε να καταλάβει πόσο άθλια και πόσο χυδαία επιχειρείται αυτή η συγκάλυψη σε κάθε βήμα και πραγματικά με μαεστρία, θα έλεγα.

Όμως, να πω και κάτι ακόμα. Αυτή η ιστορία να διαγκωνίζονται τα κόμματα ποιο πρώτο, ποιο καλύτερα ή ποιο πιο πολύ διαφωνεί με την προανακριτική δεν βοηθάει στη διαλεύκανση.

Προφανώς, δεν καταθέσαμε πόρισμα. Προφανώς, δεν την νομιμοποιούμε. Προφανώς, θα αποχωρήσουμε από την ψηφοφορία. Αλλά εδώ θα υποστείτε για άλλη μια φορά τη βάσανο να απαντάτε σε καίρια ερωτήματα τα οποία θα γίνουν. Η συζήτηση θα γίνει, ο κόσμος θα ακούσει, τα συμπεράσματα θα βγουν.

Πραγματικά σε αυτό που συμβαίνει ειδικά αυτές τις μέρες, ο κ. Φλωρίδης ήταν σημαντικό μέρος όλης αυτής της σύγχυσης που προσπάθησε να δημιουργήσει η Κυβέρνηση. Θα τα ακούσει όμως σήμερα και θα μας απαντήσει και για το μπάζωμα. Και ξέρετε κάτι; Ό,τι και να λέμε αν δεν υπήρχε το μπάζωμα δεν θα γινόταν σήμερα αυτή η συζήτηση για τα πορίσματα ή θα υπήρχαν στοιχεία. Έτσι;

Παρ’ όλα αυτά, θα σας διαβάσω όταν έρθει η ώρα τι έχει πει ο κ. Άκου από τον ευρωπαϊκό οργανισμό, πώς έκλεισε το θέμα σε ό,τι αφορά το εύφλεκτο υλικό. Θα δούμε τις πιέσεις που ασκήθηκαν στο Πανεπιστήμιο της Πίζα. Θα μας απαντήσετε επιτέλους γιατί ο κ. Καρώνης, το δεύτερο επίσημο έγγραφο από το Μετσόβιο Πολυτεχνείο δεν το έχει παραδώσει ακόμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έναν χρόνο!

**ΘΕΟΠΙΣΤΗ (ΠΕΤΗ) ΠΕΡΚΑ:** Θα μας πείτε γιατί ο κ. Κωνσταντόπουλος από το ΑΠΘ, χημικός μηχανικός, ο πλέον αρμόδιος –τρίτο επίσημο πόρισμα- δεν λαμβάνεται υπ’ όψιν;

Και βεβαίως, βεβαίως –κύριε Φλωρίδη, ειδικά- θα πρέπει να μας πείτε γιατί η κ. Αδειλίνη ακόμα και σήμερα δεν έχει ερευνήσει γιατί οι δικαστικοί λειτουργοί όταν έγινε το δυστύχημα και είχαν αρχίσει οι συλλήψεις, είχε ξεκινήσει η διαδικασία, δεν έκανε καμία εξέταση γιατί ολιγώρησαν, γιατί δεν ζήτησαν στοιχεία, γιατί δεν προάσπισαν το χώρο του εγκλήματος;

Αυτά θα κληθείτε σήμερα να τα απαντήσετε. Δεν περιμένουμε σαφείς απαντήσεις, αλλά τουλάχιστον για άλλη μια φορά θα πάτε και θα παραδεχτείτε ότι κοιτάξτε δεν είμαστε ένοχοι, είμαστε άχρηστοι, δεν έχουμε επιτελικό κράτος, ήμασταν παρατηρητές, δεν έχουμε επιτελικό κράτος, δεν μπορούμε να κάνουμε ένα σοβαρό πόρισμα, τη μία είναι κουρελόχαρτο, την άλλη είναι η μεγάλη μας επιτυχία.

Το μόνο που θα προσπαθήσετε να πείτε είναι αυτό, ότι «δεν είχαμε κακή πρόθεση, απλώς δεν μπορούμε, είμαστε άχρηστοι, είμαστε ανίκανοι».

Αυτά, λοιπόν, όλα θα ειπωθούν σήμερα εδώ. Βεβαίως, θα αποχωρήσουμε, αλλά θα μείνουμε και θα τα πούμε.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Πέρκα.

Τον λόγο έχει ο Κοινοβουλευτικός Εκπρόσωπος από τη Νίκη, ο κ. Γεώργιος Ρούντας.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Κύριοι συνάδελφοι, σήμερα καλούμαστε να αποφασίσουμε επί ενός πορίσματος στη συζήτηση η οποία ήρθε έτσι όπως ήρθε, ένα πόρισμα το οποίο εμείς ως Νίκη το καταψηφίσαμε και καταγγείλαμε ευθέως μια πρωτοφανή θεσμική εκτροπή και μια πραγματικά κακόγουστη απόπειρα συγκάλυψης.

Αυτό το διπλό έγκλημα των Τεμπών δεν ήταν μεμονωμένο ούτε ένα απλά ανθρώπινο λάθος. Ήταν πραγματικά η κατάληξη μιας μακράς πορείας διαφθοράς και κομματικής φαυλότητας η οποία έβαζε σε θέσεις ευθύνης ανθρώπους οι οποίοι δεν είχαν καμία θέση στο αντικείμενό τους. Ήταν άνθρωποι που έμπαιναν καθαρά και μόνο με κομματικά κριτήρια.

Και ξέρετε, αυτή η συγκάλυψη σήμερα κορυφώνεται. Η Νίκη στάθηκε απέναντι σε αυτή την αθλιότητα και απέναντι σε αυτό το τρίπτυχο της συγκάλυψης γιατί πρώτον, το έγκλημα στα Τέμπη υποβαθμίστηκε σε πλημμέλημα, παραπέμφθηκε μόνο ένας Υφυπουργός, ενώ η Κυβέρνηση και η Αντιπολίτευση θα μπορούσαν να αγγίξουν τον Πρωθυπουργό και τρίτον, η ίδια η λειτουργία της επιτροπής εξευτελίστηκε πλήρως.

Η απόφαση της Νίκης να καταψηφίσει το πόρισμα της Κυβέρνησης δεν ήταν μόνο πολιτική, ήταν μία πράξη ευθύνης απέναντι σε θεσμούς και στη συνείδησή μας, απέναντι στη συνείδηση ολόκληρου του ελληνικού λαού ο οποίος ζητά δικαιοσύνη.

Και είχαμε προειδοποιήσει εξαρχής ότι η πρόταση του ΠΑΣΟΚ ήταν αυτή που θα δημιουργήσει τώρα αυτό το πρόβλημα, ήταν κομμένη και ραμμένη στα μέτρα της Κυβέρνησης. Την ξέπλενε κανονικότατα. Και εμείς καταθέσαμε δική μας πρόταση. Και να θυμίσω ότι ενώ όλοι εδώ φώναζαν για την πρόταση του ΠΑΣΟΚ--- ότι ήταν απαράδεκτη, ότι ξέπλενε την Κυβέρνηση, ήταν περίεργο γιατί βρέθηκαν διακόσια εβδομήντα επτά «ναι» και δώδεκα «όχι». Εμείς ήμασταν δέκα από τα ηχηρά «όχι» αυτής της πρότασης του ΠΑΣΟΚ που ξέπλενε την Κυβέρνηση.

Ως φωνή συνείδησης του ελληνικού λαού εμείς δεν θα σιωπήσουμε, θα συνεχίσουμε, γιατί σήμερα έχουμε μια διπλή και τριπλή συγκάλυψη. Συγκαλύπτεται το ίδιο το έγκλημα, συγκαλύπτονται οι πολιτικοί, οι ευθύνες και γίνεται η συγκάλυψη της συγκάλυψης. Θα αξιοποιήσουμε κάθε μέσο που μας δίνει ο νόμος για να σταθούμε απέναντι στη διαφθορά. Δεν υπάρχει περίπτωση να σιωπήσουμε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ρούντα.

Τον λόγο έχει ο κ. Πέτρος Δημητριάδης, Κοινοβουλευτικός Εκπρόσωπος από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Κύριε Πρόεδρε, κυρίες και κύριοι συνάδελφοι, από την αρχή είχαμε πει εμείς οι Σπαρτιάτες ότι το έγκλημα των Τεμπών είναι διαχρονικό. Γι’ αυτό είχαμε ζητήσει να γίνει προανακριτική επιτροπή, για να ερευνηθούν διαχρονικές ποινικές ευθύνες πολιτικών προσώπων και κυρίως να ερευνήσουμε την γενεσιουργό αιτία του εγκλήματος. Ποια είναι αυτή εδώ; Η σύγκρουση των δύο τρένων!

Εάν δεν υπήρχε σύγκρουση, κυρίες και κύριοι συνάδελφοι, και αν ένα τρένο δεν έμπαινε αντίθετα επί δώδεκα λεπτά και δεν υπήρχε τίποτα να το σταματήσει, δεν θα βρισκόμασταν εδώ ούτε θα μιλούσαμε για πυρόσφαιρα ούτε για αλλοίωση του πεδίου που υπήρξε. Αυτό, λοιπόν, είναι που πρέπει να διερευνήσουμε.

Αντ’ αυτού, είχαμε μία πρόταση του ΠΑΣΟΚ ελλιπέστατη -και το είχαμε πει από την αρχή- μόνο για ένα πλημμέλημα και κυρίως χωρίς τη δυνατότητα να γίνει κάτι περαιτέρω. Το είχαμε θίξει. Εμείς και η Νίκη είχαμε ενστάσεις και ήμασταν οι μόνοι που δεν την ψηφίσαμε.

Μου κάνει, όμως, μεγάλη εντύπωση που κόμματα της Αντιπολίτευσης που ψήφισαν την Προανακριτική τώρα διαμαρτύρονται. Γιατί διαμαρτύρεστε; Δεν το περιμένατε; Ή μήπως περιμένατε ότι η Νέα Δημοκρατία έχοντας την πλειοψηφία θα συναινούσε να διερευνηθούν περαιτέρω αδικήματα; Δεν υπήρχε καμία περίπτωση, μην κοροϊδευόμαστε μεταξύ μας!

Εμείς, λοιπόν, λέμε το εξής: Αφ’ ης στιγμής συνεστήθη η προανακριτική επιτροπή και από τη στιγμή που λειτουργεί, θα πρέπει να λειτουργεί σύμφωνα με το Σύνταγμα. Εμείς, λοιπόν, διαμαρτυρόμαστε για το εξής: Αυτήν τη στιγμή παραπέμπουμε κάποιο πρόσωπο χωρίς να έχει προηγηθεί έρευνα. Δεν εκλήθησαν μάρτυρες, δεν διερευνήθηκε τίποτα. Κανένα από τα κρίσιμα ζητήματα που αφορούν την αλλοίωση του πεδίου δεν διερευνήθηκε. Ζητάμε, λοιπόν, να συνεχίσει τις εργασίες της η Προανακριτική, να επαναληφθεί η Προανακριτική, να γίνει η Προανακριτική όπως προβλέπεται, να κληθούν μάρτυρες, να ερευνηθούν όλα τα κρίσιμα ζητήματα και το πιο σημαντικό, να διερευνηθούν και άλλα αδικήματα, όχι μόνο ένα πλημμέλημα.

Τέλος, θα ήθελα να πω και κάτι άλλο. Επειδή ακούστηκε για τον εφαρμοστικό νόμο περί ευθύνης Υπουργών, περιμένω -το έχουμε θίξει από 5 Φεβρουαρίου- τι θα γίνει με αυτόν τον νόμο. Θα τον καταργήσουμε; Θα τον τροποποιήσουμε; Ακόμα ισχύει με τις παραγραφές. Τι θα συμβεί με αυτό το θέμα; Όλοι μιλάνε γι’ αυτό το ζήτημα, κανείς δεν τολμάει να το αγγίξει όμως. Αγγίξτε το! Όσο είμαστε με αυτόν τον εφαρμοστικό νόμο, έχουμε πρόβλημα. Υπάρχει μεγάλος κίνδυνος να υπάρξει παραγραφή -να τονίσω- άσχετα με το αν έχει τροποποιηθεί το άρθρο 86. Ο εφαρμοστικός νόμος παραμένει ίδιος. Ή καταργήστε τον ή τροποποιήστε τον, επιτέλους! Αλλιώς, δεν πρόκειται να κάνουμε τίποτα.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δημητριάδη και ολοκληρώνουμε τον κύκλο των Κοινοβουλευτικών Εκπροσώπων με τον κ. Πλεύρη από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, κυρίες και κύριοι συνάδελφοι, θα μπορούσα πολύ απλά να πω ότι σιγά σιγά πέφτουν οι μάσκες για το ποιοι πραγματικά ενδιαφέρονται για τη διαλεύκανση της υπόθεσης και ποιοι θέλουν να έχουν μικροκομματικό όφελος από μία τραγωδία.

Πάμε να δούμε τις αιτιάσεις που τέθηκαν από τον αξιότιμο Πρόεδρο της Κοινοβουλευτικής Ομάδας του ΣΥΡΙΖΑ, καθώς και από το σύνολο των Κοινοβουλευτικών Εκπροσώπων και την Πρόεδρο της Πλεύσης Ελευθερίας. Έρχεστε εδώ πέρα και λέτε κάτι το οποίο δεν ισχύει, ότι η Προκαταρκτική Επιτροπή που συστήθηκε δεν έκανε καμία έρευνα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καμία, μηδέν!

**ΑΘΑΝΑΣΙΟΣ ΠΛΕΥΡΗΣ:** Πάμε να δούμε τι έχει γίνει. Πρώτον, ποια ήταν η εντολή που πήρε η Προκαταρκτική από τη Βουλή; Δική σας πρόταση ήταν, δεν ήταν πρόταση της Νέας Δημοκρατίας. Να διερευνηθεί η τυχόν ευθύνη του κ. Τριαντόπουλου για ένα συγκεκριμένο αδίκημα, παράβαση καθήκοντος. Αυτό εξετάζει η Προκαταρκτική. Η Προκαταρκτική είχε εντολή συγκεκριμένη.

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, σας ακούσαμε όλους με προσοχή!

**ΑΘΑΝΑΣΙΟΣ ΠΛΕΥΡΗΣ:** Δεν διέκοψα κανέναν. Η Προκαταρκτική είχε εντολή συγκεκριμένη. Αν έβρισκε κάτι άλλο, θα έπρεπε να γυρίσει στην Ολομέλεια. Άρα, η Προκαταρκτική δεν μπορούσε να εξετάσει άλλο πρόσωπο που λέτε, παρά μόνο αν παρεμπιπτόντως το έβρισκε.

**ΔΗΜΗΤΡΙΟΣ ΜΑΝΤΖΟΣ:** Προσπάθησε να βρει κάτι άλλο; Μα, δεν προσπάθησε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μην διακόπτετε τον ομιλητή! Σας ακούσαμε όλους με προσοχή.

**ΑΘΑΝΑΣΙΟΣ ΠΛΕΥΡΗΣ:** Θα μπορούσατε, επειδή έχει έρθει φάκελος για όλο σχεδόν το Υπουργικό Συμβούλιο, να είχατε κάνει πρόταση. Δεν κάνατε πρόταση.

(Θόρυβος στην Αίθουσα)

Κύριε Πρόεδρε, με διακόπτουν συνεχώς! Διακόψτε με όσες φορές θέλετε, αλλά εγώ θα ακουστώ γι’ αυτό που θέλω να πω.

Πάμε, λοιπόν, να δούμε τι έχει γίνει. Η υπόθεση για τον κ. Τριαντόπουλο, που ελέγχεται μόνο η συγκεκριμένη και μόνο για παράβαση καθήκοντος, ήταν μία υπόθεση που ήρθε κενή; Όχι, κυρίες και κύριοι συνάδελφοι, για τη συγκεκριμένη υπόθεση έχει γίνει προκαταρκτική εξέταση από τον Εισαγγελέα Πρωτοδικών Λάρισας που εξέδωσε διάταξη, υπήρξε προσφυγή και νέα διάταξη από εισαγγελέα εφετών και τρίτη διάταξη. Άρα, είχαμε τρεις διατάξεις. Πού κατέληξε η τρίτη διάταξη, η 69/2024; Ότι πρέπει να ασκηθεί ποινική δίωξη σε τέσσερα φυσικά πρόσωπα και διαβίβασε εκ νέου την υπόθεση στη Βουλή για τον κ. Τριαντόπουλο.

Έρχεται, λοιπόν και συγκροτείται η Προκαταρκτική Επιτροπή. Η Προκαταρκτική Επιτροπή έχει αυτόν εδώ τον φάκελο -που δεν έχει κανένα στοιχείο, κυρίες και κύριοι συνάδελφοι!- και μέσα σε αυτόν εδώ τον φάκελο είναι πάνω από τριάντα μαρτυρικές καταθέσεις, πάνω από τρεις χιλιάδες έγγραφα και μια σειρά από ανακριτικές πράξεις που έχουν γίνει και μια εισαγγελέα εφετών κατέληξε σε διάταξη άσκησης ποινικής δίωξης σε τέσσερα φυσικά πρόσωπα και διαβίβαση για τον κ. Τριαντόπουλο.

Έρχεται, λοιπόν, η Προκαταρκτική -που λέτε ότι δεν έκανε καμία έρευνα- εξετάζει το συγκεκριμένο υλικό, εξετάζει τις καταθέσεις των μαρτύρων οι οποίοι έχουν εξεταστεί, εξετάζει τη σειρά εγγράφων και τις εισαγγελικές διατάξεις και λέει ότι αυτό το υλικό που έχει οδηγήσει στο να κριθεί από την εισαγγελέα ότι υπάρχουν απλές ενδείξεις ενοχής για παράβαση καθήκοντος για τέσσερα φυσικά πρόσωπα είναι επαρκές υλικό στην παρούσα φάση για να κριθεί ότι υπάρχουν απλές ενδείξεις για την άσκηση ποινικής δίωξης στον Υφυπουργό.

Λέει ο κ. Φάμελλος κάτι που για κάποιον που δεν είναι νομικός μπορεί να φαντάζει λογικό: «Μα, ο ίδιος δηλώνει ένοχος, τι είναι τελικά, ένοχος ή αθώος;».

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Αθώος δηλώνει!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος!

**ΑΘΑΝΑΣΙΟΣ ΠΛΕΥΡΗΣ:** Κύριε Φάμελλε, οι διαδικασίες στην ποινική διαδικασία έχουν στάδια, είναι τα λεγόμενα «στάδια». Για να κάνεις προκαταρκτική, χρειάζεται υπόνοια. Για να ασκήσεις ποινική δίωξη, χρειάζονται απλές ενδείξεις. Για να παραπέμψεις, χρειάζονται αποχρώσες ενδείξεις. Για να καταδικάσεις, αποδείξεις.

Ο μόνος εδώ πέρα που έχει καταλήξει σε απόφαση συζητώντας με τον εαυτό του είναι η κ. Κωνσταντοπούλου που λέει ότι «εγώ πιστεύω πως πρέπει να πάει φυλακή όλος ο κόσμος, γιατί έχω αποδείξεις». Άρα, κύριε Φάμελλε, τιμά την κοινοβουλευτική Πλειοψηφία να έρχεται και να λέει πως «εγώ κρίνω ότι είναι ένα υλικό που έχει τις απλές ενδείξεις».

Πάμε, όμως, και στην ουσία του πράγματος. Με αυτόν τον τρόπο σάς αποδεικνύουμε ότι δεν υπάρχει κανένα θέμα ακυρότητας. Στο κάτω κάτω αυτό θα κριθεί και θα δούμε μετά τι θα λέτε όταν η διαδικασία θα συνεχιστεί.

Πάμε, όμως, στην ουσία της υπόθεσης. Τι έρχεστε και λέτε εδώ; Η κ. Κωνσταντοπούλου λέει ότι πρέπει να εξαιρεθούν όλα τα μέλη. Δεν άκουσα τα κόμματα να τοποθετούνται σε αυτό. Σας το ζήτησε η κ. Κωνσταντοπούλου, αλλά δεν μιλήσατε. Αν εξαιρεθούν όλα τα μέλη και εξαιρεθούμε και όλοι εμείς, πώς θα προχωρήσετε στη διαδικασία που θέλει εκατόν πενήντα έναν Βουλευτές για να παραπεμφθεί κάποιος; Αν μας εξαιρέσετε όλους, δεν μπορεί να παραπεμφθεί κανένας.

Και ακούστε τι λέγεται τώρα. Να εξαιρεθεί το σύνολο ενός κόμματος -κάτι που ακούστηκε από άτομα που λένε ότι σέβονται το Σύνταγμα- και να μην ακούγεται ένα ολόκληρο κόμμα, επειδή μπορεί να έχουμε σχέση με αυτόν που ελέγχεται, γιατί είναι μέλος της Κοινοβουλευτικής Ομάδας. Όμως, λέτε και κάτι δεύτερο. Λέτε ότι δεν μπόρεσε να εξεταστεί ο κ. Μητσοτάκης, ο κ. Σκέρτσος, ο κ. Γεραπετρίτης.

Κυρίες και κύριοι συνάδελφοι, προστατεύεται κάποιος πολιτικός από το να εξεταστεί ως μάρτυρας από την τακτική δικαιοσύνη; Όχι, κανένας. Σας ρωτώ, λοιπόν: Οι δύο εισαγγελείς που έκαναν την έρευνα στη Λάρισα έκριναν ότι έπρεπε να έρθει κάποιο από αυτά τα πρόσωπα σαν μάρτυρας; Και αν εσείς πιστεύετε ότι είναι ισχυρό το επιχείρημά σας να εξεταστούν, τι φοβάστε; Διότι αυτό είναι κάτι που δεν λέτε στον ελληνικό λαό. Μόλις φύγουμε από εδώ και ασκηθεί ποινική δίωξη, ένα κυρίαρχο συμβούλιο που αποτελείται από τρεις αεροπαγίτες και δύο μέλη του Συμβουλίου της Επικρατείας θα κάνει τη δική του ανάκριση εξαρχής χωρίς να δεσμεύεται από το πόρισμά μας.

Γιατί φοβάστε να πάει η υπόθεση στους δικαστές και να γίνει έρευνα; Ξέρετε γιατί φοβάστε; Θα σας το απαντήσω. Διότι το σύνολο σχεδόν των κομμάτων μέσα στην Προκαταρκτική και ενώ κόπτεται για τον Κώδικα Ποινικής Δικονομίας, έλεγε να είναι ανοιχτή η διαδικασία. Εκεί δεν υπάρχει μυστικότητα. Γιατί θέλατε ανοιχτή διαδικασία; Διότι το μόνο που σας ενδιέφερε ήταν να κάνετε ένα σόου μέσα στην προκαταρκτική επιτροπή για να έχετε έναν ανταγωνισμό για το αν θα περάσετε την Κωνσταντοπούλου που είναι δεύτερη ή αν θα σέρνεστε πίσω από την Κωνσταντοπούλου.

(Χειροκροτήματα από την πτέρυγα της Νέας Δημοκρατίας)

Και για να ολοκληρώνουμε, επειδή έγινε παραποίηση ακόμα και για το τι έγινε στη Διάσκεψη των Προέδρων, στη Διάσκεψη των Προέδρων η Ντόρα Μπακογιάννη είπε ότι ενώ έχουμε την πλειοψηφία και μπορούμε μέσα από την πλειοψηφία να πάρουμε τις αποφάσεις, εμείς οι ίδιοι ερχόμαστε και λέμε να πάει η υπόθεση στον φυσικό δικαστή έχοντας κάνει και την έρευνα.

Και ολοκληρώνω λέγοντας ότι είστε υπεύθυνοι -και αναφέρομαι κυρίως στον ΣΥΡΙΖΑ και στο ΠΑΣΟΚ που έχουν παρασυρθεί από την τοξικότητα της κ. Κωνσταντοπούλου και της Ελληνικής Λύσης- και υπόλογοι για το ότι αυτήν τη στιγμή φύγατε από το βασικό σκέλος της υπόθεσης που αφορά το ότι δύο τρένα μπήκαν στην ίδια γραμμή και ότι θα πρέπει να εξεταστούν όλες οι ευθύνες που υπάρχουν και πήγατε σε ένα άλλο πλαίσιο στο οποίο ξέρετε τι κοιτάτε;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Φταίμε εμείς, δηλαδή, για το μπάζωμα, κύριε Πλεύρη;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

Ολοκληρώστε, σας παρακαλώ, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Όχι, κύριε Φάμελλε. Θα σας πω πού φταίτε και θα το ακούσετε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Σηκώθηκαν τα πόδια να χτυπήσουν το κεφάλι!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, αφήστε τον να ολοκληρώσει.

**ΑΘΑΝΑΣΙΟΣ ΠΛΕΥΡΗΣ:** Προφανώς και πρέπει να ελεγχθούν και οι παρεμβάσεις στον χώρο, αφού έχουν έρθει από την εισαγγελία. Εσείς, όμως, κάνατε κάτι άλλο. Ρίξατε νερό στον μύλο της συνωμοσίας, ότι ξαφνικά υπήρχε ένα παράνομο φορτίο και ότι ανέβηκαν πάνω πολιτικά πρόσωπα για να καλύψουν. …

**ΔΗΜΗΤΡΙΟΣ ΜΑΝΤΖΟΣ:** Η διάταξη λέει…

**ΑΘΑΝΑΣΙΟΣ ΠΛΕΥΡΗΣ:** Η διάταξη δεν λέει τίποτα για παράνομο φορτίο.

Έτσι, φτάσατε στο να χαρακτηρίσετε, γιατί με αυτήν υπογράψατε, με την κ. Κωνσταντοπούλου, το σύνολο της Κυβέρνησης και της Κοινοβουλευτικής Ομάδας είμαστε εγκληματική οργάνωση και έχουμε τα χέρια μας βαμμένα με αίμα.

Κύριε Φάμελλε, μαθήματα από τον ΣΥΡΙΖΑ για παρεμβάσεις στη δικαιοσύνη δεν θα πάρουμε. Εσείς έχετε καταδικασμένο Υπουργό, τον κ. Παπαγγελόπουλο, γιατί παρενέβη στη δικαιοσύνη. Δεν μπορείτε να μας μιλάτε εσείς για δικαιοσύνη!

(Χειροκροτήματα από την πτέρυγα της Νέας Δημοκρατίας)

Κι εσείς, κυρία Κωνσταντοπούλου, συζητήστε όσο θέλετε με τον εαυτό σας για το αν θα γίνετε ή όχι Πρωθυπουργός. Εγώ πιστεύω ότι και συζητώντας με τον εαυτό σας θα διαφωνείτε και θα τον κατηγορείτε τον εαυτό σας.

(Χειροκροτήματα από την πτέρυγα της Νέας Δημοκρατίας)

Όμως, δεν ανεχόμαστε να λέτε σε Βουλευτές ότι διαπράττουν ποινικό αδίκημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί δεν το ανέχεστε;

**ΑΘΑΝΑΣΙΟΣ ΠΛΕΥΡΗΣ:** Και επειδή υποτίθεται ότι ξέρετε το Σύνταγμα και πρέπει να το ξέρετε ως πρώην Πρόεδρος της Βουλής. Σας διαβάζω το άρθρο 61 που αποτελεί την κορωνίδα του δημοκρατικού πολιτεύματος: Ο Βουλευτής δεν καταδιώκεται με οποιονδήποτε τρόπο για γνώμη ή ψήφο που έδωσε κατά την άσκηση των καθηκόντων του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Των καθηκόντων του!

**ΑΘΑΝΑΣΙΟΣ ΠΛΕΥΡΗΣ:** Εμείς είμαστε περήφανοι και για τη γνώμη που εκφράζουμε και για την ψήφο…

(Χειροκροτήματα από την πτέρυγα της Νέας Δημοκρατίας)

…και δεν θα σας ακολουθήσουμε στην τοξικότητα με την οποία φτάσατε εσείς η ίδια να στοχοποιείτε και συγγενείς. Διότι εσείς στοχοποιήσατε και τη μάνα του μηχανοδηγού λέγοντας έτσι και τώρα σιγά σιγά στοχοποιείτε και συγγενείς που έρχονται και λένε ότι όλα αυτά που στηρίχθηκαν μέχρι τώρα στο παράνομο φορτίο είναι θεωρίες συνωμοσίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε;

**ΑΘΑΝΑΣΙΟΣ ΠΛΕΥΡΗΣ:** Δεν τα λέμε εμείς, συγγενείς τα λένε και αυτούς βάζετε απέναντι.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλο ψέματα λέτε!

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθήτριες και μαθητές και δύο συνοδοί εκπαιδευτικοί από το 8ο Δημοτικό Σχολείο Αργυρούπολης Αττικής και είκοσι επτά μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ταύρου.

Καλωσορίζουμε και τα δύο σχολεία και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Και θα ολοκληρώσουμε τη συζήτηση επί της διαδικασίας με τον Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θέλω τον λόγο επί της διαδικασίας.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, μιλήσατε!

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ως τι μιλάει επί της διαδικασίας ο κύριος Υπουργός;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ως τι μιλάει; Είναι κοινοβουλευτική διαδικασία, κύριε Πρόεδρε!

**ΠΡΟΕΔΡΕΥΩΝ (Ιωάννης Πλακιωτάκης):** Ζήτησε να μιλήσει ο κύριος Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εγώ ζητάω τον λόγο!

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, σας έδωσα τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω δικαίωμα να πάρω τον λόγο, κύριε Πρόεδρε

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Μα, δεν έχει φέρει εισήγηση η Κυβέρνηση για να μιλάει επί της διαδικασίας ο κύριος Υπουργός. Στο νομοθετικό έργο μπορεί να μιλήσει ο Υπουργός επί της διαδικασίας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πώς θα μιλήσει επί της διαδικασίας ο κύριος Υπουργός, κύριε Πρόεδρε; Δεν έχει αρμοδιότητα να μιλήσει επί της διαδικασίας. Είναι αρμοδιότητα της Βουλής, του Σώματος.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εκτός Κανονισμού, κύριε Πρόεδρε!

Άλλος έχει προβλήματα με τα μπάζα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εάν εκτιμάτε ότι η συζήτηση που προηγήθηκε ήταν επί της διαδικασίας, τότε έχετε δίκιο. Όμως, μόνο επί της διαδικασίας δεν ήταν. Η συζήτηση που έγινε με αφορμή υπό τον τίτλο «επί της διαδικασίας» μόνο επί της διαδικασίας δεν ήταν.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτό θα το αποφασίσουμε εμείς, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Η κοινή λογική.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εντάξει.

Πράγματι στην κατ’ εξοχήν κοινοβουλευτική διαδικασία που διεξάγεται σήμερα θα πρέπει να υπενθυμίσουμε ότι η Βουλή συνεκλήθη κατά τον Κανονισμό, γιατί πρέπει να συγκληθεί υποχρεωτικά για να συζητήσει το πόρισμα. Δεν γίνεται αλλιώς. Η Ολομέλεια συνεκλήθη για να συζητήσει το πόρισμα της Επιτροπής Προκαταρκτικής Εξέτασης. Δεν υπάρχει άλλος τρόπος στο κοινοβουλευτικό μας σύστημα κατά το Σύνταγμα για να περαιωθεί μία διαδικασία επί της οποίας μπορεί να υπάρχουν διάφορες αιτιάσεις ή αντιρρήσεις. Όμως, δεν υπάρχει άλλος τρόπος για να πληρωθούν οι διατάξεις του Συντάγματος περί του πώς ολοκληρώνεται αυτή η διαδικασία, η οποία αποφασίστηκε από τη Βουλή όταν συνεστήθη η Επιτροπή Προκαταρκτικής Εξέτασης και όταν η επιτροπή θεωρεί ότι περαίωσε τις εργασίες της. Δεν υπάρχει άλλος τρόπος.

**ΧΡΗΣΤΟΣ ΓΙΑΝΝΟΥΛΗΣ:** Αυτά μας τα είπε και ο Κοινοβουλευτικός σας Εκπρόσωπος, κύριε Υπουργέ. Πάλι τα ίδια θα λέμε; Και τα είπε και καλύτερα από εσάς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η αλήθεια είναι ότι από τις τοποθετήσεις δεν έγινε αντιληπτό από την Κυβέρνηση ποια είναι η στάση των κομμάτων, αν θα ακολουθήσουν δηλαδή τη θεσμικά προβλεπόμενη διαδικασία, δηλαδή να ολοκληρώσει η Ολομέλεια αυτή.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Την οποία παραβιάσατε εσείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν έγινε σαφές αν θα μείνετε ή αν θα φύγετε. Κάποιοι θα φύγουν στη μέση, κάποιοι θα φύγουν πριν από την ψηφοφορία. Τώρα, αν αυτό λέγεται θεσμική σοβαρότητα, ας το κρίνει ο κόσμος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εδώ δεν καλέσατε μάρτυρες και μιλάτε για σοβαρότητα; Δεν καλέσατε μάρτυρες!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριοι συνάδελφοι!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ο κ. Πλεύρης σάς έδειξε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μπαγιώκο, δεν υπάρχει λόγος. Σταματήστε να το κάνετε αυτό! Δεν γίνεται να παρεμβαίνετε στη Βουλή! Την άλλη φορά ανοίξατε τη Βουλή μόνος σας και δεν είστε Βουλευτής!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σύμφωνα με τις μουσολινικές αντιλήψεις που έχετε εσείς, προφανώς δεν δικαιούται να είναι εδώ η Κυβέρνηση. Ευτυχώς, όμως, η Ελλάδα δεν έχει το μουσολινικό πολίτευμα που ονειρεύεστε. Έχει δημοκρατία! Και η δημοκρατία προκύπτει από μία Κυβέρνηση η οποία νομιμοποιείται στη Βουλή. Εντάξει, αρκετά ακούσαμε, αρκετά μας υβρίζετε. Πολιτικά θα σας απαντάμε. Δεν θα μας αφαιρέσετε, λοιπόν, και τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Μα, άμα δεν λέτε τίποτα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ωραία. Λέω, λοιπόν, το εξής, ότι ο κ. Πλεύρης σας έδειξε νωρίτερα έναν φάκελο, ευμεγέθη…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πώς πήρε τον φάκελο, κύριε Υπουργέ;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Επιτρέπεται να βγει ο φάκελος;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Φάμελλε, το θέμα είναι εάν βρίσκεται ο φάκελος εδώ ή εάν ο φάκελος υπάρχει;

**ΑΘΑΝΑΣΙΟΣ ΠΛΕΥΡΗΣ:** Ο φάκελος έχει διανεμηθεί.

**ΠΡΟΕΔΡΕΥΩΝ (Ιωάννης Πλακιωτάκης):** Ο φάκελος έχει διανεμηθεί.

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Επιτρέπεται να βγει έξω από το γραφείο ο φάκελος; Επιτρέπεται να διανεμηθεί;

**ΠΡΟΕΔΡΕΥΩΝ (Ιωάννης Πλακιωτάκης):** Ο φάκελος έχει διανεμηθεί στα μέλη της επιτροπής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Πλεύρης είναι μέλος της επιτροπής;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

Κύριε Υπουργέ, ολοκληρώστε, παρακαλώ, για να συνεχίσουμε τη διαδικασία.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κοιτάξτε, είναι κάποιες ωραίες στιγμές, που αποδεικνύεται και η υποκρισία. Ο φάκελος δεν είναι εάν βρίσκεται εδώ ή όχι, είναι εάν υπάρχει. Ο φάκελος, λοιπόν, υπάρχει.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φέρτε βίντεο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εσείς, όμως, προφανώς δεν ενδιαφέρεστε για έναν φάκελο που υπάρχει. Προφανώς, δεν ενδιαφέρεστε για τα στοιχεία που υπάρχουν. Προφανώς, δεν ενδιαφέρεστε για την έρευνα που έκανε η Εισαγγελία. Προφανώς, δεν ενδιαφέρεστε για το πλούσιο υλικό το οποίο υπάρχει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φέρτε βίντεο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …το οποίο δικαιολογεί απολύτως μια επιτροπή να πει ότι εφόσον έχει προηγηθεί τόσο μεγάλη εκτεταμένη εισαγγελική έρευνα, με τόσα στοιχεία, η επιτροπή μπορεί να θεωρήσει ότι ο ρόλος της έχει περαιωθεί. Διότι είναι ο ρόλος της επιτροπής είναι ρόλος εισαγγελέα. Και όπως έγραψε κάποιος…

**ΧΡΗΣΤΟΣ ΓΙΑΝΝΟΥΛΗΣ:** Ποιος;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** ...προσπαθούμε να καταλάβουμε, εάν ένας εισαγγελέας της τακτικής δικαιοσύνης, όταν ασκεί μια διαδικασία προκαταρκτικής εξέτασης για κάποιον πολίτη ή για κάποιους πολίτες, αυτός υβρίζει τους εξεταζομένους, λοιδορεί τους εξεταζομένους, προπηλακίζει τους εξεταζομένους, συκοφαντεί τους εξεταζομένους. Φαντάζεστε τέτοιον εισαγγελέα στην τακτική δικαιοσύνη;

Εδώ, όμως, έχουμε τον εισαγγελέα που λέγεται Επιτροπή Προκαταρκτικής Εξετάσεως, όπου έχει σπεύσει σε μία προκαταρκτική εξέταση να εκδώσει πόρισμα περί ενοχής και ταυτόχρονα δεν υπάρχει λοιδορία, κατηγορία, συκοφαντία, που να μην έχει απευθυνθεί για αυτούς που θα εξετάσει. Και αυτό εσείς το λέτε θεσμική διαδικασία; Την ονομάζετε επίτηδες προανακριτική, ενώ ξέρετε ότι δεν είναι προανακριτική. Είναι επιτροπή προκαταρκτικής εξετάσεως με τον ρόλο του εισαγγελέα.

**ΧΡΗΣΤΟΣ ΓΙΑΝΝΟΥΛΗΣ:** Δεν καταλάβαμε τίποτα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πού να καταλάβετε; Εδώ δεν ξέρετε εάν υπάρχει φάκελος, περιμένετε να καταλάβετε; Τι να καταλάβετε; Προφανώς, δεν θα καταλάβετε ποτέ, γιατί δεν θέλετε να καταλάβετε.

Αυτό που θέλω να πω, για να τελειώσω και η Κυβέρνηση θα τοποθετηθεί με τη σειρά της στο τέλος διαδικασίας, είναι το εξής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …κατηγορούμενος είναι στο τέλος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είστε μπροστά στην αποκάλυψη μιας τρομερής υποκρισίας, που έτσι και αλλιώς σας διακατέχει. Αντιλαμβάνομαι ότι ο ΣΥΡΙΖΑ, μέσα από τη δημοσκοπική του κατάρρευση, θέλει να φύγει από αυτόν τον καταστροφικό εναγκαλισμό αυτής της συνωμοσιολογίας, που τον διέλυσε ως παράρτημα της κυρίας Κωνσταντοπούλου. Το καταλαβαίνω αυτό. Όμως, η υποκρισία σας είναι η εξής: Χρόνια ολόκληρα και εντός του πολιτικού συστήματος και στον λαό γίνεται μια συζήτηση ότι θα πρέπει να ακολουθήσουμε μια πορεία αναθεώρησης των συνταγματικών διατάξεων, έτσι ώστε οι πολιτικοί να έχουν την ίδια ποινική αντιμετώπιση με τους πολίτες. Και ο Πρωθυπουργός εδώ άνοιξε τη διαδικασία.

**ΔΗΜΗΤΡΙΟΣ ΜΑΝΤΖΟΣ:** Δεν την ολοκλήρωσε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα, λοιπόν, που η Βουλή, με βάση την πρωτοβουλία ενός που κατηγορείται, λέει ότι «Εγώ, χωρίς να παρακάμψω το Σύνταγμα, θέλω να οδηγηθώ ενώπιον των φυσικών δικαστών, που είναι η απαίτηση των πολιτών», λέτε υποκριτικά όχι και αγνοείτε και τον φάκελο και αγνοείτε και τα στοιχεία και αγνοείτε και τις μαρτυρικές καταθέσεις. Τα αγνοείτε όλα!

(Χειροκροτήματα από την πτέρυγα της Νέας Δημοκρατίας)

Αυτά τα συλλαλητήρια που έγιναν, τα μεγάλα του λαού, μεταξύ των άλλων, είχαν και ένα αίτημα, ότι η ποινική μεταχείριση των πολιτικών πρέπει σιγά-σιγά να οδηγηθεί στην άκρη και να γίνει ίδια με τους πολίτες.

**ΝΙΝΑ ΚΑΣΙΜΑΤΗ:** Από το 2019 έπρεπε να φέρετε τον νόμο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και τώρα βρίσκεστε εδώ, μπροστά σε μια τέτοια διαδικασία, χωρίς να παραβιάζεται το Σύνταγμα, διότι υποκριτικά λέτε ότι παραβιάζεται το Σύνταγμα. Γιατί; Διότι το Σύνταγμα τι προβλέπει; Τη σύσταση της Επιτροπής Προκαταρκτικής Εξετάσεως. Συνεστήθη; Ναι. Συνεδρίασε; Ναι. Έχει υλικό να παραδώσει στους τακτικούς δικαστές; Έχει πλούσιο υλικό, που το βρήκε η δικαιοσύνη.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν λειτούργησε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κατά συνέπεια, λοιπόν, σε τι παραβιάζεται το Σύνταγμα;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Στο ότι δεν λειτούργησε η Προανακριτική. Δεν μάζεψε ούτε ένα στοιχείο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πείτε μας, λοιπόν, δεν χρειάζεται. Και βέβαια, θέλω να υποβάλω και σε κάποιους άλλους το εξής ερώτημα: Όταν συνεστήθη η επιτροπή, η επιτροπή αξιολόγησε το υλικό. Η επιτροπή αποφάσισε να εισηγηθεί την παραπομπή και η Ολομέλεια θα αποφασίσει ό,τι αποφασίσει. Υπάρχει Δικαστικό Συμβούλιο, που θα πει ότι «ξέρεις, δεν καλέσατε δύο μάρτυρες και γι’ αυτό η διαδικασία σας είναι άκυρη»; Ποιον κοροϊδεύετε;

**ΝΙΝΑ ΚΑΣΙΜΑΤΗ:** Δεν έχει αρμοδιότητα το Δικαστικό Συμβούλιο να αποφανθεί επ’ αυτού.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ποιον κοροϊδεύετε, όταν εδώ υπάρχουν ένας σωρός μαρτυρικές καταθέσεις με χιλιάδες σελίδες;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, κύριε Πρόεδρε, παρά το γεγονός ότι μπορεί να υπάρχει ένα ζήτημα επί της διαδικασίας, γιατί μιλάω εγώ τώρα επί της διαδικασίας…

**ΧΡΗΣΤΟΣ ΓΙΑΝΝΟΥΛΗΣ:** Μα, δεν μιλάτε, φλυαρείτε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η ουσία είναι η εξής: Κάποιοι θέλουν να αποδεσμευτούν από αυτήν την τοξική ιστορία, γιατί; Διότι μετά από τον ωκεανό ψέματος, ήρθε η ώρα της αλήθειας και σιγά-σιγά ο λαός θα μάθει την αλήθεια.

(Χειροκροτήματα από την πτέρυγα της Νέας Δημοκρατίας)

Δεν υπάρχει περίπτωση να αποφύγετε την αποκάλυψη της αλήθειας. Και δεν υπάρχει περίπτωση να αποφύγετε τη μεγάλη κατηγορία ότι το μόνο που σας ένοιαζε εδώ και ενάμιση χρόνο ήταν να συγκαλύψετε την αλήθεια και να αντιστραφεί και να αντιστραφεί η κατηγορία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, νομίζω ότι κατεγράφησαν οι απόψεις, ακούστηκαν όλες οι απόψεις των κομμάτων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, να ψηφίσουμε.

**ΠΡΟΕΔΡΕΥΩΝ (Ιωάννης Πλακιωτάκης):** Δεν θα ξεκινήσουμε δεύτερο γύρο.

Όπως γνωρίζετε, η συζήτηση είναι υποχρεωτική από την ώρα που ανακοινώνεται στην Ολομέλεια και επειδή διεξάγεται σύμφωνα με το άρθρο 157. Νομίζω ότι είναι ξεκάθαρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να γίνει ψηφοφορία.

**ΠΡΟΕΔΡΕΥΩΝ (Ιωάννης Πλακιωτάκης):** Κοιτάξτε, η ψηφοφορία είναι βάσει της δεδηλωμένης, διά των εκπροσώπων.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ωραία, να γίνει.

**ΠΡΟΕΔΡΕΥΩΝ (Ιωάννης Πλακιωτάκης):** Νομίζω ότι έχει ξεκαθαρίσει αυτό το ζήτημα. Κατόπιν τούτου…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε,πήρα τον λόγο. Θέλω να γίνει τοποθέτηση της Βουλής. Ζητώ τον λόγο για δέκα δευτερόλεπτα.

**ΠΡΟΕΔΡΕΥΩΝ (Ιωάννης Πλακιωτάκης):** Τι προβλέπεται;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Θα σας πω.

Κύριε Πρόεδρε, επειδή πήρα τον λόγο επί της διαδικασίας, επιτρέψτε μου. Πήρα τον λόγο επί της διαδικασίας και επιτρέψτε μου να μεταφράζω εγώ τον εαυτό μου. Η Κοινοβουλευτική Ομάδα του ΣΥΡΙΖΑ ζητά να διακοπεί η συζήτηση στην Ολομέλεια και να παραπεμφθεί ξανά το θέμα στην Προκαταρκτική Επιτροπή, σύμφωνα με το Σύνταγμα.

**ΠΡΟΕΔΡΕΥΩΝ (Ιωάννης Πλακιωτάκης):** Σύμφωνα με ποιο άρθρο;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Σύμφωνα με το άρθρο 156 του Κανονισμού. Προβλέπει τις αρμοδιότητες της Βουλής και της Επιτροπής.

Ζητούμε να γίνει τοποθέτηση της Βουλής. Προτείνω να διακοπεί τώρα η Ολομέλεια, για να γίνει ό,τι προβλέπει το Σύνταγμα και ο Κανονισμός της Βουλής στην προανακριτική επιτροπή.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πρόεδρε, δεν προβλέπεται. Δεν προβλέπεται αυτό. Σας απάντησα ότι σύμφωνα με το άρθρο 157 είναι υποχρεωτική.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, αυτό που δεν προβλέπεται είναι το «μπάζωμα» της αλήθειας. Εμείς συνένοχοι σε αυτό το έγκλημα, που κάνετε τώρα, δεν θα είμαστε. Να αποφασίσει τώρα η Βουλή να εξεταστεί κανονικά υπόθεση. Είναι πάρα πολύ απλό.

**ΠΡΟΕΔΡΕΥΩΝ (Ιωάννης Πλακιωτάκης):** Νομίζω ότι σας απάντησα. Είναι απολύτως ξεκάθαρη η απάντησή μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν απαντήσατε.

**ΠΡΟΕΔΡΕΥΩΝ (Ιωάννης Πλακιωτάκης):** Κατόπιν τούτου, προχωρούμε στη διαδικασία…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Μα, τι λέτε; Να τοποθετηθούν τα κόμματα, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Είναι ξεκάθαρο αυτό που σας είπα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ποιο είναι ξεκάθαρο; Να ψηφίσουμε.

**ΠΡΟΕΔΡΕΥΩΝ (Ιωάννης Πλακιωτάκης):** Είναι απολύτως ξεκάθαρο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Μα, είμαστε στη Βουλή, για να μην ψηφίσουμε;

**ΠΡΟΕΔΡΕΥΩΝ (Ιωάννης Πλακιωτάκης):** Κοιτάξτε, σκηνικό θεατρικών παραστάσεων δεν θα γίνει η Βουλή.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ποιο σκηνικό, κύριε Πρόεδρε; Τι λέτε τώρα;

**ΠΡΟΕΔΡΕΥΩΝ (Ιωάννης Πλακιωτάκης):** Είναι απολύτως ξεκάθαρο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Αυτό είναι προσβολή και το γνωρίζετε πολύ καλά.

**ΠΡΟΕΔΡΕΥΩΝ (Ιωάννης Πλακιωτάκης):** Σας απάντησα. Είναι σύμφωνα με το άρθρο 157 του Κανονισμού της Βουλής. Έχει ξεκαθαρίσει το θέμα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, πρέπει να τοποθετηθούμε για την…

**ΠΡΟΕΔΡΕΥΩΝ (Ιωάννης Πλακιωτάκης):** Τοποθετήθηκαν τα κόμματα. Τα κόμματα εκφράζονται διά των Κοινοβουλευτικών Εκπροσώπων. Έχει λήξει το θέμα.

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πρέπει να αναπεμφθεί το θέμα στην επιτροπή. Να γίνει έλεγχος.

**ΠΡΟΕΔΡΕΥΩΝ (Ιωάννης Πλακιωτάκης):** Μα, δεν προβλέπεται, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Τι εννοείτε;

**ΠΡΟΕΔΡΕΥΩΝ (Ιωάννης Πλακιωτάκης):** Εδώ συζητείτε ενστάσεις περί της Προκαταρκτικής.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν έχει αρμοδιότητα;

**ΠΡΟΕΔΡΕΥΩΝ (Ιωάννης Πλακιωτάκης):** Δεν έχει καμία σχέση με τη σημερινή διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, το μικρόφωνό μου γιατί το έχετε κλείσει; Δεν είμαι Πρόεδρος Κοινοβουλευτικής Ομάδας; Τι έχει γίνει; Γιατί έκλεισε το μικρόφωνο, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Δεν έχουμε κλείσει κανένα μικρόφωνο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πατήστε, για να ανοίξει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ήταν ανοιχτό και έκλεισε, κύριε Βεσυρόπουλε, ξέρω πολύ καλά.

Κύριε Πρόεδρε, θέσαμε κάτι ξεκάθαρο. Παρακαλώ να ζητήσετε την άποψη της Ολομέλειας. Ζητούμε να αναπεμφθεί το θέμα στην Προκαταρκτική και να κάνει έλεγχο.

**ΠΡΟΕΔΡΕΥΩΝ (Ιωάννης Πλακιωτάκης):** Μα δεν προβλέπεται, κύριε Πρόεδρε. Ζητάτε κάτι που δεν προβλέπεται από τη διαδικασία.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Τι θα πει «δεν προβλέπεται»; Δεν αποφασίσαμε εδώ να δημιουργηθεί προκαταρκτική επιτροπή;

**ΠΡΟΕΔΡΕΥΩΝ (Ιωάννης Πλακιωτάκης):** Ισχύει το άρθρο 157.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Το 156 περιγράφει ακριβώς την αρμοδιότητα.

**ΠΡΟΕΔΡΕΥΩΝ (Ιωάννης Πλακιωτάκης):** Επιμένετε σε κάτι που δεν υπάρχει διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προβλέπεται.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Δηλαδή θα ψάξετε ένα γραφειοκρατικό θέμα, να ξεφύγετε από τον έλεγχο.

**ΠΡΟΕΔΡΕΥΩΝ (Ιωάννης Πλακιωτάκης):** Μα δεν υπάρχει γραφειοκρατικό θέμα. Νομίζω ότι σας απάντησα.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, ζητώ κάτι απλό, να ψηφίσει η Βουλή αν πρέπει να γίνει πραγματικός έλεγχος του φακέλου. Να ζητήσει ή να μην ζητήσει;

**ΠΡΟΕΔΡΕΥΩΝ (Ιωάννης Πλακιωτάκης):** Δεν υπάρχει καμία τέτοια διαδικασία.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Η Βουλή δεν μπορεί να δώσει εντολή ελέγχου;

(Θόρυβος από την πτέρυγα της Νέας Δημοκρατίας)

Κυρίες και κύριοι Βουλευτές, δεν αποφάσισε η Βουλή να γίνει έλεγχος; Δεν μπορεί να ζητήσει η Βουλή να γίνει έλεγχος;

**ΠΡΟΕΔΡΕΥΩΝ (Ιωάννης Πλακιωτάκης):** Κοιτάξτε, οι απόψεις κατετέθησαν. Η συζήτηση ολοκληρώθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο. Δεν έχει ολοκληρωθεί.

**ΠΡΟΕΔΡΕΥΩΝ (Ιωάννης Πλακιωτάκης):** Δεν θα ανοίξουμε καινούργια συζήτηση.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Ζητώ τις απόψεις των κομμάτων, κύριε Πρόεδρε.

**ΜΑΡΙΑ ΑΝΤΩΝΙΟΥ:** Είπαν τα κόμματα.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** …τις απόψεις των κομμάτων και των Βουλευτών.

**ΠΡΟΕΔΡΕΥΩΝ (Ιωάννης Πλακιωτάκης):** Τις είπατε.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Ποιοι ψηφίζουν να μην γίνει έλεγχος, κύριε Πρόεδρε; Θέλω να μάθω.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πρόεδρε, δεν υπάρχει τέτοια διαδικασία.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Δεν μπορούμε να σηκωθούμε για να δούμε…

**ΠΡΟΕΔΡΕΥΩΝ (Ιωάννης Πλακιωτάκης):** Επιμένετε σε μία διαδικασία που δεν υπάρχει.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** …να μετρήσουμε ποιοι Βουλευτές θέλουν να γίνει έλεγχος και ποιοι όχι;

**ΠΡΟΕΔΡΕΥΩΝ (Ιωάννης Πλακιωτάκης):** Δεν υπάρχει τέτοια διαδικασία. Η ονομαστική ψηφοφορία θα γίνει το βράδυ.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Δεν υπάρχει δυνατότητα να σηκωθούμε και να ψηφίσουμε ποιοι συμφωνούμε;

**ΠΡΟΕΔΡΕΥΩΝ (Ιωάννης Πλακιωτάκης):** Δεν υπάρχει τέτοια διαδικασία. Τι να κάνουμε τώρα;

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Εγώ λέω ότι υπάρχει, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Έχει ολοκληρωθεί η συζήτηση.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Ποια συνεδρίαση έχει ολοκληρωθεί, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Έχει ολοκληρωθεί. Κατετέθησαν οι απόψεις των κομμάτων, μιλήσατε.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, ποιος διαφωνεί να αναπεμφθεί το θέμα στην Προκαταρκτική Επιτροπή;

**ΠΡΟΕΔΡΕΥΩΝ (Ιωάννης Πλακιωτάκης):** Αφού δεν προβλέπεται;

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Τι δεν προβλέπεται; Να υπάρχει προκαταρκτική, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Μα δεν υπάρχει αυτή η διαδικασία.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Μα, κύριε Πρόεδρε, προβλέπεται στο άρθρο 156 του Κανονισμού.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Φάμελλε, κατατέθηκε πόρισμα. Από την ώρα που κατατέθηκε και αναγγέλθηκε στην Ολομέλεια, είναι υποχρεωτική η συζήτηση. Τι να κάνουμε τώρα;

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Και η Ολομέλεια κρίνει ότι το πόρισμα προέκυψε χωρίς έλεγχο και πρέπει να επιστραφεί για να γίνει έλεγχος.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Στην ψηφοφορία. Βεβαίως.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Αυτό ακριβώς πρέπει να γίνει, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Έχει ολοκληρωθεί.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Τι έχει ολοκληρωθεί, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Έχει ολοκληρωθεί η συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχει ολοκληρωθεί.

**ΠΡΟΕΔΡΕΥΩΝ (Ιωάννης Πλακιωτάκης):** Μετά την…

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, επειδή υπάρχει ένα νέο πραξικόπημα εκ της Έδρας και δεν θέτετε το θέμα τουλάχιστον στην Ολομέλεια…

**ΠΡΟΕΔΡΕΥΩΝ (Ιωάννης Πλακιωτάκης):** Θέτετε, κύριε Πρόεδρε, ένα ζήτημα που δεν υπάρχει.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, σας λέω ότι ακόμα ένα πραξικόπημα συγκάλυψης σήμερα στην Ολομέλεια ο ΣΥΡΙΖΑ - Προοδευτική Συμμαχία δεν θα το νομιμοποιήσει. Συνενόχους στο έγκλημα της συγκάλυψης και του μπαζώματος της αλήθειας δεν θα μας βρείτε…

**ΠΡΟΕΔΡΕΥΩΝ (Ιωάννης Πλακιωτάκης):** Ωραία, τα είπατε αυτά που θέλατε να πείτε.

**ΣΩΚΡΑΤΗΣ ΦΑΜΕΛΛΟΣ Πρόεδρος του ΣΥΡΙΖΑ - Προοδευτική Συμμαχία):** … γι’ αυτό αποχωρούμε από μία διαδικασία αντισυνταγματική, παράνομη και με ευθύνη του Προεδρείου της Βουλής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Αυτός ήταν και ο λόγος της παρεμβάσεώς σας. Κατανοητό.

(Στο σημείο αυτό η Κοινοβουλευτική Ομάδα του ΣΥΡΙΖΑ - Προοδευτική Συμμαχία αποχωρεί από την Αίθουσα)

Μετά την ολοκλήρωση της συζήτησης και σύμφωνα με τα άρθρα 73 και 157 παράγραφος 3 του Κανονισμού της Βουλής η Ολομέλεια της Βουλής αποφασίζει με μυστική ψηφοφορία επί της προτάσεως της επιτροπής για την καταγγελλόμενη πράξη για την οποία ζητείται η άσκηση δίωξης, όπως αυτή καθορίζεται και εξειδικεύεται στο πόρισμα της ως άνω επιτροπής σύμφωνα με τις διατάξεις των άρθρων 86 του Συντάγματος, 153 του Κανονισμού της Βουλής και του ν.3126/2003 «Ποινική ευθύνη των Υπουργών», όπως ισχύουν.

Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, δηλαδή εκατόν πενήντα συν μία ψήφος, όπως ορίζουν το Σύνταγμα και ο Κανονισμός της Βουλής. Σύμφωνα με το άρθρο 155 παράγραφος 8 του Κανονισμού της Βουλής στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής.

Για τη διεξαγωγή της μυστικής ψηφοφορίας θα σας διανεμηθεί ένας μεγάλος φάκελος, που θα περιέχει το ψηφοδέλτιο, στο οποίο αναγράφεται η καταγγελλόμενη πράξη για την οποία ζητείται η άσκηση δίωξης σύμφωνα με την πρόταση της επιτροπής, ένα λευκό ψηφοδέλτιο και ένας μικρότερος λευκός φάκελος, εντός του οποίου θα τοποθετηθεί το ψηφοδέλτιο.

Όπως γνωρίζετε, η μυστική ψηφοφορία μπορεί να γίνει, τόσο με φυσική παρουσία, όσο και με επιστολική ψήφο, σύμφωνα με το άρθρο 70Α του Κανονισμού της Βουλής όπως ισχύει. Σε αυτήν την περίπτωση πριν από την ψηφοφορία θα παραδοθούν στο Προεδρείο τα ψηφοδέλτιά τους μέσα στον μικρό φάκελο, ο οποίος πρέπει να είναι κλεισμένος. Ο κλειστός αυτός φάκελος θα εσωκλείεται σε ένα μεγαλύτερο δεύτερο φάκελο, επίσης κλειστό, ο οποίος θα αναγράφει το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Η παράδοση των φακέλων με τα ψηφοδέλτια θα γίνεται από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν σύμφωνα με το άρθρο 70Α του Κανονισμού της Βουλής. Οι ψήφοι αυτές θα συνυπολογιστούν στην καταμέτρηση που θα ακολουθήσει. Εφόσον το ψηφοδέλτιο δεν φέρει κανέναν σταυρό, τότε αυτό θεωρείται άκυρο.

Σύμφωνα με τους χρόνους που προανέφερα και επειδή, όπως όλοι γνωρίζουμε, υπάρχει μία σχετική ανοχή, προτείνω η έναρξη της μυστικής ψηφοφορίας να ξεκινήσει το αργότερο στις 21.00΄ το βράδυ. Υπενθυμίζω ότι η διαδικασία της μυστικής ψηφοφορίας, καθώς και της εξαγωγής του αποτελέσματος αναμένεται να διαρκέσει περίπου δύο ώρες. Στη συνέχεια η εφορευτική επιτροπή θα προχωρήσει στη διαλογή και καταμέτρηση των ψήφων.

Εγκρίνεται, κυρίες και κύριοι συνάδελφοι, αυτή η πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Κατά πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο επί της πρότασής σας.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, όχι.

Κατά πλειοψηφία.

Τον λόγο έχει η Βουλευτής Β1΄ Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής, κ. Μιλένα Αποστολάκη έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζήτησα τον λόγο. Δεν κάνατε καν ψηφοφορία.

**ΠΡΟΕΔΡΕΥΩΝ (Ιωάννης Πλακιωτάκης):** Κατά πλειοψηφία, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έγινε ψηφοφορία.

**ΑΘΑΝΑΣΙΟΣ ΠΛΕΥΡΗΣ:** Δεδηλωμένη λέγεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια δεδηλωμένη, κύριε Πλεύρη;

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση Αίθουσας «Ελευθέριος Βενιζέλος», τριάντα έξι μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Θήβας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρία Αποστολάκη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Πλειοψηφία δεν θα εισηγηθεί, κύριε Πρόεδρε; Συγγνώμη, κυρία Αποστολάκη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, έτσι είναι η διαδικασία. Η κ. Αποστολάκη τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Πλειοψηφία δεν θα εισηγηθεί;

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Η σύγκρουση δύο τρένων στα Τέμπη, με αποτέλεσμα πενήντα επτά συνάνθρωποί μας να χάσουν τη ζωή τους, θα μπορούσε να μείνει στην ιστορία μόνο σαν μια ανείπωτη τραγωδία, μια τραγωδία που αναδεικνύει την κακοδιαχείριση και την έλλειψη λογοδοσίας, τη φαυλότητα και την εγκληματική ανεπάρκεια σε κυβερνητικό, διοικητικό και επιχειρησιακό επίπεδο.

Για να συμβεί αυτό όμως θα έπρεπε να έχουμε μια κυβέρνηση που δεν μεθόδευσε το ακαταδίωκτο για τον κ. Καραμανλή, εις βάρος του οποίου υπάρχει δικογραφία για κακουργηματική απιστία. Θα έπρεπε να έχουμε μια Κυβέρνηση που δεν σχετίζεται με επικουρικά εγκλήματα μετά την τραγωδία, που οδήγησαν στην αλλοίωση του τόπου του εγκλήματος. Σε αυτήν την περίπτωση, η δικαιοσύνη και οι διωκτικές αρχές ανεμπόδιστες θα διενεργούσαν τις απαραίτητες ανακριτικές πράξεις, προκειμένου η αρμόδια εισαγγελική αρχή να προχωρήσει στην άσκηση διώξεων και παράλληλα η Βουλή θα ασκούσε σύμφωνα με το Σύνταγμα τις σχετικές με τη δίωξη πολιτικών προσώπων αρμοδιότητές της. Σε αυτήν την περίπτωση η κοινωνία θα μπορούσε να περιμένει κάθαρση, έστω και αν η κάθαρση δεν θα απαλύνει τον πόνο όσων έχασαν δικούς τους ανθρώπους.

Όλα αυτά όμως τα παρεμπόδισε ο κ. Μητσοτάκης προσωπικά και η τραγωδία στα Τέμπη έχει μετατραπεί σε ένα μεγάλο πολιτικό ζήτημα που διαβρώνει την ελλειμματική ήδη στάθμη εμπιστοσύνης στο πολιτικό σύστημα και στους θεσμούς, κλονίζει τη λειτουργία του πολιτεύματος, καθώς θέτει σε αμφισβήτηση τη διάκριση των εξουσιών και βυθίζει την κοινωνία στην ανασφάλεια τροφοδοτώντας την οργή της.

Καλώ τον κ. Μητσοτάκη να μας πει πώς νιώθει που δεκατρία στελέχη της ΕΡΓΟΣΕ κλήθηκαν ως ύποπτοι από την Ευρωπαία Εισαγγελέα για άμεση συνέργεια σε απιστία και τρεις εκπρόσωποι της κοινοπραξίας ΤΟΜΗ - ΑLSTOM για ηθική αυτουργία και ο φυσικός αυτουργός αυτής της απιστίας, ο κ. Καραμανλής, απολαμβάνει το ακαταδίωκτο που ο ίδιος του εξασφάλισε.

Καλώ τον κ. Μητσοτάκη και τον Υπουργό του της Δικαιοσύνης να μας πουν ποια είναι η αντίληψή τους για τη διαφάνεια, για το κράτος δικαίου και τον ρόλο του φυσικού δικαστή όταν μιλάμε για πολιτικά πρόσωπα.

Να γιατί η πεποίθηση για συγκάλυψη είναι εδραιωμένη στην κοινωνία. Και φυσικά δεν ευθύνεται η Αντιπολίτευση, όπως οι διατεταγμένοι προπαγανδιστικοί μηχανισμοί της Κυβέρνησης ανεπιτυχώς ισχυρίζονται. Όλα αυτά είναι το αποτέλεσμα των μεθοδεύσεων του Πρωθυπουργού.

Τις τελευταίες μέρες παρακολουθούμε το φιάσκο του ΕΟΔΑΣΑΑΜ και προσωπικά του κ. Παπαδημητρίου. Ο ευτελισμός τους όμως είναι η απόρροια του τρόπου με τον οποίο ο Πρωθυπουργός χειρίστηκε τη συγκρότηση, στελέχωση και λειτουργία του.

Η Κυβέρνηση της επιτελικής αποτυχίας και ο Πρωθυπουργός, δέσμιος της αντίληψης ότι το κράτος και οι υπηρεσίες τού ανήκουν και υπάρχουν για να υπηρετούν τον ίδιο, τον κύκλο του και τις στοχεύσεις τους, είναι σήμερα υπόλογος, γιατί το 2019 αρνήθηκε να συστήσει μια Ανεξάρτητη Αρχή, όπως του ζητούσε το ΠΑΣΟΚ και υποδείκνυε η ευρωπαϊκή Οδηγία, και επέλεξε οκτώ ολόκληρους μήνες μετά την τραγωδία να συστήσει έναν φορέα ελεγχόμενο, χωρίς εχέγγυα ανεξαρτησίας, με ανύπαρκτη αξιοπιστία, επάρκεια και σοβαρότητα, όπως αποδείχθηκε.

Το μείζον βέβαια είναι ότι η σημερινή αδυναμία εξαγωγής αναντίλεκτου πορίσματος για τα αίτια της πυρόσφαιρας οφείλεται σε κυβερνητικές ενέργειες, κατά παράβαση του νόμου και, κύριε Φλωρίδη, αυτό δεν είναι «για τα μπάζα».

Το μείζον είναι ότι η συλλογή αποδεικτικού υλικού και η αναγκαία τεκμηρίωση αποκλείστηκαν μετά την παρέμβαση στον τόπο του εγκλήματος, όπως η Εισαγγελέας Εφετών Λάρισας επισημαίνει. Αυτό είναι το επικουρικό έγκλημα, για το οποίο η Κυβέρνηση συρόμενη μετά την πρόταση του ΠΑΣΟΚ και λόγω φυσικά των μαζικών διαδηλώσεων ψήφισε τη σύσταση επιτροπής προκαταρκτικής εξέτασης για τον κ. Τριαντόπουλο, σε αντίθεση με ό,τι έκανε για τον κ. Καραμανλή.

Ο κ. Τριαντόπουλος δεν είναι σήμερα μέλος της Κυβέρνησης και αυτό αναμφισβήτητα οφείλεται στο ΠΑΣΟΚ. Θυμίζω ότι ο Πρωθυπουργός επιχειρώντας να τον προστατεύσει απέκλεισε ακόμα και την κλήση του ως απλού μάρτυρα στην εξεταστική επιτροπή.

Η Προανακριτική όμως δεν λειτούργησε και το κατατεθειμένο Πόρισμα δεν στηρίζεται σε καμία δικονομική και ουσιαστική προϋπόθεση από αυτές που το Σύνταγμα και η Ποινική Δικονομία επιτάσσουν. Ο Πρωθυπουργός επέλεξε την καταστρατήγηση του Συντάγματος, παρακάμπτοντας το στάδιο της προκαταρκτικής εξέτασης, με μοναδικό κριτήριο τον περιορισμό της προσωπικής του έκθεσης, του πολιτικού του κόστους, της περαιτέρω αμφισβήτησής του. Αυτό δεν είναι γενναιότητα, είναι πολιτική σκοπιμότητα.

Κυρίες και κύριοι συνάδελφοι και κύριε Υπουργέ της Δικαιοσύνης, -γιατί είναι θλιβερό από τον Υπουργό της Δικαιοσύνης να ακούγονται αυτού του είδους τα επιχειρήματα- το Σύνταγμα έχει κανόνες ρητούς και αυστηρούς και εσείς τους καταστρατηγείτε. Υποβάλλετε στη Βουλή ένα αιτιολογημένο πόρισμα για το οποίο διενεργείται ανάκριση, την οποία αποτρέψατε. Πόσο μάλλον όταν έχουν προκύψει μεταγενέστερα στοιχεία, μεταγενέστερα και της διάταξης της Εισαγγελέως και της πρότασης. Και αυτή ακριβώς είναι η αιτία της καθεστωτικής και αντισυνταγματικής απόφασης της Κυβέρνησης να μη λειτουργήσει η Επιτροπή. Το μεταγενέστερο στοιχείο, το e-mail Τριαντόπουλου, με το οποίο επιβεβαιώνεται όχι μόνο η αποστολή του για την «αποκατάσταση» -σε εισαγωγικά- και διαμόρφωση του χώρου του δυστυχήματος, αλλά και ότι όλα ήταν σε γνώση του Πρωθυπουργού και στενών συνεργατών του, αυτό το κρίσιμο στοιχείο μετέβαλε τον αρχικό κυβερνητικό σχεδιασμό.

Τον ξέρετε, κύριοι της Συμπολίτευσης, τον σχεδιασμό. Σας υπαγορεύτηκε από αυτό εδώ το Βήμα από τον κ. Βορίδη, που είπε, ανήγγειλε ότι στη συνεδρίαση που θα αποφασίσει η πλειοψηφία αν υπάρχουν ενδείξεις κατά του κ. Τριαντόπουλου για να κινηθεί δίωξη η απάντηση της πλειοψηφίας θα είναι αρνητική. Μετά το e-mail όμως ο σχεδιασμός άλλαξε και προτείνετε σήμερα την άσκηση ποινικής δίωξης κατά ενός προσώπου που θεωρείτε παντελώς αθώο, όπως ισχυρίστηκε ο κ. Βορίδης και όπως η εισηγήτρια της Πλειοψηφίας επανέλαβε ρητά στην προανακριτική επιτροπή. Θα καταστήσετε κατά συνέπεια κατηγορούμενο με τις δικές σας απαραίτητες ψήφους ένα πρόσωπο που θεωρείτε αθώο, για λόγους διαχείρισης και επικοινωνίας. Πρόκειται για τον ορισμό της κατάχρησης εξουσίας.

Το πόρισμα της Επιτροπής περιορίζει, κυρίες και κύριοι συνάδελφοι, όπως πολύ καλά γνωρίζετε, την άσκηση δίωξης μόνο στον κ. Τριαντόπουλο και μόνο για το πλημμέλημα της παράβασης καθήκοντος, την ώρα που έχουν προκύψει νέα στοιχεία με βάση τα οποία θα ήταν ενδεχόμενη η επέκταση της κατηγορίας. Το Δικαστικό Συμβούλιο δεν μπορεί να επεκτείνει τη δίωξη, όπως γνωρίζετε, ως προς τον κύκλο τυχόν εμπλεκομένων υπουργών. Δεν μπορεί από μόνο του να ασκήσει διώξεις για νέα αδικήματα, όπως ο καθηγητής Νίκος Παπασπύρου επεξηγεί. Αν ο αρεοπαγίτης κρίνει ότι ευθύνονται και άλλοι υπουργοί, πρέπει να ζητήσει διεύρυνση της ποινικής δίωξης. Και εδώ πρέπει να επισημάνουμε, κύριε Υπουργέ, ότι με δική σας ευθύνη δεν έχει τροποποιηθεί ο εκτελεστικός νόμος και εξακολουθεί να προβλέπει ότι το αξιόποινο εξαλείφεται μετά το πέρας της Β΄ Τακτικής Συνόδου της Βουλευτικής Περιόδου. Και εδώ αρχίζουν τα προσχηματικά και υποκριτικά από εσάς, κατ’ εντολή του κ. Μητσοτάκη, ότι φέρνετε όπου να’ ναι νόμο, θα το κάνετε, ενώ γνωρίζετε την απαγόρευση αναδρομικής ισχύος δυσμενέστερου ποινικού νόμου.

Ακούστε, κύριε Φλωρίδη, για να μην ξεχάσουμε και αυτά που ξέρουμε, εάν χρειάζεται ρητή κατάργηση και δεν αρκεί το Σύνταγμα, είστε βαρύτατα εκτεθειμένοι. Από το 2019 είστε εκτεθειμένοι. Εάν το Σύνταγμα κατισχύει, ποιον κοροϊδεύετε με τις πομπώδεις ανακοινώσεις σας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πολύ λίγα λεπτά θα χρειαστώ ακόμη, κύριε Πρόεδρε.

Κυρίες και κύριοι συνάδελφοι, με αποκλειστική ευθύνη της κυβερνητικής Πλειοψηφίας η προανακριτική επιτροπή δεν διεξήγαγε τη σύμφωνη με το Σύνταγμα και τον νόμο προδικασία. Εμποδίστηκε να ολοκληρώσει, γιατί δεν αντέχει ο Πρωθυπουργός μετά την «κακιά στιγμή» της Εξεταστικής να ενορχηστρώσει την ακόμα χειρότερη της Προανακριτικής. Το Σύνταγμα, όμως όπως σήμερα ισχύει, υποχρεώνει. Δεν παρέχει καμία διακριτική ευχέρεια στους υπουργούς να επιλέγουν τα στάδια διερεύνησης των ευθυνών τους και βεβαίως η παραίτηση Τριαντόπουλου δεν στερεί τη Βουλή από τις αρμοδιότητές της. Όπως έλεγε ο Αριστόβουλος Μάνεσης, αν το Σύνταγμα διατηρείται αλλά δεν τηρείται, τότε είναι ή εικονικό ή πλασματικό.

Οι παραπάνω επισημάνσεις αναδεικνύουν τον υπαρκτό κίνδυνο ακυρότητας της διαδικασίας. Οι διατάξεις του άρθρου 86 δεν είναι διατάξεις ενδοτικού δικαίου, είναι διατάξεις αναγκαστικού δικαίου και είναι ισχυρό το ενδεχόμενο το Δικαστικό Συμβούλιο να αναδείξει την ακυρότητα που επισείει η επιλεκτική παράκαμψη ενός σταδίου της προδικασίας που το Σύνταγμα ορίζει. Οι ενέργειές σας συνιστούν αμάχητο τεκμήριο ενοχής για την Κυβέρνηση και τον Πρωθυπουργό. Τον Πρωθυπουργό που εξασφάλισε ο ίδιος το ακαταδίωκτο για τον κ. Καραμανλή, τον Πρωθυπουργό που γνωρίζοντας ότι εάν έρθει ξανά δικογραφία για τον κ. Καραμανλή στη Βουλή, δεν θα μπορέσει για δεύτερη φορά να τον διασώσει και γι’ αυτό δημιουργεί ένα αντισυνταγματικό δεδικασμένο, προκειμένου ο κ. Καραμανλής να αποφύγει τη βάσανο της Προανακριτικής. Τον Πρωθυπουργό που στην πρόκληση του Προέδρου του ΠΑΣΟΚ να δεσμευτεί για αναθεώρηση του άρθρου 86 και του άρθρου 90 για την επιλογή της ηγεσίας της δικαιοσύνης η οποία σήμερα φαίνεται να λειτουργεί με επιλεκτικά αντανακλαστικά, ζηλεύοντας το στυλ του Τραμπ, προκειμένου να συναινέσει μας ζήτησε παζάρια με το άρθρο 16, αυτόν τον Πρωθυπουργό!

Κυρίες και κύριοι συνάδελφοι, οι πολίτες νιώθουν ότι δεν υπάρχει τίποτα για να πιστέψουν. Γνωρίζουν ότι αυτή η Κυβέρνηση δεν μπορεί να εγγυηθεί το «ποτέ ξανά» για μια τέτοια τραγωδία και πιστεύουν, δικαιολογημένα, ότι μεθοδευμένα εμποδίζεται από την Κυβέρνηση η αλήθεια και η δικαιοσύνη. Υπάρχουν, όμως, στον τόπο δημοκρατικά και θεσμικά αναχώματα και ένα από αυτά είναι το ΠΑΣΟΚ. Έχοντας επισημάνει την καταστρατήγηση του Συντάγματος και τους κινδύνους που συνεπάγεται για τη διαδικασία και τη Βουλή, γνωρίζουμε ότι μετά από τις δικές μας θεσμικές πρωτοβουλίες ο δρόμος για τη διερεύνηση των ευθυνών του κ. Τριαντόπουλου άνοιξε και δεν έκλεισε όπως έγινε με τον κ. Καραμανλή.

Και καθώς η ψηφοφορία για την παραπομπή του κ. Τριαντόπουλου είναι μυστική, με την παρουσία μας θα διασφαλίσουμε ότι ο κ. Τριαντόπουλος δεν θα προστατευθεί και διαβεβαιώνουμε την ελληνική κοινωνία ότι με την ίδια θεσμική προσήλωση και τη δημοκρατική ευθύνη θα συνεχίσουμε μέχρι τέλους, προκειμένου να διερευνηθούν και οι ευθύνες του κ. Καραμανλή, καθώς και όλων των υπολοίπων υπευθύνων. Είναι χρέος μας στα θύματα, στις οικογένειές τους, στον ελληνικό λαό.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αποστολάκη.

Τον λόγο έχει ζητήσει ο Πρόεδρος της Ελληνικής Λύσης κ. Κυριάκος Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να ξεκινήσω, κύριε Υπουργέ, ξεχνώντας –ας ξεχάσουμε λίγο- όλα όσα λέγονται για τα Τέμπη, να μην ασχοληθούμε καθόλου με τα Τέμπη, αλλά ας ξεκινήσουμε με πέντε βασικές ερωτήσεις.

Θέλω σε εσάς να απευθυνθώ, αλλά και στον αρμόδιο Υπουργό και στον Πρωθυπουργό και ας μου απαντήσει και το ΠΑΣΟΚ και η Νέα Δημοκρατία και ο ΣΥΡΙΖΑ. Πώς γίνεται δύο τρένα να είναι πάνω στην ίδια γραμμή; Αυτό. Ας μου πει ο ΣΥΡΙΖΑ, το ΠΑΣΟΚ και η Νέα Δημοκρατία.

Διότι για να μπουν τα δύο τρένα σε μία γραμμή σημαίνει ότι κάποιοι δεν έκαναν καλά τη δουλειά τους. Ποιοι είναι αυτοί; Ποιοι δεν υλοποίησαν τη σύμβαση 717; Ποιοι άφησαν την Ελλάδα χωρίς τρένο, πραγματικό τρένο, ευρωπαϊκό ή σύγχρονο τρένο; Θα σηκωθεί κάποιος να μου πει ποιος; Ένας να μου πει, ρε παιδί μου, «φταίω εγώ, φταίει το κόμμα μου».

Δεύτερη ερώτηση, κύριε Υπουργέ. Πώς γίνεται δύο χρόνια μετά να μην ξέρουμε ποιος, πώς και από ποιον δόθηκε εντολή και μπαζώθηκε και ξεμπαζώθηκε ο χώρος; Κάποιος να μου πει. Εγώ δεν λέω ποιος φταίει, κύριε Φλωρίδη. Ας τα αφήσουμε αυτά, λέω. Ξεχνάμε, ψάχνουμε τώρα, δικαιοσύνη, δεν είμαστε εδώ. Αλλά πώς γίνεται να μην ξέρει η Ελληνική Βουλή ποιος έδωσε εντολή να ξεμπαζωθεί και να μπαζωθεί ο χώρος χωρίς εισαγγελική άδεια; Αυτό ρωτάω. Να μου απαντήσει η Κυβέρνηση.

Τρίτον, πως γίνεται ακόμη και τώρα δύο χρόνια μετά να μπαίνουν πάλι τα τρένα στην ίδια γραμμή; Το ξέρετε, κύριε Υπουργέ, ότι και πάλι είναι επικίνδυνα τα τρένα; Γιατί συνήθως, κύριε Υπουργέ και κύριοι της Νέας Δημοκρατίας, από τα λάθη μας μαθαίνουμε. Πέρασαν δύο χρόνια και συνεχίζεται το ίδιο λάθος ακριβώς να γίνεται. Το «συνεχίζεται» με «-αι» και με «-ε», «συνεχίζετε», γιατί υπάρχει κυβερνητική ευθύνη. Το συνεχίζετε εσείς.

Πώς γίνεται δύο χρόνια μετά ακόμη και τώρα -έβλεπα χθες σε ένα κανάλι- σταθμάρχες να μιλάνε στα προσωπικά τους κινητά για να συνεννοηθούν ακόμη και τώρα, όταν η Νέα Δημοκρατία ξεκινώντας το έγκλημα ο Πρωθυπουργός ο ίδιος προσπάθησε να αποδώσει ευθύνες στον σταθμάρχη που διορίστηκε, βυσματώθηκε, ξεβιδώθηκε; Δεν ξέρω τι έγινε. Συνεχίζουν να μιλούν με τα κινητά τους οι άνθρωποι. Δεν έχουν άλλον τρόπο επικοινωνίας; Δεν τους δίνει η Κυβέρνηση; Δεν τους παρέχει το κράτος;

Πώς γίνεται δύο χρόνια μετά, κύριε Υπουργέ, ούτε ένας να μην πάει στη φυλακή; Ούτε ένας. Όλοι προφυλακίστηκαν και έφυγαν. Καθαροί, πεντακάθαροι και περιμένουν να αθωωθούν και στο τέλος. Οι υπεύθυνοι, επαναλαμβάνω.

Ακούστε. Το ζήτημα για εμάς, κύριε Υπουργέ, είναι ζήτημα ηθικής τάξεως, είναι ζήτημα δημοκρατίας, ζήτημα επιβίωσης ενός ολόκληρου κράτους, ένα κράτος που φαίνεται ότι δεν είναι κραταιό, κύριε Υπουργέ, και υπάρχει ευθύνη. Ένα κράτος που δεν είναι κραταιό την ευθύνη τη φέρει η πολιτεία, η Κυβέρνηση και οι κυβερνήσεις.

Μπορεί ανά πάσα ώρα και στιγμή, κύριε Υπουργέ, τώρα που μιλάμε εδώ μέσα να έχουμε ξανά σύγκρουση τρένων με τα ίδια αποτελέσματα. Το ξέρετε; Τώρα που μιλάμε, τώρα, τώρα. Και αν και παρ’ ελπίδα πάλι μεταφερθεί ένα φορτίο -δεν ξέρω αν μεταφέρθηκε ή δεν μεταφέρθηκε, άλλοι λένε ότι δεν μεταφέρθηκε, εγώ ερωτήσεις θέτω τώρα, ξεχνάω ό,τι δικαιολογίες μας δώσατε, ξεχνάω ό,τι έχουν πει οι Πολιτικοί Αρχηγοί- και έχουμε τα ίδια ακριβώς γεγονότα, τις ίδιες συνθήκες, τις ίδιες μεταφορές και συμβαίνει ένα παρόμοιο σε μια κατοικημένη περιοχή, θα γίνει φουρνέλο η περιοχή. Γιατί στην πολιτική προβλέπεις τις εξελίξεις, δεν τις καταστέλλεις απλά. Τις θεραπεύεις, αλλά τις προβλέπεις.

Σε ποιο σοβαρό κράτος, κύριε Υπουργέ, οργανισμοί, γραμματείς θα έβαζαν υπογραφές και επί ΣΥΡΙΖΑ και επί Νέας Δημοκρατίας και επί ΠΑΣΟΚ ότι τα τρένα είναι ασφαλή, θα γινόταν ένα τέτοιο δυστύχημα και θα παρέμεναν όλοι αυτοί στο απυρόβλητο και κανείς δεν θα τους καλούσε να τους πει: «Ελάτε εδώ, ρε παιδιά, βάλατε υπογραφές εδώ ότι τα τρένα είναι εντάξει»;

Να το πω διαφορετικά. Βγάζω τον Πρωθυπουργό απ’ έξω, στα έγγραφα και τους Υπουργούς απ’ έξω, όλους τους πολιτικούς. Είναι καλοί άνθρωποι. Κανείς. Είναι οι καλύτεροι του κόσμου. Αυτοί που υπέγραφαν ότι τα τρένα είναι ασφαλή, δεν φέρουν ευθύνη; Ρωτώ.

Έχουν αλλάξει τέσσερις Υπουργοί Μεταφορών και άλλοι τόσοι Υφυπουργοί, μόνο τα τρία τελευταία χρόνια, κύριε Υπουργέ. Και έρχεται ο κ. Κυρανάκης προχθές μετά από έξι χρόνια Κυβέρνησης ΝΔ και ξεκινά αυτοψίες, πηγαίνει βόλτα με τα τρένα, φέρνει και τις κάμερες και πάει βόλτα για να αποκτήσει άποψη ο ίδιος και στο τέλος μας λέει ότι το δίκτυο νοσεί βαριά. Αυτό λέει, κύριοι της Νέας Δημοκρατίας, ο Υπουργός σας. Το δίκτυο νοσεί βαριά.

Ξέρετε, δεν είναι απλά ένας ασθενής που μπορεί να πεθάνει ή να μην πεθάνει. Πάνω στο δίκτυο αυτό μεταφέρονται ψυχές, άνθρωποι, φυσικά πρόσωπα. Και αν επαναληφθεί το ίδιο λάθος, θα έχουμε το ίδιο αποτέλεσμα.

Εγώ θα κάνω ερωτήσεις. Είχαμε σύγκρουση δύο τρένων με πενήντα επτά νεκρούς, κύριε Υπουργέ; Είχαμε. Είχαμε αλλοίωση του τόπου του εγκλήματος; Είχαμε. Είχαμε δύο χρόνια απραξίας; Είχαμε. Έχουμε ονόματα κατηγορουμένων; Δεν έχουμε. Δεν έχουμε.

Διότι ακόμη και τον Τριαντόπουλο, έτσι όπως το λέτε ότι θα τον πάτε εκεί που θα τον πάτε, θα αθωωθεί, κύριε Πλεύρη. Νομικά ξέρετε. Θα αθωωθεί. Ξέρετε. Υπάρχουν και τα νομικά τερτίπια. Θα αθωωθεί. Χαμογελάτε. Είστε καλός ποινικολόγος. Ξέρετε τι λέω.

Έχουμε φυλακίσεις υπαιτίων; Δεν έχουμε. Δεν φυλακίστηκε κανένας. Έχουμε άγνοια τι, πώς και γιατί έγινε το περιβόητο «μανιτάρι»; Έχουμε άγνοια. Έχουμε τα ίδια τρένα να κινούνται καθημερινά πάνω στις ίδιες ράγες; Έχουμε. Άρα, λοιπόν, έχουμε γεγονότα που επαναλαμβάνονται ως λάθη συνεχώς και όχι ως φάρσα; Τα έχουμε. Ποιος φταίει, λοιπόν, που έχουμε τα ίδια γεγονότα μετά από δύο χρόνια; Η Νέα Δημοκρατία που δεν έκανε τίποτα έστω και να θεραπεύσει το πρόβλημα.

(Χειροκροτήματα από την πτέρυγα της Ελληνικής Λύσης)

Αυτή είναι η πολιτική σας ευθύνη, αν θέλετε. Στην πολιτική ευθύνη αναφέρομαι, γιατί υπάρχουν και ποινικές ευθύνες.

Θέλετε να μας πείσετε, κύριε Υπουργέ, ότι δεν υπάρχει συγκάλυψη; Εγώ το δέχομαι. Δεν υπάρχει συγκάλυψη καμία. Κάποιο αόρατο χέρι έδωσε την εντολή, άκουσε κάποιος στο αυτί του κάτι, ο Τριαντόπουλος και η παρέα του, ξεμπάζωσαν, μπάζωσαν, δεν άκουσαν τον εισαγγελέα, δεν άκουσαν τον αστυνομικό της τροχαίας, δεν άκουσαν κανέναν και το έκαναν. Ωραία. Ανοίξτε τα κινητά τηλέφωνα του Πρωθυπουργού, των αρμόδιων Υπουργών, των υπηρεσιακών παραγόντων για να δούμε ποιος μιλούσε με ποιον και τι έγινε. Εκεί θα φανεί όλη η αλήθεια. Τα υπόλοιπα είναι δικαιολογίες, νομικίστικα τερτίπια.

Εσείς οι δικηγόροι -όσοι είστε νομικοί- έχετε αυτό το δικολαβίστικο. Πετάτε νόμους, κανονισμούς, άρθρο 1 παράγραφος 3 Κανονισμός της Βουλής. Μιλούσατε για τον Κανονισμό της Βουλής και εγώ γελούσα στο γραφείο μου. Τον έχετε παραβιάσει άπειρες φορές όλοι και μιλάτε για τον Κανονισμό. Μου θυμίζει αυτόν που κοιτάει το δέντρο και χάνει το δάσος. Και το κάνατε επίτηδες. Κάνετε δύσκολη τη διαδικασία μόνο και μόνο για να βαριέται ο κόσμος.

Λοιπόν επαναλαμβάνω. Εάν δεχθούμε τα όσα λέει η Κυβέρνηση περί ελαίων σιλικόνης, πρέπει τώρα να σταματήσουν τα τρένα να κινούνται, αλλιώς είστε εγκληματίες, γιατί είναι κινητές βόμβες στα τρένα.

(Χειροκροτήματα από την πτέρυγα της Ελληνικής Λύσης)

Εγώ θα αποδεχθώ τα έλαια σιλικόνης.

Επίσης, για τη σύμβαση 717, Νέα Δημοκρατία, ΠΑΣΟΚ και ΣΥΡΙΖΑ, όλοι κάνατε το ίδιο έγκλημα. Διότι συζητάμε για το αποτέλεσμα, αλλά δεν συζητάμε για το αίτιο. Γιατί έτυχε να είναι βάρδια ο Πρωθυπουργός και η Νέα Δημοκρατία εκείνο το μοιραίο βράδυ. Θα μπορούσε να ήταν βάρδια μία άλλη κυβέρνηση του ΠΑΣΟΚ ή του ΣΥΡΙΖΑ. Εμείς, ξέρετε, έχουμε μια διαφορά. Τα ίδια θα λέγαμε για το ΠΑΣΟΚ, τα ίδια για τον ΣΥΡΙΖΑ, τα ίδια λέμε και για τη Νέα Δημοκρατία. Γιατί είστε όλοι συνυπεύθυνοι για τη σύμβαση 717. Δεν επιμερίζουμε την ευθύνη.

(Χειροκροτήματα από την πτέρυγα της Ελληνικής Λύσης)

Το χειρότερο από όλα, κύριε Υπουργέ, είναι το τι λέει ο Έλληνας, τι λέει ο Έλληνας έξω, η κοινωνία: Όλα έγιναν επίτηδες.

Βγάλατε κάποιους τύπους να βγαίνουν στα παράθυρα. Ο ένας ήταν φυσικός. Τι σχέση έχει ο φυσικός με μια έκρηξη; Ένας άλλος ήταν φυσικοθεραπευτής. Ένας άλλος πρώην δικηγόρος λέει του τάδε που ήταν πρώην του πρώην συγγενούς. Ένας Γαλής ή Γαλής, που έβγαζε φωτογραφίες του Πρωθυπουργού συνεχώς -τι ωραίος που είναι ο Πρωθυπουργός- και τον βγάζουν τα κανάλια.

Γιατί εδώ και τρεις μέρες τα κανάλια, θα το πω με πόνο ψυχής, έχουν εισπράξει και άλλα λεφτά από τις διαφημίσεις που έρχονται, 200.000 ο ένας, 300.000 ο άλλος, 500.000 ο άλλος. Έτσι, λοιπόν, δεν γίνεται δουλειά. Ο κόσμος τα βλέπει όλα αυτά.

Και επειδή επιχειρεί η Νέα Δημοκρατία να δημιουργεί σύγχυση, μήπως είναι τα έλαια σιλικόνης, μήπως είναι το άλλο, τώρα υπάρχει και νέα κολεξιόν, κύριε Υπουργέ, ότι φταίει το φρέον για την έκρηξη. Βέβαια, λέει, με ειδικές συνθήκες που αν ο καιρός είναι 32 βαθμούς, η υγρασία 95 βαθμούς, συν αν βάλει κάποιος σπίρτο εκεί πάνω, συν αν δεχθεί μεγάλη πίεση εκείνο θα γίνει τεράστια έκρηξη. Πραγματικά, με βάση τα όσα λέτε, πρέπει να ξηλώσουμε όλοι τα κλιματιστικά από το σπίτι μας, γιατί μπορεί να γίνει έκρηξη. Είναι γελοιότητες, γελοιότητες!

Μόνο και μόνο ότι μέσα από τη σύγχυση επιχειρείται αυτό που λέω εγώ, κολυμβήθρα. Όχι, κύριε Υπουργέ, δεν υπάρχει κολυμβήθρα. Κολυμβήθρα του Σιλωάμ σε τέτοια εγκλήματα δεν μπορεί να υπάρχει. Και το έγκλημα, επαναλαμβάνω, είναι η σύμβαση 717, που δεν υλοποιήθηκε ποτέ και έσκασε στα χέρια σας και από ανικανότητα αυτή η ιστορία και δυστυχώς επιχειρείται συγκάλυψη καθημερινά.

Πάμε στα υπόλοιπα. Τι μου θυμίζει η Νέα Δημοκρατία, αυτό που έλεγα με το φρέον, με τα έλαια σιλικόνης; Είστε βορειοελλαδίτης, δικός μας, από εκεί πάνω. Τον θυμάστε τον κ. Μάντζιο;

Δεν εννοώ εσάς. Τον αντιπρόεδρο του Εδεσσαϊκού εννοώ.

Μάντζιος λέγεται. Ήταν ο γιος του Αντιπρόεδρος. Σας το διαβάζω: «Στην αρχή είπαμε δεν θέλουμε να μπει το πόρισμα και αυτοί είπαν ότι εμείς θέλουμε. Ε, δεν θέλουμε και εμείς. Και αυτοί ύστερα είπαν θέλουμε. Και εμείς το αλλάξαμε και λέμε ότι και εμείς δεν θέλουμε» αυτός είναι ο Μαρινάκης βέβαια, έτσι; «Αλλά αυτοί δεν δέχτηκαν να μπει, αυτό ακριβώς, τίποτα άλλο».

Στην αρχή μας λέγατε άγιο ευαγγέλιο το πόρισμα. Έβγαινε η κ. Μπακογιάννη «οι διεθνείς παράγοντες», «οι καλύτεροι επιστήμονες θα μας μιλήσουν», «θα φέρουμε τους καλύτερους από την Αμερική» και ξαφνικά το πόρισμα δεν βγαίνει όπως το θέλετε και γίνεστε αντιπρόεδρος του Εδεσσαϊκού. Τώρα φταίω εγώ να πω κάτι απλό που λέει και ο λαός; Πού τις λέτε αυτές τις παπάτζες, κύριοι της Νέας Δημοκρατίας; Διότι παπάτζες είναι. Πού τις λέτε, πείτε μου. Για να γίνετε πειστικοί πρέπει τουλάχιστον να απευθύνεστε σε νοούμενα όντα.

Κύριε Πλεύρη, πού είναι ο Πρωθυπουργός; Μιλάτε για τον Κανονισμό, ο Πρωθυπουργός δεν έπρεπε να ήταν εδώ; Πού είναι ο Πρωθυπουργός, στο Φόρουμ των Δελφών; Ωραία, κάνει την Πυθία; Εύχομαι να μη μασάει και δάφνη. Παιδιά, είναι ανήκουστα αυτά που γίνονται. Θα έπρεπε να ήταν εδώ και να απολογηθεί για τα πολιτικά του λάθη, τις αβλεψίες και την επιχείρηση που έγινε συγκάλυψης του εγκλήματος των Τεμπών από κάποιους. Το ποιοι είναι αυτοί ας το βρει ο ίδιος, αν μπορεί.

(Χειροκροτήματα από την πτέρυγα της Ελληνικής Λύσης)

Αλλά το να κάθεται στο Φόρουμ των Δελφών μερικά χιλιόμετρα μακριά από εδώ και να συζητάμε για την προανακριτική για τα Τέμπη, ένα μείζον θέμα κοινωνικό, που αφορά όλους μας, όλοι έχουμε παιδιά, κάποιοι από εδώ μέσα πηγαίναν με το τρένο, και η δική μου κόρη πήγαινε.

Και αφού, λοιπόν, το πόρισμα, κύριε Φλωρίδη, δεν αρέσει στον κ. Μαρινάκη και είχε, λέει, κενά, τα 4,5 εκατομμύρια θα τα ζητήσετε πίσω τώρα, ναι ή όχι; Είναι χρήματα του ελληνικού λαού. Αφού είναι ατελέσφορο το πόρισμα!

(Χειροκροτήματα από την πτέρυγα της Ελληνικής Λύσης)

Ζητήστε πίσω τα λεφτά. 4,5 εκατομμύρια ευρώ για ένα πόρισμα, όπως λέει η Κυβέρνηση, που δεν είναι σωστό. Τι είναι τα λεφτά του ελληνικού λαού, μαρουλάκι και τα πετάτε όπως θέλετε;

Εγώ όταν κάνω μια επιχείρηση ως επιχειρηματίας και δίνω μια δουλειά στον κ. Πλεύρη να μου την κάνει, αν δεν μου την κάνει καλά, κύριε Πλεύρη, ο τάδε Πλεύρης, του λέω: «φέρε τα λεφτά πίσω, αδερφέ. Δεν είμαι κορόιδο». Ζητήστε τα 4,5 εκατομμύρια ευρώ τώρα πίσω.

Τι ζητάω τώρα ο άνθρωπος; Αφού θεωρείτε το κράτος λάφυρο. Θεωρείτε ότι το κράτος αυτό είναι λάφυρο. Θα κάνω μια παρένθεση, για να καταλάβετε τι σημαίνει λάφυρο το κράτος. Θέλετε απόδειξη; Είστε για γέλια.

Κύριε Υπουργέ, ξέρετε τι είναι αυτό εδώ; Κοιτάξτε λίγο εδώ. Βλέπετε μακριά, μια χαρά είστε. Έχετε αετίσιο μάτι, άμα θέλετε. Αυτό εδώ είναι ένας πίνακας στην Εθνική Πινακοθήκη, ο οποίος παρουσιάζει την κ. Παναγιωταρέα. Ναι, ναι στην Εθνική Πινακοθήκη είναι. Φιλοξενεί το πορτρέτο της Παναγιωταρέα. Το βλέπετε;

Γελάτε, κύριε Πλεύρη. Για γέλια και για κλάματα είναι η Νέα Δημοκρατία. Πορτραίτο της Παναγιωταρέα στην Εθνική Πινακοθήκη, για τον Θεό, δηλαδή, ο Χριστός, η Παναγία και όλοι οι άγιοι μαζί! Σημερινό ρεπορτάζ είναι. Σημερινά νέα, δεν το ξέρετε. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λες και είναι ο Μέγας Αλέξανδρος, ο Μέγας Θεοδόσιος, ο Μέγας Κωνσταντίνος, ο Βασίλειος ο Βουλγαροκτόνος. Ξέρετε γιατί υπάρχει αυτό εκεί; Θα σας το πω εγώ τώρα πολύ απλά. Θεωρείτε το κράτος λάφυρο, ότι είναι δικό σας μαγαζί. Δεν ανήκει στους Έλληνες. Ανήκει σε εσάς, οπότε μπορείτε να λέτε ψέματα κατά συνθήκη και συνεχώς. Μπορείτε να καλύπτετε τα εγκλήματά σας συνεχώς. Μπορείτε να παραβιάζετε ανοιχτές θύρες συνεχώς. Μπορείτε να κάνετε ό,τι θέλετε συνεχώς. Ε, όχι, όσο υπάρχει η Ελληνική Λύση θα ανακόπτει αυτή την αναίσχυντη στάση και συμπεριφορά.

(Χειροκροτήματα από την πτέρυγα της Ελληνικής Λύσης)

Ας μιλήσουμε για συγκάλυψη. Εγώ ρωτώ τον κ. Φλωρίδη γιατί βιαστήκατε τόσο πολύ να ξεμπαζώσετε και να μπαζώσετε. Δεν είναι συγκάλυψη, κύριε Φλωρίδη, εγώ το δέχομαι καλή τη πίστει. Πρέπει να μου αιτιολογήσει, όμως, η Νέα Δημοκρατία γιατί ξεμπαζώσατε άμεσα, την πρώτη μέρα, τον λόγο. Να μου πείτε: «γιατί θα πληρώναμε αποζημίωση», λέω τώρα εγώ, κάπου. Να μου πείτε: «γιατί θέλαμε να δώσουμε το άρτιο τρένο στον κόσμο». Το ακούω και αυτό. Αλλά το ξεμπάζωμα τρία μέτρα και μπάζωμα γιατί έγινε; Μόνο αυτό. Γιατί δεν τηρήθηκε κανένα σχέδιο διαχείρισης επικίνδυνων αποβλήτων του ΕΣΔΕΑ, σύμφωνα με το άρθρο 31, ν.4342/2015. Έγινα και εγώ δικολάβος τώρα. Χρησιμοποιώ νόμους, όπως χρησιμοποιεί ο κ. Πλεύρης.

Επίσης, γιατί λέω ότι έγινε συγκάλυψη; Είναι παράλειψη των ιατροδικαστών που δεν έγινε καμία τοξικολογική εξέταση στα θύματα των Τεμπών. Εδώ είναι όλο το σχέδιο. Τι λένε με βάση τα χαρτιά; Ότι όταν γίνεται ένα δυστύχημα, κύριε Φλωρίδη, γίνονται συγκεκριμένες πράξεις και ενέργειες από την πολιτεία να διασφαλιστεί ο χώρος, να δούμε από τι πέθαναν οι άνθρωποι, από τι σκοτώθηκαν, από τι δολοφονήθηκαν. Εδώ είναι το σχέδιο. Θα το καταθέσω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έγινε καμία τοξικολογική. Γιατί; Γιατί, πείτε μας. Εγώ, σας λέω, ότι δέχομαι ότι δεν υπήρχε συγκάλυψη. Μπαίνω στο δικό σας το μυαλό, στο δικό σας σενάριο, στη δική σας δικαιολογία. Απαντήστε μου σε αυτά τουλάχιστον, για να μπορώ να σας πιστέψω.

Σήμερα έχω μια αποκάλυψη, κύριε Υπουργέ, σε ένα USB από τις Ηνωμένες Πολιτείες, από το Πανεπιστήμιο του Χιούστον. Αν οι δημοσιογράφοι θέλουν να κάνουν καλά τη δουλειά τους, το καταθέτω στα Πρακτικά της Βουλής, και σας διαβάζω τι περιλαμβάνει αυτό το USB. «Καθηγητής πανεπιστημίου της τεχνικής μας ομάδας», λέει το έγγραφο, «ο κ. Παπαδάκης». Στο Χιούστον παρακαλώ, όχι ο φυσιοθεραπευτής, ο υδραυλικός και ο ξυλουργός που βγάζει ο ΑΝΤ1, το MEGA, δεν ξέρω ποιος άλλος, ειδικά ο ΣΚΑΪ, που παρελαύνουν από εκεί όλοι οι ειδικοί.

Λέει λοιπόν: «Πήρε το βίντεο καταγραφής του δυστυχήματος στα Τέμπη. Προσπάθησε φωτογραφικά με υπέρθεση και ευκρίνεια και με το βίντεο σε χρόνο κλασμάτων του δευτερολέπτου να απομονώσει τις διαρροές των πτητικών ουσιών και τα κατάφερε». Τα καρέ αυτά που καταθέτω στη Βουλή με φωτογραφία και βίντεο είναι κτήμα της δικογραφίας και τα καταθέτω σε USB. Μέσω αυτού, λοιπόν, αποδεικνύεται, κύριε Υπουργέ, και σας το λέω ευθέως, τι; Ότι είχαμε διαρροή υγρών και όχι ελαίων σιλικόνης που πήραν φωτιά, τρία διαφορετικά αεριώδη νέφη. Το είδατε πουθενά να παίζει αυτό το βίντεο; Στα Πρακτικά της Βουλής.

Αφού, λοιπόν, δεν κάνει καλά τη δουλειά της η δικαιοσύνη, έρχεται η Ελληνική Λύση και δίνει τα πειστήρια του εγκλήματος. Γιατί και έκρηξη υπήρξε, και ανάφλεξη υπήρξε, και φορτίο υπήρξε, και από ό,τι φαίνεται η έκρηξη έκαψε ανθρώπους.

(Χειροκροτήματα από την πτέρυγα της Ελληνικής Λύσης)

Απόδειξη είναι το βίντεο με το Πανεπιστήμιο του Χιούστον, όχι πανεπιστήμιο να μην πω καμιά κουβέντα, για να μη νομίζουν κάποιοι ότι απαξιώνω άλλα πανεπιστήμια.

Πρέπει όμως να πω τούτο, κύριε Υπουργέ. Θα σας πω τώρα τι ήταν η πυρόσφαιρα, αυτή η ιστορία που λαμπάδιασε εκατό μέτρα ψηλά, αυτό το πράγμα που το βλέπαμε όλοι στα μάτια μας και λέγαμε δεν μπορεί κάποιος να πιστεύει ότι είναι έλαιο σιλικόνης.

Κύριε Υπουργέ, ήταν η ψυχή της δημοκρατίας που έφυγε. Σας το λέω ως άνθρωπος. Αυτή η πυρόσφαιρα ήταν η ψυχή της δημοκρατίας που έφυγε προς τα πάνω. Όλο αυτό αποδεικνύει τον τεράστιο βαθμό διαφθοράς στη χώρα, της συστημικής διάλυσης, της θεσμικής κατάρρευσης και τα υπόλοιπα που κάνατε ήταν η σφραγίδα αυτών που είπα, και η συγκάλυψη, και η διαφθορά, και η εξαΰλωση της δημοκρατίας. Δυστυχώς, αυτές οι απορίες, αυτά τα ερωτηματικά, απ’ ό,τι φαίνεται, δεν θα απαντηθούν ποτέ από την Κυβέρνηση.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πρόεδρε, αν μου επιτρέπετε, να κάνω μια σύντομη διακοπή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις συνοδοί εκπαιδευτικοί από το Ενιαίο Ειδικό Επαγγελματικό Γυμνάσιο - Λύκειο Πειραιά.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και επειδή κύριε Υπουργέ, σας άκουσα με τα αυτιά μου να καταγγέλλετε, και έχετε απόλυτο δίκιο, ότι πολλοί πολιτικοί τα έβαλαν με τη δικαιοσύνη, εδώ έχετε ένα δίκιο. Αλλά θα σας πω το εξής: Κανείς δεν τα βάζει με κάποιον, αν αυτός ο κάποιος δεν δίνει δικαιώματα.

Και θα σας πω τα δικαιώματα. Διότι η δικαιοσύνη συνέβαλε για λογαριασμό της Κυβερνήσεως να δημιουργηθεί σύγχυση περαιτέρω. Αντί να στραφεί κατά των υπευθύνων για το δυστύχημα, κυνήγησε αυτούς και τους κυνηγάει τώρα που διερευνούν το δυστύχημα. Και θα πω το εξής, κύριε Υπουργέ, και ρωτώ εσάς: Είναι αλήθεια ότι η κ. Κλάπα πάτησε πάνω σε τρεις δικαστές που προηγούνταν και η κ. Αδειλίνη σε επτά, ναι ή όχι, στην επετηρίδα; Θέλω να απαντήσετε, κύριε Υπουργέ. Δεν ήσασταν εσείς αρμόδιος τότε. Λέω, υπήρχε μια επετηρίδα. Πριν την κ. Κλάπα προηγούνταν άλλοι. Την προσπεράσατε, ναι ή όχι, για να μπει αυτή; Πριν την κ. Αδειλίνη υπήρχαν στην επετηρίδα άλλοι άνθρωποι, άλλοι δικαστές. Τους προσπεράσατε για να βάλετε αυτήν, ναι ή όχι;

Όταν γίνονται αυτά τα πράγματα, κύριε Φλωρίδη, όταν μια κυβέρνηση κάνει αυτά τα πράγματα, πώς μετά να μην υποψιαστεί ο πολίτης ότι όλα είναι στημένα, και ο διαιτητής, και οι ποδοσφαιριστές, και το VAR, όλοι είναι στημένοι για να συγκαλύπτουν όλες τις πομπές σας.

(Χειροκροτήματα από την πτέρυγα της Ελληνικής Λύσης)

Πραγματικά, απαντήστε μου, για να καταλάβει ο ελληνικός λαός τι συμβαίνει, γιατί αυτό είναι δεν είναι ούτε νόμιμο ούτε ηθικό. Ας μη μιλάει, λοιπόν, και η κ. Κλάπα για επιθέσεις στη δικαιοσύνη. Ας κοιτάξει τα της δικαιοσύνης. Γιατί αν υπήρχε δικαιοσύνη, αγαπητέ κύριε Φλωρίδη, το σκάνδαλο των δισεκατομμυρίων του κ. Κουτσολιούτσου -τον ξέρετε τον Κουτσολιούτσο, κύριε Πλεύρη, δεν πιστεύω να είστε ο δικηγόρος του;

**ΑΘΑΝΑΣΙΟΣ ΠΛΕΥΡΗΣ:** Όχι, δυστυχώς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να, λοιπόν ο δικηγόρος που ξέρει να παίρνει ποσοστά, «δυστυχώς», λέει. Λογικό είναι.

Είναι σκάνδαλο δισεκατομμυρίων ευρώ, κύριε Φλωρίδη. Έγινε δεκτή η αίτησή του για αναστολή εκτέλεσης ποινής έντεκα ετών και είναι έξω ο άνθρωπος, κάνει βόλτες. Έκλεψε, έφαγε δισεκατομμύρια. Ποια δικαιοσύνη;

Η δικαιοσύνη που στα Γιάννενα ο άλλος ο παιδεραστής δεκαοκτώ ετών με κάθειρξη και κυκλοφορεί ελεύθερος; Την κόρη του βίαζε, το κατήγγειλε η κόρη του και αυτός είναι ακόμα έξω στα Γιάννενα! Ποια δικαιοσύνη; Πώς να εμπιστευθεί ο Έλληνας τη δικαιοσύνη, αγαπητέ μου κύριε Φλωρίδη, για πείτε μου.

Και στην τελική, κύριε Φλωρίδη, να σας πω κάτι άλλο. Επιτρέπει το Υπουργείο Δικαιοσύνης ή δεν ξέρω ποιος εκεί να πηγαίνει η κ. Κλάπα στο Μαντείο των Δελφών, στο Φόρουμ, και να μιλάει; Πού το έχετε δει αυτό; Πήγε στο Μαντείο των Δελφών και η κ. Κλάπα, φαίνεται ήταν και ο Μητσοτάκης εκεί και τα λέγανε, και έκανε ομιλία η κ. Κλάπα. Ως τι; Γιατί μίλησε η κ. Κλάπα εκεί; Τι συστημισμός είναι αυτός;

Και, βέβαια, το Φόρουμ των Δελφών είναι ένα κρατικοδίαιτο φόρουμ. Αν δείτε ποιοι χορηγούν τα λεφτά, είναι τα Υπουργεία και η Κυβέρνηση. Μαζεύονται στην Βαλαωρίτου πρώτα, αποφασίζουν τι κονδύλια θα πάρουν και μετά πάνε στο Φόρουμ των Δελφών και συζητάνε όλοι μαζί. Αυτά είναι ανοησίες, ευτελείς συμπεριφορές, που ευτελίζουν τη δημοκρατία, ευτελίζουν τη διαφάνεια, ευτελίζουν την πολιτική, ευτελίζουν τα πρόσωπα, ευτελίζουν όλη την Ελλάδα αυτοί οι τύποι οι κρατικοδίαιτοι χρυσοκάνθαροι που ρημάζουν τον ελληνικό λαό και τρώνε εκατομμύρια ευρώ. Είναι αεριτζήδες.

(Χειροκροτήματα από την πτέρυγα της Ελληνικής Λύσης)

Κύριε Υπουργέ, πραγματικά εγώ αντιλαμβάνομαι ότι η Κυβέρνηση είναι σε πανικό. Χρησιμοποιεί τους πάντες και τα πάντα. Ομάδα αναλήθειας, κάτι περίεργες άλλες ιστορίες όπως «Ελλάδα 24», σήμερα ο κ. Τέλλογλου έχει ένα ωραίο αρθράκι από πού τα παίρνουν οι κύριοι, πώς πληρώνονται. Θα κάνουμε την άλλη βδομάδα ολόκληρη ανάλυση, γιατί αυτά τα site σας είναι για χρήση προς δολοφονία χαρακτήρων πολιτικών αντιπάλων. «24 ώρες», ομάδα αναλήθειας, ο κ. Κυρανάκης μέσα, ο κ. Ρωμανός μέσα, κάτι ωραία παιδάκια, ένας Ιταλός που παίρνει δουλειές από την ΑΔΜΗΕ, μέτοχος κατά 70%. Μιλάμε για Κόζα Νόστρα κανονική είναι η Νέα Δημοκρατία. Κόζα Νόστρα είναι αυτό το πράγμα. Δεν γίνονται αυτά τα πράγματα.

Απλά η Κυβέρνηση έχει ένα δομικό πρόβλημα και έχει δομικό πρόβλημα διεθνώς, γιατί, κύριε Πλεύρη μου, βρίζατε επί χρόνια τον Τραμπ όλοι σας, και ΠΑΣΟΚ, και Νέα Δημοκρατία, και ΣΥΡΙΖΑ. Και ξαφνικά τι έγινε; Ώπα, σε φιλορωσικό μέσο δίνει συνέντευξη ο Πρωθυπουργός; Πήγε στην Αμερική και έδωσε συνέντευξη σε ένα μέσο φιλορωσικό. Ακούστε πού ξέπεσε ο μέγας Μωυσής! Να πάει σε φιλορωσικό μέσο, σε αντιεμβολιαστικό μέσο, σε αντι-woke μέσο να δώσει συνέντευξη. Έκανε την ανάγκη φιλότιμο και ξευτιλίστηκε διεθνώς.

Τι σημαίνει αυτό, κύριοι συνάδελφοι της Νέας Δημοκρατίας; Ότι ο Πρωθυπουργός σας, ο Αρχηγός σας, ούτε πιστεύει αυτά που λέει ούτε ο ίδιος τηρεί αυτά που λέει. Γιατί ούτε ιδεολογία έχει ούτε πίστη. Στο μυαλό του έχει μόνο την καρέκλα και την εξουσία.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Και για να καταλάβετε τον ορισμό του διασυρμού του Πρωθυπουργού, ένα από τα τρολ που σας στηρίζει έγραψε το εξής με ονοματεπώνυμο: «Υποτιμητικό για τον Έλληνα Πρωθυπουργό να δώσει συνέντευξη στο ακροδεξιό, ψεκασμένο Breitbart μόνο και μόνο για να πάρει εύσημα από τους τραμπικούς». Πήγε ο Πρωθυπουργός της χώρας σε ένα ξενοφοβικό, μισογυνικό, συνωμοσιολογικό, ακροδεξιό, φιλορωσικό μέσο, όπως το αποκαλεί η Wikipedia, και έδωσε συνέντευξη.

Σας καλωσορίζουμε στη γραμμή της Ελληνικής Λύσης, στη γραμμή της σοβαρότητας, για να καταλάβετε πού βρίσκεστε και πού πατάτε!

(Χειροκροτήματα από την πτέρυγα της Ελληνικής Λύσης)

Αλήθεια, κύριε Υπουργέ, δεν είναι αρμοδιότητα δική σας, αλλά το καλώδιο στην Κάσο θα το βάλετε τελικά; Θα μπει; Φτιάχνετε τη γραβάτα βλέπω. Θα το βάλετε ή θα παγώσει, όπως είπε ο κ. Γεραπετρίτης; Άνοιξη έχουμε, δεν έχουμε χειμώνα για να παγώσει, μια χαρά καιρό έχει. Γιατί να παγώσει; Στη δεύτερη τετραετία του Πρωθυπουργού πάμε για ολικό γκριζάρισμα του Αιγαίου. Ο πρώτος διδάξας ήταν ο μέντοράς του, ο Σημίτης, που γκρίζαρε τα Ίμια. Να ’τος, εκεί είναι. Σημιτικός είναι ο κύριος Υπουργός.

Τα Ίμια δεν γκρίζαραν έτσι, κύριε Μάντζο. Ο Σημίτης τα γκρίζαρε. Εγώ τα γκρίζαρα; Τώρα πάμε να γκριζάρουμε όλο το Αιγαίο, σας λέω. Χειρότερα γίνεται αυτό.

Και το ζουμί, κύριοι συνάδελφοί, κανένας δεν μιλάει, εγώ ακούω τους πάντες, κανείς δεν μιλάει για αυτά τα θέματα και μου φαίνεται λίγο περίεργο. Γιατί όλο το πολιτικό προσωπικό της χώρας δεν μιλάει για τα θέματα αυτά πλην ΚΚΕ; Εγώ θέλω να είμαι ακριβοδίκαιος με όλους.

Τι είπε ο Τζέφρυ Πάιατ χθες στο Φόρουμ των Δελφών, κύριε Πλεύρη; Καλά κάνατε και θυσιάζετε κυριαρχικά δικαιώματα χάριν των ενεργειακών κολοσσών. Τι θέλει να πει ο ποιητής; «Θυσιάζετε κυριαρχικά δικαιώματα» τι σημαίνει αυτό; Μπορεί να μου εξηγήσει ο Πρωθυπουργός; Γι’ αυτό τον ήθελα εδώ εγώ.

Γιατί πέρα από τα Τέμπη, στα οποία Τέμπη ήμασταν πρώτοι που μιλήσαμε για χημικά εγκαύματα με αποδείξεις από το νοσοκομείο, οι πρώτοι που το αναφέραμε εδώ τον Μάρτιο του 2023, υπάρχουν και άλλα θέματα στα οποία δεν μπαίνουν οι άλλοι πολιτικοί αρχηγοί. Ένα τέμπο έχουν, τα Τέμπη. Ωραία, και εγώ Τέμπη, εδώ. Αλλά εδώ μιλάμε για εθνικά θέματα. Γιατί δεν μιλάει κανένας; Πώς να πιστέψω εγώ την Κυβέρνηση όταν μιλάει για τα εξοπλιστικά και μας έφερε μια σειρά εξοπλιστικών προγραμμάτων χωρίς τιμές;

Μια ερώτηση, λοιπόν, στα απολειφάδια που παριστάνουν τα κόμματα, και εδώ αναφέρομαι στα κόμματα της Βουλής, τα οποία είναι και δεκανίκι της Νέας Δημοκρατίας, κάθε τρία χρόνια φτιάχνει και ένα κόμμα. Αντί να κάνετε κριτική στην Ελληνική Λύση όλοι σας, θα ήταν προτιμότερο να κάνετε κριτική στην Κυβέρνηση. Δεν κυβερνά η Ελληνική Λύση. Κυβερνά η Νέα Δημοκρατία για όσους ξεχνούν και χτυπούν και πετούν πέτρες στην Ελληνική Λύση. Διότι αυτή η συμπεριφορά είναι συμπεριφορά που πρέπει να τη δει ο ψυχίατρος. Εκτός και αν τα παίρνουν καθαρά από ολιγάρχες και από την Νέα Δημοκρατία.

Εμείς, πάντως, ως Ελληνική Λύση είμαστε περήφανοι γιατί είμαστε οι μοναδικοί που κάνουμε αξιοπρεπή κουβέντα, κάνουμε αξιοπρεπή διάλογο. Κάνουμε διάλογο διά των επιχειρημάτων. Είμαστε αυτοί που πηγαίνουν όρθιοι στα δύο. Όχι στα τέσσερα γονατιστοί σε καναλάρχες, αλλά και στην Κυβέρνηση! Όρθιοι στα δύο με περηφάνια!

(Χειροκροτήματα από την πτέρυγα της Ελληνικής Λύσης)

Λέμε, λοιπόν, στους Έλληνες, και κλείνω εδώ, εμείς στην Ελληνική Λύση εναντιωνόμαστε στην Κυβέρνηση, στους ολιγάρχες και στο σύστημα, σε όλους τους. Και μιλάμε για ολιγάρχες. Δείτε ποιοι πολιτικοί αρχηγοί εκτός Βουλής ή εντός Βουλής παρελαύνουν στα κανάλια ξαφνικά όλοι μαζί και δείτε πώς βγαίνει η Ελληνική Λύση. Ούτε ένας Βουλευτής περνάει από κανάλι. Γιατί είμαστε το μαύρο πρόβατο. Είμαστε το κόκκινο πανί του συστήματος των ολιγαρχών καναλαρχών. Είμαστε απέναντι σε όλους αυτούς, εναντιωνόμαστε στην Κυβέρνηση και σε αυτούς.

(Χειροκροτήματα από την πτέρυγα της Ελληνικής Λύσης)

Είμαστε δίπλα στον λαό. Αυτός, λοιπόν, που εναντιώνεται στον δυνάστη πώς λέγεται, κύριε Πλεύρη, όπως λέει ο Θουκυδίδης; Λαός. Είμαστε με τον ελληνικό λαό ενάντια στην όποια δική σας πολιτική. Γι’ αυτό και απευθυνόμαστε στους Έλληνες και τους λέμε ότι η Νέα Δημοκρατία τούς περνάει για αμνοερίφια. Τους περνάτε για πρόβατα και τους λέτε ψέματα συνεχώς. Εμείς τους λέμε το εξής: Μην τους ξαναψηφίσετε, δεν είστε αμνοερίφια για σφάξιμο και δεν πρέπει να ανεχθείτε τα άλλα ψέματα της Νέας Δημοκρατίας.

Επίσης, λέγοντας ότι «δεν είμαστε αμνοερίφια», κύριε Πλεύρη και κύριε Φλωρίδη, θα σας πω το εξής: Όταν ένας τύπος δολοφονεί κάποιον και είστε δίπλα, πρέπει να τον καταγγείλετε. Όταν ένας κάνει μια παράνομη πράξη, πρέπει να τον καταγγείλετε. Εάν δεν τον καταγγείλετε, σημαίνει ότι είσαστε αυτουργοί στο έγκλημα. Εάν σιωπήσετε, σημαίνει ότι κι εσείς συμμετέχετε στο έγκλημα. Εάν, βέβαια, βοηθήσετε κιόλας, αυτό σημαίνει σίγουρα ότι συμμετείχατε στο έγκλημα.

Εμείς, λοιπόν, συμμετοχή στη δολοφονία της αλήθειας, στο έγκλημα των Τεμπών, στη συγκάλυψη, δεν μπορούμε να έχουμε.

(Χειροκροτήματα από την πτέρυγα της Ελληνικής Λύσης)

Είχαμε προειδοποιήσει και γι’ αυτό αποχωρούμε, κύριοι συνάδελφοι της Νέας Δημοκρατίας. Δεν θα διασύρουμε την δημοκρατία, δεν θα διασύρουμε την αλήθεια, δεν θα μπαζώσουμε νεκρούς, δεν θα μπαζώσουμε την αλήθεια. Είμαστε απέναντί σας και συνεχίζουμε σε αυτόν τον αγώνα για την αποκάλυψη της αλήθειας.

Σας ευχαριστώ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

(Στο σημείο αυτό η Κοινοβουλευτική Ομάδα της Ελληνικής Λύσης αποχωρεί από την Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Είμαι πραγματικά κατάπληκτη με την εικόνα της Κοινοβουλευτικής Ομάδας της Νέας Δημοκρατίας. Υποτίθεται ότι έρχεστε εδώ με ένα πόρισμα, που μόνοι σας συντάξατε και μόνοι σας ψηφίσατε και υποτίθεται ότι είμαστε εδώ για να συζητήσουμε αυτό το πόρισμα. Είστε ένας, δύο, τρεις, τέσσερις, πέντε, έξι, επτά, οκτώ, εννέα, δέκα, έντεκα, δώδεκα, δεκατρείς, δεκατέσσερις, δεκαπέντε. Το μέτρησα, είστε δεκαπέντε. Εξακολουθείτε να είστε δεκαπέντε. Και ακόμη δεν έχει μιλήσει η εισηγήτριά σας.

**ΑΘΑΝΑΣΙΟΣ ΠΛΕΥΡΗΣ:** Αφού δεν την αφήνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατά έναν περίεργο τρόπο, παραχώρησε την θέση της.

**ΑΘΑΝΑΣΙΟΣ ΠΛΕΥΡΗΣ:** Δεν παραχωρεί…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η πραγματική σας αμηχανία είναι κατάδηλη. Είστε δεκαπέντε, που νομίζω οι περισσότεροι είστε τα μέλη της προανακριτικής επιτροπής. Πού είναι οι υπόλοιποι; Πού είναι οι υπόλοιποι; Πού είναι οι υπόλοιποι, κύριοι;

(Θόρυβος – διαμαρτυρίες από την πτέρυγα της Νέας Δημοκρατίας)

Πού είναι οι υπόλοιποι; Πού είναι ο κ. Μητσοτάκης; Φοβάται ότι θα τον ρωτήσουμε και θα του πούμε: «ελάτε να μας πείτε τι ξέρετε»; Πού είναι ο κ. Τριαντόπουλος; Κρύβεται;

Να, ήρθε ένας, όταν λέω: «πού είναι οι υπόλοιποι».

**ΘΕΟΔΩΡΟΣ ΣΚΥΛΑΚΑΚΗΣ:** Όχι, κυρία Κωνσταντοπούλου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτήν τη στιγμή είναι αμφισβητούμενο αν η Βουλή έχει απαρτία, για να συνεδριάζει. Από ό,τι βλέπω, δεν έχει. Εβδομήντα πέντε άτομα είναι η απαρτία και μπορούμε να μετρήσουμε σε όλη τη διάρκεια της διαδικασίας.

(Θόρυβος – διαμαρτυρίες από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΛΕΥΡΗΣ:** Απουσιολόγος η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε, ηρεμήστε, ηρεμήστε! Ηρεμήστε, παρακαλώ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακαλώ. Η κυρία Πρόεδρος έχει τον λόγο. Θα μιλήσει. Αν θέλει ο Κοινοβουλευτικός Εκπρόσωπός σας, θα απαντήσει και θα προχωρήσουμε τη συζήτηση.

Παρακαλώ, κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, η διαδικασία έχει ξεκινήσει αντικανονικά. Θέσαμε ζήτημα -τέθηκε από τα περισσότερα, από όλα τα κόμματα της Αντιπολίτευσης- τέθηκε ζήτημα ψηφοφορίας, προκειμένου να συνεχιστούν οι εργασίες της προανακριτικής επιτροπής. Δεν διενεργήθηκε ψηφοφορία. Ο Προεδρεύων αναφέρθηκε αορίστως σε κάποια δεδηλωμένη. Ποια δεδηλωμένη με δεκαπέντε Βουλευτές;

Και αυτήν τη στιγμή προσπαθούν να κρυφτούν πίσω από το δάχτυλό τους οι Βουλευτές της Νέας Δημοκρατίας, για τη συγκάλυψη.

Κύριοι, είστε οικτρά εκτεθειμένοι. Η απουσία των εκατόν σαράντα ενός, που σας έχουν αφήσει εδώ μόνους κι έρημους -έφυγε και ο κ. Φλωρίδης, που δεν είναι Βουλευτής, βεβαίως- είναι απολύτως δηλωτική ότι υπάρχει απόλυτη συνείδηση και συναίσθηση ότι διαπράττετε παράνομη πράξη, προσπαθώντας να μπαζώσετε την διερεύνηση, ότι διαπράττετε παράνομη πράξη, προσπαθώντας να ανατρέψετε και να αποτρέψετε την προκαταρκτική εξέταση, ότι διαπράττετε παράνομη πράξη ...

**ΘΕΟΔΩΡΟΣ ΣΚΥΛΑΚΑΚΗΣ:** Δεν τηρείτε τον Κανονισμό. Ξεπερνάτε τον χρόνο. Μιλάτε πιο πολύ απ’ ό,τι έχετε δικαίωμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Σκυλακάκη, το ξέρω ότι είστε κολλητός της κ. Μπακογιάννη. Το ξέρουμε ότι είστε κολλητός της κ. Μπακογιάννη. Παρόλα αυτά, ηρεμήστε.

**ΘΕΟΔΩΡΟΣ ΣΚΥΛΑΚΑΚΗΣ:** Παραβιάζετε τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε. Είστε κολλητός της κ. Μπακογιάννη, η οποία είναι αδερφή του κ. Μητσοτάκη. Καταλαβαίνουμε ότι έχετε πολύ μεγάλη ανησυχία για την υπόθεση.

**ΘΕΟΔΩΡΟΣ ΣΚΥΛΑΚΑΚΗΣ:** Παραβιάζετε τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, κάντε παρακαλώ μια παρατήρηση.

**ΘΕΟΔΩΡΟΣ ΣΚΥΛΑΚΑΚΗΣ:** Παραβιάζετε τον Κανονισμό. Έχετε υπερβεί τον χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, θέλω να σας παρακαλέσω να επιτρέψετε να ολοκληρώσει η κυρία Πρόεδρος για να προχωρήσουμε τη διαδικασία.

**ΘΕΟΔΩΡΟΣ ΣΚΥΛΑΚΑΚΗΣ:** Παραβιάζει, όμως, τον Κανονισμό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μη μιλάτε για Κανονισμό εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαστε εδώ, το Προεδρείο, για να αξιολογήσουμε εμείς. Σας παρακαλώ. Κάντε λίγη υπομονή αν θέλετε να προχωρήσει η διαδικασία. Έχετε εμπιστοσύνη.

Παρακαλώ, κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου δίνεται η δυνατότητα, κύριε Πρόεδρε, μου τη δίνουν οι κύριοι που φωνασκούν κατ’ αυτόν τον τρόπο, να υπογραμμίσω και πόσο υποκριτικές ήταν οι συγγνώμες του κ. Μητσοτάκη και των συν αυτώ για τις συμπεριφορές σας, του διαρκούς bullying, της διαρκούς κακοποίησης και της αποτροπής, της φασιστικής αποτροπής του αντιλόγου.

Εμείς θέτουμε θέμα έλλειψης απαρτίας αυτήν τη στιγμή στη Βουλή, θέτουμε θέμα αντικανονικής προόδου της διαδικασίας. Θέτουμε ζήτημα άκυρης έναρξης της συζήτησης, χωρίς να έχει υπάρξει καν απόφαση κανενός οργάνου, ούτε της Διάσκεψης των Προέδρων ούτε της Ολομέλειας για να προχωρήσει αυτή η συζήτηση και το επισημαίνω. Βεβαίως, μπορεί να πουν ό,τι θέλουν, αλλά κρίνονται γι’ αυτό που θα πουν.

Οι ίδιοι που έφεραν το πόρισμα, οι ίδιοι είναι σήμερα εδώ να το υποστηρίξουν, οι υπόλοιποι λείπουν για να μην μπουν στο κάδρο. Όσοι μπαίνουν στο κάδρο, προσπαθούν να δώσουν διαπιστευτήρια. Κανείς τους δεν νοιάζεται για τα πενήντα επτά θύματα, να τα ποδοπατήσουν θέλουν, όπως μπάζωσαν τα υπολείμματα τους και δεν τοποθετούνται.

Είναι πρωτοφανές να συμπληρώνονται σχεδόν τρεις ώρες από την έναρξη της συζήτησης και να μην έχει εισηγηθεί η Νέα Δημοκρατία το πόρισμα.

**ΑΘΑΝΑΣΙΟΣ ΠΛΕΥΡΗΣ:** Μα, δεν την έχετε αφήσει να μιλήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Πλεύση Ελευθερίας, κύριε Πρόεδρε, και με αυτό ολοκληρώνω…

**ΘΕΟΔΩΡΟΣ ΣΚΥΛΑΚΑΚΗΣ:** Πρέπει να τηρείτε τον Κανονισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκυλακάκη, κάντε λίγη υπομονή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όσο και να αντιδράτε, δεν θα μας αποτρέψετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας πω για τον Κανονισμό, αλλά να τελειώσει η κυρία Πρόεδρος.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Πλεύση Ελευθερίας είναι και θα είναι εδώ για να δίνει τη μάχη απέναντι σε αυτήν την Κυβέρνηση, η οποία έχει καταρρεύσει πλήρως, όχι δημοσκοπικά, αλλά κοινωνικά, ηθικά, πολιτικά, δημοκρατικά. Έχετε καταρρεύσει πλήρως και το ξέρετε. Είναι οι τελευταίες ημέρες της Πομπηίας αυτές που ζούμε. Να ξέρετε -θέλω να το σχολιάσω για κάποιους που αποχώρησαν- εμείς δεν αποχωρούμε. Κάποιοι είχαν αποχωρήσει και το 2023 από τη Βουλή. Εμείς δεν αποχωρούμε. Είμαστε εδώ για να δίνουμε τη μάχη και θα τη δώσουμε μέχρι τέλους για την αλήθεια, για τη δικαιοσύνη και για τη δικαίωση των θυμάτων σας.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Κύριοι συνάδελφοι, θέλω να σας πω ότι η Διάσκεψη των Προέδρων έχει πάρει μία απόφαση για τρεις παρεμβάσεις των Προέδρων. Κατανοείτε ότι είναι πάρα πολύ δύσκολο σε οποιονδήποτε προεδρεύει στη διαδικασία να σταματήσει τον Πρόεδρο του κόμματος στην παρέμβαση που του έχει δοθεί, όσο και αν αρέσει ή δεν αρέσει αυτό.

Θα σας παρακαλούσα, κύριε Σκυλακάκη, για τα επτά ή τα οκτώ λεπτά να κάνετε υπομονή όλοι, διότι υπάρχει αυτή η δυνατότητα. Και στους Προέδρους όταν έρχονται οι ομιλίες, πολλοί μιλάνε πενήντα λεπτά, πενήντα πέντε λεπτά.

Άρα, σας παρακαλώ, μη δίνουμε τη δυνατότητα να προχωράει η διαδικασία με έναν τρόπο ο οποίος δεν βοηθάει καθόλου.

Κάνω δύο ανακοινώσεις προς το Σώμα. Έχουμε την επιστολή του κ. Τριαντόπουλου, που θα σας διανεμηθεί…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το γνωρίζουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας διανεμηθεί τώρα, κυρία Πρόεδρε.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει σελίδα 123)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επίσης, να σας ανακοινώσω και το αίτημα-πρόταση της Κοινοβουλευτικής Ομάδας του Κομμουνιστικού Κόμματος Ελλάδος.

(Το προαναφερθέν αίτημα-πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει σελίδα 125)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα δύο μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Ταύρου (δεύτερο τμήμα).

Καλωσορίζουμε τα παιδιά.

(Χειροκροτήματα από όλες τις πτέρυγες της Βουλής)

Και τώρα ήρθε η ώρα της κ. Κωνσταντίνας Καραμπατσώλη από τη Νέα Δημοκρατία.

Ελάτε, κυρία συνάδελφε.

**ΑΘΑΝΑΣΙΟΣ ΠΛΕΥΡΗΣ:** Ήρθε τώρα η ώρα, γιατί δεν την άφησαν τόση ώρα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι η δεύτερη που μίλησε μετά από Πρόεδρο κόμματος.

Παρακαλώ, κυρία συνάδελφε.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριε Πρόεδρε, κύριοι συνάδελφοι, ήρθε επιτέλους η ώρα, γιατί τώρα μου επιτρέψατε και ακολούθησα και τη σειρά, όπως το Προεδρείο έκρινε, να μιλήσω, επιτέλους μετά από, όντως, τρεις ώρες.

Κύριε Πρόεδρε, κυρίες και κύριοι συνάδελφοι, βρισκόμαστε όλοι εδώ σήμερα με προφανές αίσθημα ευθύνης και καθήκοντος για τη λήψη απόφασης περί της κίνησης ή μη άσκησης ποινικής δίωξης κατά του κ. Χρήστου Τριαντόπουλου, για την ενδεχόμενη τέλεση του αδικήματος της παράβασης καθήκοντος για το διάστημα από 3-3-2023 έως 6-3-2023.

Καλούμαστε, λοιπόν, σήμερα να λάβουμε με την ψήφο μας αυτή άλλη μία σημαντική απόφαση για τη διερεύνηση της τραγωδίας των Τεμπών. Καλούμαστε να ανταποκριθούμε σε ένα πάγιο αίτημα της ελληνικής κοινωνίας και των οικογενειών των θυμάτων. Ποιο είναι αυτό; Να αποδοθεί δικαιοσύνη. Να χυθεί άπλετο φως. Και φυσικά, αυτό θα πράξουμε.

Φέρνουμε, λοιπόν, προς συζήτηση και ψήφιση το πόρισμα της Ειδικής Κοινοβουλευτικής Επιτροπής προς διενέργεια προκαταρκτικής εξέτασης, στην οποία είχα την ευθύνη να διατελέσω εισηγήτρια. Η επιτροπή αυτή, όπως όλοι γνωρίζετε, ανέλαβε το βαρύ φορτίο να εξακριβώσει αν υπάρχουν απλές ενδείξεις για την ενοχή του κ. Χρήστου Τριαντόπουλου. Αυτό είναι το έργο που της είχε ανατεθεί εκ του Συντάγματος, το Σύνταγμα, το οποίο αυτή ακολούθησε πιστά, παρά τα όσα θέλουν να διαδίδουν τα κόμματα της Αντιπολίτευσης.

Η προανακριτική επιτροπή, προϊόν ευρύτατης κοινοβουλευτικής Πλειοψηφίας και συνάμα συναίνεσης, ακολούθησε το άρθρο 86 του Συντάγματος και τον Κανονισμό της Βουλής, μη μένοντας μόνο στο αίτημα του κ. Τριαντόπουλου. Και αυτό δεν το λέμε εμείς. Το λένε νομικοί, κορυφαίοι νομικοί, κορυφαίοι συνταγματολόγοι, άνθρωποι που έχουν εντρυφήσει στην πτυχή του Συντάγματος και πιστοποιούν την ορθή εφαρμογή του εν προκειμένω.

Πάμε, λοιπόν, στα δεδομένα που προκύπτουν από τις συνεδριάσεις της προανακριτικής επιτροπής. Είναι, πράγματι, η πρώτη φορά που στην ιστορία του ελληνικού κράτους ένας πρώην Υφυπουργός ζητά να παραπεμφθεί απευθείας στο Δικαστικό Συμβούλιο, επί τη βάσει των όσων στοιχείων διαβιβάστηκαν στην επιτροπή από τα όργανα της δικαιοσύνης, τα οποία σας έχουν, ήδη, γίνει γνωστά και τα ψηφίσαμε για τη σύσταση της εν λόγω επιτροπής.

Τι παρατηρούμε, όμως, δυστυχώς; Μία τέτοια πράξη θάρρους και γενναιότητας, να αμφισβητείται, να υπάρχουν σκιές. Όμως, ο κ. Τριαντόπουλος και φυσικά η Νέα Δημοκρατία ουδέποτε το θέλησαν αυτό. Ο κ. Τριαντόπουλος επιθυμεί η υπόθεσή του να αξιολογηθεί από τους φυσικούς δικαστές, όχι γιατί θεωρεί εαυτόν ένοχο, αλλά για να αρθεί κάθε σκιά πάνω από το πρόσωπό του κατά την άσκηση των καθηκόντων του. Ένας άνθρωπος που δηλώνει αθώος, αλλά ζητά να κριθεί. Απορώ πώς μπορείτε να μη θαυμάζετε την αξιοπρέπειά του, κυρίες και κύριοι συνάδελφοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τη θαυμάζουμε, τη θαυμάζουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Επί του πορίσματος της επιτροπής έχουμε να σημειώσουμε τα κάτωθι:

Στην περίπτωση του κ. Τριαντόπουλου, πριν ακόμα διαβιβαστεί η υπόθεση στην προανακριτική επιτροπή, προηγήθηκε ενδελεχής έρευνα από την Εισαγγελέα Εφετών Λάρισας με εξέταση τριάντα μαρτύρων, πλήθος εγγράφων και πληθώρα ανακριτικών πράξεων. Με βάση το υλικό αυτό, εξεδόθησαν δύο εισαγγελικές παραγγελίες. Με την πρώτη αρχειοθετήθηκαν υποθέσεις για μια σειρά φυσικών προσώπων, ενώ με τη δεύτερη ασκήθηκαν ποινικές διώξεις για τέσσερα φυσικά πρόσωπα, εξ ου και η διαβίβαση της δικογραφίας στη Βουλή. Η διάταξη αυτή, μάλιστα, αποτέλεσε τη βάση για τη μεταγενέστερη σύνταξη του κατηγορητηρίου από το ΠΑΣΟΚ – Κίνημα Αλλαγής κατά του κ. Τριαντόπουλου, το κατηγορητήριο, σημειωτέον, που υπερψηφίστηκε από όλα τα κόμματα της Αντιπολίτευσης.

Στο κατηγορητήριο αυτό οι Βουλευτές του ΠΑΣΟΚ και άλλων κομμάτων της Αντιπολίτευσης διατυμπάνιζαν, σας θυμίζω, ότι αν ο κ. Τριαντόπουλος δεν ήταν Υφυπουργός και δεν υφίσταται κώλυμα κατά τη διαδικασία του άρθρου 86 του Συντάγματος, τότε με βάση τη δεύτερη εισαγγελική παραγγελία θα είχε ήδη παραγγελθεί σε βάρος του η άσκηση σχετικής δίωξης, όπως έγινε και στα άλλα τέσσερα φυσικά πρόσωπα.

Η προανακριτική επιτροπή, κυρίες και κύριοι, ωστόσο, δεν έμεινε στο αίτημα του κ. Τριαντόπουλου, αλλά εξέτασε το αποδεικτικό υλικό, κάλεσε σε απολογία τον κ. Τριαντόπουλο ως όφειλε και με την πλειοψηφία της έκρινε ότι με βάση τα στοιχεία της δικογραφίας, που είχαν προέλθει από την έρευνα της Εισαγγελέας Εφετών Λαρίσης, υπάρχει, ήδη, επαρκές αποδεικτικό υλικό για την ύπαρξη απλών ενδείξεων για να προταθεί στην Ολομέλεια, σε όλους εσάς, η άσκηση ποινικής δίωξης κατά του πρώην Υφυπουργού.

Υπενθυμίζω στο σημείο αυτό ότι αυτός είναι ο ρόλος της επιτροπής αυτής, να κρίνει αν υπάρχουν απλές ενδείξεις και μόνο αυτό. Και αυτό έγινε. Η επιτροπή έκρινε με το πόρισμά της ότι, ήδη, η διενεργηθείσα προκαταρκτική διάταξη του εισαγγελέα για το αδίκημα της παράβασης καθήκοντος και τα πραγματικά περιστατικά είναι επαρκέστατη για τη στοιχειοθέτηση των απλών ενδείξεων που απαιτούνται. Εξ αυτού του λόγου δεν κρίθηκε αναγκαίο να προβεί σε περαιτέρω ανακριτικές πράξεις.

Απορώ, πραγματικά, με όσους εκφράζουν θέση περί παραβίασης του Συντάγματος επειδή δεν έγινε περαιτέρω έρευνα. Η βούληση της προανακριτικής επιτροπής, κυρίες και κύριοι συνάδελφοι, συντάσσεται με το κατηγορητήριο το οποίο εσείς διατυπώσατε. Τώρα για ποιον λόγο αντιτίθεστε; Το ξέρουμε, φυσικά, εμείς, το ξέρετε εσείς, το ξέρει ευτυχώς και ο ελληνικός λαός: Άκρατη κομματικοποίηση, τοξικότητα, αντιπαράθεση, χυδαία εργαλειοποίηση του πόνου. Αν ήσασταν για μία φορά ειλικρινείς, θα έπρεπε να συμφωνήσετε με το πόρισμα.

Προχωρώ στο άλλο επιχείρημα -αν μπορεί να χαρακτηριστεί έτσι-, το οποίο προβάλλετε περί της διαδικασίας που ακολούθησε η επιτροπή. Ακούμε πλέον σαν καραμέλα ότι η ολοκλήρωση των εργασιών της επιτροπής, που αποφασίστηκε με πλειοψηφία των μελών της, δίχως περαιτέρω ανακριτικές ενέργειες, κατέστησε ανέφικτο τον έλεγχο και διερεύνηση τυχόν άλλων αδικημάτων. Τούτο, όμως, φυσικά δεν ανταποκρίνεται στην πραγματικότητα. Η παραπομπή του κ. Τριαντόπουλου στο Δικαστικό Συμβούλιο εγγυάται την πλήρη διερεύνηση κάθε πτυχής της υπόθεσης και μάλιστα, από πέντε ανώτατους δικαστές, τους πλέον καταρτισμένους και κατάλληλους ανθρώπους για το δύσκολο αυτό εγχείρημα.

Το Δικαστικό Συμβούλιο, όπως όλοι σας γνωρίζετε, αποτελείται από δύο μέλη του Συμβουλίου της Επικρατείας και τρία μέλη του Αρείου Πάγου, τα οποία όλα επιλέγονται με κλήρωση. Το δε ανακριτικό έργο θα αναλάβει ένας αρεοπαγίτης δικαστής μέλος του συμβουλίου με εκτεταμένες αρμοδιότητες και άνευ περιορισμών στην ανακριτική του δικαιοδοσία. Όπως γίνεται εμφανές, λοιπόν, η εξακρίβωση τέλεσης άλλων αξιόποινων πράξεων μπορεί να γίνει και από το Δικαστικό Συμβούλιο και θα είναι πολύ καλύτερα να το κρίνει το Δικαστικό Συμβούλιο, γιατί τα μέλη του έχουν την πλήρη κατάρτιση, έχουν τη γνώση που απαιτείται. Εφόσον κρίνουν οι ανώτατοι δικαστές, αν εξακριβώσουν, όντως, περαιτέρω αδικήματα, θα υποβάλλουν τη σχετική δικογραφία στη Βουλή και θα ακολουθηθεί η διαδικασία του άρθρου 86 του Συντάγματος και του νόμου περί ευθύνης Υπουργών.

Βλέπουμε, λοιπόν, ότι η επιτροπή επέλεξε τον θεσμικό της ρόλο με σεβασμό στο Σύνταγμα και στη νομοθεσία. Τα αντίθετα επιχειρήματα που προβάλλετε δεν μπορούν να απέχουν πιο πολύ από την πραγματικότητα.

Στόχος της επιτροπής αυτής ήταν να χυθεί άπλετο φως στην τραγωδία των Τεμπών και δίχως ίχνος συγκάλυψης και κομματικές προκαταλήψεις.

Γι’ αυτό και με το πόρισμά μας αυτό παραπέμπουμε τον κ. Τριαντόπουλο στη δικαιοσύνη, για να φανεί η αλήθεια και σας καλώ να ψηφίσετε υπέρ της ποινικής δίωξης.

Πριν κλείσω, όμως, τη σημερινή ομιλία θέλω να πω και κάτι ακόμα. Όλον αυτόν τον καιρό γινόμαστε μάρτυρες μιας ακραίας στοχοποίησης, μιας πρωτοφανούς σκευωρίας. Ορισμένοι προσπάθησαν με χυδαίο τρόπο να εκμεταλλευτούν τον πόνο των συγγενών των θυμάτων, με προφανή στόχο να πλήξουν την Κυβέρνηση της Νέας Δημοκρατίας και τον Πρωθυπουργό μας. Τι επιδιώκετε; Μα, ασφαλώς την αποσταθεροποίηση της Κυβέρνησης και τη φθορά της. Γιατί; Διότι γνωρίζετε πως μόνο εμείς δίνουμε λύσεις στα προβλήματα.

Η Νέα Δημοκρατία ξεκίνησε ένα πρόγραμμα το 2019 για να βελτιώσει τη χώρα σε κάθε τομέα. Ο Έλληνας πολίτης μάς εμπιστεύτηκε και έχουμε ακόμη πολλά να κάνουμε.

Η εξαπάτηση της κοινής γνώμης μέσω των σκευωριών επιχειρήθηκε τόσο από τα κόμματα των άκρων όσο και από τα κόμματα της συστημικής Αντιπολίτευσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σκευωρία είναι;

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Βλέπουμε, λοιπόν, ένα ενιαίο μέτωπο της Αντιπολίτευσης όχι ως προσπάθεια, δυστυχώς, γόνιμης πολιτικής κριτικής, αλλά ως μια απελπισμένη προσπάθεια να πληγεί η Κυβέρνηση στα μάτια του πολίτη. Σε αυτή σας, δε, την προσπάθεια δεν διστάσατε να στοχοποιήσει ακόμα και θεσμικούς παράγοντες.

Η σημερινή, μάλιστα, συζήτηση διεξάγεται, ενόσω καθημερινώς προκύπτει πληθώρα στοιχείων που καταρρίπτουν τα ευρήματα των γνωστών συνωμοσιολόγων, των κομμάτων της Αντιπολίτευσης. Η δικαιοσύνη ερευνά, ως γνωρίζετε, τόσο τα διάφορα πορίσματα των πραγματογνωμόνων όσο και την αυθεντικότητα των βίντεο της εμπορικής αμαξοστοιχίας. Και η αλήθεια θα έρθει στο φως. Εμείς, όμως, δεν θα γίνουμε σαν εσάς. Απέναντι στη λάσπη και στις θεωρίες συνωμοσίας απαντάμε με δουλειά και ειλικρίνεια.

Άραγε, ποιος από εσάς θα είχε το θάρρος του κ. Τριαντόπουλου να προτείνει την παραπομπή του στη δικαιοσύνη, ενώ δηλώνει αθώος, να μην κρυφτεί πίσω από την κυβερνητική πλειοψηφία;

Στεκόμαστε για άλλη μία φορά δίπλα στις οικογένειες των θυμάτων. Θέλουμε να λάμψει η αλήθεια, να αποδοθεί δικαιοσύνη.

Αυτό, όμως, κυρίες και κύριοι συνάδελφοι, στις αίθουσες των δικαστηρίων, όχι σε τηλεοπτικά πάνελ ή γραφεία Τύπου κομμάτων. Θέτουμε τέλος στην τοξικότητα. Στεκόμαστε στο ύψος που απαιτεί η περίσταση, με σεβασμό στα θύματα και τις οικογένειές τους, με αίσθημα ευθύνης, με εμπιστοσύνη στη δικαιοσύνη.

Η επιτροπή εκτέλεσε τη συνταγματική της επιταγή. Το πόρισμα που τίθεται ενώπιόν σας εισηγείται την παραπομπή του κ. Τριαντόπουλου στο Δικαστικό Συμβούλιο. Και αν αυτό διακρίνει και άλλα αδικήματα, να είστε σίγουροι ότι θα τηρηθούν οι συνταγματικές επιταγές, με μοναδικό γνώμονα να μάθουμε την αλήθεια.

Σας καλώ, λοιπόν, για άλλη μία φορά να υπερψηφίσετε το πόρισμα, απαλλαγμένοι από τις γνωστές σας τακτικές. Άλλωστε, στο πόρισμα αυτό ενσωματώνεται το δικό σας κατηγορητήριο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καραθανασόπουλος έχει τον λόγο. Μετά, έχει ζητήσει τον λόγο ο Πρόεδρος του ΠΑΣΟΚ, ο κ. Ανδρουλάκης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας από την πρώτη στιγμή που έγινε το έγκλημα στα Τέμπη μίλησε για προδιαγεγραμμένο έγκλημα και κάλεσε τον λαό και τη νεολαία να κατακλύσει τους δρόμους, τη στιγμή που η Κυβέρνηση και όλα τα άλλα κόμματα μίλαγαν για τον πόνο τους που είναι βουβός.

Με το σύνθημα «όλων των νεκρών θα γίνουμε φωνή, το έγκλημα αυτό δεν θα ξεχαστεί» και κεντρικό άξονα «ή τα κέρδη τους ή οι ζωές μας», απαίτησαν και συνεχίζουν να απαιτούν να πληρώσουν όλοι οι ένοχοι, όσο ψηλά και αν βρίσκονται, για το έγκλημα και να μην έχουμε νέα Τέμπη.

Αυτό το μαζικό και οργανωμένο κίνημα αποτελεί και τον καταλύτη των εξελίξεων. Αυτό έχει στριμώξει την Κυβέρνηση και όχι τα κοινοβουλευτικά σόου και οι αντιπολιτευτικές εντός της Βουλής ακροβασίες.

Το ΚΚΕ πήρε, επίσης, την πρωτοβουλία για την εξεταστική επιτροπή, από την οποία, παρόλες τις προσπάθειες κυρίως της κυβερνητικής πλειοψηφίας, προχώρησε στην έρευνα και στην εξέταση μαρτύρων, γεγονός που έφερε σε δύσκολη θέση την Κυβέρνηση, γι’ αυτό και βεβιασμένα σταμάτησε τις εργασίες της. Διότι από τις εργασίες της εξεταστικής επιτροπής προέκυψαν για τη σύγκρουση των δύο τρένων βαρύτατες, κακουργηματικού χαρακτήρα ευθύνες για τους Υπουργούς Μεταφορών και της Κυβέρνησης της Νέας Δημοκρατίας, αλλά και των προηγούμενων κυβερνήσεων. Αυτές οι βαρύτατες, κακουργηματικού χαρακτήρα ευθύνες περιλαμβάνονται τεκμηριωμένα στο πόρισμα που κατέθεσε το ΚΚΕ, ενώ άλλα κόμματα δεν έβγαλαν κουβέντα. Δεν είπαν κουβέντα για αυτές τις κακουργηματικές ευθύνες και η Πλεύση Ελευθερίας δεν κατέθεσε καθόλου πόρισμα.

Βεβαίως, δεν μας προκαλούν καμία έκπληξη οι εξελίξεις με την προανακριτική επιτροπή και η προσπάθεια της Κυβέρνησης να μπαζώσει το έργο της. Η προανακριτική επιτροπή λειτουργεί μέσα σε ένα αντιδραστικό πλαίσιο, το οποίο πάντοτε προστατεύει τα εκάστοτε κυβερνητικά στελέχη, διαμορφώνοντας για αυτούς συνθήκες ευνοϊκής μεταχείρισης σε περίπτωση διάπραξης ποινικών πράξεων. Η όποια άσκηση της δίωξης, άλλωστε, αποτελεί προνόμιο της εκάστοτε κυβερνητικής πλειοψηφίας, η οποία καθορίζει και το πλαίσιο της δίωξης με την παραπομπή τους στο δικαστικό συμβούλιο, το οποίο αποτελείται από ανώτατους δικαστές και με την εκάστοτε κυβέρνηση να διατηρεί το προνόμιο για την εξέλιξη, αλλά και τις προαγωγές τους.

Συμπερασματικά, λοιπόν, η όποια δίωξη κυβερνητικών στελεχών γίνεται με βάση το απαράδεκτο άρθρο 86 του Συντάγματος και του νόμου περί ευθύνης Υπουργών. Το ΚΚΕ σε κάθε συνταγματική Αναθεώρηση ζητούσε την κατάργησή του, έχοντας απέναντί του τη Νέα Δημοκρατία, το ΠΑΣΟΚ, τον ΣΥΡΙΖΑ με όλες του τις εκφάνσεις -της Νέας Αριστεράς και άλλους- και γι’ αυτόν ακριβώς τον λόγο είναι υποκριτικές οι διαμαρτυρίες των άλλων κομμάτων για την πορεία της προανακριτικής, όταν έχουν συνδιαμορφώσει το απαράδεκτο καθεστώς για την ευνοϊκή μεταχείριση των κυβερνητικών στελεχών.

Καταγγέλλουμε την προσπάθεια της Νέας Δημοκρατίας για να μετατρέψει σε καρικατούρα τη λειτουργία της προανακριτικής επιτροπής, μια προσπάθεια που είναι ενταγμένη στον συνολικότερό του σχεδιασμό για τη συγκάλυψη του εγκλήματος των Τεμπών. Διότι ακριβώς θέλουμε να αξιοποιήσουμε και την παραμικρή χαραμάδα και μέσα από τη λειτουργία της προανακριτικής για τη διερεύνηση του εγκλήματος, για την αναβάθμιση του κατηγορητηρίου, αλλά και για άλλες ενδεχόμενες ποινικές ευθύνες και άλλων κυβερνητικών στελεχών.

Η Πλειοψηφία εμπόδισε την έρευνα και την εξέταση μαρτύρων, με το πρόσχημα ότι υπάρχει η δικογραφία και είναι μάρτυρες στη δικογραφία. Στη δικογραφία, όμως, υπάρχουν και μάρτυρες που δεν αφορούν στο κατηγορητήριο απέναντι στον Τριαντόπουλο, αλλά αφορούν στους άλλους κατηγορούμενους. Όμως, αυτό δεν εμποδίζει την προανακριτική να τους εξετάσει. Εδώ, η εξεταστική επιτροπή εξέτασε μάρτυρες που είχαν καταθέσει στον ανακριτή και βεβαίως, υπήρχαν στη δικογραφία!

Έτσι, λοιπόν, η όλη μεθόδευση από μεριάς της κυβερνητικής πλειοψηφίας για το εσπευσμένο κλείσιμο της προανακριτικής εξυπηρετεί μια σειρά από πολλαπλές επιδιώξεις, με κύρια επιδίωξη να μη φωτιστεί ο μεγάλος ένοχος για το κύριο έγκλημα. Και το κύριο έγκλημα στα Τέμπη ήταν η μετωπική σύγκρουση, μια μετωπική σύγκρουση δύο τρένων που κινούνταν στην ίδια ράγα και σε αντίθετη κατεύθυνση.

Σε αυτή, βεβαίως, την επιδίωξη η Κυβέρνηση δεν είναι μόνη της. Με τον έναν ή τον άλλο τρόπο, τη βοηθούν και τα υπόλοιπα κόμματα. Και για αυτόν ακριβώς τον λόγο δεν είναι τυχαίο ότι στην όλη εξέλιξη των πραγμάτων με την προανακριτική ήρθε και η βολική πρόταση του ΠΑΣΟΚ για τη σύσταση της συγκεκριμένης προανακριτικής επιτροπής, που περιόριζε την άσκηση της δίωξης μόνο για τον Τριαντόπουλο και μόνο για παράβαση καθήκοντος, παρά το γεγονός ότι είχαν μεσολαβήσει μια σειρά σημαντικά στοιχεία από τον Αύγουστο του 2024 μέχρι την ημερομηνία κατάθεσης της πρότασης, μέσα από τη διαδικασία της προανάκρισης των εισαγγελικών και ανακριτικών αρχών, τα οποία θα μπορούσαν να εμπλουτίσουν ακόμη περισσότερο τη συγκεκριμένη πρόταση και τα οποία στοιχεία -ηθελημένα;- το ΠΑΣΟΚ αγνόησε.

Αυτά ακριβώς τα νέα στοιχεία θα μπορούσαν να οδηγήσουν στην αναβάθμιση του κατηγορητηρίου και για το συγκεκριμένο πρόσωπο, αλλά και να επεκτείνουν και τις κατηγορίες και σε άλλα πολιτικά πρόσωπα, όπως προκύπτουν από τη διαδικασία της ανακριτικής διαδικασίας, αλλά και από το e-mail Τριαντόπουλου που απευθυνόταν στους κυρίους Γεραπετρίτη και Σκέρτσο.

Εμείς είχαμε πει, άλλωστε, και κατά τη διάρκεια της πρότασης συγκρότησης προανακριτικής επιτροπής, ότι ο κ. Τριαντόπουλος όφειλε να ελεγχθεί από την προανακριτική, όχι μόνο για το αδίκημα της παράβασης καθήκοντος, αλλά και για την υπόθαλψη και παρεμπόδιση της δικαιοσύνης και αντίστοιχα θα έπρεπε να ελεγχθούν και άλλα μέλη της Κυβέρνησης, είτε βρίσκονταν στο σημείο και αποδεδειγμένα γνώριζαν τι συνέβαινε είτε ενημερώνονταν από τη σχετική ηλεκτρονική αλληλογραφία.

Και βεβαίως, βασική επιδίωξη της κυβερνητικής πλειοψηφίας ήταν να συγκαλυφθούν οι ευθύνες του ίδιου του Πρωθυπουργού, που από τη θέση του ως πολιτικός προϊστάμενος του κ. Τριαντόπουλου, με βάση το συγκεκριμένο νομοθετικό πλαίσιο, θα έπρεπε να γνωρίζει για την όλη υπόθεση.

Ο βασικός σχεδιασμός, όμως, είναι να μην φωτιστεί ο μεγάλος ένοχος, που είναι το σύστημα του κέρδους που θυσιάζει την ανθρώπινη ζωή, αλλά και οι συνένοχοί του, η πολιτική και οι κατευθύνσεις της Ευρωπαϊκής Ένωσης που το αστικό κράτος στη χώρα μας, αλλά και όλες οι κυβερνήσεις του εφάρμοσαν.

Όλοι αυτοί ευθύνονται γιατί υλοποίησαν την πολιτική της Ευρωπαϊκής Ένωσης για την απελευθέρωση, την κατάτμηση των σιδηροδρομικών υπηρεσιών και την ιδιωτικοποίηση του πιο κερδοφόρου τμήματος. Αποδέχτηκαν όλες αυτές οι κυβερνήσεις το σιδηροδρομικό δίκτυο να λειτουργεί ως ωρολογιακή βόμβα, χωρίς τα απαραίτητα αυτοματοποιημένα συστήματα ασφάλειας, με την Επιτροπή Γεραπετρίτη να τονίζει ότι τα σιδηροδρομικά αυτά έργα αποτελούσαν πεδία έντονου ανταγωνισμού μεταξύ διαφόρων εργολάβων, κατασκευαστών και προμηθευτών.

Και για να ικανοποιηθούν μάλιστα οι προμηθευτές που ήταν από μεγάλες ευρωπαϊκές χώρες, γίνονταν η κατάτμηση των έργων, συνήθης πρακτική και ακόμη και με προδιαγραφές συχνά διαφορετικές από ένα τμήμα χιλιομέτρων ως το άλλο, με συνέπεια την συμβατότητα μεταξύ των τμημάτων ενός -κατά τα άλλα- ενιαίου έργου.

Και δεν είναι μόνο η σύμβαση 717, είναι και οι συμβάσεις για το GSMR και οι συμβάσεις για το ΕTCR, οι οποίες από το 2006 και το 2007 που δεν είχαν υλοποιηθεί και γι’ αυτές η Ευρωπαία Εισαγγελέας δεν λέει κουβέντα. Γιατί, αλήθεια, δεν λέει κουβέντα; Γιατί σε αυτές συμμετείχαν όλες οι ανταγωνιστικές εταιρείες παίρνοντας ένα κομμάτι, ενώ από την 717 μόνο μία. Και μετά από προσφυγή της ανταγωνίστριας εταιρείας, η Ευρωπαία Εισαγγελέας άρχισε να ασχολείται με την 717. Για τις υπόλοιπες ούτε γάτα ούτε ζημιά, παρά το γεγονός ότι δεν έχουν γίνει.

Και τι αφορμή είχε η Ευρωπαία Εισαγγελέας; Ότι έπρεπε η σύμβαση αυτή να καταγγελθεί και να μην μπει η φωτοσήμανση και η τηλεδιοίκηση στο ελληνικό σιδηροδρομικό δίκτυο. Αυτή είναι η ασφάλεια για την οποία ενδιαφέρεται η Ευρωπαϊκή Ένωση ή ενδιαφέρεται απλά και μόνο για τα χρήματα και την απώλεια που υπέστη;

Με την υποχρηματοδότηση δεν συντηρούνταν το δίκτυο. Μετατρέπανε το σιδηροδρομικό δίκτυο σε δίκτυο «NATO express» με δεκάδες επικίνδυνα φορτία να σουλατσάρουν σε όλο το δίκτυο. Και βεβαίως δεν φρόντισαν να υπάρχει ένα ολοκληρωμένο σχέδιο διαχείρισης σιδηροδρομικών ατυχημάτων.

Έτσι, λοιπόν, βασική επιδίωξη όχι μόνο της Κυβέρνησης, αλλά και άλλων, είναι να συγκαλύπτουν τα στοιχεία αυτά για τις κακουργηματικές ευθύνες των Υπουργών Υποδομών, για το κύριο έγκλημα, για τη μετωπική σύγκρουση που οδήγησε στην έκρηξη, αλλά και στο μπάζωμα του χώρου.

Επιδίωξη είναι να συγκαλυφθεί ότι γνώριζαν την τραγική κατάσταση του σιδηροδρόμου και επέλεγαν να συνεχίσουν την ίδια εγκληματική πολιτική με τις ευθύνες των Υπουργών όλων των προηγούμενων κυβερνήσεων, και ειδικά του Σπίρτζη και του Καραμανλή για κακουργήματα της διατάραξης της ασφάλειας στις συγκοινωνίες των μέσων σταθερής τροχιάς, της ανθρωποκτονίας με δόλο και της έκθεσης, από τη στιγμή που γνώριζαν όλη αυτή την κατάσταση.

Ιδιαίτερα δε για το αδίκημα της έκθεσης, κακουργηματικές ποινικές ευθύνες έχουν και οι αρμόδιοι Υπουργοί για το διάστημα που ακολούθησε του τραγικού εγκλήματος, δεδομένου ότι κανένα ουσιαστικό μέτρο δεν πάρθηκε για την ασφάλεια του σιδηροδρόμου.

Επιδίωξη είναι να μείνουν εκτός κάδρου οι ευθύνες της Ευρωπαϊκής Ένωσης, να μην αποκαλυφθεί ότι αυτή η επικίνδυνη πολιτική της Ευρωπαϊκής Ένωσης ενδιαφέρει μόνο την κερδοφορία των επιχειρηματικών ομίλων και όχι τα μέτρα ασφαλείας στον σιδηρόδρομο. Άλλωστε είναι η Ευρωπαϊκή Ένωση η οποία αδειοδότησε και πιστοποίησε τα τρένα της Hellenic Train και μάλιστα με περιεχόμενο και υπηρεσίες μεταξύ των άλλων και μεταφοράς φορτίου, συμπεριλαμβανομένων των υπηρεσιών επικίνδυνων εμπορευμάτων.

Είναι η ίδια η Ευρωπαϊκή Ένωση που παραδέχεται ότι πάνω από πέντε χιλιάδες συρμοί είναι «σαπάκια» και δεν τα αντικαθιστούν -για ποιον λόγο;- γιατί είναι κόστος για τους επιχειρηματικούς ομίλους που αξιοποιούν τη σιδηροδρομική μεταφορά εμπορευμάτων και ανθρώπων. Την ίδια στιγμή, η ίδια η Ευρωπαϊκή Ένωση δίνει 70 δισεκατομμύρια για τη μεταφορά στρατευμάτων και άλλα 800 δισεκατομμύρια για εξοπλιστικά προγράμματα. Για τους σιδηροδρόμους μεταφέρει αυτά τα μέτρα ασφάλειας για το μέλλον.

Είναι η ίδια η Ευρωπαϊκή Ένωση που αρκείται και διαπιστώνει μάλιστα ότι είναι αποδεκτό ότι το σύστημα ασφαλείας που επικρατεί στους ευρωπαϊκούς σιδηροδρόμους παρά το γεγονός ότι την τελευταία διετία έχουν αυξηθεί κατά 23% τα σιδηροδρομικά ατυχήματα μεγάλου βάρους, μεγάλου επιπέδου στην Ευρωπαϊκή Ένωση.

Επίσης, σύμφωνα με πληροφορίες που μεταδόθηκαν και από τηλεοπτικό σταθμό, κατά τη διάρκεια της συγγραφής του πορίσματος του ΕΟΔΑΣΑΑΜ, διατυπώθηκε η απαίτηση από τον εκπρόσωπο του Ευρωπαϊκού Οργανισμού Σιδηροδρόμων να μην γίνει καμία αναφορά στα έλαια των μετασχηματιστών, γιατί κάτι τέτοιο θα σήμαινε ότι θα έπρεπε να αλλάξουν οι μετασχηματιστές σχεδόν σε όλα τα ευρωπαϊκά τρένα τα οποία πιστοποιεί η Ευρωπαϊκή Ένωση. Αυτό θα οδηγούσε σε τεράστιο οικονομικό κόστος τους επιχειρηματικούς ομίλους. Αυτά είναι δημοσιευμένα, είναι πραγματικά γεγονότα.

Και βεβαίως, επιδίωξη ήταν να συγκαλυφθούν τα αίτια της έκρηξης, όπως επίσης και οι ευθύνες για την έλλειψη ενός ειδικού σχεδίου διαχείρισης των σιδηροδρόμων. Άλλωστε, όλες σχεδόν οι εκθέσεις που αποτυπώνουν την έκρηξη λένε ότι προκλήθηκε από εύφλεκτο υλικό, όπως για παράδειγμα από πτητικούς υδρογονάνθρακες. Υπάρχει η μαρτυρία, η έκθεση δηλαδή Κοκοτσάκη – Παπαδάκη - Ντούβρα για τον τραυματισμό τεσσάρων πυροσβεστών της ομάδας πυρόσβεσης, των οποίων η ιατρική γνωμάτευση αναφέρει ότι υπέστησαν χημικά εγκαύματα διαφόρων βαθμών. Ενώ δεν είχαν έρθει σε επαφή με τη φωτιά όλοι αυτοί, υπέστησαν χημικά εγκαύματα.

Για ποιον λόγο υπήρξε η παρουσία ανώτατων αξιωματικών των Ενόπλων Δυνάμεων, με δεδομένο το γεγονός ότι είχε στηθεί στρατιωτική σκηνή για να μπορούν να ελέγχουν την έρευνα; Η παρουσία τους συνδέεται με το γεγονός ότι πραγματοποιείται από τους σιδηρόδρομους μεταφορά νατοϊκών πυρομαχικών, καυσίμων και οπλικών συστημάτων, με μεγάλη συχνότητα σε όλο το σιδηροδρομικό δίκτυο;

Γιατί από τις 8 Ιουλίου 2024, στις ανωμοτί εξετάσεις των ιατροδικαστών της υπόθεσης, αυτοί καταθέτουν ότι ο επικεφαλής της Ειδικής Ομάδας Αναγνώρισης Θυμάτων Καταστροφών τους ενημέρωσε ότι το σχέδιο υλοποίησης ήταν απόρρητο και η ιατροδικαστική υπηρεσία δεν θα λάμβανε γνώση; Ρωτάμε την Κυβέρνηση: Τι σημαίνει απόρρητο σχέδιο; Από τι ήταν απόρρητο; Το θέτουμε ως ερώτημα και απαιτούμε απάντηση: Μήπως αξιοποιήθηκε το επιχειρησιακό σχέδιο με την κωδική ονομασία «Πανδώρα»; Ρωτάμε: Αξιοποιήθηκε αυτό το σχέδιο με την κωδική ονομασία «Πανδώρα»; Ας ψάξετε τι αφορά.

Αντίστοιχα μεγάλες είναι και οι ευθύνες για την απουσία του εθνικού σχεδίου διαχείρισης των σιδηροδρομικών ατυχημάτων. Από το 2007 έπρεπε να υπάρχει αυτό το σχέδιο και δεν υπήρξε μέχρι που έγινε ο ΕΟΔΑΣΑΑΜ και επί της ουσίας, πολύ αργότερα από το έγκλημα έβγαλε ένα πόρισμα το οποίο φάσκει και αντιφάσκει και από όλες τις απόψεις.

Έτσι, λοιπόν, εμείς βάζουμε τα ερωτήματα. Εφόσον δεν είχε εκπονηθεί το συγκεκριμένο σχέδιο, το σχέδιο «Ξενοκράτης» λέει ότι θα έπρεπε οι εμπλεκόμενοι φορείς να καταθέσουν συγκεκριμένες αναφορές για τον τόπο του εγκλήματος. Και ρωτάμε: Υπήρξαν αυτές οι σχετικές αναφορές, κύριε Υπουργέ; Πώς συντάχθηκαν αυτές οι λεπτομερείς αναφορές, αφού δεν είχε τεκμηριωθεί ποια ήταν η αιτία της σύγκρουσης και της φωτιάς; Ρωτάμε αν είχε θεωρηθεί ότι η πύρινη σφαίρα οφείλονταν στα έλαια σιλικόνης και ποια ήταν τα στοιχεία που τεκμηριώνουν. Γιατί μέχρι σήμερα αυτές οι αναφορές δεν έχουν δοθεί;

Και βεβαίως αν θεωρούν οι αρμόδιοι φορείς και η Κυβέρνηση ότι η φωτιά και η πύρινη σφαίρα οφείλεται στα έλαια σιλικόνης, σημαίνει ότι πρόκειται για έναν κίνδυνο που εξακολουθεί να υπάρχει για όλα τα τρένα αντίστοιχης τεχνολογίας και τα οποία θα έπρεπε να είχαν αποσυρθεί από την κυκλοφορία και να μπουν νέες προδιαγραφές ασφαλείας για τέτοιους κινδύνους.

Ολοκληρώνοντας, κύριε Πρόεδρε, η σημερινή εξέλιξη με αυτή την προανακριτική επιτροπή «καρικατούρα» προετοιμάζει το έδαφος για να αξιοποιηθεί η συγκεκριμένη διαδικασία-παρωδία και σε άλλες περιπτώσεις, αλλά και ταυτόχρονα στη διαφαινόμενη προς αυτή την κατεύθυνση αναθεώρηση του άρθρου 86 του Συντάγματος που βεβαίως δεν θα ακυρώσει το ευνοϊκό πλαίσιο μεταχείρισης για τους Υπουργούς και τα κυβερνητικά στελέχη, απλά και μόνο ενδεχόμενα να καταργήσει το συγκεκριμένο στάδιο, δηλαδή τη διενέργεια της συγκρότησης προανακριτικής επιτροπής, με την εκάστοτε πάντοτε πλειοψηφία να αποφασίζει στην Ολομέλεια εάν θα παραπέμπονται ή όχι τα κυβερνητικά στελέχη στο δικαστικό συμβούλιο για περαιτέρω δίωξη. Το ΚΚΕ ζητά την οριστική κατάργηση του άρθρου 86.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω με αυτό.

Ζητήσαμε, κύριε Πρόεδρε, από την αρχή να μπει σε ψηφοφορία το γεγονός ότι πρέπει να παραπεμφθεί το πόρισμα στην προανακριτική επιτροπή και να συνεχίσει την έρευνα και την εξέταση μαρτύρων. Η κυβερνητική πλειοψηφία αρνήθηκε να μπει σε ψηφοφορία και επειδή ακριβώς το γεγονός ότι όλη αυτή η διαδικασία μπορεί να έχει στοιχεία ακυρότητας, αφ’ ενός μεν για τον ίδιο λόγο δεν καταθέσαμε πόρισμα, για να μην νομιμοποιήσουμε αυτή τη διαδικασία και δεν θα την νομιμοποιήσουμε ούτε με την ψήφο μας, γι’ αυτό ακριβώς αποχωρούμε από τη συγκεκριμένη διαδικασία.

Κύριε Πρόεδρε, αποχωρεί η Κοινοβουλευτική Ομάδα του ΚΚΕ και θα κάνει ό,τι περνά από το χέρι της και μέσα στη Βουλή αλλά κυρίως στους δρόμους του αγώνα μαζί με το λαό, για να μη μείνει τίποτα στο σκοτάδι, να αποκαλυφθούν οι πραγματικές αιτίες για το κύριο έγκλημα, αλλά και να μην έχουμε πάλι νέα «Τέμπη».

Ευχαριστώ πολύ.

(Στο σημείο αυτό η Κοινοβουλευτική Ομάδα του Κομμουνιστικού Κόμματος Ελλάδας αποχωρεί από την Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος του ΠΑΣΟΚ και Αρχηγός της Αξιωματικής Αντιπολίτευσης κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, σήμερα εξελίσσεται για άλλη μια φορά μια διαδικασία που προσβάλλει τους θεσμούς, προσβάλλει το Σύνταγμα, γιατί πολύ απλά η Νέα Δημοκρατία δεν ήθελε να γίνει μια προανακριτική διαδικασία, όπως επιβάλλει το Σύνταγμα. Ήθελε κάτι πάλι στα μέτρα της.

Χαμένος; Η ποιότητα δημοκρατίας, η εμπιστοσύνη των πολιτών, ο σεβασμός στους θεσμούς. Βλάπτετε με τη συμπεριφορά σας τους θεσμούς και κλιμακώνετε την αναξιοπιστία του πολιτικού συστήματος και όλα αυτά στο βωμό της συγκάλυψης των πολιτικών ευθυνών των Υπουργών της Νέας Δημοκρατίας.

Εσείς βάζετε το δίλημμα «σταθερότητα ή χάος», αλλά έχετε ανοίξει διάπλατα την πόρτα της αναξιοπιστίας, του χάους και της αστάθειας. Γιατί δεν τα κάνετε όλα by the book, όπως λέει ο Κανονισμός της Βουλής, το Σύνταγμα, οι νόμοι του κράτους, αλλά σε κάθε ειδική κατάσταση πίεσης, πολιτικής πίεσης και πολιτικού κόστους, επιλέγετε μια βερσιόν «αλά Νέας Δημοκρατίας»; Αυτό βοηθάει τον ελληνικό λαό να πιστέψει ότι θέλετε να οδηγήσετε σε αλήθεια και δικαιοσύνη; Ακριβώς το αντίθετο!

Εσείς λοιπόν έχετε κλιμακώσει τη συνωμοσιολογία, έργο δικό σας είναι αυτό το παιχνίδι και σε έναν βαθμό σας βολεύει γιατί θέλετε να απαντάτε σε εύκολα ερωτήματα και όχι στα δύσκολα ερωτήματα που προκύπτουν από την έρευνα της ευρωπαϊκής και ελληνικής δικαιοσύνης, από τα πορίσματα των ανεξάρτητων αρχών σε πολλές περιπτώσεις.

Είπε λοιπόν ο κ. Πλεύρης πριν από λίγη ώρα ότι εμείς ρίξαμε νερό στον μύλο της συνωμοσιολογίας. Πώς ακριβώς, κύριοι της Νέας Δημοκρατίας, το ρίξαμε το νερό στον μύλο της συνωμοσιολογίας; Το ρίξαμε προτείνοντας δύο προανακριτικές βάσει δύο πορισμάτων της ευρωπαϊκής και της ελληνικής δικαιοσύνης; Είναι συνωμοσιολογία τα πορίσματα της ελληνικής και ευρωπαϊκής δικαιοσύνης; Φαντάσματα βλέπανε οι εισαγγελείς στις Βρυξέλλες και στη Λάρισα; Άρα σε καμία περίπτωση οι δύο προτάσεις για προανακριτικές δεν ήταν παιχνίδι συνωμοσιολογίας.

Ήταν συνωμοσιολογία οι δύο προτάσεις δυσπιστίας; Έλεγαν για ξυλόλια, για δολοφόνους, είχαν σενάρια συνωμοσίας; Δύο προτάσεις δυσπιστίας, η μία για τα χαλκευμένα στα μέσα μαζικής ενημέρωσης, για τα οποία περιμένουμε επιτέλους την κ. Αδειλίνη εάν θα καλέσει τους ιδιοκτήτες του «Πρώτου Θέματος» για να μάθουμε ποιος τους τα έδωσε. Γιατί σε άλλες περιπτώσεις βλέπουμε ταχύτητα, σε κάποιες άλλες περιπτώσεις βραδυπορία.

Σας περιποιεί τιμή αυτό, κύριε Φλωρίδη, η αλά καρτ συμπεριφορά της ελληνικής δικαιοσύνης;

Ή μήπως είναι νερό στο μύλο της συνωμοσιολογίας η πρόταση δυσπιστίας βάσει του κρατικού πορίσματος, που εσείς λέγατε ότι κακώς εμείς δεν ψηφίσαμε τη συγκρότηση του ΕΟΔΑΣΑΑΜ, ότι το πόρισμα είναι ένα έργο της Νέας Δημοκρατίας που πρέπει να το σεβαστούμε στην ολότητά του, ότι είναι μια θεσμική κατάκτηση ο ΕΟΔΑΣΑΑΜ και μάλιστα ότι το πόρισμα είναι και ένα «ευαγγέλιο». Τελικά τι έγινε το «ευαγγέλιο»; Ήταν απόκρυφο;

Ακούστε, παίζετε με τη νοημοσύνη ενός ολόκληρου λαού. Παίζετε με τους θεσμούς, παίζετε με την αξιοπιστία του πολιτικού κόσμου και υπονομεύετε ευθέως τη δημοκρατία και την ποιότητά της. Και αυτό είναι πολύ επικίνδυνο, είναι πολύ επικίνδυνο σε μια εποχή που τα άκρα ανεβαίνουν σε όλο τον κόσμο, σε όλο τον δυτικό κόσμο. Αντί να έχετε μια άλλη συμπεριφορά που θα απαντάει με ρεαλισμό, με ευθύτητα, με σεβασμό, με διαφάνεια, εσείς κάνετε ό,τι μπορείτε γιατί σας βολεύει.

Σας βολεύει το δίλημμα «συστημισμός - αντισυστημισμός» και όχι ο πολιτικός άξονας, όπως ζητούν όλες οι δυτικές φιλελεύθερες δημοκρατίες. Σας βολεύει να ελέγχετε τη δικαιοσύνη, τα μίντια, τους θεσμούς γιατί σιγά-σιγά εδώ φτιάχνεται μια αυταρχική κατάσταση, ένα αυταρχικό σύστημα που δεν δέχεται και την άλλη άποψη, που οργανώνει δολοφονίες χαρακτήρων.

Ας τα πάρουμε λοιπόν ένα-ένα. Όλες μας οι ενέργειες ήταν θεσμικές. Δεν βασίστηκε καμία και δεν υπάρχει κανένα επίσημο κείμενο από τις προτάσεις δυσπιστίας που να αναφέρεται σε κάτι συνωμοσιολογικό, εκτός αν εσείς θεωρείτε συνωμοσία τις αποφάσεις της δικαιοσύνης, των πορισμάτων των κρατικών αρχών. Εσείς τι κάνετε, από την πλευρά σας; Στην 717 προτείναμε προανακριτική για τον κ. Καραμανλή και είπατε «όχι». Δεν βοηθήσατε εσείς έτσι τη συνωμοσιολογία;

Αναρωτιέται λοιπόν ένας γονιός: «Γιατί ενώ υπήρχε πόρισμα της ευρωπαϊκής δικαιοσύνης που μιλάει για κακουργηματικές πράξεις για έναν Υπουργό πρωταγωνιστή, που έλεγε από αυτό εδώ το Βήμα ότι τα τρένα κινούνται σε ένα περιβάλλον ασφάλειας κινούνται, γιατί αυτοί οι άνθρωποι καταψήφισαν την προανακριτική πρόταση του ΠΑΣΟΚ και τον καταχειροκροτούσαν κιόλας; Γιατί; Δεν είναι λογικό το ερώτημα; Λογικότατο το ερώτημα.

Εσείς λοιπόν δώσατε στον κόσμο να πιστέψει ότι δεν θέλετε να υπάρξει αλήθεια σε αυτή την τραγωδία με τους 57 νεκρούς. Έμαθε μήπως ο γονιός, η μάνα, ο πατέρας ποιος έκανε το ρουσφέτι του σταθμάρχη; Πόσα χρόνια πέρασαν από το ρουσφέτι –πόσα χρόνια!- που έχετε θράσος και μιλάτε για αξιοκρατία; Θέλετε να φέρετε –λέει- στο Σύνταγμα την αξιοκρατία. Πόσα χρόνια θα περάσουν για να μάθουμε ποιος άλλαξε τις ημερομηνίας και ενώ είχε κατατεθεί η αίτηση πριν, οι ημερομηνίες άλλαξαν μετά, για να μπορεί να είναι νόμιμη η αίτηση του σταθμάρχη, τα ηλικιακά όρια; Και αυτό είναι συνωμοσία; Δεν το κάνατε; Το κάνατε, δεν θέλετε να μάθουμε ποιος το έκανε.

Ή μήπως είναι συνωμοσία τα χαλκευμένα ηχητικά; Γιατί εδώ είναι ο Υπουργός που έσκιζε τα κοστούμια του ότι δεν υπάρχουν χαλκευμένα στην πρώτη πρόταση δυσπιστίας, ενώ υπάρχουν πάρα πολύ καλά -και το ξέρετε- άλλα της δικαιοσύνης, άλλα αυτά που είχατε διανείμει στα μέσα μαζικής ενημέρωσης.

Ή μήπως αυτά που μας λέγατε για τον κ. Τριαντόπουλο ίσχυαν; Εσείς λέγατε ότι πήγε εκεί πέρα για να παράσχει κάποιες πρώτες βοήθειες, να βοηθήσει τον κόσμο, τους ανθρώπους, τις οικογένειες, να τους στηρίξει. Και ξαφνικά, ενώ μας επιτίθεστε ότι εμείς πάλι είμαστε συνωμοσιολόγοι, εμφανίζεται ένα e-mail προς το Μαξίμου που ζητάει χρήματα και ενημερώνει για την αλλοίωση του τόπου του εγκλήματος. Και αυτό συνωμοσιολογία ήταν;

Και δεν θα ψηφίζατε ούτε αυτή εδώ την προανακριτική, αν δεν είχαν βγει μερικές εκατοντάδες χιλιάδες Ελλήνων στους δρόμους. Θα κάνατε ό,τι κάνατε και με τον Καραμανλή. Και τον Τριαντόπουλο θα χειροκροτούσατε, γιατί αυτό είναι το πολιτικό σας ήθος.

Και φτάνουμε στο πόρισμα του ΕΟΔΑΣΑΑΜ. Εσείς τον κάνατε και μας λέτε ότι κακώς δεν τον ψηφίσαμε και εμείς σας λέγαμε ότι θέλουμε βάσει της κοινοτικής Οδηγίας να υπάρξει ανεξάρτητη αρχή που θα ερευνά όλες αυτές τις τραγωδίες, όλα τα ατυχήματα, οτιδήποτε προκύπτει. Ανεξάρτητη αρχή και όχι ένα σύστημα κάτω από τον Υπουργό. Ποιος δικαιώθηκε; Και ερωτώ όχι εσάς, τον ελληνικό λαό, όταν πριν από μερικές εβδομάδες μάς έκανε μαθήματα ο κ. Μητσοτάκης λέγοντας ότι «δεν θέλετε την αλήθεια, γιατί δεν στηρίξατε τον ΕΟΔΑΣΑΑΜ» και ότι εκείνοι ήθελαν την αλήθεια, γι’ αυτό έκαναν τον ΕΟΔΑΣΑΑΜ. Και τελικά, εσείς οι ίδιοι αναγκάσατε τον ΕΟΔΑΣΑΑΜ σε παραίτηση και απαξίωση. Εσείς οι ίδιοι είπατε το κρατικό πόρισμα, το πόρισμά σας, πόρισμα κυβερνητικό, του κράτους, που έφτιαξε αυτό τον οργανισμό, ότι τελικά είναι και αυτό συνωμοσιολογία. Και αυτό είναι προϊόν παιχνιδιών και παιχνιδιών κάτω από το τραπέζι, απειλών.

Ποιος, λοιπόν, ενδυναμώνει τη συνωμοσιολογία; Εμείς ή εσείς; Εμείς ή εσείς που έχετε βάλει έναν στρατό δημοσιογράφων, έναν στρατό τρολς του διαδικτύου που προσβάλλουν τη νοημοσύνη του ελληνικού λαού; Θέλετε τανγκό με τα άκρα και τη συνωμοσιολογία γιατί σας τρέφει, γιατί δεν θέλετε να απαντάτε στα πραγματικά ερωτήματα με θεσμικό τρόπο, γιατί δεν έχετε απαντήσεις. Δεν έχετε απαντήσεις για το τι έχετε κάνει.

Στον ΕΟΔΑΣΑΑΜ, λοιπόν, ουσιαστικά οδηγήσατε τα πράγματα σε μια τρελή πορεία, όταν λέει ο κ. Χρίστος Δήμας ότι άλλοι υποστηρίζουν την επιστημονική έρευνα, τη γνώση και την τεκμηρίωση και άλλοι θεωρίες συνωμοσίας. Ναι, αυτό έγινε εν μέρει και στην έκθεση του ΕΟΔΑΣΑΑΜ. Ο αρμόδιος Υπουργός! Και λέτε μετά ότι ρίχνουμε εμείς νερό στον μύλο της συνωμοσιολογίας.

Ξέρετε, όλα έχουν τα όριά τους. Και εσείς τι θέλετε να πείτε σήμερα; Αυτό που είχα πει και εγώ κατά την πρόταση δυσπιστίας, ότι δεν είστε επικίνδυνοι, αλλά είστε άχρηστοι που δεν μπορούσατε ούτε την 717 να υλοποιήσετε, ούτε να περιφρουρήσετε τον τόπο της τραγωδίας για να μην χαθούν στοιχεία και να μπορεί σήμερα η δικαιοσύνη να κάνει την έρευνά της, ούτε να κάνετε ανεξάρτητη αρχή για να βγάλει πόρισμα. Τι μας λέτε, λοιπόν; Ότι δεν είστε επικίνδυνοι, είστε άχρηστοι και σας απαντάμε ότι και άχρηστοι είστε και επικίνδυνοι και για τον λαό και για τη δημοκρατία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Η ανορθολογική συζήτηση, όμως, δεν σταματά στο πόρισμα, το επίμαχο πόρισμα, διότι το ξαναγυρίσατε τώρα στα έλαια της μηχανής. Από το ότι κάτι υπάρχει που δεν το ξέρουμε, ξανά στα έλαια της μηχανής! Ποιος μετεωρίζεται; Εμείς ή εσείς; Εμείς τι είπαμε; Αν δεν είχατε αλλοιώσει τον τόπο, θα γνωρίζαμε από τι έγινε η πυρόσφαιρα που έκαψε κάποιους από τους νεκρούς και η οποία είναι υπεύθυνη για χαμένες ζωές, ενώ ο Πρωθυπουργός έλεγε ότι όλοι είχαν σκοτωθεί αυτομάτως. Ψέματα είναι και αυτό; Δεν ακούσαμε τα ηχητικά; Αν δεν υπήρχαν τα ηχητικά, ακόμη και εκεί σήμερα θα λέγατε ότι λέμε συνωμοσίες. Ποιος φταίει, λοιπόν και δεν έχουμε μάθει τι είναι αυτό που δημιούργησε την πυρόσφαιρα; Εμείς ή εσείς; Θέλω μία απάντηση. Αν είχαν γίνει όλα όπως γίνονται σε κάθε ευρωπαϊκή κανονική χώρα με σεβασμό στα στοιχεία, στους νεκρούς και στον τόπο της τραγωδίας, σήμερα θα τα ξέραμε όλα. Είναι δική σας, λοιπόν, η ευθύνη!

Και πάμε στην προανακριτική. Προφανώς σήμερα η ελληνική κοινωνία γίνεται μάρτυρας μίας πρωτοφανούς καταστρατήγησης του Συντάγματος, διότι όταν λέει το Σύνταγμα «προανακριτική», εννοεί έρευνα. Εσείς δεν θέλατε έρευνα, δεν θέλατε μάρτυρες, θέλατε μια fast track διαδικασία.

Ακόμη και ο κ. Τριαντόπουλος δεν έχει –λέει- καμία ευθύνη, όπως ο ίδιος ισχυρίζεται. Πώς, λοιπόν, αποφασίσατε να του ασκήσετε δίωξη; Πώς; Δεν έχει καμία ευθύνη, εσείς τον θεωρείτε αθώο. Η πίεση της κοινής γνώμης, απλά να το κάνετε πάλι αλά Νέα Δημοκρατία. Γιατί μετά το e-mail τα πράγματα έχουν ζορίσει. Δεν είναι τα πράγματα όπως πριν από το e-mail. Γιατί ήταν προφανέστατα επιλογή της Αντιπολίτευσης να καλέσει όλο το Μέγαρο Μαξίμου και δεν το θέλατε.

Φανταστείτε αν αυτά να τα έκανε άλλη κυβέρνηση με εσάς αντιπολίτευση τι θα είχατε πει. Φανταστείτε να υπήρχε ένα e-mail, που μέχρι προχθές διαψεύδατε οποιαδήποτε γνώση για τις πράξεις στο πεδίο, που να αποδείκνυε πλήρη γνώση των πράξεων στο πεδίο. Δεν θέλατε, λοιπόν, να κληθούν μάρτυρες, γιατί οι μάρτυρες θα ήταν το μισό Μέγαρο Μαξίμου και θέλατε να το αποφύγετε. Γι’ αυτό, στον βωμό της επικοινωνίας, αλλά και της ουσίας καταπατάτε το Σύνταγμα.

Μάλιστα, ο εκτελεστικός νόμος, ο ν.3126, ορίζει ότι η απόφαση για την άσκηση ποινικής δίωξης πρέπει να καθορίζει και να εξειδικεύει την αξιόποινη πράξη. Η Κυβέρνηση, λοιπόν, επιλέγει παράκαμψη όλων των συνταγματικών προβλέψεων. Δεν επιθυμεί καμία τεκμηριωμένη, αντικειμενική, ουσιαστική έρευνα, γιατί μπορεί να προκύψουν και άλλες ενδεχόμενα αξιόποινες πράξεις και άλλων πολιτικών προσώπων.

Ειδικά για τον κ. Τριαντόπουλο τα γεγονότα μιλούν από μόνα τους. Η διάταξη της Εισαγγελίας στη Λάρισα, όπως και το e-mail, αποκάλυψαν κρίσιμες πτυχές της υπόθεσης. Δεν υπάρχει, λοιπόν, αμφιβολία για τον ρόλο του, όσο και για τον ρόλο των αποδεκτών του μηνύματος. Ο κ. Τριαντόπουλος, λοιπόν, δεν προσήλθε ενώπιον της επιτροπής, κρύφτηκε πίσω από ένα έγγραφο-υπόμνημα, γιατί πολύ απλά για άλλη μία φορά γίνεται εργαλείο του κ. Μητσοτάκη, όπως έγινε και στο πεδίο της τραγωδίας.

Όσον αφορά εμάς, λοιπόν, ποια είναι η απάντηση, η σωστή, σοβαρή και θεσμική απάντηση της Αντιπολίτευσης απέναντι σε αυτές τις αυταρχικές και απαξιωτικές πράξεις της Κυβέρνησης; Είναι η φυγή; Είναι η ανοχή; Σε καμία των περιπτώσεων. Για εμάς η σωστή απάντηση είναι η καταγγελία της διαδικασίας που ακολούθησε η Κυβέρνηση, η μη υιοθέτηση του πορίσματος, διότι δεν έγινε περαιτέρω έρευνα, όπως θα έπρεπε να κάνει η προανακριτική επιτροπή, αλλά και η ψήφος για να πάει, όπως πρέπει να πάει κάθε Υπουργός της Νέας Δημοκρατίας εμπλεκόμενος με την τραγωδία, στον δικαστή, στον φυσικό δικαστή. Αυτό για εμάς είναι η σωστή θεσμική στάση.

Άκουσα, λοιπόν, διάφορες απαντήσεις. Μία απάντηση, η πιο προσβλητική, είναι ότι κακώς το ΠΑΣΟΚ έκανε πρόταση προανακριτικής. Μπράβο σας, κύριοι! Δηλαδή να μην πάει ποτέ κανείς Υπουργός της Νέας Δημοκρατίας, υπεύθυνος για την τραγωδία, στη δικαιοσύνη.

Διότι όταν το λέτε αυτό, θα σηκώνετε και την ευθύνη των λόγων σας. Τι σημαίνει να μη γίνει προανακριτική; Εξηγήστε στον ελληνικό λαό τι σημαίνει. Το να μη γίνει προανακριτική σημαίνει ότι ουδέποτε θα πάει στη δικαιοσύνη Καραμανλής, Τριαντόπουλος ή όποιος άλλος προκύψει, ενώ θα πηγαίνουν άλλα φυσικά πρόσωπα. Αυτή είναι η πρότασή σας; Και ακούγεται από Βουλευτές της Αντιπολίτευσης; Αυτό είναι ξέπλυμα! Αυτό ακριβώς, κύριοι, είναι το ξέπλυμα των ευθυνών της Νέας Δημοκρατίας.

Η δεύτερη version και η πιο light είναι η αποχώρηση από αυτήν τη διαδικασία. Προσέξτε! Για εμένα σήμερα υπάρχει μια καλοστημένη παγίδα από το Μέγαρο Μαξίμου και θα πρέπει να είμαστε όλοι πάρα πολύ προσεκτικοί για δύο λόγους. Ο πρώτος λόγος είναι ότι το επόμενο επιχείρημα της Νέας Δημοκρατίας -γιατί θα έρθουν κι άλλα πορίσματα της δικαιοσύνης που θα αφορούν προφανέστατα κι άλλα πολιτικά πρόσωπα και πιθανόν και τον κ. Καραμανλή- θα είναι ότι αφού δεν ψηφίσατε την παραπομπή, γιατί να κάνουμε προανακριτική; Σας κάνει εντύπωση; Εδώ έχουν βαφτίσει το κρέας ψάρι! Και το επόμενο και πιο επικίνδυνο είναι να γίνεται η προανακριτική, αλλά όχι για πρόσωπα που είναι μαρίδες, όπως ο κ. Τριαντόπουλος, αλλά για βαριά, όπως είναι ο κ. Καραμανλής και αν δεν ψηφίσουν πέντε της Νέας Δημοκρατίας, να μην πάνε ποτέ στον φυσικό δικαστή. Το ΠΑΣΟΚ, λοιπόν, είναι εδώ για να διασφαλίσει ότι θα πάνε στη δικαιοσύνη όσο ισχυροί κι αν είναι, όσα παιχνίδια και να κάνει το Μέγαρο Μαξίμου!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σήμερα, όμως, έχουμε και κάποια άλλα καινούργια, φρέσκα νέα, για τα οποία δεν άκουσα να λέει τίποτα ο λαλίστατος κ. Πλεύρης. Σήμερα, λοιπόν, το «inside story» έχει ένα εκτενές ρεπορτάζ. Το διαβάσατε; Το διαβάσατε. Πείτε μας, λοιπόν, δεν εγείρονται σοβαρά ερωτήματα προς την Κυβέρνηση για το πώς χρηματοδοτούνται οι μηχανισμοί παραπληροφόρησης των κουκουλοφόρων του διαδικτύου και της ομάδας αλήθειας; Περιμένω να πείτε μερικά πράγματα. Το ότι κάποιοι είστε Βουλευτές «τρολ», αλλά έχετε και κανονικά τρολ με κουκούλα που πληρώνονται, τα πληρώνει η Νέα Δημοκρατία ή συμφέροντα, κύριε; Για να καταλάβουμε ποιος κάνει τη χώρα Ευρώπη και ποιος κάνει τη χώρα ένα failed state που θέλει να ελέγξει τους θεσμούς, την ενημέρωση με μηχανισμούς προπαγάνδας, παραπληροφόρησης και δολοφονίας χαρακτήρων. Είναι, λοιπόν, σοβαρά τα ερωτήματα που εγείρονται από αυτό το ρεπορτάζ και πρέπει να δώσετε σαφείς απαντήσεις.

Βεβαίως δεν περίμενα κάτι άλλο, γιατί αυτά είναι γνωστά και τα έχω βιώσει και στο πετσί μου. Μόλις κάτι απειλεί την εξουσία και την καρέκλα του κ. Μητσοτάκη, προσπαθεί να απαξιώσει τους πάντες. Όλους στο γουδί με το γουδοχέρι, ώστε να μη μείνει τίποτα όρθιο με αυτούς τους μηχανισμούς, αλλά και με συστημικούς μηχανισμούς.

Χθες, λοιπόν, ξεκίνησε η δίκη των υποκλοπών του «Predator» όχι σε ένα εφετείο κακουργημάτων, αλλά σε ένα μονομελές πρωτοδικείο, γιατί για σας είναι πλημμέλημα το να καρφώνουν το «Predator» στους Αρχηγούς των Ενόπλων Δυνάμεων. Τόσο πατριώτες είστε! Είστε τόσο πατριώτες που για εσάς είναι πλημμέλημα να καρφώνουν το «Predator» στους Αρχηγούς των Ενόπλων Δυνάμεων!

Και είστε και τόσο δημοκράτες, κύριοι της Νέας Δημοκρατίας, που ενώ είχε καρφωθεί το «Predator» στο μισό σας Υπουργικό Συμβούλιο, χθες δεν είδα ούτε έναν Υπουργό δίπλα μου! Μόνος ήμουν απέναντι στο παρακράτος των υποκλοπών! Πού είναι οι δημοκράτες; Εσείς ορκιστήκατε να υπηρετείτε ως Βουλευτές την Ελληνική Δημοκρατία ή τα συστήματα του παρακράτους και της διαφθοράς; Δεν είδα ούτε έναν από εσάς δίπλα μου στη δίκη απέναντι σε αυτό το παρακράτος, κάτι που αποδεικνύει ότι δεν έχετε μέτρο και όριο.

Και όταν η Αντιπολίτευση σας θέτει ερωτήματα, πρέπει να σκέφτεται όλα αυτά που είπα μόλις τώρα, ότι απευθύνεται σε πολιτικά πρόσωπα που το παίζουν πατριώτες, αλλά δεν τους πειράζει οι Ένοπλες Δυνάμεις της Ελλάδας να παρακολουθούνται από συστήματα τρίτων χωρών που έχουν παραχθεί σε χώρες πέρα από την Ευρωπαϊκή Ένωση. Τόσο πατριώτες είστε και τόσο δημοκράτες που δείχνετε τεράστια ανοχή σε συστήματα που υπονομεύουν τις αρχές και τις αξίες της Ελληνικής Δημοκρατίας!

Γι’ αυτό, λοιπόν, εμείς μένουμε εδώ με την ψήφο μας και με την παρουσία μας, γιατί δεν επιτρέπουμε την κατρακύλα, γιατί πρέπει να υπάρξει διαφάνεια και λογοδοσία, σεβασμός στους θεσμούς και όχι ένα κόμμα που καθημερινά απαξιώνει και τραυματίζει τη δημοκρατία στον βωμό της εξουσίας του κ. Μητσοτάκη. Το κράτος για εσάς είναι ένα λάφυρο, ένα λάφυρο εξουσίας. Όσο μένετε στην Κυβέρνηση, τόσο μεγαλύτερη ζημιά θα κάνετε στον ελληνικό λαό.

Γι’ αυτό, λοιπόν, με την πρωτοβουλία μας για προανακριτική θα πάει στον φυσικό δικαστή ο κ. Τριαντόπουλος. Και δεσμευόμαστε στον ελληνικό λαό, χωρίς να υιοθετούμε τίποτα από το πόρισμα της Νέας Δημοκρατίας, ότι θα είμαστε εδώ και πάλι με δική μας πρωτοβουλία για να πάει και ο κ. Καραμανλής και όλα τα εμπλεκόμενα πολιτικά πρόσωπα. Καμία ανοχή στο παρακράτος και στη συγκάλυψη της Νέας Δημοκρατίας!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο συνοδοί εκπαιδευτικοί από το 2ο Επαγγελματικό Λύκειο Αιγάλεω, καθώς και είκοσι ένας μαθητές και μαθήτριες και δύο συνοδοί εκπαιδευτικοί από το 2ο Επαγγελματικό Λύκειο Γαλατσίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Τζανακόπουλος από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι η ελληνική κοινή γνώμη στη συντριπτική της πλειοψηφία είναι πεπεισμένη πια ότι στα Τέμπη έχει συντελεστεί ένα διπλό έγκλημα. Η σύγκρουση των τρένων που επί 15 λεπτά κινούνταν στην ίδια γραμμή είναι το πρώτο έγκλημα. Η επιχείρηση συγκάλυψης την οποία μεθοδεύει η Νέα Δημοκρατία με ενορχηστρωτή τον κ. Μητσοτάκη είναι το δεύτερο έγκλημα, κάτι που γνωρίζετε κι εσείς πάρα πολύ καλά, κυρίες και κύριοι της Νέας Δημοκρατίας, ό,τι και να λέτε.

Επίσης, γνωρίζετε και κάτι άλλο. Ότι δεν μπορείτε να πείσετε πια αυτή τη μεγάλη πλειοψηφία της ελληνικής κοινωνίας που υπερβαίνει το 80% ότι δεν έχετε ευθύνες για το έγκλημα των Τεμπών, ότι δεν έχετε ενορχηστρώσει εσείς οι ίδιοι αυτή τη συγκάλυψη. Δεν μπορείτε να πείσετε ούτε καν τους ίδιους τους ψηφοφόρους της Νέας Δημοκρατίας ότι δεν έχετε ευθύνη. Αυτό προκύπτει από όλες τις έρευνες της κοινής γνώμης, από όλες τις δημοσκοπήσεις των τελευταίων εβδομάδων, ιδιαίτερα μετά τα μεγαλειώδη και πρωτόγνωρα συλλαλητήρια της Μεταπολίτευσης της 28ης Φεβρουαρίου σε ολόκληρη την Ελλάδα, όπου δύο εκατομμύρια άνθρωποι απαίτησαν ακριβώς δικαιοσύνη και οξυγόνο.

Γνωρίζοντας, λοιπόν, αυτό ότι δεν μπορείτε πλέον να πείσετε κανέναν, τις τελευταίες μέρες έχετε επιλέξει μία άλλη στρατηγική. Αυτή η στρατηγική είναι ότι ο στόχος σας πια δεν είναι να πείσετε για το αφήγημά σας, για την ιστορία σας, αλλά ο στόχος σας είναι να δημιουργήσετε ένα αδιανόητο αλαλούμ.

Τα όσα έχουν συμβεί με τα μπρος-πίσω του κ. Παπαδημητρίου, του ήδη παραιτηθέντος κ. Παπαδημητρίου, εντάσσονται ακριβώς σε αυτήν τη στρατηγική πρόκλησης σύγχυσης και αμφιβολιών, ενώ τα ίδια ισχύουν και με τις ενορχηστρωμένες επιθέσεις που κάνετε στις οικογένειες των θυμάτων, στους πραγματογνώμονες. Όλα αυτά εντάσσονται ακριβώς σε αυτή την επιχείρηση σύγχυσης, αλλά και εκφοβισμού, στην οποία δυστυχώς συμμετέχει και η ίδια η ηγεσία της δικαιοσύνης.

Η στάση της κ. Αδειλίνη, της εισαγγελέως του Αρείου Πάγου, είναι χαρακτηριστική, καθώς την ώρα που ο κ. Παπαδημητρίου λέει και ξελέει, εμφανίζεται για να παραγγείλει προκαταρκτική εξέταση για τις υποτιθέμενες πιέσεις που δέχτηκε, ο Πρόεδρος του ΕΟΔΑΣΑΑΜ -ήδη παραιτηθείς- για να εντάξει την παράγραφο για την πυρόσφαιρα στο πόρισμα της Ανεξάρτητης Αρχής. Το πόρισμα που ο κ. Σκέρτσος πριν από λίγες εβδομάδες χαρακτήριζε «ευαγγέλιο εθνικής αυτογνωσίας» και το πόρισμα για το οποίο τώρα ο κ. Μαρινάκης -Κυβερνητικός Εκπρόσωπος- αποδίδει ευθύνες στον κ. Σταϊκούρα, ακριβώς επειδή δεν εξυπηρετεί τον πολιτικό σχεδιασμό και τον στρατηγικό σχεδιασμό της Κυβέρνησης.

Όλα αυτά δεν είναι συμπτώσεις, δεν είναι τυχαιότητες, δεν είναι δείγμα ανικανότητας, εντάσσονται ακριβώς στη στρατηγική και στην επιχείρηση πρόκλησης σύγχυσης στην κοινή γνώμη. Είναι λάθος να θεωρούμε τη Νέα Δημοκρατία και τον κ. Μητσοτάκη και το σύστημα Μαξίμου ως ανίκανους. Είναι πάρα πολύ ικανοί επικοινωνιακά. Αυτό, όμως, πλέον δεν περνά στην κοινή γνώμη, διότι η κοινή γνώμη είναι πεισμένη, έχει καταλάβει απολύτως τι έχετε κάνει, αλλά και τι είστε διατεθειμένοι να κάνετε, διότι είστε πολιτικά αδίστακτοι.

Είναι, λοιπόν, πασιφανές ότι έχουμε επιχείρηση συγκάλυψης και επιχείρηση σύγχυσης που στηρίζεται σε μια τρομοκρατική συμμαχία συνενοχής, μεταξύ Κυβέρνησης, δικαστικής εξουσίας και κοινοβουλευτικής Πλειοψηφίας και η συμμαχία αυτή έχει ονόματα, έχει και διευθύνσεις. Ενορχηστρωτής είναι ο κ. Μητσοτάκης και εκτελεστικοί βραχίονες είναι η κ. Κλάπα, η κ. Αδειλίνη, το σύνολο των Υπουργών της Κυβέρνησης και το σύνολο της κοινοβουλευτικής Πλειοψηφίας της Νέας Δημοκρατίας, που όλοι σας με προθυμία αναλαμβάνετε το έργο που σας υπαγορεύεται από το Μέγαρο Μαξίμου και από τον κ. Μητσοτάκη.

Έρχομαι στο υποτιθέμενο πόρισμα που έχετε καταθέσει και το οποίο σήμερα συζητάμε, το οποίο προτείνει η κοινοβουλευτική πλειοψηφία, υποτιθέμενο πόρισμα που αποτελεί απλώς και μόνο μία από τις ψηφίδες του μεγάλου και γκροτέσκου ψηφιδωτού της συγκάλυψης και της θεσμικής εκτροπής. Θα δείξω ακριβώς για ποιους λόγους η καταγγελία μας από την πρώτη συνεδρίαση της επιτροπής προκαταρκτικής εξέτασης ότι παραβιάζεται το Σύνταγμα, παραβιάζεται ο Κανονισμός, παραβιάζεται ο Κώδικας Ποινικής Δικονομίας, είναι απολύτως επιβεβαιωμένη και επιβεβαιώνεται ακόμη περισσότερο από το πόρισμά σας. Και εδώ θα μου επιτρέψετε ένα σύντομο ιστορικό.

Στην Ολομέλεια που έγινε, ώστε να συγκροτηθεί η επιτροπή προκαταρκτικής εξέτασης, είχα επισημάνει το εξής: Ακούγοντας τον εισηγητή της τότε κοινοβουλευτικής Πλειοψηφίας της Νέας Δημοκρατίας, είχα εκτιμήσει ότι η Νέα Δημοκρατία προσανατολίζεται στη μη άσκηση ποινικής δίωξης και προκάλεσα και τον κ. Πλεύρη και τον κ. Βορίδη να πουν ευθέως αν προσανατολίζονται στην άσκηση ή μη άσκηση ποινικής δίωξης, όχι να πουν τι απόφαση θα πάρει η προκαταρκτική, να δηλώσουν ευθέως τον προσανατολισμό τους. Ποιος είναι ο προσανατολισμός;

**ΜΙΛΕΝΑ ΑΠΟΣΤΟΛΑΚΗ:** Το είπε ο κύριος…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επιτρέψτε μου.

Ποιος είναι, λοιπόν, ρωτάω τον κ. Βορίδη, ο προσανατολισμός σας; Σκοπεύετε να κινηθείτε στην κατεύθυνση της ποινικής δίωξης ή της μη άσκησης ποινικής δίωξης; Βλέπετε ενδείξεις; Υπάρχουν κάποιες ενδείξεις; Ο κ. Βορίδης σήκωσε τότε το γάντι και επιχειρηματολόγησε επί μακρόν -και σας προτρέπω να ξαναδιαβάσετε την ομιλία του- για ποιον λόγο δεν υπάρχουν ούτε απλές ενδείξεις. Την ξέραμε τη δικογραφία, εδώ ήταν στη Βουλή. Όλα αυτά τα οποία υποτίθεται ότι μας στείλατε ήταν εν γνώσει όλων. Και η δικογραφία και οι μαρτυρικές καταθέσεις, τις οποίες τώρα παρουσιάζετε ως το δήθεν έργο της διερεύνησης της υπόθεσης στην προανακριτική επιτροπή. Όλα αυτά τότε ήταν γνωστά. Και τι επιχειρηματολογεί ο κ. Βορίδης, με βάση αυτά τα τότε στοιχεία, που είναι και τα σημερινά, ίδια είναι. Ότι δεν πληρούται ούτε καν η αντικειμενική υπόσταση του εγκλήματος της παράβασης καθήκοντος, κάνοντας εδώ και μία νομική διάλεξη ως συνήγορος υπεράσπισης του κ. Τριαντόπουλου που μας έλεγε ότι οι συγκεκριμένες πράξεις τις οποίες τέλεσε δεν υπάγονται στα καθήκοντά του με βάση το ΦΕΚ -θυμάστε φαντάζομαι την επιχειρηματολογία του- άρα δεν υπάρχει ούτε καν αντικειμενική υπόσταση του εγκλήματος, δεν χρειάζεται να ασκηθεί ποινική δίωξη. Αυτή ήταν η στάση της κοινοβουλευτικής Πλειοψηφίας τότε.

Συνεχίζω, όμως. Τι μεσολάβησε; Μεσολάβησε το εξής: Καταλάβατε -και κατάλαβε ο κ. Μητσοτάκης- ότι μία προκαταρκτική επιτροπή η οποία δεν θα ασκούσε ποινική δίωξη στον κ. Τριαντόπουλο, θα ήταν η απόλυτη επικοινωνιακή καταστροφή και θα επιβεβαίωνε πλέον και στον πιο άπιστο και στον πιο καλοπροαίρετο απέναντί σας πολίτη, ότι εδώ σκοπεύετε να συγκαλύψετε τις ευθύνες του κ. Τριαντόπουλου, αλλά και άλλων.

Τι κάνετε, λοιπόν, τότε; Σκέφτεστε και ενορχηστρώνετε και υλοποιείτε ένα κακότεχνο νομικό κόλπο. Υπό το βάρος, ακριβώς, της αγανάκτησης της κοινής γνώμης, σκέφτεστε και υλοποιείτε ένα κακότεχνο νομικό κόλπο που ολοκληρώνετε σήμερα. Σε τι συνίσταται αυτό το νομικό κόλπο. Να παρακαμφθεί η επιτροπή προκαταρκτικής εξέτασης, να μην διεξαχθεί έρευνα, να μην κληθούν μάρτυρες, να μη λάβουμε γνώση ως Βουλή του συνόλου της δικογραφίας. Και ακριβώς για να γίνουν όλα αυτά, ο κ. Τριαντόπουλος στέλνει μία υπαγορευμένη επιστολή που ζητά να αχθεί απευθείας -παρακάμπτοντας, δηλαδή, την επιτροπή προκαταρκτικής εξέτασης- στον κατά τον ίδιο φυσικό του δικαστή.

Κατ’ αρχάς, «obiter». Τι είναι ο φυσικός δικαστής; Δεν είναι αυτό που λέει ο κ. Τριαντόπουλος. Φυσικός δικαστής, κατά την έννοια της παραγράφου 8 του Συντάγματος, είναι αυτός που κάθε φορά από τον νόμο προσδιορίζεται ως ο έχων την αρμοδιότητα και την εξουσία για να διενεργήσει συγκεκριμένες πράξεις. Η ποινική δίωξη είναι μία τέτοια. Φυσικός δικαστής, λοιπόν, σε ό,τι αφορά την προκαταρκτική εξέταση και την άσκηση ποινική δίωξης για τον κ. Τριαντόπουλο, δεν είναι το δικαστικό συμβούλιο, είναι η Ολομέλεια της Βουλής. Επομένως, …

**ΘΕΟΔΩΡΟΣ ΣΚΥΛΑΚΑΚΗΣ:** …(Δεν ακούστηκε)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ακούστε, κύριε Σκυλακάκη, μην κάνετε τον σταυρό σας, γιατί δεν έχετε ιδέα από νομικά. Μην γελάτε, κύριε Σκυλακάκη, δεν έχετε ιδέα από νομικά.

(Θόρυβος από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν χρειάζεται αυτή η ένταση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν έχετε ιδέα, παριστάνετε τον παντογνώστη και εκτίθεσθε. Διαβάστε και κανένα βιβλίο.

Σας λέω, λοιπόν, φυσικός δικαστής είναι με βάση την έννοια του άρθρου 8 του Συντάγματος, αυτός που κάθε φορά προσδιορίζεται από τον νόμο και μάλιστα δεν υπάρχει η έννοια του φυσικού δικαστή στο Σύνταγμα. Είναι η έννοια του νόμιμου δικαστή. Και έχετε και το θράσος σε ένα πεδίο το οποίο αγνοείτε παντελώς, να κάνετε και υποδείξεις και ειρωνικά γέλια και σχόλια ως γόνος που είσθε, ως χαρακτηριστικό δείγμα της τάξης σας.

(Χειροκροτήματα από την πτέρυγα της Νέας Αριστεράς)

Αυτό που κάνετε εδώ είναι χαρακτηριστικό δείγμα της χυδαιότητας των πολιτικών εκπροσώπων της αστικής τάξης.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτό είστε. Είστε ό,τι πιο χυδαίο υπάρχει ως δείγμα των πολιτικών εκπροσώπων της κοινωνικής σας τάξης. Αυτό είστε, είστε μια χυδαία πολιτική προσωπικότητα.

Συνεχίζω. Σκοπεύετε, λοιπόν, να μη διεξαχθεί έρευνα, να μην κληθούν μάρτυρες και λέτε να αχθεί στον φυσικό του δικαστή. Φυσικός δικαστής λοιπόν είναι η Ολομέλεια της Βουλής σε ό,τι αφορά την άσκηση της ποινικής δίωξης, όσο και αν γελάει ο κ. Σκυλακάκης και σταυροκοπιέται, αποδεικνύοντας τη βαθύτατη άγνοια του Συντάγματος και του νόμου την οποία έχει.

Τι συνεπάγεται όμως αυτό –προσέξτε-, η παράκαμψη δηλαδή της έρευνας στην επιτροπή προκαταρκτικής εξέτασης; Ο νόμος περί ευθύνης Υπουργών στο άρθρο 5 λέει το εξής, ότι πρέπει να κατατεθεί αιτιολογημένο πόρισμα. Και πρέπει να εξηγήσουμε τι είναι το αιτιολογημένο πόρισμα. Αιτιολογημένο πόρισμα είναι εκείνο το πόρισμα στο οποίο περιγράφεται σαφώς η πράξη, γίνεται νομική υπαγωγή της πράξης σε άρθρο του Ποινικού Κώδικα και ακριβώς για αυτή την πράξη ασκείται και η ποινική δίωξη.

Το ερώτημα, λοιπόν, που υπάρχει εδώ είναι το εξής: στο πόρισμά σας περιγράφεται συγκεκριμένη πράξη, γίνεται σαφώς νομική υπαγωγή; Η απάντηση είναι «όχι». Τι κάνει το πόρισμα; Το πόρισμα δεν περιγράφει πράξη, αλλά παραπέμπει σε μία εισαγγελική διάταξη η οποία περιγράφει πράξεις άλλων προσώπων, όχι του κ. Τριαντόπουλου, ασκεί ποινική δίωξη για άλλες πράξεις, όχι στον κ. Τριαντόπουλο, και λέτε: από το σύνολο του αποδεικτικού υλικού, δηλαδή της εισαγγελικής διάταξης που αφορά άλλα πρόσωπα, προκύπτει ότι ο κ. Τριαντόπουλος έχει τελέσει κάποιες πράξεις -που περιγράφονται γενικώς και αορίστως στην εισαγγελική διάταξη- για τις οποίες εμείς ασκούμε ποινική δίωξη. Εδώ είναι το κολπάκι, το κακότεχνο νομικό κολπάκι. Επειδή ακριβώς το πόρισμα δεν περιγράφει πράξη για τον κ. Τριαντόπουλο ούτε καν νομική υπαγωγή συγκεκριμένη, το δικαστικό συμβούλιο έχει δεμένα τα χέρια του. Γιατί τι λέει το άρθρο 250 του Κώδικα Ποινικής Δικονομίας; Ο ανακριτής μπορεί να διεξάγει ανάκριση μόνο για τις πράξεις που σαφώς περιγράφονται και οριοθετούνται κατά την άσκηση της ποινικής δίωξης.Δεν μπορεί να διεξάγει ανάκριση για πράξεις που υπονοούνται στην ποινική δίωξη, ούτε για συναφείς πράξεις, ούτε βεβαίως να διευρύνει τη δίωξη για το ίδιο πρόσωπο. Κάτι τέτοιο, λοιπόν, προϋποθέτει ότι στο πόρισμα θα υπάρχει σαφής περιγραφή της πράξης, που δεν υπάρχει.

Τι μπορεί, λοιπόν, να εξετάσει με βάση το πόρισμα που έχετε καταθέσει σήμερα το δικαστικό συμβούλιο; Απολύτως τίποτα! Δεν μπορεί να διορθώσει τις πλημμέλειες της επιτροπής προκαταρκτικής εξέτασης.

Επομένως έχει δύο επιλογές το δικαστικό συμβούλιο που θα ορίσει ανακριτή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, δείτε λίγο τον χρόνο. Παρακαλώ να ολοκληρώσετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι, θα ολοκληρώσω, κύριε Πρόεδρε. Θυμάμαι άλλους εισηγητές οι οποίοι μίλησαν δεκαεπτά, δεκαοχτώ λεπτά. Έχω μιλήσει δεκαπέντε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεκαέξι λεπτά έχετε μιλήσει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεκαπέντε.

Πώς προδιαγράφονται, λοιπόν, οι αρμοδιότητες του δικαστικού συμβουλίου; Τι μπορεί να κάνει το δικαστικό συμβούλιο; Δύο πράγματα, στην πραγματικότητα: Ή να ακυρώσει τη διαδικασία, να ακυρώσει πράξεις και να επιστρέψει τον φάκελο στη Βουλή για να γίνει κανονική προκαταρκτική εξέταση ή, δεύτερον, να εισηγηθεί την απαλλαγή στο δικαστικό συμβούλιο ο ανακριτής και ο εισαγγελέας και να μην οδηγηθούμε καν στο ακροατήριο. Αυτά τα δύο μπορεί να κάνει. Υποψιάζομαι ότι θα κάνει το δεύτερο. Και αυτό ακριβώς είναι το κακότεχνο κόλπο που έχετε σχεδιάσει, να ρίξετε δηλαδή την ευθύνη στο δικαστικό συμβούλιο για όποια από τις δύο προδιαγεγραμμένες πράξεις του τού έχετε αφήσει, το έχετε αναγκάσει στην πραγματικότητα. Αυτό είναι το κακότεχνο νομικό κόλπο.

Όμως, για να κλείσω, υπάρχει ένα ερώτημα για τον «γενναίο» κ. Τριαντόπουλο. Θα επικαλεστεί άραγε ο κ. Τριαντόπουλος αυτές τις ακυρότητες και αυτές τις πλημμέλειες της επιτροπής προκαταρκτικής εξέτασης κατά τη διαδικασία της ανάκρισής του, κύριε Πλεύρη; Θα πει δηλαδή, σε συνεργασία με τους συνηγόρους του, ότι: «Κοιτάξτε να δείτε, εδώ προκύπτουν δεκάδες ακυρότητες, προκύπτει μη περιγραφή της συγκεκριμένης πράξης, επομένως πρέπει να με απαλλάξετε»; Για να δούμε τον «γενναίο» κ. Τριαντόπουλο κατά τη διάρκεια της ανάκρισης τι ακριβώς θα επικαλεστεί.

Κλείνω, κύριε Πρόεδρε, και συγγνώμη για την κατάχρηση του χρόνου, αλλά είχα και τα σταυροκοπήματα να αντιμετωπίσω.

Κλείνω με το εξής. Εφόσον απαλλαγεί ο κ. Τριαντόπουλος να ξέρετε το εξής: θα κριθείτε από τον ελληνικό λαό για την πολιτική σας αυτή επιλογή, δηλαδή να ναρκοθετήσετε την ποινική διαδικασία και να οδηγήσετε, στην πραγματικότητα να εξαναγκάσετε, το δικαστικό συμβούλιο είτε να ακυρώσει είτε να απαλλάξει κ.λπ..

Δεν θα κριθείτε όμως μόνο από τον ελληνικό λαό, γιατί ξέρετε υπάρχει μία διάταξη του Ποινικού Κώδικα η οποία αφορά την κατάχρηση εξουσίας. Κατάχρηση εξουσίας τι είναι; Όταν κάποιος δικαστικός λειτουργός -και εδώ η Ολομέλεια ακριβώς λειτουργεί ως εισαγγελικός λειτουργός- εν γνώσει του οδηγεί υπαίτιο εγκλήματος στην απαλλαγή. Και εσείς, εν γνώσει σας, μεθοδευμένα και ενορχηστρωμένα, επιδιώκετε να οδηγήσετε τον κ. Τριαντόπουλο στην απαλλαγή στρώνοντας, δε, τον νομικό διάδρομο και για την αντίστοιχη απαλλαγή του κ. Καραμανλή.

Αυτά λοιπόν είναι πράγματα για τα οποία θα κληθείτε να λογοδοτήσετε όχι μόνο απέναντι στον ελληνικό λαό, κύριε Πλεύρη, αλλά και έναντι μιας ελληνικής δικαιοσύνης που πρέπει επιτέλους να αρθεί στο ύψος των περιστάσεων.

Ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):**Ευχαριστούμε.

Έχει ζητήσει τον λόγο ο κ. Σκυλακάκης επί προσωπικού, οπότε προηγείται. Αμέσως μετά θα πάρει τον λόγο ο κ. Πλεύρης.

Παρακαλώ, κύριε συνάδελφε.

**ΘΕΟΔΩΡΟΣ ΣΚΥΛΑΚΑΚΗΣ:** Αντιλαμβάνεστε, κύριε Πρόεδρε, ότι όταν κάποιος υβρίζεται, προφανώς υπάρχει προσωπικό θέμα, αν και στην περίπτωση του κ. Τζανακόπουλου ισχύει μια παλιά κοινοβουλευτική ρήση. Νομίζω ότι ήταν ο Γεώργιος Παπανδρέου που είχε πει: «Ποιος φωνάζει;», του είπανε ποιος και είπε: «Δεν έχει καμία σημασία».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αν δεν έχει σημασία, καθίστε τότε κάτω. Γιατί πήρατε τον λόγο;

**ΘΕΟΔΩΡΟΣ ΣΚΥΛΑΚΑΚΗΣ:** Επί της ουσίας λοιπόν, μια που ετέθη το θέμα, κοιτάξτε, όταν υπάρχει τόσος φανατισμός και τόσο μίσος από την πλευρά της Αντιπολίτευσης, είναι προφανές ότι η Βουλή δεν είναι ένα σημείο όπου μπορεί να απονεμηθεί η τελική δικαιοσύνη. Είναι προφανές ότι ο φυσικός δικαστής…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για το προσωπικό σας θα μας πείτε, όχι για τον φυσικό δικαστή.

**ΘΕΟΔΩΡΟΣ ΣΚΥΛΑΚΑΚΗΣ:** Καμία αντίρρηση, κύριε Πρόεδρε, αλλά όταν κατηγορείσαι ως έχων άγνοια δικαιούσαι και να εξηγήσεις. Γιατί υπήρχαν δύο κομμάτια του προσωπικού: το ένα ήταν οι ύβρεις και το δεύτερο ήταν η κατηγορία περί αγνοίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μόνο για την ύβρη, κύριε Σκυλακάκη, πείτε. Δεν υπάρχει προσωπικό για κάποια άλλα θέματα. Τα άλλα είναι πολιτικά ζητήματα, συζητιούνται.

**ΘΕΟΔΩΡΟΣ ΣΚΥΛΑΚΑΚΗΣ:** Η άγνοια είναι προσωπικό, κύριε Πρόεδρε και εάν εφαρμόζετε τον Κανονισμό με τόση πειστικότητα, θα τον εφαρμόζετε και όταν μιλάει η κ. Κωνσταντοπούλου, ώστε να μη μιλά διπλάσια από ό,τι ο Κανονισμός προβλέπει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα το πείτε στην Πλειοψηφία στη Διάσκεψη των Προέδρων, για να αλλάξει κάτι.

Ευχαριστώ.

Τον λόγο έχει ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, πραγματικά επειδή ο κ. Τζανακόπουλος ανέπτυξε ένα νομικό σκεπτικό, θέλω έναν μικρό χρόνο δύο λεπτά. Θα απαντήσω εκτενώς και στην ομιλία μου. Για τη ζώσα διαδικασία, όμως, θα ήθελα να απαντήσω τώρα και στη συνέχεια θα είμαι πολύ πιο αναλυτικός.

Τι λέει ο κ. Τζανακόπουλος εδώ πέρα; Αναπτύσσει ένα νομικό σκεπτικό και λέει: Κύριοι, επειδή στην πραγματικότητα εμείς ως Νέα Αριστερά θεωρούμε ότι επειδή δεν έχετε κάνει την περιγραφή που απαιτεί ο νόμος στο πόρισμά σας δεσμεύετε τον ανακριτή βάσει του 250 να μην μπορέσει να επεκτείνει τη δίωξη σε άλλες πράξεις, με αποτέλεσμα ουσιαστικά ή να οδηγηθούμε σε ακυρότητα…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποια πράξη;

**ΑΘΑΝΑΣΙΟΣ ΠΛΕΥΡΗΣ:** Σε άλλη πράξη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποια πράξη; Δεν υπάρχει πράξη.

**ΑΘΑΝΑΣΙΟΣ ΠΛΕΥΡΗΣ:** Δεσμεύεται από την πράξη που έχουμε περιγράψει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν υπάρχει πράξη.

**ΑΘΑΝΑΣΙΟΣ ΠΛΕΥΡΗΣ:** Θα σας πω τώρα, θα σας απαντήσω σε αυτά.

Το σκεπτικό είναι ότι επειδή δεν υπάρχει περιγραφή πράξης, για να το πω πιο σωστά, δεν έχει πράξη το δικαστικό συμβούλιο και δεν έχει και νομική υπαγωγή. Άρα θα υποχρεωθεί ή να απαλλάξει ή να επιστρέψει στον εισαγγελέα.

Πάμε να δούμε τώρα. Πρώτα από όλα, υπάρχει νομική υπαγωγή; Υπάρχει. Αναφερόμαστε στο 259 για την παράβαση καθήκοντος. Πράξεις υπάρχουν; Ναι, υπάρχουν, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποιες είναι οι πράξεις;

**ΑΘΑΝΑΣΙΟΣ ΠΛΕΥΡΗΣ:** Θα σας πω. Περιγράφουμε το σύνολο των πράξεων που καταλογίστηκαν και ασκήθηκε ποινική δίωξη στα φυσικά πρόσωπα.

(Θόρυβος από την πτέρυγα της Νέας Αριστεράς)

Κύριε Τζανακόπουλε, θα ακούσετε. Σας άκουσα. Ακούστε. Εγώ σας άκουσα και θεωρώ ότι αναπτύξατε ένα σοβαρό νομικό επιχείρημα που χρήζει απάντησης.

Εμείς τι λέμε; Οι αυτές πράξεις που περιγράφονται και αποδίδονται στα φυσικά πρόσωπα λόγω της συμμετοχής τους στη σύσκεψη που έλαβε χώρα στις 3 Μαρτίου -εκεί τους αποδίδεται και στις αποφάσεις που πάρθηκαν σε εκείνη τη σύσκεψη- αφορούν και τον κ. Τριαντόπουλο που συμμετείχε στη συγκεκριμένη σύσκεψη. Καταλάβατε;

Μπορεί να μην σας αρέσει αυτή η περιγραφή, αλλά εμείς περιγράφουμε αξιόποινες πράξεις που διερευνώνται και ερχόμαστε και λέμε πώς αυτές υπάγονται στο 259.

Ακούστε, όμως, κύριε Τζανακόπουλε. Το 250, μεταξύ άλλων, τι λέει, που είναι σημαντικό, για να μην ανησυχείτε τουλάχιστον ως προς το κομμάτι της απαλλαγής ή της ακυρότητας που λέτε; «Αν κατά την πορεία της ανάκρισης ανακαλυφθούν και άλλες αξιόποινες πράξεις που διώκονται αυτεπαγγέλτως, ο ανακριτής τις ανακοινώνει στον εισαγγελέα χωρίς εν τω μεταξύ να εμποδίζεται να ενεργεί τις κατεπείγουσες ανακριτικές πράξεις για τη βεβαίωσή τους».

Τι μας λέει, λοιπόν, εδώ; Έστω -προσχωρώντας εν μέρει στο σκεπτικό σας- ότι δεν ικανοποιείται το δικαστικό συμβούλιο από αυτήν την περιγραφή της πράξης την οποία κάναμε εμείς. Αυτό δεν δημιουργεί καμία ακυρότητα ούτε λέει «τον απαλλάσσω». Αν από την έρευνα που θα κάνει -μπορεί να κάνει έρευνα- βρει άλλη αξιόποινη πράξη ή άλλο συμμέτοχο -μπορεί να βρει τα πάντα- τι κάνει το δικαστικό συμβούλιο, κύριε Πρόεδρε; Εκείνη τη στιγμή που ο ανακριτής θα πει: «Εγώ πέρα από αυτό που μου λέτε, ότι ήταν στη σύσκεψη, βλέπω και κάτι άλλο, θεωρώ ότι επικοινώνησε με τον Πλεύρη και καθώς επικοινώνησε με τον Πλεύρη πήρε μία εντολή», έχει δικαίωμα να έρθει εδώ πέρα γιατί εμείς είμαστε ο εισαγγελέας όπως πολύ σωστά ειπώθηκε και να μας ζητήσει επιπλέον πράξη κ.λπ.. Άρα, δεν υπάρχει το θέμα της απαλλαγής και της ακυρότητας.

Και οφείλω να πω, κύριε Τζανακόπουλε, ότι διαφωνώντας μαζί σας καταλαβαίνω ότι αναπτύσσετε ένα νομικό σκεπτικό το οποίο εμείς πιστεύουμε ότι το έχουμε απαντήσει με το πόρισμά μας και δεν θα υπάρξει κανένας απολύτως κίνδυνος σε αυτό που λέτε ως προς την απαλλαγή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, τον λόγο για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν μπορώ να το επιτρέψω. Αν το επιτρέψω, μετά θα ξεκινήσουμε αυτήν τη διαδικασία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, οκτώ μέλη από τις Καλλίτυχες Πανοράματος της Θεσσαλονίκης της οργάνωσης ΑΧΕΠΑ.

Σας καλωσορίζουμε στο Κοινοβούλιο.

(Χειροκροτήματα από όλες τις πτέρυγες της Βουλής)

Ο Βουλευτής κ. Θεοχάρης ζητεί άδεια απουσίας στο εξωτερικό στις 11 Απριλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Επίσης, ο Βουλευτής κ. Ιλχάν Αχμέτ ζητεί άδεια ολιγοήμερης απουσίας στο εξωτερικό από τις 12 Απριλίου 2025 μέχρι τις 16 Απριλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τον λόγο έχει τώρα ο κ. Οικονομόπουλος και αμέσως μετά τον λόγο θα πάρει ο Πρόεδρος της Νέας Αριστεράς κ. Χαρίτσης.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για άλλη μια φορά δεν έχουμε οξυγόνο ούτε εδώ στη Βουλή. Δεν εφαρμόζουμε ούτε το Σύνταγμα. Το οξυγόνο μάς έλειπε χρόνια πριν από την τραγική βραδιά της 28ης Φεβρουαρίου του 2023. Εκεί οδηγηθήκαμε μέσα από ένα μακρύ μονοπάτι κυβερνητικής διαφθοράς, ανευθυνότητας και κομματικού παρασιτισμού.

Η σύμβαση ασφαλείας 717 μετατράπηκε σε αμαρτωλό «πλυντήριο» εκατομμυρίων, με αλλεπάλληλες παρατάσεις και κανέναν απολογισμό. Θέσεις ευθύνης για την ασφάλεια του επιβατικού κοινού μετατράπηκαν σε στασίδια για ανίδεους κομματανθρώπους. Το εθνικό σιδηροδρομικό δίκτυο μετατράπηκε σε ρώσικη ρουλέτα και, όταν ήρθε το κακό, δεν πέσατε από τα σύννεφα, τρέξατε μεθοδικά να το συγκαλύψετε. Ο χώρος του δυστυχήματος στα Τέμπη μπαζώθηκε εντός τριών ημερών, χωρίς εισαγγελική άδεια, χωρίς καν σεβασμό στους νεκρούς. Αφαιρέθηκαν τριακόσια κυβικά χώματος, αποδείξεις για το φορτίο της εμπορικής αμαξοστοιχίας, αλλά και λείψανα νεκρών παιδιών. Ακόμα και ο αστυνομικός διευθυντής αποχώρησε από την επίμαχη σύσκεψη καταγγέλλοντας την παρανομία της ενέργειας. Το μπάζωμα έγινε υπό πίεση με τηλεφωνικά βρισίδια υψηλόβαθμων Υπουργών στους υπαλλήλους της περιφέρειας -«να τελειώνουμε γρήγορα με το μπάζωμα»- κατηγορία για την οποία είναι ενήμερος εξωδίκως ο ίδιος ο Πρωθυπουργός. Η ίδια η Κυβέρνηση εξαφάνισε στοιχεία από έναν τόπο εγκλήματος. Ποιος επέβλεψε αυτήν τη βιασύνη. Ο ίδιος ο Υφυπουργός παρά τω Πρωθυπουργώ, ο κ. Χρήστος Τριαντόπουλος. Δεν ήταν ένας υπάλληλος που έκανε υπερβάσεις. Ήταν ο εκτελεστής εντολών του Μαξίμου.

Και πώς προσπάθησε η Κυβέρνηση να καλύψει τα ίχνη της; Αφού ανέθεσε το μπάζωμα, αντικαθιστά την εντολή και αλλάζει τον εντολέα. Αγνοεί τους κολαφισμούς της Ευρωπαϊκής Εισαγγελίας, αδιαφορεί για τον διεθνή διασυρμό της χώρας, καταψηφίζει τη διενέργεια της συζήτησης στο Ευρωπαϊκό Κοινοβούλιο και προσπαθεί να φιμώσει και να αλλοιώσει τα σεισμικά συλλαλητήρια εκατομμυρίων Ελλήνων στην Ελλάδα και σε όλον τον κόσμο, τη φωνή του ελληνικού λαού που βοά ότι δεν έχει οξυγόνο και ζητά αυτό που ζητούν και οι οικογένειες: να λογοδοτήσουν όλοι, όσο ψηλά κι αν βρίσκονται. Πρόκειται για σκηνές βγαλμένες από σκοτεινό καθεστώς όχι από κοινοβουλευτική δημοκρατία.

Και φτάνουμε στην προανακριτική επιτροπή που κλήθηκε να εξετάσει την ευθύνη του εντολοδόχου του Μαξίμου, του Υφυπουργού παρά τω Πρωθυπουργώ. Καταθέσαμε στην επιτροπή λίστα σαράντα μαρτύρων. Ζητήσαμε την κατάθεση του Πρωθυπουργού, του Προέδρου της Βουλής και νυν Προέδρου της Δημοκρατίας, του κ. Τασούλα, και κορυφαίων Υπουργών και η Κυβέρνησή σας αμετανόητη συνεχίζει με τη συγκάλυψη της συγκάλυψης.

Ζούμε ένα πρωτοφανές κοινοβουλευτικό τέχνασμα, έναν νομικό ακροβατισμό που δεν προβλέπεται από πουθενά και που δεν έχει ξανασυμβεί στα χρονικά της Μεταπολίτευσης. Ο κατηγορούμενος κ. Τριαντόπουλος μάς λέει ότι παραιτείται από τα δικαιώματά του. Το Μαξίμου δίνει τις ευλογίες του, το παράσημο της δήθεν γενναιότητας και κλείνει το μάτι στην κυβερνητική πλειοψηφία μέσα στην ειδική προανακριτική επιτροπή, ώστε να παρακάμψει αντισυνταγματικά το έργο της επιτροπής, να σταματήσει τη συλλογή στοιχείων και, κυρίως, να αποτρέψει την κλήση για κατάθεση του ίδιου του Πρωθυπουργού.

Τόσο το υπόμνημα του κ. Τριαντόπουλου, όσο και η δήλωση αθωότητάς του μας αφήνει παγερά αδιάφορους. Δεν μπορεί να παρακάμπτεται το Σύνταγμα κατά την επιθυμία ενός υπόδικου. Η κυβερνητική πλειοψηφία προανακριτικής επιτροπής όφειλε να σεβαστεί τη συνταγματικά προβλεπόμενη διαδικασία. Αυτό που έγινε δεν είναι παράκαμψη, είναι θεσμική εκτροπή.

Πλήθος καταγγελιών εκφράστηκαν από διακεκριμένους συνταγματολόγους. Οι Φίλιππος Σπυρόπουλος, Χαράλαμπος Τσιλιώτης, Ξενοφών Κοντιάδης, Νίκος Παπασπύρου, Ευάγγελος Βενιζέλος, Ακρίτας Καϊδατζής χαρακτήρισαν τη μεθόδευση ως κατάφωρα αντισυνταγματική και εκ του πονηρού, ως προσπάθεια απόκρυψης κρίσιμων στοιχείων, ως υπονόμευση θεσμών και διαφάνειας, ως διαδικασία άκυρη και επικίνδυνη, ως ευτελισμό της Βουλής. Σας φτύνουν κατάμουτρα και εδώ ήρθατε να συζητήσετε αν βρέχει. Μα, δεν ντρέπεστε;

Ένα τελευταίο θα σας επισημάνω, κύριοι συνάδελφοι Βουλευτές της Νέας Δημοκρατίας που υπήρξατε μέλη της προανακριτικής. Μπορεί να αισθάνεστε καλά, γιατί υπακούσατε στις εντολές του Μαξίμου, όμως, να ξέρετε ότι έχετε διαπράξει το ποινικό αδίκημα της κατάχρησης εξουσίας, σύμφωνα με το άρθρο 239 του Ποινικού Κώδικα: «Υπάλληλος στα καθήκοντα του οποίου ανάγεται η δίωξη ή η ανάκριση αξιόποινων πράξεων, αν εν γνώσει του παρέλειψε να διώξει κάποιον υπαίτιο ή προκάλεσε την απαλλαγή του από την τιμωρία, τιμωρείται με κάθειρξη μέχρι 10 ετών».

Δυστυχώς, όμως, και οι συνάδελφοι της Αντιπολίτευσης δεν στερούνται τραγικών ευθυνών. Το ΠΑΣΟΚ πρότεινε αυτήν την προανακριτική επιτροπή που μιλούσε μόνο για τον κ. Τριαντόπουλο και μόνο για πλημμέλημα. Η Νίκη πρότεινε προανακριτική που μιλούσε και για τον ίδιο τον Πρωθυπουργό και μιλούσε για κακούργημα και όχι για πλημμέλημα. Και τι έγινε στη Βουλή; Η πρόταση του ΠΑΣΟΚ υπερψηφίστηκε από 277 και καταψηφίστηκε μόλις από 12, δηλαδή εμάς τους 10 της Νίκης και άλλους 2. Δηλαδή, υποστηρίχθηκε από όλα τα κόμματα, Κυβέρνησης και Αντιπολίτευσης, με μόνη εξαίρεση τη Νίκη. Όλοι οι άλλοι είπαν πλημμέλημα και τέλος.

Χάρη σε αυτό η τωρινή προανακριτική που εξετάζει πλημμέλημα πιάστηκε από ένα άλλο κατηγορητήριο για πλημμέλημα και με αυτό κλείνει τις εργασίες της. Αν είχε να εξετάσει κακούργημα, όπως πρότεινε η Νίκη, δεν θα μπορούσε να βρει ούτε αυτήν την αφορμή.

Συγχαρητήρια, συνάδελφοι της Αντιπολίτευσης, της Πλεύσης Ελευθερίας, της Ελληνικής Λύσης, του ΣΥΡΙΖΑ, του ΠΑΣΟΚ, του ΚΚΕ, της Νέας Αριστεράς. Ο Πρωθυπουργός και η Κυβέρνηση πρέπει να σας ευχαριστούν θερμά που ψηφίσατε για προανακριτική για πλημμέλημα και όχι για κακούργημα, αφήνοντας άθικτο τον Πρωθυπουργό.

Κομπάζετε για δημοκρατικά τόξα, για πατριωτισμό και κοινωνικούς αγώνες, αλλά σήμερα κουβαλήσατε νερό στον μύλο του Πρωθυπουργού, ο οποίος, όπως φαίνεται, θα συνεχίσει να συζητά για το έγκλημα των Τεμπών καθισμένος σε καναπέδες αναπαυτικά με δημοσιογράφους και όχι στο εδώλιο του Ειδικού Δικαστηρίου, όπως θα έπρεπε.

Για άλλη μια φορά δεν έχουμε οξυγόνο ούτε εδώ στη Βουλή. Δεν εφαρμόζουμε ούτε το Σύνταγμα. Το Σύνταγμα έγινε ποδόμακτρο. Η εμπιστοσύνη των πολιτών στους θεσμούς θρυμματίστηκε. Η αλύτρωτη συνείδηση κάθε Έλληνα βοά για το άδικο στα παιδιά μας. Όμως, υπάρχει και Θεός που είναι αγάπη, αλλά είναι και δικαιοσύνη. Η ιστορική συντριβή της Νέας Δημοκρατίας έρχεται ως αμείλικτος πνευματικός νόμος.

Η Νίκη θα αγωνιστεί μέχρι τέλους να λογοδοτήσουν όλοι, όσο ψηλά και αν βρίσκονται, να ξαναβρούμε το οξυγόνο μας.

Καλή Ανάσταση.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Δερβενίου Κορινθίας.

Καλωσορίζουμε τα παιδιά και τους δασκάλους.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Χαρίτσης, Πρόεδρος της Κοινοβουλευτικής Ομάδας της Νέας Αριστεράς.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, δυστυχώς, σήμερα είναι μια ημέρα ντροπής. Είναι μια ημέρα ντροπής για τον κοινοβουλευτισμό. Είναι μια ημέρα ντροπής για το κράτος δικαίου. Είναι μια ημέρα ντροπής για τη δημοκρατία μας. Είναι η ημέρα που η κοινοβουλευτική πλειοψηφία της Νέας Δημοκρατίας χρεώνει στο Ελληνικό Κοινοβούλιο τη συνειδητή παραβίαση του Συντάγματος. Είναι, δυστυχώς, ένα ακόμα θλιβερό επεισόδιο στην επιχείρηση συγκάλυψης που ο κ. Μητσοτάκης και η Κυβέρνησή του ξεκίνησαν από την πρώτη κιόλας ημέρα, από τις πρώτες ώρες, θα έλεγα, μετά από το έγκλημα στα Τέμπη.

Πριν από λίγες μόλις εβδομάδες, σε αυτήν εδώ την Αίθουσα, ο τότε Υπουργός Επικρατείας κ. Βορίδης έλεγε επί λέξει: «Αν έπρεπε σήμερα να ήμασταν στη δεύτερη συνεδρίαση της προανακριτικής», τώρα δηλαδή, «στη συνεδρίαση που θα έπρεπε να αποφασίσουμε αν υπάρχουν ενδείξεις κατά του Τριαντόπουλου για να κινήσουμε τη δίωξη για την παράβαση του καθήκοντος, η απάντησή μας θα ήταν αρνητική», έλεγε ο κ. Βορίδης, ο οποίος προεξοφλούσε το αποτέλεσμα των εργασιών της προανακριτικής επιτροπής, πριν καν λάβουν χώρα αυτές οι εργασίες και έδινε τη γραμμή στα μέλη της. Αθώος ο κ. Τριαντόπουλος. Ούτε ενδείξεις δεν υπάρχουν για τέλεση αδικήματος.

Επί μισή ώρα ο κ. Βορίδης ανέλυε ως συνήγορος του ελεγχόμενου Υφυπουργού στον Πρωθυπουργό ότι δεν υπάρχουν ούτε απλές ενδείξεις για να κινηθεί ποινική διαδικασία. Και ρωτώ τι άλλαξε και σήμερα θα ψηφίσετε υπέρ της άσκησης ποινικής δίωξης σε βάρος του κ. Τριαντόπουλου. Θα σας πω εγώ τι άλλαξε. Άλλαξε για μια ακόμα φορά η επικοινωνιακή τακτική της Κυβέρνησης.

Διότι έχουμε μια Κυβέρνηση η οποία τόσο μείζονα θεσμικά ζητήματα τα αντιμετωπίζει με όρους μικροκομματικού κόστους και οφέλους, με όρους καθαρά επικοινωνιακούς, μιας Κυβέρνησης η οποία είναι απονομιμοποιημένη στη συντριπτική πλειοψηφία της κοινωνίας, μιας Κυβέρνησης που κάνει ό,τι μπορεί και χρησιμοποιεί όλα τα μέσα για να μην αποκαλυφθούν οι εγκληματικές της ευθύνες σε κάθε πτυχή και του πρώτου εγκλήματος, του δυστυχήματος δηλαδή, αλλά και όλων των εγκλημάτων που ακολούθησαν στη συνέχεια.

Το μενού της επικοινωνιακής διαχείρισης, αν θέλετε, της Κυβέρνησης Μητσοτάκη αυτήν τη φορά είχε ως στόχο μια προανακριτική η οποία εξελίχθηκε σε φάρσα, κυρίες και κύριοι συνάδελφοι, για να ρίξει στάχτη στα μάτια μιας ολόκληρης κοινωνίας η οποία βγήκε στις 26 του Γενάρη και στις 28 του Φλεβάρη στους δρόμους ζητώντας οξυγόνο και ζητώντας αλήθεια και δικαιοσύνη.

Μετά την εξεταστική παρωδία που είχαμε πριν από μερικούς μήνες που μας είπε ο κ. Μητσοτάκης «Εντάξει, δεν ήταν και η καλύτερη στιγμή της Ελληνικής Βουλής», περάσαμε σε άλλο επίπεδο πλέον, περάσαμε σε αναβαθμισμένο επίπεδο, από την εξεταστική παρωδία στην προανακριτική φάρσα, με τέσσερις συνεδριάσεις όλες κι όλες, άψε-σβήσε να τελειώνουμε. Τόσο χρειάστηκε για να μην εξετάσουν, τελικά, τα μέλη της προανακριτικής, επί της ουσίας απολύτως τίποτα.

Ξεκινήσατε, μάλιστα, κυρίες και κύριοι της Πλειοψηφίας -μέχρι εκεί έφτασε το θράσος σας-, θέλοντας να μην κάνετε ούτε καν αυτές τις προσχηματικές συνεδριάσεις της προανακριτικής, χωρίς καν να κληθεί ο ελεγχόμενος Υφυπουργός παρά τω Πρωθυπουργώ, ο κ. Τριαντόπουλος, ούτε απ’ έξω να μην περάσει, αν είναι δυνατόν.

Αλλά μετά είπατε «εντάξει, μη φτάσουμε και σε αυτήν την ξεδιάντροπη παραβίαση κάθε έννοιας θεσμικότητας και κυρίως, βεβαίως, να μην φτάσουμε και στον κίνδυνο ακυρότητας της διαδικασίας. Ας προσπαθήσουμε να ντύσουμε με έναν μανδύα νομιμοφάνειας» -για νομιμοφάνεια μιλάμε, δεν μιλάμε για νομιμότητα σε καμία περίπτωση- «όλη αυτήν τη διαδικασία». Και τον καλέσατε, μάλιστα, τον κ. Τριαντόπουλο. Και ο «γενναίος» κ. Τριαντόπουλος, κατά τον Πρωθυπουργό, δεν πέρασε ούτε απ’ έξω από την πόρτα της προανακριτικής.

Έστειλε μια σελίδα χαρτί, εκατό λέξεις. Που τι λέει, ουσιαστικά, ο κ. Τριαντόπουλος; Λέει «εγώ επιλέγω, εγώ ο ίδιος επιλέγω, να μην εξεταστώ από τον ανακριτή», που σε αυτό το στάδιο είναι η Βουλή, «αλλά να πάω κατευθείαν χωρίς προανάκριση στο Δικαστικό Συμβούλιο». Ο εισαγγελέας και ανακριτής, που είναι σε αυτήν τη φάση η Βουλή, αυτός είναι ο φυσικός δικαστής σε αυτήν τη φάση της διαδικασίας, το βαφτίζει αυτό στο πόρισμά του ως απολογητικό υπόμνημα! Ντροπή πια, ντροπή πραγματικά!

Και φέρατε σήμερα εδώ στο Σώμα, στην Ολομέλεια, ένα πόρισμα διάτρητο ως αποτέλεσμα, ακριβώς, μιας διαδικασίας παντελώς διάτρητης. Παραβιάζετε το Σύνταγμα τόσο εξόφθαλμα κατ’ εντολή και για την προστασία του Αρχηγού σας, που είναι κανείς να απορεί πραγματικά με το θράσος σας ακόμα και για τα δικά σας δεδομένα.

Φέρνετε ένα πόρισμα που, αν περιέχει κάτι όσον αφορά στην προανακριτική διαδικασία, είναι η αγωνία σας να πείτε ότι η δικογραφία της Εισαγγελίας της Λάρισας και όσα εκεί περιγράφονται συνιστούν απλές ενδείξεις, μόνο, δηλαδή, για να προστατευτεί όσο περισσότερο γίνεται ο κ. Τριαντόπουλος.

Και ποιο είναι το διά ταύτα; Έχει αυτό το πόρισμα μια εμπεριστατωμένη αιτιολογία, αναλυτική περιγραφή των πραγματικών περιστατικών, περιγραφή της ποινικά κολάσιμης πράξης και νομική υπαγωγή, όπως προβλέπει το Σύνταγμα και η ισχύουσα νομοθεσία; Σας τα ανέλυσε πριν από λίγο, πολύ παραστατικά, ο εισηγητής μας, ο κ. Τζανακόπουλος. Όχι, δεν τα περιέχει όλα αυτά το πόρισμά σας, δεν τα περιέχει. Ποια είναι η πράξη για την οποία ασκείται ποινική δίωξη και προαναγγέλλεται κύρια ανάκριση; Διά της αντανακλάσεως, όπως μας είπε πριν από λίγο ο κ. Πλεύρης; Έτσι θα γίνει, έτσι θα προχωρήσει η διαδικασία;

Τι λέτε, δηλαδή, ως εισαγγελείς στον ανακριτή, για να το πω με απλά λόγια; Λέτε ότι «μας ήρθε μια δικογραφία από την Εισαγγελία της Λάρισας, η οποία μας λέει ότι δεν μπορεί να κάνει προανάκριση για τον Υφυπουργό, λόγω του άρθρου 86 του Συντάγματος, και άρα δεν έχει εξετάσει μάρτυρες και έγγραφα όσον αφορά στον κ. Τριαντόπουλο» και λέτε εσείς τώρα «ούτε εμείς, όμως, μπορούμε να κάνουμε και θα κάνουμε προανάκριση. Το μόνο που έχουμε να πούμε είναι ότι αυτά που περιέχονται στη δικογραφία της Λάρισας είναι απλές ενδείξεις για να κινηθεί η ποινική διαδικασία». Θερμά συγχαρητήρια, κυρίες και κύριοι της Πλειοψηφίας!

Όλα αυτά θα ήταν, ξέρετε, και λίγο τραγελαφικά, θα ήταν λίγο φαιδρά, αν δεν αφορούσαν σ’ ένα έγκλημα, το οποίο στοίχισε τη ζωή σε πενήντα επτά συμπολίτες μας. Και αν δεν αφορούσαν στην καταστροφή -αυτό συζητάμε για τον κ. Τριαντόπουλο- την καταστροφή αποδεικτικών στοιχείων απαραίτητων για την απόδοση ευθυνών για αυτό το έγκλημα. Και αν δεν αφορούσαν και στην καταστροφή σημαντικών αποδεικτικών στοιχείων για να εξαχθούν χρήσιμα συμπεράσματα για τη βελτίωση της ασφάλειας των σιδηροδρόμων στη χώρα μας.

Και εγώ είχα θέσει στην αντίστοιχη ομιλία μου, όταν συζητάγαμε για τη σύσταση της προανακριτικής, δύο ερωτήματα. Ουσιαστικά σας τα επανέλαβε πριν από λίγο ο κ. Τζανακόπουλος. Να τα επαναλάβω και εγώ. Πρώτο ερώτημα: Αναλαμβάνατε την ευθύνη για τυχόν απαλλαγή του κ. Τριαντόπουλου, λόγω ακυρότητας της διαδικασίας μέσα από αυτή τη μεθόδευση την οποία χρησιμοποιήσατε; Και δεύτερο ερώτημα: Αναλαμβάνετε την ευθύνη για τυχόν απαλλαγή και άλλων προσώπων στα οποία μπορεί στο εγγύς μέλλον να έρθουν εδώ αντίστοιχες υποθέσεις; Την ευθύνη, πολιτική και ποινική, την αναλαμβάνει η κοινοβουλευτική πλειοψηφία;

**ΑΘΑΝΑΣΙΟΣ ΠΛΕΥΡΗΣ:** Να δούμε, αν έρθουν.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** «Κάτσε να έρθουν», λέτε, κύριε Πλεύρη.

Για να δούμε τι θα γίνει όταν έρθουν. Πάλι την ίδια διαδικασία θα ακολουθήσετε; Πάλι αυτή η μεθόδευση; Πάλι προανακριτική στο άψε-σβήσε χωρίς ουσιαστικά να υπάρχει πόρισμα; Πάλι θα πάει στον ανακριτή χωρίς να υπάρχει ποινικό περιεχόμενο και άρα να κινδυνεύει με αθώωση λόγω ακυρότητας της διαδικασίας;

Ο λόγος για τον οποίο τα κάνετε όλα αυτά, όμως, κυρίες και κύριοι συνάδελφοι της κοινοβουλευτικής Πλειοψηφίας, και παίρνετε επάνω σας όλες αυτές τις ευθύνες είναι για να μπορέσετε να βγάλετε από το κάδρο, κατ’ εντολήν του, τον ίδιο τον κ. Μητσοτάκη. Γι’ αυτό τα κάνετε όλα αυτά. Φοβάστε να κάνετε αυτό το οποίο προβλέπει το Σύνταγμά μας και είναι καθήκον σας να κάνετε ως Βουλευτές και προτιμάτε να το παραβιάσετε το Σύνταγμα μόνο και μόνο για να προστατέψετε τον Αρχηγό σας, τον κ. Μητσοτάκη, τον ενορχηστρωτή της συγκάλυψης.

Κυρίες και κύριοι συνάδελφοι, πέραν όλων των άλλων τις τελευταίες ημέρες ζούμε και διάφορες αδιανόητες, εξωφρενικές, εξοργιστικές εξελίξεις. Αυτή η παρωδία την οποία είδαμε να διαδραματίζεται με τον Πρόεδρο του ΕΟΔΑΣΑΑΜ είναι ακριβώς ένας ακόμα κρίσιμος κρίκος στην αλυσίδα του εγκλήματος της συγκάλυψης. Είδαμε έναν κρατικό φορέα επιφορτισμένο με το σημαντικό καθήκον διερεύνησης σιδηροδρομικών ατυχημάτων -γιατί;- για να κάνει συστάσεις μετά για τη βελτίωση της ασφάλειας -αυτός υποτίθεται ότι είναι ο ρόλος του- να εξευτελίζεται αυτός ο δημόσιος φορέας από τον ίδιο τον Πρόεδρο του, με τις συνεχείς παλινωδίες του.

Ακούσαμε ότι Διευθυντής Ασφάλειας του Ευρωπαϊκού Οργανισμού Σιδηροδρόμων απείλησε, λέει, τον πρόεδρο του ΕΟΔΑΣΑΑΜ. Είδαμε τη μία ημέρα να λαμβάνεται απόφαση να αποσυρθεί από το πόρισμα το τμήμα εκείνο που αφορούσε στην πυρόσφαιρα και στην επόμενη ημέρα να επανέρχεται στο πόρισμα το συγκεκριμένο τμήμα. Και ακούσαμε για ένα πόρισμα –προσέξτε- το οποίο κατά τα κυβερνητικά χείλη μέχρι πριν από λίγες ημέρες ήταν Ευαγγέλιο εθνικής αυτογνωσίας, έτσι μας έλεγε ο κ. Σκέρτσος, ακούσαμε εδώ, σε αυτήν την Αίθουσα, σε αυτά τα Έδρανα, από τον αρμόδιο Υπουργό Μεταφορών πλέον να μετατρέπεται σε θεωρία συνωμοσίας. Θεωρία συνωμοσίας μας είπε!

Πόσο πιο χαμηλά θα πέσετε, κυρίες και κύριοι της Κυβέρνησης; Πόσο πιο χαμηλά πια; Θεωρία συνωμοσίας το επίσημο πόρισμα του κρατικού φορέα; Πόσες επιθέσεις θα κάνετε σε όποιον ψάχνει, εναγωνίως, την αλήθεια για το έγκλημα στα Τέμπη;

Υπάρχουν γονείς οι οποίοι αγωνίζονται εδώ και δύο χρόνια, οι οποίοι αναρωτιούνται τι συνέβη στα παιδιά τους, προσπαθούν να αποκαλύψουν οι ίδιοι την αλήθεια και αντί να απαντήσετε, να αφουγκραστείτε την αγωνία αυτών των ανθρώπων, τους μιλάτε ξεδιάντροπα για θεωρίες συνωμοσίας.

Φτιάξατε έναν οργανισμό, που μόνο ανεξάρτητος δεν είναι, για να διερευνά τα σιδηροδρομικά ατυχήματα. Σας φωνάζαμε εδώ, το λέγαμε τότε, όταν γινόταν η σχετική συζήτηση, ότι αυτό ακριβώς είναι το πρόβλημα, ότι η ευρωπαϊκή νομοθεσία απαιτεί ανεξάρτητο φορέα, αλλά τίποτα εσείς. Σας το είπε και ο ευρωπαϊκός οργανισμός στην έκθεσή του, την οποία την κρατάτε ως επτασφράγιστο μυστικό. Δεν ιδρώνει το αυτί σας με τίποτα.

Και τι ζούμε τώρα; Ζούμε τώρα, κύριε Υπουργέ, τις συνέπειες ακριβώς αυτής της έλλειψης ανεξαρτησίας ενός τέτοιου φορέα, όπως είναι ο ΕΟΔΑΣΑΑΜ. Και ζούμε αυτόν τον τραγέλαφο των παλινωδιών του Προέδρου του. Δεν ήθελε, λέει ο άνθρωπος, να μπει στο πόρισμα το τμήμα για την πυρόσφαιρα. Γιατί δεν ήθελε να μπει; Όχι για επιστημονικούς λόγους, προφανώς, αφού είχαν γίνει όλες οι σχετικές προσομοιώσεις και υπάρχουν οι υπογραφές των ειδικών διερευνητών για το συγκεκριμένο πόρισμα. Δεν ήθελε να μπει γιατί το επιχείρημα του κ. Μητσοτάκη είναι ότι, αν δεν υπάρχει παράνομο φορτίο, δεν υπάρχει συγκάλυψη. Για να ενισχυθεί αυτό το επιχείρημα δεν ήθελε να μπει. Από αυτό πιεζόταν ο παραιτηθείς Πρόεδρος.

Κυρίες και κύριοι συνάδελφοι, σήμερα, μετά από όλα αυτά που έχουν συμβεί, μετά από όλες αυτές τις παλινωδίες, μετά από όλον αυτόν τον τραγέλαφο, μετά από όλη αυτήν την παραβίαση του Συντάγματος της νομοθεσίας της χώρας, σήμερα δεν καλούμαστε να ψηφίσουμε την άσκηση ποινικής δίωξης για τον κ. Τριαντόπουλο, για τον Υφυπουργό παρά τω Πρωθυπουργώ. Επί της ουσίας, καλούμαστε να ψηφίσουμε για την απαλλαγή του Πρωθυπουργού, του κ. Μητσοτάκη. Αυτό μας λέει η κοινοβουλευτική Πλειοψηφία με τις μεθοδεύσεις της. Αυτό είναι το κόλπο του κ. Μητσοτάκη, για να βγει ο ίδιος «λάδι» -για να το πω πολύ απλά- απ’ όλη αυτήν την υπόθεση της συγκάλυψης.

Όσα, όμως, κόλπα και όσα τεχνάσματα νομικά, κοινοβουλευτικά, επικοινωνιακά και αν χρησιμοποιήσετε, δεν θα καταφέρει ο κ. Μητσοτάκης και η Κυβέρνησή του να ξεφύγουν από τα γεγονότα, να ξεφύγουν από την πραγματικότητα. Η πραγματικότητα είναι αμείλικτη. Η πραγματικότητα είναι ότι στις 28 Φεβρουαρίου του 2023, πριν από δύο και πλέον χρόνια, δύο τρένα κινούνταν επί δώδεκα ολόκληρα λεπτά στην ίδια γραμμή με αντίθετη κατεύθυνση, σε ένα σιδηροδρομικό δίκτυο απαξιωμένο, σε ένα σιδηροδρομικό δίκτυο υποχρηματοδοτούμενο, σε ένα σιδηροδρομικό δίκτυο παρατημένο, που λειτουργούσε με την τραγική λογική «πάμε και όπου βγει», για το οποίο οι μηχανοδηγοί είχαν στείλει εξώδικα λίγες εβδομάδες πριν, τα οποία αγνοήθηκαν από τον τότε Υπουργό, τον Υπουργό σας που έκρυβε τα εξώδικα στο συρτάρι του.

Επί δύο χρόνια, μετά από αυτό το αδιανόητο έγκλημα, η Κυβέρνηση κάνει τα πάντα, ακριβώς για να ξεχαστεί η υπόθεση. Έκανε τα πάντα για να «μπαζωθούν» εγκληματικές ευθύνες της ίδιας.

Η τεράστια πυρόσφαιρα είναι το δευτερογενές έγκλημα. Είναι ένα φαινόμενο που επιστήμονες με διαφορετικές προσεγγίσεις προσπαθούν να το εξηγήσουν και κάθε πραγματογνωμοσύνη πρέπει να πηγαίνει στο δικαστήριο και να κρίνεται ελεύθερα από τον δικαστή.

Εδώ, όμως, έχουμε μια Κυβέρνηση, η οποία σπεύδει να κρίνει τις πραγματογνωμοσύνες. Είδαμε, το τελευταίο διάστημα, ακόμα και επιθέσεις απόπειρας δολοφονίας χαρακτήρα δημοσίως προς πραγματογνώμονες, ακριβώς για να απειληθούν και να μην κάνουν τη δουλειά τους. Αυτό ζήσαμε.

Κυρίες και κύριοι της Κυβέρνησης, γιατί άραγε, σας πειράζει τόσο πολύ να βγει η αλήθεια, για την πυρόσφαιρα; Για ποιον λόγο; Γιατί όλη αυτή η πρεμούρα; Γιατί δεν θέλουν να εξεταστεί κάθε σενάριο, να χυθεί άπλετο φως, όπως μας έλεγε ο κ. Μητσοτάκης εδώ, σε αυτήν την Αίθουσα, ότι δεσμεύεται ο ίδιος ότι θα χυθεί άπλετο φως στην υπόθεση;

Βλέπουμε Υπουργούς της Κυβέρνησης να κουνάνε και το δάχτυλο, βλέπουμε και τους εκπροσώπους της κοινοβουλευτικής Πλειοψηφίας να κουνάνε το δάχτυλο προς την Αντιπολίτευση -το είδαμε και πριν από λίγο- πρέπει να καταλάβετε το εξής: Εδώ βρίσκεστε για να απολογηθείτε. Εμείς ρωτάμε κι εσείς απαντάτε και, κυρίως, ρωτάει η κοινωνία. Ρωτάει μια ολόκληρη κοινωνία, η οποία απαιτεί απαντήσεις από την Κυβέρνηση της συγκάλυψης.

(Χειροκροτήματα από την πτέρυγα της Νέας Αριστεράς)

Οφείλετε να απαντήσετε, λοιπόν, στην κοινωνία, οφείλετε να απαντήσετε στους συγγενείς, οφείλετε να απαντήσετε σε όλον τον ελληνικό λαό, ο οποίος απαιτεί να μάθει την αλήθεια. Δεν έχετε κανένα δικαίωμα να κρίνετε τις πραγματογνωμοσύνες, παραβιάζοντας την διάκριση των εξουσιών. Ο δικαστής θα το κρίνει. Το αν γινόταν ή δεν γινόταν λαθρεμπόριο, το αν υπήρχε ή δεν υπήρχε παράνομο φορτίο, είναι δουλειά άλλου να το πει, όχι δική σας. Εσείς, γιατί βιάζεστε να το αποκλείσετε; Ποιον θέλετε να προστατεύσετε; Την «Hellenic Train» θέλετε να προστατεύσετε;

Η υποχρέωση της Κυβέρνησης ήταν και είναι να φτιάξει τον σιδηρόδρομο. Αυτή είναι η υποχρέωση της Κυβέρνησης. εσείς, όχι μόνο δεν τον φτιάχνετε, αλλά ως προς την ασφάλεια σήμερα -όπως λένε και οι συνδικαλιστές, οι εργαζόμενοι στον σιδηρόδρομο που βιώνουν τη διάλυσή του κάθε μέρα- η κατάσταση είναι χειρότερη από ό,τι ήταν, όταν συνέβη το έγκλημα των Τεμπών.

Σήμερα, πάλι οι εργαζόμενοι χτυπάνε το καμπανάκι του κινδύνου. Θα τους ακούσετε αυτή τη φορά ή πάλι θα χύνετε κροκοδείλια δάκρυα, αν ο μη γένοιτο, συμβεί το απευκταίο;

Κυρίες και κύριοι συνάδελφοι, -για να κλείσω- το έγκλημα στα Τέμπη έχει γίνει το συλλογικό μας, το εθνικό μας τραύμα. Η Κυβέρνηση του κ. Μητσοτάκη είναι υπεύθυνη γι’ αυτό το έγκλημα, για τον θάνατο πενήντα επτά συνανθρώπων μας, νέα παιδιά, φοιτητές, φοιτήτριες, εργαζόμενοι στον σιδηρόδρομο, μετανάστες. Η Κυβέρνηση είναι υπεύθυνη γιατί εγκατέλειψε τον σιδηρόδρομο. Η Κυβέρνηση είναι υπεύθυνη γιατί με την πενιχρή στελέχωσή του, οδηγήθηκε σε μετατάξεις -άκουσον άκουσον- για να καλύψει τα κενά και φτάσαμε εκεί που φτάσαμε με τους γνωστούς σταθμάρχες.

Βλέποντας κάποιος τις συνθήκες του σιδηρόδρομου, πριν συμβεί αυτή η φονική σύγκρουση των δύο αμαξοστοιχιών, καταλαβαίνει ότι ήταν θέμα χρόνου να συμβεί το μοιραίο. Από αυτήν την ευθύνη ο κ. Μητσοτάκης και η Κυβέρνησή του δεν πρόκειται ποτέ να ξεφύγουν, ό,τι κι αν κάνουν. Η επιχείρηση συγκάλυψης δεν θα φέρει το παραμικρό αποτέλεσμα. Γιατί; Διότι στη συνείδηση του κόσμου, της κοινωνίας, η Κυβέρνηση Μητσοτάκη είναι ήδη καταδικασμένη γι’ αυτό το έγκλημα.

Όσο κι αν εργαλειοποιήσει τους θεσμούς -το είδαμε, δυστυχώς, ακόμα και στην περίπτωση της δικαιοσύνης και με τη συνδρομή της πάντα πρόθυμη Εισαγγελίας του Αρείου Πάγου, δυστυχώς-, όσα επικοινωνιακά τρικ κι αν σκαρφιστούν οι επικοινωνιολόγοι του, το μόνο που καταφέρνει είναι να πέφτει ακόμα περισσότερο στα μάτια της ελληνικής κοινωνίας.

Αυτή η Κυβέρνηση -και αυτό αν θέλετε, κατά τη γνώμη μου είναι και το μεγαλύτερο ατόπημα αυτής της Κυβέρνησης- έχει καταφέρει -γιατί περί κατορθώματος πρόκειται- να κάνει μια ολόκληρη κοινωνία να χάσει πλήρως την εμπιστοσύνη της στους δημοκρατικούς θεσμούς. Αυτό είναι κάτι το οποίο θα το κουβαλάει η Κυβέρνηση Μητσοτάκη και αυτό είναι κάτι το οποίο θα στοιχειώνει το πολιτικό μας σύστημα, θα στοιχειώνει την ελληνική κοινωνία και όταν με το καλό απαλλαγούμε από την Κυβέρνηση Μητσοτάκη.

Κυρίες και κύριοι συνάδελφοι, σήμερα η Πλειοψηφία δεν ψηφίζει για την ποινική δίωξη του κ. Τριαντόπουλου. Ψηφίζει για την απαλλαγή του κ. Μητσοτάκη. Εμείς αυτήν τη διαδικασία της απαλλαγής του κ. Μητσοτάκη δεν πρόκειται να την νομιμοποιήσουμε. Έχουμε καθήκον να μην την νομιμοποιήσουμε και να μη συμμετέχουμε σε αυτήν, γι’ αυτό και η Κοινοβουλευτική Ομάδα της Νέας Αριστεράς θα αποχωρήσει από τη διαδικασία.

(Χειροκροτήματα από την πτέρυγα της Νέας Αριστεράς)

Θα απέχουμε, βεβαίως, και από την ψηφοφορία, παραμένοντας σταθεροί στην αρχική μας θέση και στάση, όχι γιατί πιστεύουμε ότι δεν πρέπει να ασκηθεί ποινική δίωξη στον κ. Τριαντόπουλο, αλλά γιατί δεν μπορούμε, δεν μας επιτρέπεται να νομιμοποιήσουμε μια διαδικασία, η οποία υπονομεύει ουσιαστικά, για τους λόγους που είπαμε ήδη, την ίδια την ποινική δίωξη. Δεν μπορούμε να νομιμοποιήσουμε μια διαδικασία, η οποία υπονομεύει το ίδιο το Σύνταγμα και τους νόμους της χώρας μας και γι’ αυτό αποχωρούμε.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος της Κοινοβουλευτικής Ομάδας της Νίκης, κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, αισθανόμαστε δικαιωμένοι, απόλυτα δικαιωμένοι γιατί -να το τονίσουμε ξανά αυτό, να το υπογραμμίσουμε- ήμασταν η μόνη Κοινοβουλευτική Ομάδα, η Νίκη, που δεν στηρίξαμε τη σύσταση της προανακριτικής.

Σήμερα, με τις αποχωρήσεις των άλλων Κοινοβουλευτικών Ομάδων που βλέπουμε, ουσιαστικά συμφωνούν με την αρχική μας θέση να μην στηρίξουμε ένα προαναγγελθέν, θα έλεγα, συμβάν, μια πλεκτάνη που στήθηκε μόνο και μόνο για να ξεπλυθούν ευθύνες. Ήταν αδύνατο να δεχθεί η προανακριτική της Νέας Δημοκρατίας μία επιτροπή η οποία θα ακουμπούσε Υπουργούς πολύ κοντινούς στον Πρωθυπουργό, όπως είναι ο κ. Σκέρτσος που αμόλησε και την πολιτική ανοησία ότι είναι «ιερό Ευαγγέλιο εθνικής αυτογνωσίας» -ας μην χρησιμοποιεί τη λέξη «Ευαγγέλιο», εφόσον δεν το πιστεύει και φάνηκε αυτό στον ψευτογάμο των ομοφυλοφίλων και ας αφήσει και την εθνική αυτογνωσία- και ο κ. Γεραπετρίτης με τις γνωστές επικύψεις.

Και, βέβαια, ως ένδειξη τάχα γενναιοδωρίας και μεγαλοκαρδίας είπαν «θα δεχτούμε την προανακριτική», την οποία την κατήργησαν και φτάσαμε εδώ που φτάσαμε σήμερα, να βλέπουμε αυτό το αξιολύπητο θέαμα στα έδρανα της Νέας Δημοκρατίας, να απουσιάζουν όλοι οι Βουλευτές, που σημαίνει εμμέσως πλην σαφώς ότι δεν στηρίζετε ούτε εσείς οι ίδιοι αυτό που συμβαίνει σήμερα. Μια σκέτη αποτυχία, μια πλεκτάνη.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

Όταν μπήκαμε στη Βουλή, με ύφος καρδιναλικό, θα έλεγα, η κ. Μπακογιάννη μας έβλεπε αφ’ υψηλού, με ειρωνεία και μας έλεγε «τσίρκο», μπήκε το «τσίρκο» στη Βουλή. Πού να καταδειχθεί μια μοσχοαναθρεμένη πολιτικός να δει απλούς πολίτες, όπως ήμασταν εμείς, να στέκονται απέναντί της; Σήμερα ο φίλος της κ. Μπακογιάννη, ο πρώην Αναπληρωτής Πρόεδρος του ΕΟΔΑΣΑΑΜ, μαζί της έκαναν «τσίρκο» τους θεσμούς της δημοκρατίας μας.

**ΜΙΛΕΝΑ ΑΠΟΣΤΟΛΑΚΗ:** Κύριε Πρόεδρε, συγγνώμη, δεν υπάρχει Κυβέρνηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, μισό λεπτό. Δεν το είδα.

**ΑΘΑΝΑΣΙΟΣ ΠΛΕΥΡΗΣ:** Δεν είναι διαδικασία που προβλέπεται…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κυρία Αποστολάκη…

**ΜΙΛΕΝΑ ΑΠΟΣΤΟΛΑΚΗ:** Να καταγραφεί ότι δεν υπάρχει Κυβέρνηση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ο κ. Φλωρίδης αποχώρησε. Εξάλλου, όταν προεκλογικά ο κ Φλωρίδης -εγώ θα του το έλεγα τώρα- μας χαρακτήριζε εμάς, για κοιτάξτε με καλά, λέει «αυτοί της Νίκης είναι διάβολοι» σε κάποια κανάλια τα βράδια. Έτσι μας χαρακτήριζε. Είναι πολιτικός λόγος αυτός; Εμείς ήμασταν άπειροι από πολιτική και ο κ. Φλωρίδης που είναι εμπειρότατος -έχει καμία πενηνταριά χρόνια στην πολιτική- χαρακτήριζε εμάς, γιατί είχαμε κάποια ιδιαίτερα «πιστεύω», τα οποία είναι αποδεκτά από την πλειοψηφία του λαού μας, επειδή λέγαμε ότι είμαστε χριστιανοί ορθόδοξοι, ότι είμαστε Έλληνες πατριώτες, φιλοπατρίες, μας χαρακτήριζε «διαβόλους». Ας καθίσει να αντικρούσει αυτήν την κατηγορία.

Σήμερα, λοιπόν, κυρίες και κύριοι συνάδελφοι, είναι μαύρη μέρα για τον κοινοβουλευτισμό και για το Σύνταγμα. Είστε -αναφέρομαι στη Συμπολίτευση- ο ορισμός της ανάλγητης μεταπολιτευτικής κομματοκρατίας. Είστε η ενσάρκωση της μεταπολιτικής. Είστε η ενσάρκωση της προσβολής των θεσμών. Θέλετε μία -εντός εισαγωγικών η λέξη- «δημοκρατία» κομμένη και ραμμένη στα μέτρα σας. Και γι’ αυτό είστε και η αιτία που καθίσταται η δημοκρατία αυτή ελλειμματική. Συνεχίζετε τη συγκάλυψη με κοινοβουλευτικό και συνταγματικό πραξικόπημα. Μαύρη, λοιπόν, ημέρα για τον κοινοβουλευτισμό και για το Σύνταγμα.

Η Κυβέρνηση, έχοντας απέναντί της τη συντριπτική πλειονότητα των συνταγματολόγων της χώρας, αποφασίζει να καταργήσει στην ουσία και την προανακριτική αλλά και την Ολομέλεια και ως τροχονόμος διαβιβάζει το υπόμνημα ενός Υφυπουργού, μέλους της Κυβερνήσεως, απευθείας στον φυσικό δικαστή.

Όταν ο ίδιος ο Ευάγγελος Βενιζέλος σάς κατηγορεί για καταστρατήγηση του Συντάγματος και για κατάχρηση εξουσίας-τα εξήγησε ο κ. Οικονομόπουλος πριν-, εμείς αυτό το οποίο περιοριζόμαστε να πούμε είναι ότι πρόκειται περί μέγιστης πολιτικής ανωμαλίας. Βεβαίως, δεν είναι η πρώτη. Είστε κατά συρροή παραβάτες του Συντάγματος και του νόμου με όλα όσα έγιναν και στις υποκλοπές. Όμως, αυτήν τη φορά ξεπεράσατε και τον εαυτό σας. Στέλνετε στον φυσικό δικαστή ένα κατηγορητήριο που του δένει τα χέρια, που δεν του επιτρέπει να επεκτείνει την έρευνά του και σε άλλα πεδία, όπως το παράνομο φορτίο.

Η Νίκη, βέβαια, δεν πρόκειται να νομιμοποιήσει -το δείξαμε με την αρχική μας στάση- αυτήν τη διαδικασία. Δική σας υπόθεση αν θέλετε να κάνετε κουρέλι το Σύνταγμα καθημερινά. Αλλά εμείς είμαστε εδώ επειδή δώσαμε έναν όρκο, να φυλάττουμε το Σύνταγμα και τους νόμους, κάτι που εσείς δεν το κάνετε.

Θα ήθελα να πω κάτι, γιατί εχθές συναντήθηκα με έναν από τους γονείς των θυμάτων των Τεμπών -οφείλω να το πω, είναι υποχρέωσή μου-, τον πατέρα της δεκαεννιάχρονης φοιτήτριας Αναστασίας, η οποία έχασε τη ζωή της στα Τέμπη, γιατρός εξαιρετικός, ο κ. Παπαγγελής Ηλίας. Ένα από αυτά που μου είπε ο πονεμένος και αξιοπρεπέστατος αυτός άνθρωπος, όπως αξιοπρεπέστατοι είναι όλοι οι συγγενείς των θυμάτων, ήταν ότι η Κυβέρνηση και ο ίδιος ο Πρωθυπουργός μέχρι τώρα δεν έχουν επικοινωνήσει ούτε μία φορά με τους συγγενείς. Δεν τους έχει συναντήσει για να τους ακούσει, για να τους δει. Τους θεωρεί -μεταφέρω λόγια του- εχθρούς και αντιπάλους. Τους αποφεύγει όπως ο διάβολος το λιβάνι. Γιατί; Γιατί αυτή η αναλγησία, η σκληροκαρδία; Τόσους και τόσους βλέπει ο Πρωθυπουργός της χώρας, συλλογικότητες, μέχρι εκπροσώπους των απειράριθμων φίλων. Για τους γονείς, τους χαροκαμένους γονείς δεν μπορούσε να κάνει μια συνάντηση, να τους ακούσει τι έχουν να πουν;

Ένα βασικό τους αίτημα και θα το θέσω -γιατί μου είπε ο κ. Παπαγγελής και του το υποσχέθηκα-, είναι να γίνει άρση των τηλεφωνικών συνδιαλέξεων τις ώρες που ακολούθησαν τη σύγκρουση. Στα Τέμπη είχαμε ένα έγκλημα εναντίον πενήντα επτά ανθρώπων. Γιατί ο αρμόδιος ανακριτής δεν διέταξε την άρση του τηλεφωνικού απορρήτου του Πρωθυπουργού και των βασικών συνεργατών του εκείνες τις κρίσιμες ώρες, να δούμε τι εντολές μεταφέρθηκαν εκείνο το μοιραίο βράδυ;

Επίσης, να αναφέρω και ένα άλλο σημαντικό στοιχείο, για το οποίο γίνεται προσπάθεια απόκρυψης. Αφού, ως διά μαγείας, χάθηκε το υλικό από τις κάμερες, το βίντεοοπτικό υλικό και από τη φόρτωση της εμπορικής αμαξοστοιχίας, γιατί δεν εξετάζονται από τον αρμόδιο ανακριτή άλλοι τρόποι, για να μάθουμε αν η εμπορική αμαξοστοιχία μετέφερε κάτι επικίνδυνο, παράνομο, επιλήψιμο; Έγινε κάποια αίτηση για παροχή δορυφορικών φωτογραφιών της περιοχής του δρομολογίου λίγο πριν από το δυστύχημα-έγκλημα, για να διαπιστωθούν τυχόν ύποπτες μετεκφορτώσεις; Αυτά είναι ερωτήματα, στα οποία περιμένουν απάντηση οι γονείς, αδυσώπητα.

Πριν αποφασίσουμε -για να επανέλθω- αν θα μετέχουμε στην ψηφοφορία ή όχι, αν αποχωρήσουμε -στο τέλος θα το πούμε-, θέλουμε να σας επισημάνουμε δύο πράγματα.

Ο όρκος που δώσαμε -όπως προείπα- στο Σύνταγμα αφορά, κυρίες και κύριοι συνάδελφοι, και στην προστασία της εθνικής μας κυριαρχίας και των κυριαρχικών μας δικαιωμάτων. Προχθές, από το ίδιο Βήμα, σάς προειδοποιήσαμε να προσέξετε πάρα πολύ καλά τι θα κάνετε με το καλώδιο πόντισης -ξέρετε τι εννοώ-, γιατί η επανειλημμένη απουσία μας από τα νερά της Κάσου εκλαμβάνεται από τους Τούρκους ως παράδοση κυριαρχίας. Όπως είπα κατά λέξη, τα Ίμια ωχριούν μπροστά σε αυτό που συμβαίνει τώρα. Εκεί είχαμε αμφισβήτηση κυριαρχικών δικαιωμάτων. Στην Κάσο έχουμε παράδοση κυριαρχικών δικαιωμάτων! Διαβάσαμε και σήμερα στον πρωινό Τύπο τι συμβαίνει. Δεν είναι ένα απλό γκριζάρισμα, που και εκεί δεν είναι γκριζάρισμα.

Να αναφέρω το εξής: Όταν ήταν η επέτειος να τιμήσουμε τη μνήμη των τριών παλικαριών που έπεσαν στα Ίμια, ο Βουλευτής του κόμματός μας, της Νίκης, ο κ. Κομνηνός Δελβερούδης, πήγε στην Κάλυμνο με σκοπό να πάει στα Ίμια, στα νησιά, για να τιμήσει, με κατάθεση στεφάνου -ζήτησε και με ιερέα να γίνει και τρισάγιο-, τους νεκρούς, τους μεγάλους νεκρούς. Το αρνήθηκαν και μάλιστα, μπροστά από τα Ίμια προς το μέρος της Ελλάδος προς την Κάλυμνο επιθεωρούσε, βρισκόταν τουρκική ακταιωρός του τουρκικού Λιμενικού, που δεν επέτρεπε την προσέγγιση από την πλευρά της Ελλάδας. Δεν είναι καν γκριζαρισμένα τα Ίμια. Τα έχετε ξεπουλήσει.

Το ίδιο συμβαίνει και στην Κάσο, αλλά εσείς στο πρώτο τελεσίγραφο που σας απηύθυναν να μην τολμήσετε να πάτε -για την Κάσο εννοώ- συγκαλέσατε, όπως διαβάσαμε σήμερα, μυστικά το ΚΥΣΕΑ και τραπήκατε σε άτακτη φυγή. Ενώ τις προηγούμενες ημέρες ακούγαμε από τον αρμόδιο Υπουργό των Εξωτερικών, ο οποίος μας είχε φλομώσει στο ψέμα ότι αρχίζουν οι έρευνες για το καλώδιο και, μάλιστα, ότι εκεί θα περιπολούν γαλλικές φρεγάτες, πλοία, καράβια, ισραηλινές Ένοπλες Δυνάμεις να περιφρουρούν τη δική μας πόντιση, στο τέλος απολύτως τίποτε.

Πού είναι οι Γάλλοι σήμερα; Πού είναι οι Ισραηλινοί για να προστατέψουν; Και αυτό είναι ένδειξη αδυναμίας το να μην μπορεί η χώρα μας να υπερασπιστεί τα κυριαρχικά της δικαιώματα. Και το κυριότερο, ακριβώς, όχι που είναι οι Γάλλοι ή πού είναι οι Ισραηλινοί, αλλά πού είμαστε εμείς!

Να ξαναπώ τη βυζαντινή παροιμία, από τα χρόνια της Βυζαντινής Αυτοκρατορίας μάς έρχεται: «Ουαί τω μη τοις ιδίοις όνυξι ξυομένω»! Αλίμονο σε αυτόν που δεν έχει δικά του νύχια να ξυστεί, να υπερασπιστεί ο ίδιος την πατρίδα του!

Ο κ. Γεραπετρίτης δήλωνε ανερυθριάστως -ψέματα έλεγε- ότι η πόντιση θα γίνει, όταν έρθει η κατάλληλη ώρα. Πότε; Το είδαμε αυτό και με την επέκταση των χωρικών υδάτων. Προφανώς, τώρα το καταλάβαμε, όταν έλεγε ότι δεν τον ενοχλεί, αν τον πουν «μειοδότη», τώρα το επιβεβαιώνει. Όντως, αυτό είναι μειοδοσία.

Μου θυμίζει αυτή η στάση σας -πρέπει πάντα να ρίχνουμε ματιά στην ιστορία- την περίοδο του κατευνασμού -είστε Κυβέρνηση κατευνασμού- λίγο πριν από τον Β΄ Παγκόσμιο Πόλεμο. Ο κ. Μητσοτάκης, θα έλεγα, είναι ο «Τσάμπερλεν της Ελλάδας»! Τουλάχιστον, εκείνος, μετά από την καταστροφική του πολιτική και τις επιλογές του, όταν ξεκίνησε ο πόλεμος, παραιτήθηκε για λόγους ευθιξίας.

Κυρίες και κύριοι συνάδελφοι, οφείλετε να δώσετε εξηγήσεις στον ελληνικό λαό. Είναι κρίσιμες οι στιγμές που ζούμε.

Να πω και κάτι άλλο. Διαβάζουμε σήμερα στον Τύπο για την έκρηξη της ακρίβειας στα σουπερμάρκετ και στην τιμή του φυσικού αερίου. Ούτε άμυνα για την προστασία του εισοδήματος των πολιτών! Δεν είστε ικανοί να πράξετε κάτι!

Προχτές, ζήτησα από εδώ -είναι, θα έλεγα, λαϊκό, πάνδημο αίτημα- να δοθεί η σύνταξη. Μα, είναι δυνατόν; Έχουμε διακόσιες πενήντα χιλιάδες συνταξιούχους οι οποίοι παίρνουν κάτω από 500 ευρώ τον μήνα. Θα πάνε να κάνουν Πάσχα αυτοί οι άνθρωποι χωρίς να πάρουν τη σύνταξη; Δεν σας ανήκει η σύνταξη. Δική τους είναι. Τη ζήτησαν για να περάσουν τις άγιες ημέρες του Πάσχα, ένα τραπέζι πασχαλινό, να υποδεχτούν τα παιδιά τους και τα εγγόνια τους. Τι κράτος ευρωπαϊκό και αρίστων είστε; Δεν μπορείτε να δώσετε νωρίτερα τη σύνταξη και να κάνει και η κ. Κεραμέως μαθήματα νοικοκυροσύνης και να λέει ότι, αν τους τη δώσουμε τώρα, μετά θα υπάρξει ένα μεσοδιάστημα σαράντα πέντε ημερών και αυτοί οι άνθρωποι θα μείνουν από λεφτά. Είναι νοικοκύρηδες, δεν είναι σαν εσάς, που καταστρέψατε την ελληνική οικονομία! Δώστε τη σύνταξη να περάσουν οι συνταξιούχοι, οι χαμηλοσυνταξιούχοι τις άγιες ημέρες του Πάσχα.

Καταργείτε εσείς το κράτος δικαίου για να μην καθίσουν στο σκαμνί για τα Τέμπη και δεν προστατεύετε τις ελληνικές θαλάσσιες ζώνες από την τουρκική απειλή και παραδίδετε τους Έλληνες πολίτες έρμαια στα νύχια των κερδοσκόπων. Αποτυχία παντού.

Εμείς σε αυτήν την παράστασή σας δεν θα παίξουμε. Ποδοπατήστε μόνοι σας το Σύνταγμα. Σας το ξαναλέμε: Είμαστε η μόνη Κοινοβουλευτική Ομάδα που απορρίψαμε τη σύσταση της προανακριτικής. Είχαμε προβλέψει τη σημερινή εξέλιξη.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σήμερα, οι άλλες Κοινοβουλευτικές Ομάδες ακολουθούν, εμμέσως πλην σαφώς, την επιλογή μας. Θα αποχωρήσουμε και εμείς από το Κοινοβούλιο, γιατί δεν θέλουμε να συμμετάσχουμε σε αυτήν τη συμπαιγνία. Σας καταγγέλλουμε και αποχωρούμε, ευχόμενοι, βέβαια, στον ελληνικό λαό καλή Ανάσταση και καλή λευτεριά.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

(Στο σημείο αυτό η Κοινοβουλευτική Ομάδα του Δημοκρατικού Πατριωτικού Κινήματος - ΝΙΚΗ αποχωρεί)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Καλείται στο Βήμα η κ. Ελένη Καραγεωργοπούλου, Βουλευτής της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Κυρίες και κύριοι, ως μέλος της προανακριτικής επιτροπής, οφείλω να μεταφέρω στην Ολομέλεια ότι ουδέποτε, στο πλαίσιο των μόλις τεσσάρων συνεδριάσεων, συζητήθηκε επί της ουσίας το ζήτημα για το οποίο συγκροτήθηκε. Ουδέποτε αναδείχθηκε μέσα από τη συζήτηση η ανάλυση των αποδεικτικών στοιχείων, ακόμα και αυτών που περιελάμβανε η δικογραφία που διανεμήθηκε. Καμία ανακριτική πράξη δεν συνέβη. Η εν λόγω διαδικασία, όπως διεξήχθη, θα μείνει στην κοινοβουλευτική ιστορία ως ακόμα ένα επεισόδιο συγκάλυψης ευθυνών, εγκληματικών πράξεων και παραλείψεων της Κυβέρνησης.

Μιλώντας για τη συγκάλυψη, αδιαμφισβήτητο γεγονός είναι ότι η πρώτη πράξη είναι το επιμελέστατο ακαριαίο μπάζωμα της επόμενης ημέρας, όπου επιστατούσε ο Πρωθυπουργός διά του Υφυπουργού παρά αυτώ κ. Τριαντόπουλου, στον οποίο και έδωσε την εντολή.

Η παράλειψη των ιατροδικαστών διενέργειας τοξικολογικών εξετάσεων σε θύματα από την πυρκαγιά, που θα αποκάλυπταν την προέλευση αυτής από τα εισπνεόμενα από αυτά προ του θανάτου τους, αφορά σε άλλη μια κορυφαία πράξη της συγκάλυψης. Όσο και αν εργάζεται η κυβερνητική όχθη, με τον καταιγισμό της παραπληροφόρησης, χρησιμοποιώντας συνεχή άρνηση, παραπλάνηση, αντιφάσεις, ψεύδη, προσπαθώντας να σπείρει σε δόσεις αμφιβολίες στους πολίτες για αυτό το έγκλημα, έτσι ώστε κανείς να μην είναι βέβαιος για τη μνήμη, αντίληψη και λογική του, οι πολίτες καταλαβαίνουν, η κοινωνία αντιλαμβάνεται.

Καμία οικογένεια των θυμάτων, κανένας επιζών δεν ισχυρίζεται ότι δεν πρόκειται για κρατική δολοφονία με ονοματεπώνυμα υπευθύνων. Όσες αθέμιτες προσπάθειες και αν καταβάλει η Κυβέρνηση, δεν θα μπορέσετε ποτέ να οικειοποιηθείτε τις φωνές τους. Όλοι οι νεκροί, οι οικογένειες που τους εκπροσωπούν στον πάνω κόσμο και όλοι όσοι βαδίζουμε όχι πίσω τους, αλλά στο πλάι τους, δεν περιμένουμε κανένα πόρισμα Καρώνη, αυτό που παραγγέλθηκε κοντά στα μέσα Μαρτίου του 2024 από τον κ. Μπακαΐμη και έκτοτε παρακολουθούμε από τους γνωστούς φιλοκυβερνητικούς αγγέλους το χρονικό μιας προαναγγελθείσας καθυστέρησης. Έρχεται, μας είπαν, έως 20-5-2024: Η πρώτη ανακοίνωση. Στις 24-9-2024: Έρχεται σε λίγες μέρες. Στις 23-10-2024, καθυστερήσεις σημειώνονται. Ζητήθηκαν και άλλα στοιχεία. Στις 7-5-2024, στην τελική ευθεία το πόρισμα. Στις 23 Δεκεμβρίου, δεν ξέρουμε πότε θα βγει, αλλά ξέρουμε ότι το πόρισμα του Εθνικού Μετσόβιου Πολυτεχνείου καταρρίπτει τα έλαια. Στις 30-1-2025, ότι έρχεται στις 10 Φεβρουαρίου. Το πόρισμα αγνοείται ακόμη και σήμερα. Βεβαίως, έχουν υλικό να παίζουν τα κανάλια.

Ξαναβγάζετε άλλο πόρισμα για τα ηχητικά. Βγήκε και αυτό του ΕΟΔΑΣΑΑΜ. «Μην τα θέλετε όλα μαζί» είναι σαν να μας λέτε. Στις 29 Μαρτίου είπατε ότι το πόρισμα έρχεται τον Απρίλιο και φτάνουμε στις 4 Απριλίου να μαθαίνουμε ότι το πόρισμα Καρώνη θα δοθεί στον ανακριτή έως το Πάσχα.

Ας γυρίσουμε λίγο πίσω, όμως, στο πρόσφατο παρελθόν. Στις 28 Μαρτίου, ο ύποπτος και ελεγχόμενος από τη δικαιοσύνη εν δυνάμει κατηγορούμενος Χρήστος Τριαντόπουλος καταθέτει στην προανακριτική επιτροπή εν είδει υπομνήματος μία δήλωση λίγων γραμμών, σε συνέχεια της από 18 Μαρτίου επιστολής του, με την οποία εκφράζει την επιθυμία του η υπόθεσή του να αχθεί στην τακτική δικαιοσύνη.

Αυτή η επιστολή, βεβαίως, εγχειρίστηκε -μας είπε ο Πρόεδρος της επιτροπής- με μία έκθεση κατάθεσης. Εμείς δεν είδαμε ποτέ αυτήν την έκθεση. Είδαμε μόνο την επιστολή που μας διανεμήθηκε. Η Πλεύση Ελευθερίας κατήγγειλε από την αρχή της πρώτης συνεδρίασης ότι τα μέλη της Πλειοψηφίας στερούνται ακεραιότητας και αμεροληψίας, διότι έλκουν συμφέρον από την εξέλιξη της εν λόγω διαδικασίας υπέρ του υπόπτου, εξυπηρετώντας την παράταξη της Νέας Δημοκρατίας και τον πολιτικό προϊστάμενο του ίδιου του κ. Τριαντόπουλου που είναι ο Πρωθυπουργός της χώρας, ο κ. Μητσοτάκης.

Δεικτική, μάλιστα, της προσχηματικής λειτουργίας της προανακριτικής επιτροπής ήταν ότι, εκτός της εισηγήτριας κ. Καραμπατσώλη και του μέλους της επιτροπής από την Πλειοψηφία του κ. Ζεμπίλη, ουδείς άλλος πήρε τον λόγο και ουδείς άλλος τοποθετήθηκε.

Ο κ. Τριαντόπουλος στις λακωνικές του δηλώσεις υπογραμμίζει ότι η πορεία και οι επιλογές ενός πολιτικού προσώπου συνιστούν παράδειγμα για την κοινωνία και την πατρίδα και ως εκ τούτου εξηγεί τη στάση του ως τέτοια. Επαναλαμβάνει ότι έχει απόλυτη πίστη στην αθωότητά του και τυφλή εμπιστοσύνη στη δικαιοσύνη, τονίζοντας την επιθυμία του να τον κρίνει η δικαιοσύνη απευθείας.

Και παρατηρεί κανείς τις εξής αντιφάσεις: Ποιο παράδειγμα και υπόδειγμα συγκροτεί η στάση του πολιτικού άνδρα που παραβιάζει τον υπέρτατο νόμο του Συντάγματος, με σκοπό την παρεμπόδιση της εξιχνίασης των κατηγοριών που του αποδίδονται διά των περισσότερων ανακριτικών πράξεων, με συλλογή πλούσιου αποδεικτικού υλικού; Βοηθά την αναζήτηση της αλήθειας η μη εξέταση κρίσιμων μαρτύρων, που σε άλλη περίπτωση θα κατέθεταν απαντώντας σε περισσότερες ερωτήσεις Βουλευτών που επιτελούν ρόλο οιονεί εισαγγελικού λειτουργού; Ποιος έλκει ιδιαίτερο συμφέρον από τον περιορισμένο αριθμό μαρτυρικών καταθέσεων και την εγχείρηση εγγράφων που θα προέκυπταν από τη νόμιμη διαδικασία συνέχισης των εργασιών της προανακριτικής επιτροπής;

Αβίαστο εξίσου είναι και το συμπέρασμα ότι ο πολιτικός άνδρας επιχειρεί υπό τον μανδύα φθηνών επιχειρημάτων να αποκρύψει αλήθειες που φοβίζουν, να φιμώσει όσους θα εκστόμιζαν και εκ λάθους ασυνείδητα φράσεις που θα άνοιγαν διαύλους φώτισης των πραγματικών γεγονότων, που δύο χρόνια μετά αγνοούνται και ερευνώνται.

Και εντελώς συμπτωματικά, ακριβώς την ίδια ημέρα που ο ύποπτος κ. Τριαντόπουλος δηλώνει πανηγυρικά την αθωότητά του, βοούν τα τηλεοπτικά μέσα και το πόρισμα της ΕΛ.ΑΣ. περί της γνησιότητας των τριών αντιγράφων βίντεο που παραδόθηκαν από εταιρεία συστημάτων παρακολούθησης της Inter Star στις 5 Φεβρουαρίου 2025. Ωστόσο, τα είχε στα χέρια του ο κ. Πορτοσάλτε πριν παραδοθούν τα βίντεο, που επί δύο έτη όλοι έλεγαν ότι δεν υπάρχουν και ξαφνικά βρέθηκαν για να παραπείσουν την κοινή γνώμη, να εμποδίσουν τη σε βάθος έρευνα διερεύνησης του φορτίου της εμπορικής αμαξοστοιχίας, να δημιουργήσουν τη νομική βάση επιχειρημάτων, που συνηγορούν στο αφήγημα της αθωότητας του κ. Τριαντόπουλου.

**ΠΡΟΕΔΡΕΥΩΝ (Βασίλειος Βιλιάρδος):** Να σας διακόψω λίγο, κυρία Καραγεωργοπούλου, γιατί πρέπει να αναγγείλω τα παιδιά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ναι, βεβαίως, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα δυο μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Κομοτηνής.

Η Βουλή σάς καλωσορίζει. Καλή Ανάσταση και καλό Πάσχα.

(Χειροκροτήματα από όλες τις πτέρυγες της Βουλής)

Σας ευχαριστώ πολύ, κυρία συνάδελφε.

Συνεχίστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Η διαδρομή της προανακριτικής επιτροπής ήταν εξαιρετικά σύντομη ομολογουμένως. Υπό τις συνθήκες που δημιουργήσατε. Η επιβολή της Πλειοψηφίας «φυγάδευσε», στην πραγματικότητα, τον κ. Τριαντόπουλο για να προστατεύσει τον κ. Μητσοτάκη. Δήλωσε η εισηγήτρια της Πλειοψηφίας, η κ. Καραμπατσώλη, ότι αποτελεί πάγιο αίτημα της κοινωνίας να χυθεί άπλετο φως στην τραγωδία των Τεμπών, χωρίς ίχνος συγκάλυψης εσωκομματικών αντιπαραθέσεων και με βάση αυτά τα επαρκή στοιχεία του φακέλου της ποινικής δικογραφίας εισηγήθηκε ότι υπάρχουν τουλάχιστον απλές ενδείξεις για την άσκηση της ποινικής δίωξης κατά του Χρήστου Τριαντόπουλου. Ακούσαμε το έλασσον: «τουλάχιστον απλές ενδείξεις».

Η εισήγηση αυτή στηρίχτηκε στο υπάρχον υλικό ποινικής δικογραφίας, αλλά αγνοήθηκαν τα αιτήματα της Αντιπολίτευσης να έρθει όλο το προανακριτικό υλικό, η συμπληρωματική δικογραφία από τη Λάρισα και ουδέποτε, φυσικά, τέθηκε σε ψηφοφορία, αν και ζητήθηκε από όλη την Αντιπολίτευση, η εξέταση μαρτύρων με πρώτο τον κ. Μητσοτάκη και πριν, βεβαίως, από αυτήν, πρόσκληση σε ανωμοτί κατάθεση του κ. Τριαντόπουλου.

Η περάτωση των εργασιών και αυτής της επιτροπής με τη βία και παράνομο τρόπο επιλέξατε να συμβεί με τρόπο που αποδεικνύει πως ο μηχανισμός συγκάλυψης τροφοδοτείται διαρκώς με μεθοδεύσεις ακραίων πολιτικών συμπεριφορών και στάσεων. Αυτό που αποκαλέσατε πόρισμα, στο αντίστοιχο πέρας των εργασιών της εξεταστικής επιτροπής -με εισηγητή τον πρόσφατα αναβαθμισμένο από εισηγητή της κυβερνητικής πλειοψηφίας σε Υφυπουργό της Κυβέρνησης κ. Τσαβδαρίδη Λάζαρο-, ήταν μία πραγματεία στην κυβερνητική και πρωθυπουργική εκδοχή του ανθρώπινου λάθους ως μοναδικής αιτίας του εγκλήματος, ένα σενάριο έωλων και καταρριφθέντων ακολούθως επιχειρημάτων υπέρ αυτού του αφηγήματος που από την αρχή εξευτέλισε τη διαδικασία και προκάλεσε τη δίκαιη μήνη των συγγενών των θυμάτων, τη δίκαιη οργή της κοινωνίας, τη δίκαιη αντίδραση της Αντιπολίτευσης.

Ήδη σήμερα, αυτό που συντάχθηκε από την κυβερνητική πλειοψηφία, δηλαδή από τους Βουλευτές σας, και αποκαλείται πόρισμα είναι ένα ακόμα γράφημα ενοχής της Κυβέρνησης, μιας κυβέρνησης έμφοβης, πανικόβλητης, ένοχης, σε κατάσταση πανικού και αναζήτησης σανίδων σωτηρίας σε πρόθυμους Βουλευτές να υπηρετήσουν το ψέμα, συνεχίζοντας την ιστορία που γράφεται στη δική σας αήθη διάλεκτο της υποκρισίας, της παραβατικότητας, της ποινικής εμπλοκής. Υπόθαλψη ενόχων, επιθέσεις στους συγγενείς, ηθική αυτουργία, συνέργεια, προσβολή μνήμης τεθνεώτων για τις οποίες θα κληθεί σε απολογία, όπως και για όσες άνομες πράξεις και παραλείψεις στοιχειοθετούν την καταδίκη σας από την κοινωνία.

Είχατε την ευκαιρία να επιδείξετε την ελάχιστη αξιοπρέπεια, ηθικό ανάστημα. Η ευκαιρία κατέληξε σε εκκωφαντική ομολογία ενοχής, συνενοχής και συγκάλυψης. Στην αρχή κρύψετε τη δικογραφία στα συρτάρια του Προέδρου της Βουλής κ. Τασούλα. Μετά εμποδίσατε χωρίς προσχήματα τις εργασίες της προανακριτικής επιτροπής για να μην εκτελέσει το καθήκον της, για να μην ερευνηθούν ποινικές ευθύνες του υπόπτου με άντληση αποδεικτικού υλικού που θα ήταν χρήσιμο στην πρόοδο της ανακριτικής εν εξελίξει ακόμη διαδικασίας.

Είναι μια ενσυνείδητη πράξη και μεθόδευση που κατά κατάχρηση εξουσίας και σφετερισμό της θέσης σας, ανοίγει ένα νέο κεφάλαιο στην υπόθεση του εγκλήματος των Τεμπών με τη διάπραξη νέων εγκλημάτων και νέου υλικού για διερεύνηση ποινικών ευθυνών των μελών της κυβερνητικής πλειοψηφίας που επιδίωξαν και αποφάσισαν και διαπράττουν την εν λόγω εκτροπή με σκοπό τη συγκάλυψη των ευθυνών των εμπλεκομένων στο έγκλημα που στιγμάτισε τη χώρα, βυθίζοντάς τη στο σκοτάδι της βίας και της έλλειψης οξυγόνου.

Ο κ. Τριαντόπουλος ήταν κατά την κρίσιμη χρονική περίοδο Υφυπουργός παρά τω Πρωθυπουργώ, υπαγόμενος αποκλειστικά στον Πρωθυπουργό, στις εντολές του, χωρίς μεσολάβηση κανενός παρένθετου προσώπου. Η υλοποίηση της «εκκαθάρισης» του τόπου του εγκλήματος έγινε άμεσα. Είτε, λοιπόν, ο κ. Τριαντόπουλος έδωσε τις σχετικές οδηγίες αυτογνωμόνως είτε ο κ. Τριαντόπουλος ενεργούσε κατόπιν άμεσων εντολών του μοναδικού προϊσταμένου του, δηλαδή του κ. Μητσοτάκη.

Στην πρώτη περίπτωση, ο κύριος Υφυπουργός ενήργησε αυτοβούλως πέραν της πλήρωσης της αντικειμενικής και υποκειμενικής υπόστασης σωρείας σοβαρών ποινικών αδικημάτων. Υπό κανονικές συνθήκες, η αντίδραση ενός ανυποψίαστου και αμέτοχου στα εγκλήματα Πρωθυπουργού θα ήταν η άμεση καταγγελία των πεπραγμένων του ενεργούντος παρ’ αυτώ, αλλά παρανομούντος κ. Τριαντόπουλου και η εκ μέρους του ακαριαία παραδειγματική καρατόμηση του παρ’ αυτώ Υφυπουργού.

Ωστόσο, ο Πρωθυπουργός άμεσα έσπευσε να καταδείξει στην εκπομπή του κ. Θεοδωράκη ως μόνη αιτία τη σύγκρουσης των τραίνων και της δολοφονίας 57 ανθρώπων, το ανθρώπινο λάθος. Διαχρονικά το ανθρώπινο λάθος χρησιμοποιήθηκε ως στοιχείο προπαγάνδας. Είναι η αποφυγή της ποινικής και πολιτικής κυβερνητικής ευθύνης για τη διαφθορά από την οποία πλουτίζουν οι υπαίτιοι, τη διαφθορά που σκοτώνει.

Είναι η έσχατη, εν προκειμένω, λύση του εντοπισμού του εγκληματία στον τελευταίο τροχό της αμάξης, στο πρόσωπο ενός σταθμάρχη αίφνης, που κατ’ αυτούς, όμως, ήταν στη θέση αυτή με δικό τους ρουσφέτι. Και στην περίπτωση που παρ’ ελπίδα μια ακτίνα φωτός πέφτει στο πρόσωπο ενός υψηλότερα υφιστάμενου, κινητοποιείται ο συνήθης αυθεντικά ερμηνεύων το Σύνταγμα εσμός, προς υποστήριξη του επιχειρήματος και του αιτήματος του γενναίου κ. Τριαντόπουλου, που επικαλείται την αρχή του φυσικού δικαστή.

Ποιος είναι ο φυσικός δικαστής για την άσκηση δίωξης κατά Υπουργού; Δεν είναι, βέβαια, αυτός που ο κατηγορούμενος επιλέγει και ορίζει. Είναι η Ολομέλεια της Βουλής, η οποία κατά την αρμοδιότητά της αυτή ενεργεί ως εισαγγελέας. Διατάσσει προκαταρκτική εξέταση, διαπιστώνει τη συνδρομή ενδείξεων ενοχής και ασκεί ποινική δίωξη. Άλλως η διαδικασία ενώπιον του Δικαστικού Συμβουλίου του Ειδικού Δικαστηρίου είναι απολύτως ναρκοθετημένη και εικονική. Προφανώς, το μόνο που επιδιώκει η «γενναιότητα» του παρά τω Πρωθυπουργώ Υφυπουργού είναι η παρέκκλιση.

Προς τούτο, πέραν του ευτελισμού της Βουλής στην οποία ανήκει, του εξευτελισμού των συναδέλφων του στην Ολομέλεια, οι οποίοι ψήφισαν τη συγκρότηση επιτροπής για να διενεργήσει προκαταρκτική εξέταση, της ασέβειας προς το πρόσωπο όλων ημών που ορίστηκαν μέλη μιας ανενεργής, υποκρινόμενης την κοινοβουλευτική λειτουργία επιτροπής και πέραν της αμφισβήτησης της αρμοδιότητας της, ο κ. Τριαντόπουλος -στην πραγματικότητα ο κ. Μητσοτάκης- διαπράττει βαρύτατη ύβρη κατά του Συντάγματος γελοιοποιώντας την ήδη προβληματική διαδικασία του άρθρου 86.

Το έγκλημα των Τεμπών θα διατηρηθεί στην ιστορική μνήμη των πολιτών και ως «άγος των Τεμπών» και θυμίζουμε ότι κανένα άγος δεν παρέμεινε ατιμώρητο. Πολλές φορές δε η τιμωρία των συμμετεχόντων σε αυτό ήταν επαχθέστερη ακόμα και από αυτό το έγκλημα το οποίο διέπραξαν.

Ακόμα κι αν δεν υπήρχε καν στη συνείδηση των πολιτών η υπόνοια περί εγκληματικής υπαιτιότητας για τη θανατηφόρα λειτουργία του ελληνικού σιδηροδρόμου και μόνο η εν κρυπτώ αλλοίωση του χώρου, που παρουσιάστηκε σαν αποκατάσταση, τακτοποίηση σορών και μόνο αυτό αποτελεί ομολογία του εγκλήματος, μια αποκατάσταση χώρου που αποκαλύπτει το ειδεχθέστατο πρόσωπο των εγκληματιών, πολύ περισσότερο επειδή συνέβη στην πολιτεία που κάποτε καταδίκασε σε θάνατο ακόμα και τους νικητές Αθηναίους στρατηγούς μετά από τη Ναυμαχία των Αργινουσών, επειδή δεν μπόρεσαν να διασώσουν τους ναυαγούς, επειδή δεν περισυνέλεξαν τις σορούς πέντε χιλιάδων πολεμιστών τους, μια βάρβαρη ισοπέδωση, μια επαναφορά στην πρότερη κατάσταση ενός τόπου όπου μαρτύρησαν πενήντα επτά αθώοι συνάνθρωποί μας και πόσοι νέοι και νέες ανίερα πετάχτηκαν άταφοι σαν σκουπίδια, ανακατεμένοι με πέτρες, χώματα, λιωμένες, πυρωμένες λαμαρίνες –πού;- στη χώρα της Αντιγόνης.

Και μόνο γι’ αυτήν τη διαπραχθείσα ύβρη απέναντι στους ανθρώπους, απέναντι στις παραδόσεις και στον πολιτισμό της χώρας του Σοφοκλή αξίζει στους αυτουργούς η βαρύτερη των ποινών.

Οι θεωρίες σας δεν μπορεί να αφορούν στους πενήντα επτά νεκρούς ούτε στον Γεράσιμο, ούτε σε όσους ζουν ακόμη πίσω σε αυτήν την νύχτα τρόμου που σφράγισε για πάντα τη ζωή τους.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ ολοκληρώστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Και δεν υπάρχουν θεωρίες στο έγκλημα των Τεμπών. Τις επινοούν όσοι επιχειρούν την οργιώδη συγκάλυψη των ευθυνών, όσοι με τιτάνια μικρότητα προφασίζονται γενναιότητα, που χωρούν σε λίγες μικρές λέξεις μισής αναλώσιμης σελίδας, που προορίζονται να συσκοτίσουν την αλήθεια σε αναλύσεις κειμένων για επικοινωνιακούς λόγους με τεχνάσματα μικρόπνοης διάρκειας έως τη δικαίωση των νεκρών, των συγγενών και των τραυματιών.

Η Πλεύση Ελευθερίας –και τελειώνω, κύριε Πρόεδρε- θα συνεχίσει να στέκεται όρθια, μαχητική, αταλάντευτη στο πλευρό των οικογενειών και των τραυματιών, ανυποχώρητη στο πλευρό της κοινωνίας που σας έχει καταλάβει. Δεν σας ανέχεται άλλο να μπαζώνετε τη ζωή μας, δεν σας χαρίζει το μέλλον της, δεν σας συγχωρεί, δεν υποχωρεί και δεν αποχωρεί.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Καραγεωργοπούλου.

Καλείται στο Βήμα ο Πρόεδρος των Σπαρτιατών, ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, από την πρώτη ημέρα οι Σπαρτιάτες σταθήκαμε απέναντι στο δυστύχημα, το φοβερό αυτό το δυστύχημα, των Τεμπών όπως αρμόζει, με σεβασμό και σιωπή, όχι γιατί φοβηθήκαμε αλλά γιατί σεβαστήκαμε. Σεβαστήκαμε τις πενήντα επτά ψυχές που χάθηκαν τόσο άδικα. Σεβαστήκαμε τις οικογένειες που δεν ζήτησαν σόου και τηλεθέαση, αλλά δικαιοσύνη. Δεν φορέσαμε το προσωπείο του ανακριτή. Δεν ψάξαμε μικρόφωνα για να κερδίσουμε τα δάκρυά του TikTok. Δεν κάναμε πολιτικό influencing πάνω στα μνήματα των θυμάτων, όπως έκανε χωρίς ίχνος ντροπής η κ. «Εγωσταντοπούλου» γνωστή και ως κ. Κωνσταντοπούλου, παρέα με τον ΣΥΡΙΖΑ, το ΠΑΣΟΚ και την Ελληνική Λύση.

Η συνείδησή μας είναι καθαρή. Δεν κυλιστήκαμε στη λάσπη. Δεν χαρίσαμε βήμα σε ειδικούς που το παίζουν μηχανικοί, αλλά είναι απλά επαγγελματίες στην τέχνη της παραπλάνησης. Τώρα αρχίζει το ξεγύμνωμα και, μάλιστα, είναι και live και από ειδικής εκτεθειμένοι, λοιπόν, οι τηλεδικαστές.

Η αλήθεια των Τεμπών ξεθάβει τους πολιτικάντηδες από τα λαγούμια τους και, βέβαια, μέσα σε αυτόν τον ορυμαγδό βγήκε και ένας αυτόκλητος τεχνικός σύμβουλος της τηλεόρασης, που μιλούσε στα κανάλια σαν να είναι μηχανικός σταλμένος από τον θεό του Ολύμπου και τώρα παριστάνει τον απορημένο. Δεν είδε, δεν άκουσε, δεν κατάλαβε.

Μόνο που η αλήθεια δεν είναι σκηνή σε τηλεοπτική σειρά, πολιτικοί που πρωτοστάτησαν στις αποκαλύψεις ως άλλοι Κλουζώ. Η αλήθεια των Τεμπών γράφτηκε με αίμα και δεν μοντάρεται. Και κάπου εδώ είναι που θα έπρεπε να επέμβει και κάποιος εισαγγελέας. Επί πάνω από έναν χρόνο άφθονος τηλεοπτικός χρόνος έχει αφιερωθεί σε τηλεοπτικές αναλύσεις από τον εν λόγω κύριο που με περισπούδαστο ύφος δήλωνε με βεβαιότητα πως γνώριζε τα πάντα γι’ αυτό το δυστύχημα, για το ξυλόλιο, την πυρόσφαιρα και χίλια δυο άλλα πράγματα, που για όλους εμάς τους κοινούς θνητούς ήταν άγνωστα.

Και ας το κάνουμε ακόμα πιο ξεκάθαρο ξαναθυμίζοντάς το: Όταν ο Πρόεδρος του δικηγορικού συλλόγου γνώριζε και σιωπούσε, κάποιοι έστηναν λαϊκά δικαστήρια και κάποιοι έκλειναν συμφωνίες πάνω στον πόνο. Κάποιοι δούλευαν, όχι για τη δικαιοσύνη αλλά για τη δική τους πολιτική επανεκκίνηση.

Οι Σπαρτιάτες από την αρχή φωνάξαμε: Ναι, σε αυτήν την υπόθεση υπάρχουν λάθη και, βεβαίως, υπάρχει και πολιτική εκμετάλλευση. Κάποιοι εδώ μέσα μας είπαν ακόμα και υπερβολικούς, μας είπαν ακόμα και δεκανίκια της Νέας Δημοκρατίας. Και τώρα ποιος γελάει τελευταίος;

Κάποιοι πουλάτε φτηνά σόου στη δυστυχία των συγγενών. Τα ψέματα όμως τελειώνουν, η δικαίωση πλησιάζει, όχι για εμάς, αλλά για τις οικογένειες, για τον λαό, για την Ελλάδα που δεν αντέχει άλλη κοροϊδία. Η πολιτική εκμετάλλευση καθυστέρησε την κάθαρση, δεν τη σταμάτησε γιατί, κυρίες και κύριοι, η ιστορία έχει καλή μνήμη και η εθνική συνείδηση δεν ξεχνά ούτε συγχωρεί βέβαια και τόσο εύκολα μπροστά στην επιτροπή, μπροστά στη Βουλή, μπροστά στον ελληνικό λαό και πάνω απ’ όλα μπροστά στις οικογένειες που θρηνούν, που εκτός από τις πενήντα οικογένειες –όχι μόνο όσες εκπροσωπεί, πολύ βολικά άλλωστε η κ. Κωνσταντοπούλου- υπάρχουν κι άλλοι συγγενείς που δεν δέχονται να μπουν σε τέτοιου είδους διαδικασίες.

Εμείς δεν θα παίξουμε με τον πόνο τους, δεν θα τον εμπορευθούμε για likes και προσβολές μέσα από τα δίκτυα κοινωνικής δικτύωσης, όπως κάποιοι που το παίζουν Ζορό της Βουλής και καταλήγουν να δίνουν συνεντεύξεις, όπου η εν λόγω κυρία μιλάει για τον εαυτό της και ετοιμάζεται –λέει- να γίνει και Πρωθυπουργός.

Κυρία Κωνσταντοπούλου, ο λαός αποφασίζει την κυβέρνηση και ποιος θα είναι επικεφαλής για να γίνει Πρωθυπουργός και όχι εσείς. Όσες ετοιμασίες και να κάνετε, να ξέρετε πάντα ένα πράγμα: ότι υπολογίζετε χωρίς τον ξενοδόχο. Ούτε σας αναγνωρίζουμε κανένα δικαίωμα να μας υποδείξετε με ποιον θα μιλήσουμε, όπως δεν σας αναγνωρίζουμε ούτε το κύρος ούτε την αρμοδιότητα να ελέγχετε ποιος προφέρει το όνομα της Κοινοβουλευτικής μας Ομάδας, είτε το κάνει για να επαινέσει είτε το κάνει για να επιτεθεί. Δεν είστε κριτής μας, δεν είστε φρουρός του λόγου και σίγουρα δεν είστε θεματοφύλακας της δημοκρατίας.

Λογοδοσία τώρα για όλους και κυρίως για τον Χρήστο Τριαντόπουλο, ναι, αυτόν που ενώ ήταν Υφυπουργός, αντί να δίνει απαντήσεις, ψάχνει συντομεύσεις σαν τον χρήστη ενός υπολογιστή. Θέλει –λέει- να πάει κατευθείαν στο φυσικό του δικαστή.

Όχι, κύριε Τριαντόπουλε. Δεν δουλεύει έτσι η δημοκρατία. Το Σύνταγμα το λέει ξεκάθαρα και είναι και πολύ συγκεκριμένο. Αν είσαι Υπουργός, περνάς πρώτα από τη Βουλή. Τέλος. Δεν υπάρχει κάτι άλλο. Δεν υπάρχει παράκαμψη. Δεν έχει fast forward. Δεν έχει «δώστε μου ένα άλλο δικαστήριο». Η Βουλή και κατ’ επέκταση ο ελληνικός λαός είναι ο κριτής σου, αυτός που θα αποφασίσει για το πώς θα δικαστείς. Αν δεν περάσουν αυτήν τη διαδικασία, όπως ακριβώς ορίζει το άρθρο 86 του Συντάγματος, τότε ρίχνουμε τα θεμέλια της δικαιοσύνης στα σκουπίδια και θα μιλάμε για θεσμική εκτροπή αντί για διευκόλυνση της δημοκρατίας, της οποίας όλοι είμαστε υπηρέτες.

Ο κ. Τριαντόπουλος θα πρέπει να κριθεί όπως προβλέπεται, με καταθέσεις μαρτύρων, με όλα τα έγγραφα στο τραπέζι, με την Ολομέλεια να αποφασίζει, με εκατόν πενήντα μία ψήφους και όχι με εκατόν πενήντα έναν φίλους στα μίντια. Αν παρακάμψουμε αυτό το μονοπάτι, δημιουργούμε δεδικασμένα και είναι και επικίνδυνα για όλους μας, γιατί μετά θα το κάνουν όλοι και κανείς δεν θα λογοδοτεί για τίποτα.

Υπηρετούμε τους θεσμούς, τη δημοκρατία και τον λαό. Υπηρετούμε εμείς οι Σπαρτιάτες τις διακόσιες πενήντα χιλιάδες ψηφοφόρους που μας έφεραν εδώ σήμερα. Μπορεί κανείς να πουλά –εντός εισαγωγικών- «δικαιοσύνη» με εξώδικα, με φωνές, με φτηνά σόου, αλλά η ιστορία και το Κοινοβούλιο δεν αγοράζουν εισιτήρια στο θέατρο.

Δεν θα επιτρέψουμε σε κανέναν να κάνει το Κοινοβούλιο προσωπικό του πεδίο εκδίκησης. Δεν θα επιτρέψουμε να κατευθύνει κανένας τη δικαιοσύνη σαν να είναι μία απλή συνομιλία στο Viber. Και το ξεκαθαρίζουμε: Ο κ. Τριαντόπουλος πρέπει να περάσει από κανονική, θεσμική διαδικασία, όχι fast pass για VIP πολιτικούς, όχι πολιτικαντισμός πάνω σε φέρετρα, όχι άλλες μάσκες θεσμικότητας. Θέλουμε δικαιοσύνη εδώ και τώρα! Όλοι ίσοι απέναντι στο Σύνταγμα με θεσμική υποταγή.

Οι οικογένειες των πενήντα επτά θυμάτων των Τεμπών ζητούν λογοδοσία, αλήθεια, δικαιοσύνη και εμείς οι Σπαρτιάτες αυτό το στηρίζουμε απόλυτα. Δεν υπάρχουν παραθυράκια και δεν υπάρχουν συντομεύσεις. Αν κάποιος πολιτικός πρέπει να λογοδοτήσει, τότε αυτό θα γίνει, όπως ορίζει το Σύνταγμα. Τότε διαφορετικά γιατί έχουμε θεσπίσει τις επιτροπές, είτε προανακριτική είτε εξεταστική;

Η δικαιοσύνη, λοιπόν, δεν είναι delivery service για όλους όσοι θέλουν να ξεμπερδεύουν στα γρήγορα. Είναι όλοι τους γνωστοί αυτοί που εκμεταλλεύονται τον πόνο των οικογενειών των θυμάτων των Τεμπών, όπως εκμεταλλεύτηκαν τον πόνο στο Μάτι, αλλά μόνο για τα Τέμπη κάνατε αγώνα. Για τους εκατόν τέσσερις νεκρούς στο Μάτι δεν έκαναν τίποτα. Αυτοί οι άνθρωποι ξεχάστηκαν.

Κάποιοι φόρεσαν τη μάσκα του Ζορό, του αυτοανακηρυγμένου τιμωρού, αλλά μόνο, όπως είπαμε, για τα θύματα των Τεμπών και επιμένω σε αυτό. Πίσω, όμως, από τη μάσκα κρύβεται ένας απόλυτα μικροκομματικός -και θα έλεγα- και ένας οπορτουνισμός. Η δημοκρατία δεν είναι παράσταση σε δικαστήριο ούτε είναι δικηγορικό γραφείο ούτε στρατηγείο πολιτικής εκδίκησης.

Οι Σπαρτιάτες είμαστε εδώ για να θυμίζουμε σε όλους τα όρια των θεσμών, να υπενθυμίζουμε πως ούτε η δικαιοσύνη ούτε το Κοινοβούλιο ανήκουν σε πρόσωπα, ανήκουν στον λαό και ο λαός βλέπει, ακούει και καταλαβαίνει. Και ο κ. Τριαντόπουλος πρέπει να κριθεί θεσμικά, όπως το Σύνταγμα επιτάσσει. Οι Σπαρτιάτες δεν στέκονται προσοχή μπροστά στην υποκρισία, την κοιτάζουν κατάματα και την αποδομούν. Χαιρετούμε Υπουργούς και συναδέλφους Βουλευτές, ακόμα και όταν διαφωνούμε. Τιμούμε τη θεσμικότητα και όχι τη θεατρικότητα. Και δεν ανεχόμαστε κανέναν να υποδεικνύει σε εμάς με ποιον θα μιλάμε και ποιος θα μας αναφέρει.

Κάποιοι έχουν μετατρέψει το προσωπικό τους ακροατήριο σε λήπτη επαναλαμβανομένων μοτίβων που καλούν σε εκδίκηση και παρεκτροπή. Το Σύνταγμα είναι σαφές. Η δίωξη μελών Κυβέρνησης για ποινικά αδικήματα γίνεται μόνο μέσω της Βουλής. Η επιτροπή ερευνά και η Βουλή ψηφίζει και τότε ξεκινάει η πορεία προς τον φυσικό δικαστή. Αυτός είναι ο δρόμος της δημοκρατίας, όχι οι παρακάμψεις και κυρίως όχι οι θεσμικοί ακροβατισμοί.

Ο κ. Τριαντόπουλος ζήτησε απευθείας παραπομπή. Δείγμα ενοχής ή επίδειξη υπεροψίας; Δεν έχει καμία σημασία. Δεν προβλέπεται, δεν επιτρέπεται και κυρίες και κύριοι συνάδελφοι, δεν πρέπει να συμβεί. Η επιτροπή, όπως ορίζει το Σύνταγμα, θα εξετάσει τεκμήρια, θα καλέσει μάρτυρες, θα ελέγξει υπερασπιστικούς ισχυρισμούς και θα παραπέμψει ή όχι στην Ολομέλεια. Και εκεί μόνο -και μόνο εκεί- θα αποφασίσει η δημοκρατία.

Η εργαλειοποίηση της διαδικασίας με σκοπό τον εντυπωσιασμό ή την πολιτική αποφόρτιση είναι επικίνδυνη. Δημιουργεί δεδικασμένα, ανοίγει τον δρόμο στη θεσμική εκτροπή. Αρκετά με τα ψέματα, αρκετά με τις τεχνικές καθυστερήσεις, αρκετά με το «δεν ήξερα, δεν προλάβαμε και φταίει ο σταθμάρχης», που φταίει και ο σταθμάρχης, αλλά πιο πολύ φταίει ένα ολόκληρο πολιτικοσυνδικαλιστικό σύστημα που τοποθέτησε έναν άπειρο σταθμάρχη στο πλέον πολυάσχολο και κομβικό σημείο του δικτύου μας.

Η σύμβαση 717 δεν είναι ένα έργο που απλά καθυστέρησε, είναι η υπογραφή της συνενοχής. Είναι το σύμβολο της διαχρονικής πολιτικής δειλίας και ανικανότητας. Και κάθε κόμμα που κυβέρνησε τουλάχιστον από το 2014 μέχρι το 2023 την κουβαλάει στην πλάτη του μαζί με τους νεκρούς των Τεμπών, γιατί αυτή η σύμβαση δεν απέτυχε από ατύχημα. Απέτυχε επειδή επιλέχθηκε να αποτύχει. Ήταν πολιτική απόφαση να μην ολοκληρωθεί, να ξεχαστεί, να θαφτεί. Γιατί; Γιατί η διαπλοκή είχε πιο μεγάλη αξία από την ασφάλεια των πολιτών, γιατί η διαφήμιση είχε μεγαλύτερο βάρος από την ευθύνη, γιατί το κομματικό ταμείο έπρεπε να γεμίσει και οι γραμμές των τρένων ας μείνουν άδειες, χωρίς έλεγχο και χωρίς συστήματα και οι πολίτες στο έλεος του Θεού. Και ξαφνικά όλοι αυτοί που την εγκατέλειψαν παριστάνουν σήμερα τους τιμητές της ηθικής και της δικαιοσύνης.

Και το έχω πει πολλές φορές μέσα από αυτό το Βήμα: Κάποιοι δεν θα έπρεπε να είναι εδώ μέσα και να κουνάνε το δάχτυλο προς αλλήλους, γιατί είναι συνυπεύθυνοι σε αυτό το έγκλημα, ο ΣΥΡΙΖΑ που πέταξε τη σύμβαση στα σκουπίδια, η Νέα Δημοκρατία που την πουλούσε ως ολοκληρωμένη, ενώ δεν είχε ολοκληρώσει ούτε τις βάσεις, το ΠΑΣΟΚ που κάθεται σιωπηλό και παρατηρεί μπας και περάσει ξανά κάτω από τα ραντάρ και η κ. Κωνσταντοπούλου, που τότε ήταν Πρόεδρος της Βουλής και δεν άνοιξε το στόμα της για τη σύμβαση 717, που ήταν υποχρέωση της νέας Κυβέρνησης από την αρχή του 2015, αφού ίσχυε, βεβαίως, η σύμβαση από το 2014.

**ΑΛΕΞΑΝΔΡΟΣ ΚΑΖΑΜΙΑΣ:** Τι λέτε; Δεν ξέρετε τι λέτε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αγαπητέ συνάδελφε, κάποιοι δεν μιλούσαν τότε. Εμείς δεν ήμασταν στη Βουλή. Βλέπετε, ήταν η εποχή του περήφανου Γιάνη –με ένα νι- του αδιέξοδου, της δραχμής ή του ευρώ. Δεν ξεχνάμε ποιοι σιώπησαν. Δεν ξεχνάμε ποιοι τα γνώριζαν όλα αυτά. Δεν ξεχνάμε ποιοι έστηναν φιέστες αντί να σώζουν ζωές.

Και σαν μην έφταναν όλα αυτά, στήνεται και η επιτροπή-φάντασμα με το όνομα ΕΟΔΑΣΑΑΜ μία εβδομάδα πριν από την τραγωδία, χωρίς προσωπικό, χωρίς site, χωρίς τηλέφωνο, χωρίς φωνή, σκέτα γραφεία. Τη στήσανε για να λένε «ναι, έχουμε θεσμούς», αλλά στην πράξη ήταν ακόμα ένα τελετουργικό. Αν ο ΕΟΔΑΣΑΑΜ λειτουργούσε, δεν θα θρηνήσαμε σήμερα κανέναν νεκρό και κυρίως αν με τη σύμβαση 717 είχαν ολοκληρωθεί τα συστήματα, θα είχαμε προλάβει το δυστύχημα. Αν υπήρχε ευθύνη, θα είχαμε ήδη συλλήψεις Υπουργών και παραπομπές πολιτικών. Αντ’ αυτού, έχουμε δικολαβίστικες κραυγές από τηλεδικαστές. Έχουμε πολιτικές περσόνες που δίνουν συνεντεύξεις στα κανάλια, αντί να καταθέτουν σε επιτροπές. Έχουμε σιωπή, φόβο και μαφιόζικες σκιές που σκεπάζουν την αλήθεια. Όχι, δεν θα μείνει έτσι.

Η δικαιοσύνη δεν είναι ένα εργαλείο πολιτικού influencing ούτε κουμπί τηλεκοντρόλ τηλεόρασης, για να κλείσουμε τη φωνή σε όσους φωνάζουν τις αλήθειες. Εδώ δεν μιλάμε για πολιτικό κόστος, μιλάμε για ζωές που χάθηκαν επειδή κάποιοι ήταν δειλοί, ανίκανοι, ή διεφθαρμένοι και θα λογοδοτήσουν όλοι ένας ένας. Δεν μας νοιάζει τι λένε τα δελτία Τύπου. Δεν μας ενδιαφέρει τι λένε οι τηλεοπτικές περσόνες. Δεν μας αγγίζουν οι στημένες έρευνες και τα ψεύτικα πορίσματα. Μας ενδιαφέρει μόνο η αλήθεια.

Και η αλήθεια των Τεμπών δεν θα θαφτεί. Οι Σπαρτιάτες θα τη φωνάζουν, ακόμη και αν μείνει ένας όρθιος, για τις πενήντα επτά ψυχές, για τις οικογένειες που δεν λύγισαν, για την Ελλάδα που απαιτεί επιτέλους δικαιοσύνη. Όχι άλλες δικαιολογίες, όχι άλλες σκιές, όχι άλλους ατιμώρητους, ή τώρα, ή ποτέ! Επιλέγεις Σπαρτιάτες, επιλέγεις Ελλάδα!

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο των Σπαρτιατών.

Πριν συνεχίσουμε να κάνω μία ανακοίνωση στο Σώμα: Έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων, όπως και διανεμηθεί στα Τμήματα Έκδοσης Πρακτικών και εντύπων, απ’ όπου μπορείτε να τα αναζητήσετε, τα Πρακτικά των εξής συνεδριάσεων της Ολομέλειας της Βουλής, της συνεδρίασης ΜΖ΄ της Δευτέρας 16 Δεκεμβρίου 2024, της συνεδρίασης ΜΗ΄ της Τρίτης 17 Δεκεμβρίου 2024 και της συνεδρίασης ΜΘ΄ της Πέμπτης 19 Δεκεμβρίου 2024 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, τα Πρακτικά της συνεδρίασης ΜΖ΄ της Δευτέρας 16 Δεκεμβρίου 2024, της συνεδρίασης ΜΗ΄ της Τρίτης 17 Δεκεμβρίου 2024 και της συνεδρίασης ΜΘ΄ της Πέμπτης 19 Δεκεμβρίου 2024 επικυρώθηκαν.

Επόμενος ομιλητής ο κ. Ιωάννης Κόντης, Βουλευτής των Σπαρτιατών. Θα ακολουθήσουν ο κ. Σαλμάς, ο κ. Καππάτος και η κ. Λιακούλη.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κλείνουμε πλέον αυτό το κεφάλαιο σήμερα και εν όψει του Πάσχα με μία επιτροπή στην οποία εμείς δεν συμφωνήσαμε να γίνει με τον τρόπο που την πρότεινε το ΠΑΣΟΚ και στον οποίο συμφώνησαν και τα άλλα κόμματα τα οποία σήμερα την καταγγέλλουν, ενώ γνώριζαν ότι θα φτάσουμε στο σημείο αυτό. Διότι μόνο όποιος δεν μπορεί να βάλει τη λογική κάτω δεν μπορεί να καταλάβει τι πρόκειται να συμβεί.

Μάλιστα, το ΠΑΣΟΚ που μιλάει για εύρος της επιτροπής και ότι θα υπήρχαν άλλα συμπεράσματα, δεν φρόντισε να γράψει έστω για το τυπικό ούτε ότι συζητάει για μία πρόταση κατά του κ. Τριαντόπουλου και όποιων άλλων εμπλεκομένων προκύψουν. Προσδιορίστηκε αυστηρά για ένα πλημμέλημα του κ. Τριαντόπουλου, για το οποίο τι γίνεται σήμερα; Στην ουσία πηγαίνει στο δικαστήριο χωρίς να έχει εξεταστεί, στο δικαστήριο στο οποίο θα παραπέμπονταν με τον τρόπο που το ΠΑΣΟΚ έγραψε την πρόταση και δεν θα προέκυπτε τίποτε άλλο, γιατί είδαμε τον φάκελο στον οποίο δεν έχουν έρθει, δεν έχουν συμπεριληφθεί τα νέα στοιχεία. Γι’ αυτό κι εμείς ζητήσαμε να γίνει η προανακριτική και να επιστρέψουν όλα τα στοιχεία στην προανακριτική, για να εξεταστούν οι μάρτυρες και μετά ο κ. Τριαντόπουλος.

Όμως, έτσι όπως έχει γίνει αυτή τη στιγμή, θα υπάρχει η αρχική πρόταση του ΠΑΣΟΚ που έλεγε να δικαστεί για ένα πλημμέλημα. Αυτό είναι. Το ΠΑΣΟΚ δεν είχε προσδιορίσει κάτι άλλο στην πρότασή του. Οι συνταγματολόγοι του ΠΑΣΟΚ και οι άνθρωποι που συνέταξαν την πρόταση δεν φρόντισαν να τη συντάξουν με τέτοιο τρόπο, ώστε να ψάχνει για ένα διευρυμένο πόρισμα. Αντίθετα, λέει ξεκάθαρα ότι είναι παράβαση καθήκοντος, πώς το κατονομάζει και το προσδιορίζει, μιλάει για ένα πλημμέλημα και δεν αναφέρει πουθενά για πιθανούς άλλους, επαναλαμβάνω, κατηγορούμενους ή εμπλεκόμενους ή για άλλες πιθανές κατηγορίες που μπορεί να προέκυπταν ή όχι. Τι συζητάμε τώρα;

Και είμαστε οι μόνοι -νομίζω μαζί με τη Νίκη- που δεν δεχτήκαμε να συμβάλουμε σε αυτή την ιστορία, ενώ είμαστε και οι μόνοι που σεβόμαστε τη διαδικασία και δεν αποχωρούμε επιδεικτικά, για να πούμε ότι αποχωρούμε έστω από αυτή τη συζήτηση, άσχετα με το τι θα ψηφίσουμε στο τέλος, γιατί θεσμικά αυτό έγινε. Καλώς η κακώς, κύριοι, συνεστήθη μία επιτροπή την οποία και προτείνατε. Δεν μπορεί να φεύγετε στη μέση της συζήτησης και να λέτε ότι δεν συμμετέχετε στην κουβέντα αυτή όσο κι αν δεν σας αρέσει, όσο κι αν στο τέλος μπορεί να ψηφίσουμε τα ίδια. Μπορεί κι εμείς να ψηφίσουμε κατά της πρότασης αυτής, όπως ψηφίσαμε και στο πόρισμα. Και στο πόρισμά μας είπαμε να συζητηθεί στην Ολομέλεια η πρόταση για επαναφορά στην προανακριτική αυτή ως εντέλλει το Σύνταγμα. Και όπως είπε και ο Πρόεδρός μας, το άρθρο 86 είναι σαφέστατο.

Τώρα όσον αφορά τις απόψεις που εκφράζει ο Κυβερνητικός Εκπρόσωπος της Νέας Δημοκρατίας, ότι μπορεί να πάει απευθείας, καταλαβαίνουμε ότι είναι απόψεις δικονομικές. Άλλωστε, βλέπουμε συνεχώς να υπάρχει διπλή ερμηνεία στους νόμους. Ξέρετε, είμαστε η μόνη χώρα που έχουμε εκατοντάδες συνταγματολόγους, όσους δεν έχει όλη η Αμερική, για να ερμηνεύουμε το Σύνταγμα, το οποίο Σύνταγμα είναι απλό και ξεκάθαρο. Και κάθε φορά οι μισοί συνταγματολόγοι ανάλογα με τα συμφέροντά τους είναι από εδώ και οι άλλοι μισοί από εκεί. Και όσοι δεν θέλουν να εκφράσουν άποψη είναι στη μέση. Αυτό μόνο στην Ελλάδα συμβαίνει, το να προσπαθούμε, δηλαδή, να ερμηνεύουμε τους νόμους. Κάποτε πρέπει να μάθουμε ότι οι νόμοι γράφονται για να τηρούνται.

Πριν λήξει, λοιπόν, η σημερινή συζήτηση, η πρότασή μας παραμένει το να επαναφέρουμε την προανακριτική και την εξέλιξή της, τις μαρτυρίες των εμπλεκομένων ατόμων και όλες τις καταθέσεις κ.λπ., ώστε να καταθέσουν διά ζώσης ή διά υπομνημάτων και να έρθει και ο κ. Τριαντόπουλος και στο τέλος να πει ότι είναι αθώος. Όμως, θα το πει στο τέλος. Διαφορετικά, ακόμα και ο απλός πολίτης θα παραδειγματιστεί από αυτό και όταν θα τον παραπέμπουν σε ανακριτή, θα λέει ότι δεν πάει στον ανακριτή και ότι θέλει να πάει κι αυτός μόνος του στο δικαστήριο.

Και εμάς με ψέματα μας παρέπεμψαν αυτοί που δεν σκέφτονται σήμερα και λένε ότι δεν σέβονται τη δικαιοσύνη. Εκεί τη σεβάστηκαν και έκαναν ψευδή υπομνήματα για εμάς. Μάλιστα, στις ευρωεκλογές κοπήκαμε από ψέματα, από ψευδή υπομνήματα, όπως ότι είχαμε κατέβει στις εκλογές με άλλο κόμμα κ.λπ.. Εμείς, όμως, το σεβαστήκαμε και είπαμε να πάμε να δικαστούμε στα δικαστήρια για να αποδείξουμε τη δική μας αλήθεια. Και πήγαμε στην προανάκριση, πήγαμε στον αρμόδιο δικαστή. Εσείς, κύριοι, γιατί δεν το σέβεστε αυτό και δεν λέτε ότι αφού δεν σεβόμαστε τη δικαιοσύνη σε κανέναν βαθμό, δεν πάμε να αποταθούμε ειδικά για τους Σπαρτιάτες για να τους βγάλει έξω από τη Βουλή, για να τους τιμωρήσει; Είστε όλοι, αλά καρτ όπου σας συμφέρει. Και αυτή τη στιγμή είστε αλά καρτ, γιατί ψάχνετε δημοσκοπικά κέρδη.

Εγώ προσωπικά δεν έχω εκφρασθεί ούτε καν σαν άνθρωπος που έχει εργαστεί και έχει κάνει σεμινάρια για σεμινάρια για να μην εκραγούν φορτία, γιατί ταξίδευα και με τάνκερ. Εκεί να δείτε φορτία! Εσείς μιλάτε εδώ τώρα για 3 τόνους -αν υπήρχε- φορτίου. Φανταστείτε εμένα που κουβαλούσα 250.000 τόνους εύφλεκτων φορτίων. Έχω μάθει, λοιπόν, πώς εκρήγνυνται και τι είναι.

Εγώ προσωπικά, λοιπόν, πιστεύω ότι κάτι υπήρχε για να εκραγεί. Όμως, δεν μπορώ να το αποδείξω. Εσείς που είστε πεπεισμένοι ότι υπήρχε φορτίο, το μεταθέσατε εκεί. Και τι αφήσατε έξω; Το κύριο θέμα που είναι η σύγκρουση των τρένων. Και γιατί το αφήσατε απ’ έξω; Διότι ακόμα κι αν υπήρχε φορτίο, για να εκραγεί, θα έπρεπε να υπάρξει σύγκρουση. Και δεν σας συμφέρει, κύριοι, να επωμισθείτε τις ευθύνες και να επιμεριστούν για όσο καιρό κυβερνήσατε, γιατί κανένας από εσάς δεν έβαλε συστήματα ασφαλείας. Τι είναι η σύμβαση 717; Υπογράφτηκε το 2014 στο Πισοδέρι, αν θυμάμαι καλά, και θα έπρεπε να έχει ολοκληρωθεί το 2016.

Εσείς, λοιπόν, που δεν ολοκληρώσατε τη σύμβαση 717 πριν, έρχεστε τώρα και κουνάτε το δάχτυλο στους σημερινούς που κι αυτοί δεν την ολοκλήρωσαν ή λένε ότι είχαν ολοκληρώσει ένα μέρος και ότι μετά κάτι συνέβη με τις θεομηνίες κ.λπ.. Το θέμα είναι να ψάξετε όλοι μαζί να βρείτε τις ευθύνες σας. Αντί να ψάξετε όλοι μαζί, έχετε δημιουργήσει μια κατάσταση που τώρα τσακώνονται ακόμα και οι γονείς. Αυτή τη στιγμή έχουμε τους γονείς που είναι υπέρ της ύπαρξης εύφλεκτων υλικών και τους γονείς που είναι κατά, τους γονείς που είναι υπέρ αυτών των τεχνικών συμβούλων και τους γονείς που είναι κατά. Στο τέλος, όλοι οι τεχνικοί σύμβουλοι θα βγουν άχρηστοι. Δεν ομονοήσατε ούτε καν στον κεντρικό σύμβουλο που είναι ο ΕΟΔΑΣΑΑΜ. Μάλιστα, έγινε και το πρωτοφανές, να παραιτηθεί ο έχων το γενικό πρόσταγμα, γιατί τη μία μέρα είπε ότι είναι αυτό και την άλλη το άλλο κ.λπ..

Περιμένετε, λοιπόν, το κεντρικό, περιμένετε μία ή δύο σοβαρές τεχνικές εκθέσεις, διασταυρώστε τις και αν δεν μπορείτε, κάντε προσομοιώσεις. Βάλτε δύο μηχανές τρένων για να δούμε τελικά αν εκρήγνυνται τα λάδια σιλικόνης ή όχι. Ας αρχίσουμε από εκεί, γιατί παντού, ξέρετε, φτάνουν οι προσομοιώσεις. Περιμένετε μεν τα πορίσματα, αλλά αρχίστε από το κεντρικό θέμα που είναι η σύγκρουση. Την ξεχνάτε τη σύγκρουση. Όλοι μετατοπίσατε τη σκέψη σας από τη σύγκρουση στο αν υπάρχει ξυλόλιο. Κι αν τελικά βγει ότι δεν υπήρχε ξυλόλιο με ένα επίσημο πόρισμα, τι θα γίνει; Τότε και έτσι όπως τα πάτε, αυτόματα θα σημαίνει ότι δεν υπάρχει και καμία συγκάλυψη. Οπότε, τότε καταρρέουν τα επιχειρήματα της από εδώ πλευράς. Επαναλαμβάνω ότι όλοι έπρεπε να ψάχνετε τη σύγκρουση.

Για τον λόγο αυτό, άσχετα αν τώρα ζητάμε να επανέλθει η προανακριτική, για να είμαστε θεσμικά και νομικά συνεπείς, για εμάς θα έπρεπε να κάνετε προανακριτική και όχι εξεταστική που κάναμε στην αρχή για τις ευθύνες διαχρονικά των κομμάτων όλα αυτά τα χρόνια που δεν έβαλαν τα συστήματα ασφαλείας.

Ήμουν σε κάποιες συνεδριάσεις της εξεταστικής και είδα ότι όλοι μίλησαν πολύ ωραία για το ETCS, για τα beacons για το ένα και το άλλο. Το θέμα, όμως είναι ότι αυτά δεν μπήκαν. Κάποιος Υπουργός ήρθε και μας είπε απλά ότι μπορεί μία ομάδα, όπως είναι οι Ρομά, να κλέβουν κάποια πράγματα από τις γραμμές και ότι έβαλαν κάποια συστήματα, αλλά έκλεβαν. Κάποιος άλλος είπε κάτι άλλο.

Ψάξτε, λοιπόν, για να δούμε ποιοι έχουν ευθύνες για όλα αυτά που έγιναν και τα οποία καταγγέλλετε, όπως γιατί τα τρένα, οι συρμοί δεν είχαν αυτά τα συστήματα, όπως και γιατί δεν έχουμε καταγραφή. Και αφού μιλάτε για λαθρεμπόριο, γιατί τόσα χρόνια έχουμε λαθρεμπορία, για την οποία όλοι συζητάτε, αν συζητάτε και υπάρχει και την ξέρετε, και η οποία είναι ανεκτή από όλα τα κόμματα και δεν έχετε συλλάβει έναν λαθρέμπορο; Πώς μιλάτε για συνεχή λαθρεμπορία διαλυτών και δεν έχει συλληφθεί ένας λαθρέμπορος εδώ και είκοσι χρόνια; Οπότε, αφού δεν μπορείτε να τα αποδείξετε, μην τα επικαλείστε, γιατί δίνετε επιχειρήματα στην πλευρά που κατηγορείται, στην άλλη πλευρά, και βλέπετε ότι τώρα σας λέει ότι το παιχνίδι γυρνάει. Διότι αντί να ψάξετε για τη σύγκρουση, όλοι σας πέσατε με τα μούτρα σε έναν τομέα.

Γι’ αυτό, λοιπόν, εμείς θεωρούμε ότι δεν υπάρχει σοβαρή αντιμετώπιση από τα κόμματα, αλλά ψηφοθηρική. Η μεν Νέα Δημοκρατία κοιτάει να μη χάσει ψήφους, κάτι που είναι λογικό, αφού είναι Κυβέρνηση και αμύνεται και οι άλλοι κοιτάνε πώς θα επιμεριστεί η ευθύνη για να πάρουν περισσότερες ψήφους. Είναι κάτι που εμείς δεν κάναμε ποτέ. Δεν βγήκαμε ποτέ να μιλήσουμε γι’ αυτά. Παρά το γεγονός ότι εγώ πιστεύω πως ίσως να υπήρχε κάποιο φορτίο που ανεφλέγη, ποτέ δεν μιλήσαμε για εύφλεκτα φορτία. Ποτέ! Γιατί δεν μπορούμε να το αποδείξουμε. Κι αν δεν μπορούμε να αποδείξουμε κάτι, δεν είμαστε ούτε ντετέκτιβ ούτε δικαστές ούτε οτιδήποτε άλλο.

Μπορείτε να το κάνετε αυτό; Δεν μπορείτε, δεν σας αφήνει ο ανταγωνισμός, ο πολιτικός, ο μικροπολιτικός, ο οποίος όμως στο τέλος της ημέρας τι κάνει; Σας ανακυκλώνει πολιτικές. Όλοι τα ίδια κάνετε.

Για τα Τέμπη, όπως είπε ο Πρόεδρός μας, όλοι τώρα μιλάτε. Όμως, όταν έγινε το Μάτι, δεν μίλαγε κανένας, μίλαγε η άλλη πλευρά. Κανένας δεν μιλάει. Να τα πιάσετε όλα, τη Μάνδρα, το Μάτι, τα Τέμπη και να ζητήσετε για όλα να μην ξανασυμβούν. Αυτό είναι το σημαντικό. Ποτέ δεν ομονοήσατε σε αυτό. Ο ένας δείχνει απλώς με το δάχτυλο τον άλλον. Είστε σε έναν κύκλο και ο καθένας δείχνει τον άλλον με το δάχτυλο.

Δεν ξέρω τι θα γίνει σήμερα, εάν όλοι τελικά αποχωρήσουν. Εμείς έχουμε μείνει εδώ. Είπαν και άλλα δυο κόμματα ότι θα μείνουν. Εμείς θα παραμείνουμε μέχρι το τέλος, για να δούμε και ποιο θα είναι το αίτημα για ψηφοφορία. Εάν τελικά δεν δεχτείτε την πρότασή μας να επανέλθει στην προανακριτική, λυπούμαστε, αλλά και εμείς δεν θα συμμετάσχουμε στο να ψηφίσουμε ένα «ναι» ή ένα «όχι», γιατί πιστεύουμε ότι η επιτροπή πρέπει να γίνει χωρίς πολιτική σκοπιμότητα. Πιστεύουμε ότι, αφού συστήθηκε αυτή η επιτροπή, στην οποία -ξαναλέω- ήμασταν αντίθετοι, θα πρέπει να εξεταστεί ως συνεστήθη.

Δεν είμαι δικηγόρος, αλλά έχω απλή λογική. Ακούω δικηγόρους να καταρρίπτουν την απλή λογική, επειδή επικαλούνται δικονομικά επιχειρήματα. Λυπάμαι, που συμβαίνει αυτό, γιατί η λογική και η αλήθεια είναι μία. Γι’ αυτό και η δικαιοσύνη είναι τυφλή, γιατί είναι μία η αλήθεια. Αυτή μπορούμε να ψάξουμε να τη βρούμε και ας μην συμφέρει κάποιους; Αυτό θέλουν τα παιδιά μας, να δουν αλήθεια. Δεν θέλουν να δουν αλήθεια συμφερόντων, η οποία δεν θα οδηγήσει πουθενά. Δεν μας ενδιαφέρει, δεν κερδίζουμε κάτι εάν δικαστεί ο κ. Τριαντόπουλος ή αθωωθεί. Το θέμα είναι να βρεθεί η αλήθεια. Γιατί; Για να μη ξανασυμβούν όλα αυτά.

Βλέπουμε ότι αυτή τη στιγμή, ακόμη και σήμερα που μιλούμε, δεν είμαστε σίγουροι, εάν τα τρένα μας είναι απόλυτα ασφαλή. Γι’ αυτό θέλουμε την αλήθεια, γιατί και εμάς τα παιδιά μας ταξιδεύουν. Το έχω πει και άλλη φορά. Ο γιος μου είχε έρθει επίσκεψη στη Βουλή μία εβδομάδα πριν. Θα μπορούσε να είχε συμβεί σε αυτόν. Θα μπορούσε να συμβεί σε όποιον άλλον, στον εγγονό σας, στον γιο σας, στα αδέρφια σας. Όλοι ταξιδεύουμε. Δεν είμαστε μακριά. Ειδικά για εμάς που ζούμε στην επαρχία, στη Λάρισα, στη Θεσσαλονίκη, είναι ο κύριος τρόπος ταξιδιού πολλών ανθρώπων. Αυτό, εάν μπορέσετε, να κάνετε, αντί να τσακώνεστε εδώ.

Θέλω να πω και κάτι άλλο. Εμείς, όποιες πολιτικές αντιθέσεις και αν έχουμε κ.λπ., δεν βάζουμε το προσωπικό μας ζήτημα ή μίσος εναντίον των άλλων. Για εμάς όλοι οι άνθρωποι είναι ίδιοι εδώ. Κάποιοι άλλοι το κάνουν. Έχω βαρεθεί να ακούω να μας λένε φασίστες άνθρωποι, των οποίων -για να το πω και αλλιώς- μια ημέρα δική μου είναι όλη η ζωή τους. Και αυτοί εμένα με λένε φασίστα ή οτιδήποτε άλλο!

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Πριν συνεχίσουμε, κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και έξι συνοδοί εκπαιδευτικοί από το Δημοτικό Σχολείο Μεγάλων Καλυβίων Τρικάλων.

Η Βουλή σάς καλωσορίζει και σας εύχεται καλή Ανάσταση και καλό Πάσχα.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο ανεξάρτητος Βουλευτής κ. Μάριος Σαλμάς.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η κοινωνία επιλέγει τους πολιτικούς της, για να μπορεί να έχει ευημερία, να έχει σωστή υγεία, να μη χάνονται άδικα ζωές -και εάν χάνονται, να μη χάνονται άδικα- να μη σκοτώνονται από ατύχημα πενήντα επτά άνθρωποι, γιατί στην ίδια ράγα κινούνταν δύο τρένα αντίθετα, όταν μπορούσε να προβλεφθεί, να μην καίγονται στο Μάτι εκατό άνθρωποι, όταν θα μπορούσε να έχει γίνει διαφορετική διαχείριση. Θέλει ανθρώπους, που να μπορούν να διαχειριστούν τα πράγματα σωστά. Αυτό θέλει η κοινωνία. Όταν συμβαίνουν πράγματα που αποδεικνύουν ότι οι πολιτικοί δεν διαχειρίζονται τα πράγματα σωστά, τότε υπάρχει πρόβλημα και υπάρχει και ευθύνη.

Είναι πολύ απλά τα πράγματα και στην απλοϊκή προσέγγιση της ομιλίας που θα κάνω σήμερα, πρέπει να σας πω ότι έχει βοηθήσει και η θέση μου ως ανεξάρτητου Βουλευτή. Θα σας συνιστούσα όλοι σας να κάνετε στη θητεία σας ένα διάστημα ως ανεξάρτητοι, διότι τότε θα καταλαβαίνατε γιατί οι πολίτες δεν συμπαθούν πλέον το Κοινοβούλιο. Δεν μπορεί να συμφωνούν όλοι σε όλα, δεν μπορεί να διαφωνούν όλοι σε όλα. Αλλά εν πάση περιπτώσει, ακόμη και για την κομματική πειθαρχία και την τάξη τη συναδελφική σε ένα κόμμα, πρέπει οι τόνοι να είναι πιο ρεαλιστικοί και πιο σωστοί στην πραγματικότητα. Ακόμα πιο δύσκολο καθίσταται το έργο ενός Βουλευτή όταν είναι κυβερνητικός και πρέπει να υπερασπιστεί κάτι το οποίο δεν είναι λογικό.

Κύριε Υπουργέ, εγώ δεν είμαι δικηγόρος, εγώ είμαι γιατρός, αλλά θα σας πω μετά από είκοσι πέντε χρόνια σε αυτήν την Αίθουσα, τρία πράγματα τα οποία οδηγούν ότι έχετε –η Κυβέρνηση η σημερινή- πολιτική ευθύνη.

Πρώτον, αμφιβάλλει κανείς ότι και πριν το 2019, αλλά και από το 2019 έως το 2023 δεν έπραξε το πολιτικό προσωπικό που κυβέρνησε τη χώρα αυτό που έπρεπε να είχε πράξει, ώστε να υπάρχουν ασφαλείς σιδηρόδρομοι και να μην είχε συμβεί αυτό το ατύχημα; Ούτε ένας Έλληνας δεν πιστεύει ότι έγιναν τα σωστά –η 717 και ό,τι άλλο θέλετε πείτε- που να είχαν οδηγήσει στο να έχουμε ασφαλείς σιδηροδρόμους. Το ότι δεν είχαμε ασφαλείς σιδηροδρόμους σημαίνει πολιτική ευθύνη, πολιτική παράλειψη, λανθασμένες πολιτικές πράξεις και λάθος πρόσωπα. Σημασία έχει ότι υπάρχει πολιτική αποδεδειγμένη ευθύνη για το γεγονός ότι η πολιτεία δεν μπόρεσε να διασφαλίσει ασφάλεια στους σιδηροδρόμους.

Δεύτερον, έγινε το ατύχημα. Τη διαχείριση της κρίσης ποιος την ανέλαβε; Ο Πρωθυπουργός. Το ίδιο είχε γίνει και στο Μάτι. Ο Πρωθυπουργός ο τότε ανέλαβε τη διαχείριση της κρίσης. Αναλαμβάνει ο Πρωθυπουργός τη διαχείριση της κρίσης και τίθεται τώρα εκ των υστέρων το ερώτημα: Ήταν σωστή η διαχείριση της κρίσης; Μη χάνουμε την ώρα μας, ο ίδιος ο Πρωθυπουργός είπε σε συνέντευξή του ότι δεν ήταν σωστή η διαχείριση της κρίσης. Δηλαδή, η διαχείριση δεν ήταν τέτοια που να βοηθήσει στο να λάμψει η αλήθεια. Είναι απλό. Να μη χαθούν τα πειστήρια, τα ευρήματα, να προστατευθεί ο χώρος, να πάνε οι σωστοί άνθρωποι, οι σωστές υπηρεσίες, να γίνουν αυτά που έπρεπε να γίνουν, ώστε να αποδοθεί εύκολα η δικαιοσύνη. Άρα, δεν έχω και σωστή διαχείριση της κρίσης.

Τελείωσε το ατύχημα, πέρασαν δύο χρόνια. Η πολιτεία έκανε ό,τι έπρεπε, αφού έχει διδαχθεί από αυτό το κακό που συνέβη, ώστε να μη ξανασυμβεί και να έχουμε ασφαλείς σιδηροδρόμους; Δυστυχώς πριν δύο μήνες ρώτησα τον κ. Σταϊκούρα, τότε Υπουργό Μεταφορών, ένα απλό ερώτημα: Με διαβεβαιώνετε σήμερα ότι στις ράγες Αθήνα - Θεσσαλονίκη που κινούνται οι πολίτες σε ένα τρένο δεν μεταφέρονται πυρηνικά απόβλητα, χημικά, εκρηκτικά; Μπορείτε να με διαβεβαιώσετε; Και μου απάντησε από τη θέση που βρίσκεστε εσείς «φυσικά όχι, γιατί εγώ δεν έχω καμία ευθύνη ως Υπουργός Μεταφορών να ξέρω τι μεταφέρουν τα τρένα».

Άρα, λοιπόν, ανακεφαλαιώνω: Πρώτον, έχω μία Κυβέρνηση –και οι προηγούμενες κυβερνήσεις, αλλά μιλάμε για τη σημερινή- η οποία δεν έκανε τίποτα για να προλάβει να μη συμβεί το ατύχημα. Δεύτερον, έκανε λάθος διαχείριση της κρίσης αποδεδειγμένα σε τέτοιο βαθμό που δυσκόλεψε την έρευνα. Και τρίτον, μετά από αυτό δεν έκανε τίποτα. Αυτό που εκφέρω τώρα δεν είναι κρίση πολιτική, είναι αυταπόδεικτη παρουσίαση των γεγονότων. Συνεπώς, είναι δεδομένο ότι θα υπάρξει πολιτικό κόστος, τελεία και παύλα. Δεν θέλει πολλή συζήτηση ούτε από την Αντιπολίτευση, ούτε από όλους εμάς. Πολιτικό κόστος θα υπάρξει, γιατί συνέβησαν αυτά τα τρία πράγματα και επειδή συνέβησαν και τα τρία υπάρχει τρόμος και αβεβαιότητα στον κόσμο. Γι’ αυτό και τα δημοσκοπικά ποσοστά, γιατί δεν είναι δυνατόν να μην ξέρω σήμερα ότι έχω ασφαλείς σιδηροδρόμους, διότι το ίδιο μπορεί να συμβαίνει και σε άλλους τομείς. Μπορεί να συμβαίνει το ίδιο και στους αεροδιαδρόμους στην Πολιτική Αεροπορία. Μπορεί αύριο πάλι να μην έχω μια ασφαλή χώρα, επειδή κάποιοι άνθρωποι έχουν φροντίσει για όλα αυτά.

Τώρα, είμαστε εδώ για να συζητήσουμε γιατί δεν έγινε ή έγινε ή το πώς έγινε η προκαταρκτική εξέταση.

Σας άκουσα, κύριε Υπουργέ, να αναφέρεστε στο άρθρο 86. Είμαστε είκοσι πέντε χρόνια στη Βουλή. Είμαστε παλιοί και εσείς και εγώ. Έγιναν εξεταστικές επιτροπές πολλές, προκαταρκτικές, προανακριτικές. Η αλήθεια είναι ότι ποτέ δεν έγιναν τίμια. Οι πλειοψηφίες πήγαιναν οργανωμένα και συντεταγμένα και οι μειοψηφίες πήγαιναν συντεταγμένα και οργανωμένα. Αν τύχαινε να γίνει έρευνα ενός κυβερνητικού επί θητείας της κυβέρνησης, όλα συγκαλύπτονταν, ποτέ κανένας δεν πήγε πουθενά. Το ίδιο συνέβαινε όταν ήταν στην αντιπολίτευση. Στην πράξη δηλαδή δεν λειτούργησε δίκαια ο θεσμός της προκαταρκτικής και προανακριτικής όλα τα χρόνια.

Όμως στο Σύνταγμα υπάρχει, στο άρθρο 86. Τι λέει το άρθρο 86; Μόνο η Βουλή έχει την αρμοδιότητα να ασκεί δίωξη κατά όσων διατελούν ή διετέλεσαν μέλη της κυβέρνησης ή Υφυπουργοί για ποινικά αδικήματα που τέλεσαν κατά την άσκηση των καθηκόντων τους. Μόνο η Βουλή. Τώρα τι λέτε; Ότι δεν είναι η Βουλή, να πάει στον φυσικό δικαστή. Δηλαδή το άρθρο 86 να αλλάξει. Δώστε μου μια δέσμευση σήμερα ότι θα καταργήσετε το άρθρο 86 στην επόμενη συνταγματική Αναθεώρηση και θα σας πω ότι είστε ειλικρινείς. Αν όμως δεν δεσμευτείτε σήμερα ότι θα καταργήσετε το άρθρο 86, δηλαδή όλοι που κυβερνάμε τη χώρα, θα πηγαίνουμε στον φυσικό δικαστή απευθείας, τότε αυτό είναι τέχνασμα και το τέχνασμα δημιουργεί την αντίδραση της Αντιπολίτευσης. Αυτό ζούμε σήμερα.

Πείτε, λοιπόν, σήμερα ότι θα καταργήσετε το άρθρο 86 και οι Υπουργοί θα πηγαίνουν στον φυσικό τους δικαστή, διότι, αν δεν το πείτε, στην πράξη καταργείτε το άρθρο 86 που λέει ότι μόνο η Βουλή είναι αρμόδια για να κάνει αυτήν τη δουλειά.

Και σε κάθε περίπτωση αν κάποιος δεν έχει να φοβηθεί τίποτα, πάει σε εκατό επιτροπές εξεταστικές και χαίρεται που του δίδεται χώρος, χρόνος και βήμα για να αποδείξει την αλήθεια. Δεν ζήσαμε εδώ Novartis; Δεν τα θυμάστε; Δεν ταλαιπωρηθήκαμε όλοι από αυτήν την υπόθεση; Προχθές την Παρασκευή όσον με αφορά -δεν ξέρω για τους υπόλοιπους εννέα- τελεσίδικα ο μάρτυρας που με ενέπλεξε καταδικάστηκε σε είκοσι μήνες φυλάκιση για τρία αδικήματα. Έτσι κλείνει ο ιστορικός κύκλος, έτσι έρχεται η δικαίωση, όταν δεν έχεις να φοβηθείς τίποτα και το πας μέχρι τέλους και αυτός που ήρθε και σε ενέπλεξε σήμερα είναι τελεσίδικα τιμωρημένος. Όταν είμαστε στην πολιτική, πρέπει να είμαστε αποφασισμένοι ότι θα πρέπει να είμαστε ακέραιοι, ηθικοί, άτεγκτοι, άμεμπτοι. Όποιος δεν το αντέχει, δεν μπαίνει στην πολιτική.

Με αυτές τις λίγες σκέψεις -δεν θέλω να καταχραστώ τον χρόνο των συναδέλφων- θέλω να πω ότι βεβαίως και θα ψηφίσουμε για να οδηγηθεί στη δικαιοσύνη ο συγκεκριμένος Υφυπουργός, ο κ. Τριαντόπουλος, για να έχει και αυτός το δικαίωμά του να αποδείξει ότι είναι αθώος.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαλμά.

Καλείται στο Βήμα η κ. Μαρία Αντωνίου, Βουλευτής της Νέας Δημοκρατίας, που έκανε αλλαγή με τον κ. Καππάτο.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα είναι μια πολύ σημαντική μέρα.

Σήμερα, αγαπητοί συνάδελφοι, καλούμαστε να μην κρυφτούμε πίσω από προσχήματα ούτε να χαϊδέψουμε κομματικά ακροατήρια.

Σήμερα, αγαπητοί συνάδελφοι, οφείλουμε να κοιτάξουμε κατάματα την κοινωνία και να πούμε την αλήθεια.

Ας ξεκινήσουμε όμως να δούμε τι αποφασίζουμε σήμερα. Κατά τη συζήτηση στην Ολομέλεια της Βουλής για τη σύσταση προανακριτικής επιτροπής οι Βουλευτές του ΠΑΣΟΚ, αλλά και όλων των κομμάτων της Αντιπολίτευσης, ισχυρίζονταν ότι αν δεν ήταν Υφυπουργός ο κ. Τριαντόπουλος δε θα υπήρχε το κώλυμα που θέτει το άρθρο 86 του Συντάγματος και με βάση την εισαγγελική διάταξη θα είχε ήδη παραγγελθεί σε βάρος του η άσκηση σχετικής ποινικής δίωξης από κοινού με τα λοιπά φυσικά πρόσωπα. Αυτό όμως σύμφωνα με το Σύνταγμα θα πρέπει να γίνει με σύσταση προανακριτικής επιτροπής. Ειδάλλως δεν μπορεί να παραπεμφθεί στον φυσικό δικαστή. Και το λέω απλά για να καταλαβαίνει και ο κόσμος που μας παρακολουθεί γιατί, πιστέψτε με, τον έχουμε μπερδέψει με θεωρίες συνωμοσίας που αναπτύχθηκαν και υιοθετήθηκαν από κόμματα της Αντιπολίτευσης οι οποίες καταρρέουν με βίντεο, με γνησιότητα των βίντεο, με θεωρίες συγκάλυψης, με πορίσματα και ούτω καθεξής.

Με απόφαση, λοιπόν, της Ολομέλειας και με ευρεία πλειοψηφία των διακοσίων εβδομήντα επτά μελών της, ανταποκριθήκαμε στο αίτημα της κοινωνίας που αφορά στη διερεύνηση της τραγωδίας των Τεμπών και πρωτίστως στο αίτημα των οικογενειών των θυμάτων να χυθεί άπλετο φως και να αποδοθεί δικαιοσύνη και έτσι συγκροτήσαμε την προανακριτική.

Μετά, λοιπόν, τη συγκρότηση της προανακριτικής, για πρώτη φορά στα μέχρι τώρα δεδομένα -ακούγοντας και τον συνάδελφο πριν, δεν είχε ξανασυμβεί- ο κ. Χρήστος Τριαντόπουλος, ο πρώην Υφυπουργός, ζητά να παραπεμφθεί απευθείας στο δικαστικό συμβούλιο. Άρα ο κ. Τριαντόπουλος προς τιμήν του και με μια ασυνήθιστη πράξη για τη σύγχρονη πολιτική μας ιστορία ζητά να αξιολογηθεί από τους φυσικούς δικαστές, αυτό που ουσιαστικά ζητούσε η κοινωνία και οι Βουλευτές της Αντιπολίτευσης.

Εμείς, αγαπητοί συνάδελφοι της Αντιπολίτευσης, τι πρέπει να πούμε; Να μην πάει; Τι να ψηφίσουμε; Πείτε το στην κοινωνία, σε ανθρώπους που περιμένουν δικαίωση από μια τραγωδία που στοίχισε ανθρώπινες ζωές.

Σε αυτό το ζητούμενο, συνάδελφοι, πρέπει να σταθούμε ενωμένοι, στο ύψος της ευθύνης μας, να θέσουμε στην άκρη την τοξικότητα, την ακραία κομματική αντιπαράθεση που επικράτησε όλο το προηγούμενο διάστημα, να σταθούμε στο ύψος των περιστάσεων, που απαιτεί μια τόσο σοβαρή υπόθεση που μας έχει συγκλονίσει όλους.

Αγαπητοί συνάδελφοι, δεν μπορώ να δεχτώ αυτήν την υποκρισία. Δεν μπορώ να βλέπω κόμματα που άλλοτε ζητούσαν την παραπομπή του σήμερα τον κατηγορούν επειδή ζήτησε να δικαστεί. Δεν μπορώ να ανεχθώ το θέατρο των τηλεοπτικών πάνελ, την τοξικότητα, τις ύβρεις, την προσπάθεια σπίλωσης κάθε θεσμικής διαδικασίας.

Η κοινωνία δεν ζητά εκδίκηση, η κοινωνία ζητά δικαιοσύνη, ζητά διαφάνεια, ζητά να φωτιστεί η αλήθεια, όποια και αν είναι αυτή, ούτε να καλυφθεί, ούτε να διαστρεβλωθεί. Και αυτό είναι το ελάχιστο που οφείλουμε στα θύματα των Τεμπών, το ελάχιστο που οφείλουμε στους γονείς, τους αδερφούς, τους φίλους αυτών που χάθηκαν.

Η Βουλή, ο ναός της δημοκρατίας, δεν είναι τηλεοπτικό παράθυρο ούτε σόου, όπως κάποιοι προσπαθούν να το κάνουν. Είναι ο θεσμικός πυλώνας της δημοκρατίας μας και σήμερα καλούμαστε όλες και όλοι μαζί να αποδείξουμε ότι μπορεί να λειτουργήσει με σοβαρότητα και συνέπεια.

Κυρίες και κύριοι συνάδελφοι, δεν ψηφίζουμε υπέρ ή κατά ενός προσώπου, δεν αποδίδουμε ενοχή ή αθωότητα. Ψηφίζουμε αν θα επιτρέψουμε στη δικαιοσύνη να κάνει απερίσπαστη τη δουλειά της. Ψηφίζουμε αν θα δώσουμε φως ή θα αφήσουμε τη σκιά. Η κοινωνία απαιτεί δικαιοσύνη, όχι εκδίκηση, όχι πολιτικές σκευωρίες, απλή, καθαρή, θεσμική. Αυτό είναι το ελάχιστο που οφείλουμε στα θύματα των Τεμπών.

Σας καλώ να το πράξουμε. Σας καλώ να ψηφίσουμε υπέρ στο πόρισμα της προανακριτικής και υπέρ της παραπομπής του πρώην Υφυπουργού στο δικαστικό συμβούλιο, γιατί δεν υπάρχει μεγαλύτερη ευθύνη, αγαπητοί συνάδελφοι, από το να δώσεις φωνή στην αλήθεια, για την Ελλάδα που έχει το θάρρος να κοιτάζει κατάματα το παρελθόν και να το διορθώσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Καλείται στο Βήμα η κ. Ευαγγελία Λιακούλη, Βουλευτής του ΠΑΣΟΚ - Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Φεύγει ο κ. Φλωρίδης δυστυχώς. Είχα ένα ερώτημα να του κάνω: «Κύριε Υπουργέ, πώς συμβαίνει να φεύγετε κάθε φορά που εγώ μιλάω;». Ας είναι. Θα σας το πουν.

Κυρίες και κύριοι συνάδελφοι, η υπόθεση των Τεμπών που την είχε χαρακτηρίσει ο κύριος Πρωθυπουργός σαν έναν εθνικό καθρέφτη, που είδαμε μέσα το πιο άσχημο πρόσωπο της χώρας, είναι στην πραγματικότητα ο καθρέφτης του κυβερνητικού δόγματος «λήθη ή θάνατος». Αυτό αποδείχθηκε.

Είναι ένα δόγμα της Κυβέρνησης που μυρίστηκε από την αρχή τη δουλειά -από την αρχή όμως-, ότι «αμάν, εδώ τι πάθαμε! Δύο τρένα κινούνται στο κέντρο μιας γραμμής και κανένας δεν το έχει πάρει χαμπάρι! Άρα, εδώ δυστυχώς θα έχουμε μπλεξίματα, τα οποία δεν θα τελειώσουν με το «ρουσφέτι» μας μόνο, τον σταθμάρχη, αλλά θα πάνε και λίγο παραπάνω και μπορεί να ακουμπήσουν και τον ΟΣΕ και λίγο παραπάνω και να ακουμπήσουν και το Υπουργείο και λίγο παραπάνω και να ακουμπήσουν και τον κύριο Πρωθυπουργό, ίσως και ολόκληρη την Κυβέρνηση και να γίνει καμιά τέτοια παρέλαση». Και να ’τος ο καθρέφτης πώς γίνεται εθνικός καθρέφτης μετά.

Δόγμα, λοιπόν: «λήθη ή θάνατος». Και το δόγμα στην πορεία μετατράπηκε σε πρόσταγμα, έγινε εντολή: «λήθη ή θάνατος». Τα «γαλάζια» φουσάτα πιάσανε δουλειά, ανασκουμπώσανε τα μανίκια και κίνησαν τη διαδικασία να «βγάλουν λάδι» από το μικροστέλεχος μέχρι και τον Πρωθυπουργό. Τι είδαν τα ματάκια μας! Είδαν το «ο σώζων εαυτόν σωθήτω»! Μεθοδεύσεις, ψεύδη, διαστρέβλωση γεγονότων, φίμωση, άρνηση καθήκοντος, παραλογισμός, ανορθολογισμός. Επιχειρήσατε να παραπλανήσετε τον ελληνικό λαό λέγοντας διάφορα τσιτάτα, όπως ότι ήταν ένα τυχαίο γεγονός που μπορεί να συμβεί στον οποιοδήποτε και «κοιτάξτε, να, γίνονται και τέτοιου είδους δυστυχήματα στην Ευρώπη και στον κόσμο όλο».

Τι γίνεται όμως με τη δική σας ιστορία και γιατί είστε σε αυτήν την περιδίνηση; Διότι λογαριάσατε χωρίς τον ξενοδόχο, χωρίς τον ελληνικό λαό. Διότι, παρά τις ανίερες τακτικές σας, έγινε κάτι συγκλονιστικό που δεν το είχατε υπολογίσει. Ο ελληνικός λαός «υιοθέτησε» τα παιδιά των Τεμπών και όλα τα θύματα. Συγκλονίστηκε ο ελληνικός λαός, ράγισε ο ελληνικός λαός, έκλαψε ο ελληνικός λαός, θρήνησε ο ελληνικός λαός και μετά τους έκανε μέρος των αλησμόνητων οικείων, τους οικειοποιήθηκε, μέσα από μια τραγικότητα που επέτρεψε την ανθρωπιά, που επέβαλε το συλλογικό πένθος και που έγινε εθνικό άγος.

Δεν καταφέρατε, λοιπόν, τη λήθη να την επιβάλετε. Για τις επόμενες γενιές η υπόθεση των Τεμπών θα αποτελέσει μνημείο κυβερνητικής αλαζονείας, εργαλειοποίησης των θεσμών και εμπαιγμού της κοινωνίας. Και είχαμε πολλές στιγμές - σταθμό σε αυτήν την υπόθεση. Είχαμε την επικοινωνιακή διαχείριση της τραγωδίας. Θυμάστε λίγο πριν τις εκλογές πώς επιχείρησε η Κυβέρνηση να τα κάνει όλα «λαμπίκο», λέγοντας ότι αυτό έχει ξεχαστεί.

Έστησε ο ίδιος ο Πρωθυπουργός το αφήγημα του ανθρώπινου λάθους. Μετά είπε ότι έχουν διαχρονικές ευθύνες όλοι όσοι κυβέρνησαν αυτή τη χώρα. Μετά προστάτευσε τον κ. Καραμανλή. Μετά σας σήκωσε εσάς, όλους εσάς, όρθιους να τον χειροκροτάτε τον Υπουργό. Μετά τον έβαλε στα ψηφοδέλτια. Και μετά τον «κολύμπησε» στην «κολυμβήθρα του Σιλωάμ». Και είστε τώρα άνετοι και ήσυχοι, δύο χρόνια μετά, μετά το ντόμινο των αποκαλύψεων, τις μονταρισμένες συνομιλίες, τα χαμένα βίντεο φόρτωσης της εμπορικής αμαξοστοιχίας, το μπάζωμα, το ξεμπάζωμα, τα χαμένα ηχητικά, το κοριτσάκι που φώναζε «οξυγόνο, δεν έχω οξυγόνο», το παλικαράκι που έλεγε «μη φοβάσαι, έρχομαι». Και ο κύριος Πρωθυπουργός είπε «τόσα ήξερα, τόσα σας είπα», λες και ήταν ο σχολιαστής του καφενείου της γειτονιάς. Μας είπε όμως και για το μπάζωμα, ότι έγινε για καλό σκοπό. Μέχρι να έρθει η διάταξη της εισαγγελέως της Λάρισας. Κι αφήστε τα αυτά που ξέρετε, ότι εσείς οι ευαίσθητοι ήρθατε να κάνετε την προανακριτική. Καμία ευαισθησία δεν είχατε. Το ΠΑΣΟΚ είχε ευαισθησία. Το ΠΑΣΟΚ έφερε το θέμα στη Βουλή. Μόλις η εισαγγελέας είπε ότι οι τέσσερις από τους έξι πάνε στο ακροατήριο, ο πέμπτος δεν πάει γιατί ήταν ο διοικητής της Τροχαίας που αρνήθηκε να συμμετάσχει σε αυτό, λέγοντας ο κ. Βλαχογιάννης -που τον κυνηγάτε ακόμα, απ’ ό,τι μαθαίνω- ότι «εγώ, εφόσον μπήκε ανακριτής και εισαγγελέας, δεν συμπράττω σε αυτό», απέμεινε ο κ. Τριαντόπουλος να έρχεται στη Βουλή για να τον εξετάσουμε εμείς.

Και εμείς πήραμε την πρωτοβουλία να στήσουμε, λοιπόν, αυτήν την κατ’ εξοχήν δημοκρατική διαδικασία, κομμάτι κομμάτι, με μία πρόταση τη φέραμε εδώ και αναγκαστήκατε να συρθείτε μετά το μεγάλο συλλαλητήριο. Παρ’ όλα αυτά, τα κάνατε και τα άλλα, χαρακτηρίζοντας τον κ. Τριαντόπουλο «γενναίο». Καθόλου γενναίος όμως δεν ήταν, από τη στιγμή που με εκατό μόνο λέξεις ήρθε στην προανακριτική επιτροπή για να κλείσει το θέμα.

Και αυτό το κάνατε για ποιον λόγο; Το κάνατε για να μην υπάρξει ούτε ένας μάρτυρας, ούτε ένα αποδεικτικό στοιχείο και να πάει στον φυσικό δικαστή γυμνή η δικογραφία. Γνωρίζετε πολύ καλά ότι για να επεκταθεί το κατηγορητήριο και να πάει στο ακροατήριο πρέπει να επανέλθει στη Βουλή, θα πρέπει να διατάξουμε διεύρυνση του κατηγορητηρίου. Δηλαδή σε δουλειά να βρισκόμαστε, δηλαδή στάχτη στα μάτια!

Και έχετε και τον κ. Σκέρτσο –δεν έχει καμία «κόκκινη γραμμή», εγώ έχω πειστεί πια- να λέει ότι το πόρισμα του ΕΟΔΑΣΑΑΜ είναι το εθνικό «Ευαγγέλιο» και σε λίγο να κατηγορεί τα κόμματα της Αντιπολίτευσης και κυρίως στοχοποιώντας το ΠΑΣΟΚ ότι κακώς υιοθετήσαμε -λέει- το πόρισμα του Εθνικού Οργανισμού διότι θα έπρεπε να δούμε ότι μέσα είχε κενά και παραλείψεις. Ήξεις αφήξεις, παλινωδίες φοβερές!

Τελειώνω, κύριε Πρόεδρε, λέγοντας το εξής. Παρ’ όλα αυτά που κάνατε, εμείς στη δικαιοσύνη καταφέραμε τον κ. Τριαντόπουλο να τον πάμε και αυτό είναι νίκη του ΠΑΣΟΚ. Σας αρέσει δεν σας αρέσει, αυτά καταφέραμε. Τώρα θα καταφέρουμε και κάτι ακόμα. Μπορεί να πήγε ο κ. Φλωρίδης παραέξω για να μην ακούει αυτά που δεν του αρέσουν, αλλά εγώ θα εξακολουθώ να επιμένω ότι είναι ο επικεφαλής του Υπουργείου Δικαιοσύνης, είναι ο πολιτικός προϊστάμενος της δικαιοσύνης. Έχει χρέος -χρέος!- να κάνει αίτημα του Υπουργείου του -και μη μας πει ότι είναι παρέμβαση στον χώρο της δικαιοσύνης-, αίτημα ως Υπουργός και να ρωτήσει την Εισαγγελέα του Αρείου Πάγου τι εννοούσε ο κ. Παπαδημητρίου όταν έλεγε ότι δέχτηκε για το πόρισμα των Τεμπών πιέσεις και απειλές από αλλοδαπούς παράγοντες. Ποιους αλλοδαπούς παράγοντες εννοεί;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Μάλιστα, κύριε Πρόεδρε, ολοκληρώνω.

Δεν ενδιαφέρει την Κυβέρνηση, τον Πρωθυπουργό και τον Υπουργό Δικαιοσύνης ποιοι αλλοδαποί παρεμβαίνουν στις εσωτερικές υποθέσεις της χώρας; Έτσι θα πάτε, έτσι θα περπατήσετε; Με αυτά και με αυτά, όμως, να ξέρετε ότι συντάσσετε λέξη προς λέξη τη νέα «Μαύρη Βίβλο», που τώρα πλέον είναι η προπομπή του δικού σας πένθους. Διότι σε λίγο, όπως καταλαβαίνετε, θα βρεθείτε με την πλάτη στον τοίχο και τα μάτια στον ελληνικό λαό. Κι ο ελληνικός λαός πια αποστρέφεται όλα αυτά που έχετε μεθοδεύσει. Ο ελληνικός λαός θα επιλέξει άλλο δρόμο. Εσείς στον γολγοθά, εκείνος στην ανάσταση!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λιακούλη.

Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

Θα ακολουθήσουν η κ. Κεφάλα και μετά ο κ. Κρητικός.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η προανακριτική επιτροπή η οποία συνεστήθη με απόφαση της Ολομέλειας της Βουλής των Ελλήνων και στην οποία είχα την ιδιαίτερη τιμή να προεδρεύω καθ’ όλη τη διάρκεια των εργασιών της συγκροτήθηκε με ιδιαίτερα διευρυμένη πλειοψηφία και ολοκλήρωσε το έργο της με απόλυτη προσήλωση στις επιταγές του άρθρου 86 του Συντάγματος και στις σχετικές προβλέψεις του Κανονισμού της Βουλής.

Στο πλαίσιο της εντολής που της ανετέθη από το Σώμα η επιτροπή έλαβε πλήρη γνώση της δικογραφίας που έχει διαβιβαστεί από το Εφετείο Λάρισας και η οποία αφορούσε τον πρώην Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο. Ο πλήρης φάκελος της δικογραφίας διανεμήθηκε, όπως προβλέπεται, σε όλα τα κόμματα που συμμετείχαν στην επιτροπή, καθώς και στην ανεξάρτητη Βουλευτή που επίσης έλαβε μέρος στις εργασίες της.

Κατά τη διάρκεια της διαδικασίας τηρήθηκε στο ακέραιο η προβλεπόμενη θεσμική διαδικασία για την κλήση του ελεγχόμενου πρώην Υφυπουργού, ο οποίος ανταποκρίθηκε πλήρως, καταθέτοντας υπόμνημα στο πλαίσιο άσκησης των συνταγματικά κατοχυρωμένων δικαιωμάτων του.

Το πόρισμα που συντάχθηκε από την επιτροπή περιλαμβάνει στο σώμα του τις δύο εισαγγελικές διατάξεις που εκδόθηκαν από την Εισαγγελία Εφετών Λάρισας, με αριθμούς 43 του 2024 και 69 του 2024 αντίστοιχα, κατόπιν ενδελεχούς επισκόπησης και αξιολόγησης του προανακριτικού υλικού.

Σημειώνεται ότι με την εισαγγελική διάταξη 43 του 2024 παραπέμφθηκαν και τέσσερα ακόμα μη πολιτικά πρόσωπα για το ίδιο αδίκημα, ενώ η ίδια διάταξη αρχειοθέτησε σειρά υποθέσεων για άλλα φυσικά πρόσωπα. Οι εν λόγω διατάξεις σε συνδυασμό με όλα τα λοιπά στοιχεία που απαρτίζουν το πόρισμα συνιστούν την αιτιολογική βάση της πρότασης προς την Ολομέλεια της Βουλής για την παραπομπή του κ. Χρήστου Τριαντόπουλου για το αδίκημα της παράβασης καθήκοντος.

Κυρίες και κύριοι συνάδελφοι, η σημερινή συνεδρίαση της Ολομέλειας της Βουλής των Ελλήνων έχει ιδιαίτερα κρίσιμο και ιστορικό χαρακτήρα. Καλούμαστε να λάβουμε μια πολιτική και θεσμική απόφαση ύψιστης σημασίας, μια απόφαση που δεν αφορά μόνο την κρίση επί ενός μόνο συγκεκριμένου προσώπου, αλλά που σχετίζεται άρρηκτα με την αξιοπιστία της θεσμικής λειτουργίας της πολιτείας, με την προστασία της συνταγματικής τάξης και κυρίως, με την υποχρέωσή μας απέναντι στους πολίτες και στις οικογένειες των θυμάτων της τραγωδίας των Τεμπών.

Ο ελληνικός λαός με αξιοπρέπεια, αλλά και με δίκαιη αγανάκτηση ζητά να διερευνηθούν σε βάθος οι συνθήκες που οδήγησαν σε αυτήν την ανείπωτη εθνική τραγωδία, ζητά να υπάρξει θεσμική λογοδοσία, να αποδοθούν ευθύνες όπου αυτές εντοπίζονται και να υπάρξει αληθινή απονομή δικαιοσύνης, χωρίς πολιτικούς συμψηφισμούς, χωρίς θεσμικές παρακάμψεις και χωρίς επικοινωνιακές σκοπιμότητες.

Για να επιτευχθεί αυτό είναι απολύτως αναγκαίο να θέσουμε στην άκρη την πολιτική τοξικότητα και την ακραία κομματική αντιπαράθεση, η οποία δυστυχώς επικράτησε το προηγούμενο διάστημα και τραυμάτισε τον δημόσιο λόγο. Οφείλουμε όλοι να σταθούμε στο ύψος των περιστάσεων που απαιτεί μια τόσο σοβαρή υπόθεση που συγκλόνισε και εξακολουθεί να συγκλονίζει το πανελλήνιο.

Ο πρώην Υφυπουργός κ. Χρήστος Τριαντόπουλος με δημόσια δήλωσή του και επίσημο αίτημά του προς την επιτροπή ζήτησε ο ίδιος να παραπεμφθεί απευθείας στο δικαστικό συμβούλιο στη βάση των στοιχείων που έχουν διαβιβαστεί από τη δικαιοσύνη και τα οποία τέθηκαν και στη γνώση όλων των μελών της επιτροπής. Πρόκειται για μια πράξη θεσμικής γενναιότητας και πολιτικού σεβασμού προς την έννομη τάξη, η οποία διατυπώνεται για πρώτη φορά στη σύγχρονη κοινοβουλευτική ιστορία.

Ο κ. Τριαντόπουλος δηλώνει ότι είναι απολύτως αθώος, ότι δεν έχει διαπράξει ουδεμία παράνομη πράξη, αλλά ζητά να κριθεί από τους φυσικούς του δικαστές στο πλαίσιο της τακτικής δικαιοσύνης.

Η προανακριτική επιτροπή από την πλευρά της δεν περιορίστηκε στο αίτημα του κ. Τριαντόπουλου. Κινήθηκε με βάση τη θεσμική της λειτουργία εξετάζοντας όλο το αποδεικτικό υλικό που είχε στα χέρια της. Υπηρέτησε με πληρότητα, αυστηρότητα και νομική επάρκεια τις επιταγές του άρθρου 86 του Συντάγματος, όπως και τις σχετικές διατάξεις του Κανονισμού της Βουλής, κάτι που πιστοποιείται ρητά και από κορυφαίους συνταγματολόγους της χώρας.

Η πλειοψηφία των μελών της επιτροπής, έπειτα από διεξοδική μελέτη, έκρινε ότι υπάρχουν επαρκείς ενδείξεις για την άσκηση ποινικής δίωξης κατά του πρώην Υφυπουργού και γι’ αυτό προτείνει την παραπομπή του στο πενταμελές δικαστικό συμβούλιο.

Το εν λόγω συμβούλιο, όπως ορίζεται από τη νομοθεσία, απαρτίζεται από πέντε ανώτατους δικαστικούς λειτουργούς, δύο μέλη του Συμβουλίου της Επικρατείας και τρία του Αρείου Πάγου, οι οποίοι θα επιλεγούν με δημόσια κλήρωση στη Βουλή, με τρόπο που εγγυάται απόλυτη αντικειμενικότητα και αμεροληψία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο την ανοχή σας, κύριε Πρόεδρε. Επειδή ήμουν Πρόεδρος, πρέπει να πω κάτι περισσότερο.

Ευχαριστώ.

Το ανακριτικό έργο θα ανατεθεί επίσης κατόπιν κλήρωσης σε αεροπαγίτη δικαστή μέλους της επιτροπής, ο οποίος θα διαθέτει εκτεταμένες αρμοδιότητες χωρίς κανέναν απολύτως περιορισμό ως προς την έκταση και το βάθος της ανακριτικής του δικαιοδοσίας.

Απέναντι σε αυτήν τη θεσμική ευθύνη η στάση της Αντιπολίτευσης δεν είναι απλώς αμήχανη, είναι αποκαλυπτική. Αρνήθηκαν την πρόταση του καθηγητή Νίκου Αλιβιζάτου, μια πρόταση συνταγματικής και ηθικής τόλμης για άμεση παραπομπή στο δικαστικό συμβούλιο, όχι επειδή διαφωνούσαν με την ουσία της, αλλά επειδή τους στερούσε το πεδίο της θεατρικής εργαλειοποίησης. Έχουν μετατραπεί σε πολιτικούς μεταφραστές της τοξικής ρητορικής του αντισυστημισμού.

Ενώ αποσιωπούν τις τραγωδίες της Μάνδρας και του Ματιού, τώρα χύνουν κροκοδείλια δάκρυα για τα Τέμπη, μόνο και μόνο επειδή πιστεύουν ότι μπορεί να κερδίσουν κάτι από τον πόνο των ανθρώπων. Στήνουν σκιές συνωμοσίας, ενώ την ίδια στιγμή απορρίπτουν τη μόνη πρόταση που διασφαλίζει ανεπηρέαστη απόδοση δικαιοσύνης από τους φυσικούς δικαστές.

Η αλήθεια όμως δεν συγκαλύπτεται και η υποκρισία δεν θα μείνει αναπάντητη. Αξίζει να τονιστεί ότι αν δεν υπήρχε η άκρατη κομματικοποίηση της συγκεκριμένης υπόθεσης είναι σχεδόν βέβαιο πως και τα κόμματα της Αντιπολίτευσης θα συντάσσονταν με τη βούληση της πλειοψηφίας της επιτροπής. Διότι το ίδιο το κατηγορητήριο που κατέθεσε το ΠΑΣΟΚ και το οποίο υπερψηφίστηκε και από άλλα κόμματα της Αντιπολίτευσης στηρίζεται επί λέξει στην ίδια εισαγγελική διάταξη που αποτέλεσε και τη βάση του δικού μας πορίσματος.

Η αλήθεια είναι ότι πολλά κόμματα της Αντιπολίτευσης κατά τη συζήτηση για τη σύσταση της προανακριτικής επιτροπής δήλωναν δημόσια ότι αν δεν ισχύει το συνταγματικό κώλυμα που θέτει το άρθρο 86 και ο κ. Τριαντόπουλος δεν είχε την ιδιότητα του Υφυπουργού, τότε θα είχε ήδη παραγγελθεί δίωξη σε βάρος του, όπως και για τα άλλα τέσσερα μη πολιτικά πρόσωπα. Το επιχείρημα αυτό το διατύπωσαν οι ίδιοι, το αποδέχεται σήμερα και η επιτροπή.

Κυρίες και κύριοι συνάδελφοι, η σημερινή συνεδρίαση διεξάγεται ενώ καταρρέουν οι θεωρίες συνωμοσίας που αναπτύχθηκαν ή υιοθετήθηκαν από κόμματα της Αντιπολίτευσης. Η πιστοποίηση της γνησιότητας των βιντεοληπτικών αποτυπώσεων της εμπορικής αμαξοστοιχίας από τη Διεύθυνση Εγκληματικών Ερευνών της ΕΛ.ΑΣ. είναι ένα από τα στοιχεία που επιβεβαιώνουν τη θεσμική διαφάνεια και αποδομούν πλήρως τα σενάρια περί συγκάλυψης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΠΑΝΑΓΗΣ ΚΑΠΠΑΤΟΣ:** Σε μισό λεπτό τελειώνω, κύριε Πρόεδρε. Ευχαριστώ.

Δεν δίστασαν να στοχοποιήσουν πολιτικούς αντιπάλους με πρώτο τον Πρωθυπουργό πάνω σε ένα οργανωμένο σχέδιο εξαπάτησης της κοινής γνώμης που φέρνει μνήμες Novartis. Η αλήθεια όμως δεν μπορεί να αποκρυβεί και όλα θα αποκαλυφθούν σε βάρος εκείνων που θέλησαν να οδηγήσουν τη χώρα στα βράχια της αποσταθεροποίησης πάνω σε μια εθνική τραγωδία.

Η εργαλειοποίηση της τραγωδίας των Τεμπών δεν ήταν μια πράξη απλής πολιτικής απρέπειας. Ήταν και παραμένει μια συνειδητή στρατηγική αποσταθεροποίησης. Όταν συμμαχούν αριστερός και δεξιός αντισυστημισμός, όταν ρομποτικοί λογαριασμοί, ψευδείς ειδήσεις, σκοτεινά δίκτυα παραπληροφόρησης και αντιπολιτευόμενα κόμματα χωρίς πολιτικό οξυγόνο στρέφονται από κοινού κατά των θεσμών, τότε δεν μιλάμε απλώς για μια πολιτική αντιπαράθεση, μιλάμε για μια απειλή στη δημοκρατία μας.

Και είναι χαρακτηριστικό ότι εκείνοι που φωνάζουν για συγκάλυψη είναι οι ίδιοι που αρνήθηκαν τη μόνη διαδικασία που εγγυάται πραγματική διαφάνεια και αμεροληψία, την απευθείας παραπομπή στο δικαστικό συμβούλιο, όπως πρότεινε ο καθηγητής Αλιβιζάτος. Είναι οι ίδιοι που σιωπούν για Μάτι και Μάνδρα, για τα παιδιά, τις μητέρες και τους ηλικιωμένους που κάηκαν ζωντανοί. Δεν τους ενδιαφέρει η δικαιοσύνη, τους ενδιαφέρει η εκμετάλλευση της οργής, η μετάλλαξη του πένθους σε μικροκομματικό όφελος. Και αυτή η στάση είναι πολλαπλά επικίνδυνη, διότι τρέφει την κρίση εμπιστοσύνης, υπονομεύει τη Δικαιοσύνη, εκθέτει τη Βουλή και ωθεί τη χώρα στα άκρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είστε στα εννιάμισι λεπτά.

**ΠΑΝΑΓΗΣ ΚΑΠΠΑΤΟΣ:** Τελειώνω, κύριε Πρόεδρε.

Κυρίες και κύριοι συνάδελφοι, η ιστορία έχει αποδείξει ότι οι κοινωνίες που υποχωρούν στην εργαλειοποίηση του πένθους και στον εκβιασμό του λαϊκισμού οδηγούνται τελικά στη διάρρηξη του θεσμικού τους ιστού. Δεν πρέπει να γίνουμε οι υπνοβάτες του σήμερα, έχουμε καθήκον να πράξουμε το σωστό, να υπερασπιστούμε τη θεσμική αλήθεια, τη δημοκρατική νομιμότητα και το δικαίωμα της κοινωνίας να μάθει, όχι να χειραγωγηθεί.

Με πλήρη επίγνωση της ευθύνης που απορρέει από την ιδιότητά μου ως Προέδρου της προανακριτικής επιτροπής και με απόλυτο σεβασμό στο Σύνταγμα και τους θεσμούς, σας καλώ να υπερψηφίσετε την πρόταση για την άσκηση ποινικής δίωξης κατά του πρώην Υπουργού κ. Χρήστου Τριαντόπουλου και την παραπομπή του στο δικαστικό συμβούλιο, ώστε να κριθεί από τους φυσικούς του δικαστές, με πλήρη διαφάνεια και χωρίς σκιές.

Σας ευχαριστώ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα η κ. Μαρία - Αλεξάνδρα Κεφάλα, Βουλευτής της Νέας Δημοκρατίας. Θα ακολουθήσει ο κ. Μάντζος ως Κοινοβουλευτικός Εκπρόσωπος και μετά ο κ. Κρητικός, Βουλευτής της Νέας Δημοκρατίας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το τραγικό δυστύχημα των Τεμπών αποτελεί μια εθνική τραγωδία που αγγίζει την ψυχή κάθε Έλληνα και κάθε Ελληνίδας και μπροστά σε αυτήν την ανείπωτη τραγωδία σκύβουμε το κεφάλι μας για τους πενήντα επτά συνανθρώπους μας, τις πενήντα επτά ψυχές που τόσο αδόκητα έχασαν τη ζωή τους. Υποκλινόμαστε και στις οικογένειές τους, τους γονείς, τους συγγενείς, τους φίλους, σε όλους όσοι καλούνται να διαχειριστούν τον πόνο της απώλειας των αγαπημένων τους προσώπων και να κουβαλήσουν αυτό το πραγματικά δυσβάστακτο βάρος.

Σε αυτόν τον αγώνα και να λάμψει η αλήθεια στεκόμαστε δίπλα τους, για να μην ξαναζήσουμε ποτέ κάτι παρόμοιο. Οι απαιτήσεις των οικογενειών των θυμάτων και ολόκληρου του ελληνικού λαού είναι υψηλές και εμείς στη Νέα Δημοκρατία έχουμε ευθύνη να ανταποκριθούμε και αυτό ακριβώς θα κάνουμε.

Πρόκειται για μια τόσο σοβαρή υπόθεση η οποία κάθε άλλο παρά προσφέρεται για μικροκομματική και κομματική αντιπαράθεση. Σήμερα με την ψήφο μας καλούμαστε να λάβουμε μια σημαντική απόφαση για τη διερεύνηση της τραγωδίας των Τεμπών και να σταθούμε στο ύψος των περιστάσεων μακριά από τοξικότητες και συνωμοσιολογίες.

Άλλωστε, βλέπουμε καθημερινά ότι προκύπτουν νέα στοιχεία, τα οποία καταρρίπτουν όλες τις θεωρίες συνωμοσίας, που αναπτύχθηκαν ή υιοθετήθηκαν, από κόμματα της Αντιπολίτευσης, προκειμένου να αποκομίσουν πολιτικά οφέλη πάνω σε μια μεγάλη τραγωδία.

Όσοι επιχείρησαν και επιχειρούν με ακραίες επιθέσεις, να στοχοποιήσουν την Κυβέρνηση για να συντηρήσουν το τοξικό τους αφήγημα, αποτυγχάνουν. Βυθίζονται βαθιά στον λάκκο, που αυτοί άνοιξαν. Και όσο βυθίζονται, αποκαλύπτεται ότι υπήρχε ένα οργανωμένο σχέδιο συγκάλυψης της αλήθειας, για τις συνθήκες της τραγωδίας από κόμματα και πολιτικούς αρχηγούς.

Έχετε, κυρίες και κύριοι της Αντιπολίτευσης, μια λυσσαλέα άρνηση, να αντικρίσετε κατάματα τις αποδείξεις, που κατεδαφίζουν το οικοδόμημα του κουκουλώματος, ενός παραμυθιού που όχι μόνο δημιουργήσατε, αλλά πιστέψατε κιόλας. Ο ανθρώπινος πόνος δεν προσφέρεται για εκμετάλλευση. Η εξυπηρέτηση μικροκομματικών σκοπιμοτήτων έχει και όρια.

Η απόφαση του κ. Τριαντόπουλου, να ζητήσει η υπόθεσή του να πάει στην τακτική δικαιοσύνη, ώστε να αξιολογηθεί από τους φυσικούς δικαστές, σας στέρησε δύο-τρεις μήνες βήμα για πολιτική σπέκουλα.

Για πρώτη φορά, στη σύγχρονη πολιτική μας ιστορία, ένας πρώην Υφυπουργός ζήτησε να παραπεμφθεί απευθείας στο δικαστικό συμβούλιο, στη βάση των στοιχείων, που έχουν διαβιβαστεί από την δικαιοσύνη και έχουν τεθεί στη γνώση όλων μας, κατά τη διάρκεια της συζήτησης για την παραπομπή του στην προανακριτική επιτροπή. Τι ζητά; Να κριθεί από φυσικούς δικαστές. Μόνο που σας χαλά το σχέδιο για το «σόου» που ετοιμάζατε.

Η προανακριτική επιτροπή, που συγκροτήθηκε με ιδιαίτερα διευρυμένη πλειοψηφία της Ολομέλειας της Βουλής, για τη συγκεκριμένη υπόθεση, δεν έμεινε μόνο στο αίτημα του κ. Τριαντόπουλου. Εξέτασε το σύνολο του αποδεικτικού υλικού, που είχε στα χέρια της, υπηρετώντας το άρθρο 86 του Συντάγματος και τις σχετικές διατάξεις του Κανονισμού της Βουλής.

Η πλειοψηφία της έκρινε ότι ήδη υπάρχει επαρκές αποδεικτικό υλικό, προκειμένου να προταθεί στην Ολομέλεια η άσκηση ποινικής δίωξης, κατά του πρώην Υφυπουργού. Να θυμίσω ότι είχε προηγηθεί ενδελεχής έρευνα από τον Εισαγγελέα Εφετών Λάρισας με εξέταση μαρτύρων, πλήθος εγγράφων και ανακριτικών πράξεων.

Μέσα από αυτή τη διαδικασία προέκυψε ότι οι σχετικές εισαγγελικές διατάξεις βάσει των οποίων αρχειοθετήθηκαν υποθέσεις για σειρά φυσικών προσώπων και ασκήθηκαν ποινικές διώξεις για τέσσερα φυσικά πρόσωπα, ήταν η βάση πάνω στην οποία στηρίχτηκε και η σύνταξη του κατηγορητηρίου από το ΠΑΣΟΚ, αλλά και των άλλων κομμάτων της Αντιπολίτευσης κατά του κ. Τριαντόπουλου.

Εάν βγάλετε, κυρίες και κύριοι συνάδελφοι της Αντιπολίτευσης, τις κομματικές παρωπίδες θα δείτε καθαρά ότι καταλήγουμε σε αυτό που ζητήσατε από την αρχή.

Πάμε, λοιπόν, στο διά ταύτα. Η υπόθεση του κ. Τριαντόπουλου θα αξιολογηθεί από το πενταμελές Δικαστικό Συμβούλιο, του οποίου η λειτουργία εγγυάται την πλήρη και εξονυχιστική διερεύνηση όλων των πτυχών της υπόθεσης.

Για να γνωρίζει ο ελληνικός λαός, το πενταμελές Δικαστικό Συμβούλιο απαρτίζεται από πέντε ανώτατους δικαστές, δύο μέλη του Συμβουλίου της Επικρατείας και τρία μέλη του Αρείου Πάγου, που επιλέγονται κατόπιν κλήρωσης.

Το ανακριτικό δε έργο θα αναλάβει, επίσης, με κλήρωση ένας αρεοπαγίτης δικαστής, μέλος της επιτροπής με εκτεταμένες αρμοδιότητες και χωρίς κανέναν απολύτως περιορισμό σε σχέση με την ανακριτική του δικαιοδοσία.

Τα ψέματα, τα σόου και η εργαλειοποίηση του ανθρώπινου πόνου τελείωσαν. Μπορείτε να κοροϊδεύετε πολλούς για λίγο καιρό, λίγους για πολύ καιρό και κανέναν για πάντα. Έχουμε εμπιστοσύνη στην ελληνική δικαιοσύνη, η οποία κάνει και θα κάνει τη δουλειά της. Μια δικαιοσύνη, όμως, όχι μέσα από λαϊκά δικαστήρια, αλλά θεσμικά, όπως ορίζει το Σύνταγμα και οι νόμοι.

Η εθνική τραγωδία των Τεμπών μας πονά όλους το ίδιο. Όλοι θέλουμε να αποδοθεί δικαιοσύνη και αυτό θα γίνει.

Υπερψηφίζουμε την άσκηση ποινικής δίωξης για τον πρώην Υφυπουργό και την παραπομπή του στο Δικαστικό Συμβούλιο, ώστε να κριθεί από τους φυσικούς δικαστές και να χυθεί άπλετο φως. Σας καλούμε να κάνετε το ίδιο.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφάλα.

Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε, και ευχαριστώ πολύ και εκ των προτέρων, για την ανοχή σας, γιατί δεν θα δευτερολογήσω.

Η συζήτηση αυτή μας επιβεβαιώνει ότι η αίσθηση της σύγχυσης, του αποπροσανατολισμού, της έλλειψης οξυγόνου, δικαιοσύνης, αλήθειας θα συνεχιστεί όσο δεν έχουμε απόδοση των ευθυνών στους πραγματικούς υπεύθυνους για τη δημιουργία και τη συντήρηση αυτής της κατάστασης, αυτής της παθογένειας σε κοινοβουλευτικό, δικαστικό και πολιτικό, θεσμικό γενικότερα, επίπεδο.

Το λέμε αυτό, διότι δεν μπορεί αυτή η συζήτηση να γίνεται σε κενό αέρος. Προφανώς, γίνεται σε μία συγκυρία, στην οποία η Κυβέρνηση -δυστυχώς- κάθε εβδομάδα επιλέγει να προβάλλει και μια διαφορετική πτυχή της αλήθειας. Ό,τι και να κάνει, η μεγάλη εικόνα δεν μπορεί να αλλάξει.

Για τα Τέμπη πριν τα Τέμπη και μετά από τα Τέμπη οι ευθύνες της Κυβέρνησης της Νέας Δημοκρατίας είναι τόσο μεγάλες, που ό,τι και να ειπωθεί ό,τι και να γραφεί, δεν μπορούν να αλλάξουν, δεν μπορούν να αποκρυβούν και είναι -το αντίθετο- ιδιαίτερα προκλητικό να μιλά αυτή η Κυβέρνηση όταν υπάρχει τέτοια ευθύνη στους ώμους της.

Έχει ευθύνη, η οποία κάνει πραγματικά αποκρουστική την προσπάθεια αποπροσανατολισμού από τις θεμελιώδεις και αναντίρρητες ακριβώς ευθύνες της Νέας Δημοκρατίας. Γιατί ποιος άλλος φταίει, ποιος φταίει για την απουσία συστήματος τηλεδιοίκησης στη σιδηροδρομική γραμμή Αθηνών-Θεσσαλονίκης, την παρακώλυσης των συγκοινωνιών με κακουργηματικό αποτέλεσμα πενήντα επτά νεκρών ανθρώπων;

Ποιος φταίει για την αύξηση της ταχύτητας των αμαξοστοιχιών, ενώ δεν υπήρχε τηλεδιοίκηση, για τον κανονισμό κυκλοφορίας που ήταν όπως ήταν την ημέρα και την ώρα της τραγωδίας; Ποιος φταίει για τις διαβεβαιώσεις Υπουργού αυτής της Κυβέρνησης παρά τις προειδοποιήσεις των εργαζομένων ότι δήθεν τα τρένα ήταν απολύτως ασφαλή; Ποιος φταίει για το ρουσφέτι του σταθμάρχη στη Λάρισα; Ποιος φταίει για τις κομματικές διοικήσεις, τις γαλάζιες στην ΕΡΓΟΣΕ σε όλη τη διοίκηση της ΕΡΓΟΣΕ, εκτός από αυτή την Κυβέρνηση, η οποία έρχεται σήμερα και μας μιλάει και για αξιολόγηση;

Ποιος φταίει για την αλλοίωση του τόπου του δυστυχήματος, που οδήγησε σε απώλεια κρίσιμου αποδεικτικού υλικού, καταστροφή κρίσιμων αποδεικτικών μέσων; Ποιος φταίει που η Εισαγγελία Εφετών Λάρισας η ίδια διαγιγνώσκει και εντοπίζει αφαίρεση κρίσιμου αποδεικτικού υλικού, που κατά την άποψή της καθιστά δυσχερή αν όχι αδύνατη τη διερεύνηση των πραγματικών αιτιών του δυστυχήματος καθώς και των πράξεων και παραλείψεων των υπευθύνων;

Ποιος αποφάσισε, διέταξε ή ενέκρινε, συντόνισε, διαφήμισε πάντως και με δελτία Τύπου και σε ραδιοφωνικές και τηλεοπτικές εκπομπές και στο τέλος πλήρωσε την αλλοίωση του τόπου ενός εγκλήματος ερήμην της δικαιοσύνης; Και αλήθεια για τον ΕΟΔΑΣΑΑΜ ποιος φταίει; Ποιος φταίει που δεν ήταν ανεξάρτητος και δεν είναι ανεξάρτητος; Ποιος φταίει που δεν υπήρχε φορέας διερεύνησης, όταν συνέβη η τραγωδία εκείνο το βράδυ, ούτε επί πολλούς μήνες μετά;

Ποιος φταίει ότι δεν συγκροτήθηκε, δεν είχε το προσωπικό, δεν είχε ούτε καν μεταβατικό προσωπικό, να κάνει τη διερεύνηση μετά την τραγωδία αυτός ο οργανισμός; Ποιος φταίει που δεν ήταν εκεί κάποιος αρμόδιος να κάνει όλες τις ενέργειες που έπρεπε βάσει της ενωσιακής Οδηγίας, να σφραγίσει, να κάνει δειγματοληψίες, να διασώσει αποδεικτικά μέσα και στο τέλος να αποκαταστήσει την κυκλοφορία του σιδηροδρόμου; Αυτά έπρεπε να τα έχει κάνει ένας φορέας διαπιστευμένος με ευρωπαϊκή αναγνώριση.

Όταν τα λέγαμε αυτά 19 Ιανουαρίου του 2023 σε αυτό εδώ το Βήμα ήταν ο Χρήστος Γκόκας, Βουλευτής Άρτας, Τομεάρχης Μεταφορών τότε του ΠΑΣΟΚ - Κινήματος Αλλαγής και έλεγε ο κ. Γκόκας: «Δεν υπάρχουν προϋποθέσεις για αποτελεσματική λειτουργία με ανεξαρτησία και αυτοτέλεια όπως απαιτεί η ενωσιακή Οδηγία». Αυτό ήταν ενάμιση μήνα πριν από την τραγωδία. Ποιος φταίει για όλα αυτά;

Είναι ενοχλητικό, λοιπόν, και αποκρουστικό το θέαμα των στελεχών της Νέας Δημοκρατίας και των φίλιων στη Νέα Δημοκρατία μέσων ενημέρωσης να αποδομήσουν ένα πόρισμα, που οι ίδιοι εμφάνισαν ως θέσφατο, ως «ευαγγέλιο», ως σύμβολο εθνικής ενότητας και να το κάνουν αυτό λυσσωδώς και με προκλητική ικανοποίηση γηπεδικού περιεχομένου και χαρακτήρα. Και δεν τους απασχολεί ότι μαζί με όλα τα άλλα, τη δικαιοσύνη, τη δημοκρατία, το κράτος δικαίου, μπαίνει και η επιστημονική αλήθεια πια στη μυλόπετρα της αμφισβήτησης, ότι κανένας δεν μπορεί να πιστέψει κανέναν και τίποτα πια σε αυτή τη χώρα. Σαν να μην μιλάμε για νεκρούς, αλλά για νούμερα τηλεθέασης. Σαν να μην είναι αλήθεια όλο αυτό, αλλά μια ταινία δράσης. Σαν να μην είναι η δημοκρατία μας και το μέλλον της, που μας απασχολεί και πρέπει να μας απασχολεί, αλλά η Νέα Δημοκρατία και οι τύχες της.

Είναι ατόφια και ακέραιη ευθύνη της Νέας Δημοκρατίας γι’ αυτή την πλήρη σύγχυση. Όπως ατόφια και ακέραιη είναι η ευθύνη της Νέας Δημοκρατίας και, ναι, για την καταστρατήγηση του Συντάγματος στην προανακριτική επιτροπή.

Ποιος άλλος φταίει που σήμερα συζητάμε ένα πόρισμα που δεν αποτελεί αντικείμενο ενδελεχούς διερεύνησης, όπως αξιώνει το σύνταγμα, με εξέταση μαρτύρων, κατ’ αντιπαράσταση όλων αυτών που περιέφεραν τα e-mail, με προσκόμιση εγγράφων;

Είναι βαθιά προβληματικό ότι από όλους τους Υπουργούς αυτής της Κυβέρνησης, είναι ο Υπουργός της Δικαιοσύνης που ανέλαβε νωρίτερα να εγκρίνει και να υπερασπίσει αυτήν την παράκαμψη του Συντάγματος. Πρώτη φορά στη δημοκρατία μας συμβαίνει αυτό, στη Βουλή των Ελλήνων, να επιχαίρει Υπουργός της Δικαιοσύνης για την παραβίαση του Συντάγματος και να λέει και οδηγίες πώς πρέπει να γίνει αυτή η παραβίαση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν τον ακούσαμε να λέει τίποτα τον κύριο Υπουργό Δικαιοσύνης, λαλίστατο κατά τα λοιπά, όταν από αυτό το Βήμα ο Πρόεδρος του ΠΑΣΟΚ, ο Νίκος Ανδρουλάκης, νωρίτερα του υπέβαλε συγκεκριμένες ερωτήσεις. Πώς είναι δυνατόν, για παράδειγμα, στη δίκη των παρακολουθήσεων από την «Κυβέρνηση των παρακολουθήσεων», που οι μισοί ήταν παρακολουθούμενοι, να μην βρέθηκε ούτε ένας από αυτούς δίπλα στον Νίκο Ανδρουλάκη ως μάρτυρας κατηγορίας σε αυτήν την υπόθεση στο δικαστήριο; Δεν τους νοιάζει να πέσει φως;

Δεν ακούσαμε καμία απάντηση γιατί και πώς η ομάδα αντιμισθίας της Νέας Δημοκρατίας έχει τέτοιες επιλεκτικές σχέσεις με επιχειρηματίες, διαφημιστές, κατασκευαστές. Δεν σας νοιάζει εσάς να μάθουμε τις υπόγειες διαδρομές του χρήματος;

Κατά τα λοιπά, εμείς είμαστε αυτοί που ρίχνουμε νερό στον μύλο της συνωμοσιολογίας. Εσείς που στηρίζεστε σε τρολ, Βουλευτές, Υπουργοί -ο ίδιος ο Πρωθυπουργός έχει έρθει εδώ, έχει αναπαράξει και έχει προαναγγείλει βιντεάκια της «ομάδας αντιμισθίας», προπαγάνδας έμμισθης-, εσείς τι είστε; Είστε υπερασπιστές της ευρωπαϊκής φιλελεύθερης δημοκρατίας;

Εμείς εδώ και σε αυτή την υπόθεση των Τεμπών επιδιώξαμε και απαιτήσαμε την αντικειμενική και εις βάθος και εις ύψος διερεύνηση, όπως πάντα κάναμε, ακόμα και όταν ήταν στελέχη δικών μας κυβερνήσεων ερευνώμενα σε αντίστοιχες επιτροπές.

Εσείς τι κάνατε; Αφού ζαλιστήκατε από τις παλινωδίες, αναγκαστήκατε υπό το κράτος της κοινωνικής κατακραυγής και των αντιδράσεων να στηρίξετε το αίτημά μας για τη συγκρότηση επιτροπής, αντίθετα με ό,τι κάνατε για τον κ. Καραμανλή και τον κ. Σπίρτζη. Και τώρα βλέπετε τι κάνει η ευρωπαϊκή εισαγγελία για τα μη πολιτικά πρόσωπα, για την ίδια ακριβώς υπόθεση απιστίας εκείνους τους έρευνα. Τον κ. Καραμανλή δεν μπορεί, γιατί έχετε δέσει τα χέρια της ευρωπαϊκής εισαγγελίας με το δικό σας αίτημα και με τα δικά σας χέρια που χειροκροτούσαν τον κ. Καραμανλή. Και ο Υπουργός, που από νομικός σύμβουλος και συνήγορος υπερασπίσεως του Πρωθυπουργού, υποβιβάστηκε σε συνοριοφύλακα, μας έκανε από εδώ κάποτε μαθήματα Ποινικού Δικαίου και Ποινικής Δικονομίας, ποιες είναι οι ενδείξεις, οι υπόνοιες, η ενοχή, η αθωότητα. Και δεν υπήρχαν, λέει, ενδείξεις ο κ. Βορίδης. Καλά-καλά, ούτε επαρκείς υπόνοιες δεν υπήρχαν τότε για την προκαταρκτική εξέταση. Πού είναι τώρα; Μετά τι έγινε; Ξεχάστηκαν όλα. Από εδώ πήγε και το Σύνταγμα, από εδώ πήγε και το Ποινικό Δίκαιο. Βρέθηκαν ξαφνικά ενδείξεις, βρέθηκε η γενναιότητα στο πρόσωπο του κ. Τριαντόπουλου η οποία εξαντλήθηκε σε μονοσέλιδα υπομνήματα, όπως και σήμερα.

Και τι και εάν ανέκυψαν από τότε κρίσιμα, μεταγενέστερα στοιχεία, τα οποία ούτε η Εισαγγελία της Λάρισας τα είχε στη διάθεσή της το καλοκαίρι του 2024, ούτε εμείς εδώ ως Βουλή τον Μάρτιο του 2025, όταν ψηφίζαμε αυτή την επιτροπή, ούτε το πόρισμα υπήρχε στη διάθεση όλων, για να μπορέσουμε να το αναλύσουμε και να το συζητήσουμε μέσα στην επιτροπή, όταν τη συγκροτούσαμε. Κυρίως, όμως, δεν είχε αποκαλυφθεί το email, στο οποίο όλος ο κλειστός κύκλος Υπουργών και στελεχών γύρω από τον κ. Μητσοτάκη μιλούσε για την ανάγκη να πληρωθεί το συντελεσθέν μπάζωμα, η αλλοίωση του τόπου του εγκλήματος.

Εδώ ο κ. Πλεύρης, ο αξιότιμος εκπρόσωπος της Πλειοψηφίας, στάθηκε στη μισή αλήθεια.

**ΠΡΟΕΔΡΕΥΩΝ (Βασίλειος Βιλιάρδος):** Και εδώ κλείνετε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Ολοκληρώνω.

Διότι η έρευνα στη Λάρισα για τον κ. Τριαντόπουλο σταμάτησε στο όνομά του. Δεν συντελέστηκε έρευνα για τον κ. Τριαντόπουλο. Η έρευνα εξαντλήθηκε στο όνομά του. Μετά ήταν δουλειά δική μας να κάνει την έρευνα.

Το δεύτερο, μετά τη διάταξη προέκυψε αυτό το email, το οποίο η Εισαγγελία της Λάρισας δεν το είχε στη διάθεσή της. Άρα αυτό που εσείς φέρατε ως μεγάλο και ογκώδη φάκελο, με τον οποίο κάνετε την ποινική δίωξη, δεν περιλαμβάνει διερεύνηση του email, κάτι το οποίο όφειλε η Βουλή ως εισαγγελέας να κάνει. Με την παράλειψη της Βουλής να κάνει τη δουλειά της, κάνετε ακόμα δυσχερέστερο το έργο της δικαιοσύνης ως ανακριτού και ως ειδικού δικαστηρίου, φυσικού δικαστή. Διότι πολύ απλά δεν κάναμε, δεν κάνατε, η Βουλή και η προανακριτική επιτροπή με ευθύνη της Νέας Δημοκρατίας τη δουλειά του εισαγγελέα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Αυτό, λοιπόν, το πόρισμα, κύριε Πρόεδρε -και κλείνω-, δεν αντέχει σε νομική και πολιτική κριτική της Πλειοψηφίας, παρά μόνο ως τεκμήριο απροκάλυπτης υποκρισίας και απόλυτης μεθόδευσης. Ο λόγος δίνεται στη δικαιοσύνη, που πρέπει να αναλάβει και το αξιώνουμε αυτό, το ηθικό και θεσμικό βάρος που της αναλογεί. Θα επιμείνουμε σε αυτό μέχρι τέλους.

Εμείς είμαστε περήφανοι που δεν συμπράξαμε στην οπισθοδρόμηση της προανακριτικής επιτροπής και θα είμαστε εδώ μέχρι τέλους, ώστε να λογοδοτήσει και ο κ. Τριαντόπουλος και ο κ. Καραμανλής και όλοι όσοι έχουν ευθύνες για αυτό το δυστύχημα και αυτό το έγκλημα, τελικά, στα Τέμπη.

Απέναντι στη συνωμοσιολογία και σε όσους θρέφονται από αυτή, που είναι η Νέα Δημοκρατία που επενδύει σε αυτή, για να μην απαντήσει στα δύσκολα και πραγματικά ερωτήματα που της θέτουμε, θα βρισκόμαστε εμείς απέναντι στη συνωμοσιολογία και σε όσους θρέφονται και επενδύουν σε αυτή, σε όλες τις διαδικασίες, σε όλα τα βήματα, για να αποδοθεί δικαιοσύνη και να δοθεί άπλετο φως στη ζωή όλων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε διπλασιάσει τον χρόνο. Σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Διότι -και κλείνω, κύριε Πρόεδρε- το έγκλημα των Τεμπών είναι μια ανοικτή πληγή, πενήντα επτά νεκρών και των οικογενειών τους, εκατοντάδων τραυματισμένων στο σώμα και στην ψυχή, εκατομμυρίων ανθρώπων που έχουν χάσει την εμπιστοσύνη τους στους θεσμούς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κλείστε, σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Είναι μια πληγή στο σώμα της δημοκρατίας, που πρέπει όλες και όλοι να δουλέψουμε για να επουλωθεί.

Εμείς δεν θα σταματήσουμε μέχρι να το καταφέρουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Καλείται στο Βήμα ο κ. Νεοκλής Κρητικός, Βουλευτής της Νέας Δημοκρατίας.

Θα ήθελα να κάνω μία ανακοίνωση στο Σώμα, μέχρι να έρθει ο κ. Κρητικός. Η ψηφοφορία θα διεξαχθεί σήμερα το απόγευμα, στις 19.00΄.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε. Ζητάω εξ αρχής την ανοχή σας. Δεν την έχω ζητήσει και πολλές φορές, άλλωστε.

Κυρίες και κύριοι συνάδελφοι, καλούμαστε να συζητήσουμε επί του πορίσματος της διενεργήσας από την Ειδική Κοινοβουλευτική Επιτροπή Προκαταρκτικής Εξέτασης με αντικείμενο τη διερεύνηση της ενδεχόμενης τέλεσης του αδικήματος της παράβασης καθήκοντος κατά την άσκηση των καθηκόντων του από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, αδικήματος τυχόν τελεσθέντος κατά τη διάρκεια σαφώς προσδιορισμένου χρονικού διαστήματος. Συγχρόνως, καλούμαστε να αποφανθούμε επί της πρότασης άσκησης δίωξης κατά του πρώην Υφυπουργού.

Ανταποκρινόμενοι, λοιπόν, στο αίτημα πρωτίστως των οικογενειών των θυμάτων και συνολικά της κοινωνίας να φωτιστεί και αυτή η έκφανση του τραγικού δυστυχήματος των Τεμπών, για τη διερεύνηση της οποίας συστάθηκε επιτροπή με ευρύτατη πλειοψηφία, διεξήγαγε προκαταρκτική εξέταση και μετά το πέρας των εργασιών της επιτροπής η πλειοψηφία αυτής, αφού μελέτησε, αξιολόγησε και συνεκτίμησε τα στοιχεία που είχαν τα μέλη της στα χέρια τους, εξέδωσε πόρισμα επί του οποίου διαβουλευόμαστε εμείς σήμερα. Μία έκφανση της υπόθεσης που χρήζει και αυτή πλήρους διαλεύκανση και πρέπει όλοι να συμβάλουμε προς επίρρωση αυτού του σκοπού, όπως βέβαια και στην ανάδειξη της αλήθειας για κάθε πτυχή του τραγικού συμβάντος, ώστε τα θύματα και οι άνθρωποί τους να δικαιωθούν.

Σε μια συζήτηση, κυρίες και κύριοι, όπου πρέπει να βρούμε έστω και τώρα ένα μίνιμουμ συνεννόησης, ένα κοινό σημείο αναφοράς και να δείξουμε ότι επιτέλους ενστερνιστήκαμε ένα από τα μηνύματα των πρωτόγνωρων σε όγκο κινητοποιήσεων του Ιανουαρίου και του Φεβρουαρίου, να αποχρωματίσουμε και αποστιγματίσουμε τον διάλογο από την εντονότατη κομματική σύγκρουση των τελευταίων μηνών και να σταθούμε στο ύψος των περιστάσεων που απαιτεί μια υπόθεση που μας αφορά όλους και που συγκλόνισε τους πάντες.

Κυρίες και κύριοι συνάδελφοι, για πρώτη φορά στη σύγχρονη πολιτική ιστορία ένας πρώην Υφυπουργός, ο κ. Χρήστος Τριαντόπουλος, ζητά να παραπεμφθεί απευθείας το Δικαστικό Συμβούλιο επί τη βάσει των στοιχείων που έχουν διαβιβαστεί από τη δικαιοσύνη και έχουν τεθεί στη γνώση όλων μας κατά τη διάρκεια της συζήτησης στην Ολομέλεια για την παραπομπή του στην επιτροπή, μια επιτροπή που συστάθηκε με διακόσιες εβδομήντα επτά ψήφους και η οποία φυσικά και δεν αρκέστηκε στο αίτημα του κ. Τριαντόπουλου. Κινήθηκε με βάση τη θεσμική της λειτουργία και εξέτασε το σύνολο του αποδεικτικού υλικού που είχε στη διάθεσή της, υπηρετώντας πιστά το άρθρο 86 του Συντάγματος και τις σχετικές διατάξεις του Κανονισμού της Βουλής.

**ΠΡΟΕΔΡΕΥΩΝ (Βασίλειος Βιλιάρδος):** Να σας διακόψω για ένα λεπτό, κύριε συνάδελφε, για να αναγγείλω τα παιδιά.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και τρεις συνοδοί εκπαιδευτικοί από το 21ο Δημοτικό Σχολείο Ιωαννίνων.

Η Βουλή σάς καλωσορίζει, παιδιά. Σας εύχεται καλή Ανάσταση και καλό Πάσχα.

(Χειροκροτήματα από όλες τις πτέρυγες της Βουλής)

Ευχαριστώ πολύ, κύριε συνάδελφε. Συνεχίστε.

**ΝΕΟΚΛΗΣ ΚΡΗΤΙΚΟΣ:** Ευχαριστώ.

Στην περίπτωση του ελεγχόμενου Υφυπουργού προηγήθηκε ενδελεχής έρευνα από τον Εισαγγελέα Εφετών Λάρισας, με εξέταση τριάντα μαρτύρων, πλήθος εγγράφων και ανακριτικών πράξεων, απόρροια της εμπεριστατωμένης μελέτης σε δύο εισαγγελικές διατάξεις. Με την πρώτη αρχειοθετήθηκαν υποθέσεις για σειρά φυσικών προσώπων και με τη δεύτερη ασκήθηκαν ποινικές διώξεις για τέσσερα φυσικά πρόσωπα.

Και ήλθε η πλειοψηφία της επιτροπής με το πόρισμά της και έκρινε ότι υφίσταται επαρκές αποδεικτικό υλικό για την ύπαρξη απλών ενδείξεων, προκειμένου να προταθεί σήμερα στο Σώμα η άσκηση ποινικής δίωξης κατά του πρώην Υφυπουργού.

Προτείνουμε, επομένως, η υπόθεση του κ. Τριαντόπουλου να κριθεί από το πενταμελές Δικαστικό Συμβούλιο, το οποίο απαρτίζεται από ανώτατους δικαστικούς λειτουργούς. Η ίδια η λειτουργία του Δικαστικού Συμβουλίου εγγυάται την ολοκληρωτική διερεύνηση των πτυχών της υπόθεσης από πέντε ανώτατους δικαστές, δύο μέλη του Συμβουλίου της Επικρατείας και τρία μέλη του Αρείου Πάγου, οι οποίοι θα επιλεγούν με κλήρωση. Το δε ανακριτικό έργο θα αναλάβει, επίσης με κλήρωση, αρεοπαγίτης δικαστής, με εκτεταμένες αρμοδιότητες, δίχως περιορισμό ως προς την ανακριτική δικαιοδοσία του.

Κυρίες και κύριοι συνάδελφοι, πιστεύω πως, αν δεν υπήρχε η τυφλή, στείρα κομματικοποίηση της συγκεκριμένης υπόθεσης και η Αντιπολίτευση θα συντασσόταν με τη βούληση της πλειοψηφίας της επιτροπής και αυτό, γιατί η εισαγγελική διάταξη για τη δίωξη των τεσσάρων φυσικών προσώπων αποτέλεσε τη βάση για τη σύνταξη κατηγορητηρίου από το ΠΑΣΟΚ κατά του κ. Τριαντόπουλου, κατηγορητήριο που υπερψηφίστηκε και από άλλα κόμματα της Αντιπολίτευσης.

Επιπλέον, κατά τη συζήτηση στην Ολομέλεια της Βουλής για τη σύσταση της Ειδικής Κοινοβουλευτικής Επιτροπής προς διενέργεια προκαταρκτικής εξέτασης, οι Βουλευτές του ΠΑΣΟΚ, καθώς και άλλων κομμάτων της Αντιπολίτευσης τόνιζαν στις ομιλίες τους ότι, αν δεν ήταν Υφυπουργός ο κ. Τριαντόπουλος και δεν υφίστατο το κώλυμα που θέτει το άρθρο 86 του Συντάγματος, τότε με βάση την εισαγγελική διάταξη θα είχε ήδη παραγγελθεί και σε βάρος του η άσκηση σχετικής ποινικής δίωξης από κοινού με τα άλλα φυσικά πρόσωπα. Αποδείξτε ότι το θέλετε. Αυτό σας καλούμε να στηρίξετε σήμερα, εφόσον εξακολουθεί να συνιστά και δικό σας αίτημα.

Κυρίες και κύριοι, η πρότασή μας για την παραπομπή του κ. Τριαντόπουλου στο Δικαστικό Συμβούλιο συνάδει με το αίτημα της κοινωνίας να ξεδιαλυθούν οι συνθήκες της τραγωδίας των Τεμπών, χωρίς να αίρονται μομφές και αμφιβολίες περί συγκάλυψης, ενώ και το επιχείρημα των κομμάτων της Αντιπολίτευσης, ότι με την ολοκλήρωση των εργασιών της επιτροπής, που αποφασίστηκε από την πλειοψηφία των μελών της, κατέστη ανέφικτος ο έλεγχος για διερεύνηση τυχόν άλλων αδικημάτων, δεν ευσταθεί. Και αυτό, γιατί η εξακρίβωση τυχόν ενδείξεων διάπραξης άλλων αξιόποινων πράξεων είτε από την επιτροπή είτε από το Δικαστικό Συμβούλιο επιφέρει τις ίδιες ακριβώς νομικές συνέπειες, δηλαδή την υποβολή της σχετικής δικογραφίας στη Βουλή, προκειμένου να ακολουθηθεί, εφόσον συντρέχουν οι προβλεπόμενες προϋποθέσεις, η διαδικασία του άρθρου 86 του Συντάγματος και η νομοθεσία περί ευθύνης Υπουργών.

Σε πρόσφατη διαδοχική αρθρογραφία του στην εφημερίδα «Καθημερινή», ο ομότιμος Καθηγητής Συνταγματικού Δικαίου του ΕΚΠΑ κ. Νίκος Αλιβιζάτος έχει τοποθετηθεί για το επίμαχο ζήτημα, την πρώτη μάλιστα φορά πριν την έναρξη των εργασιών της επιτροπής. Στο άρθρο του με τίτλο: «Ενστάσεων αντίκρουση» αναφέρει χαρακτηριστικά: «Σύμφωνα με τη ρητή διατύπωση του ισχύοντος νόμου, ο αρεοπαγίτης/ανακριτής τον οποίο θα ορίσει το Δικαστικό Συμβούλιο, ‘‘έχει το δικαίωμα και οφείλει να επεκτείνει τη δίωξη και κατά των συμμετόχων που δεν αναφέρονται στην απόφαση της Βουλής για τη δίωξη (άρθρο 10 ν.3126/2003 περί Ποινικής Ευθύνης Υπουργών)».

Συνεχίζοντας τον συλλογισμό του λέει: «Δεν ευσταθεί, επομένως, το επιχείρημα ότι, αν προκύψουν νέα στοιχεία για το συγκεκριμένο αδίκημα του μπαζώματος, το Δικαστικό Συμβούλιο δεν θα μπορεί τάχα να το λάβει υπ’ όψιν ούτε ότι δεν θα μπορεί να επεκτείνει την κατηγορία».

Πάντα σύμφωνα με τον κορυφαίο συνταγματολόγο: «Κοντολογίς, και το κατηγορητήριο κατά του κ. Τριαντόπουλου θα μπορεί να διευρύνει και θα μπορεί να παραπέμψει μαζί του και άλλους Υπουργούς, αν προκύψουν σε βάρος τους επιβαρυντικά στοιχεία, πάντοτε βέβαια για το ως ίδιο αδίκημα».

Η σημερινή συζήτηση διεξάγεται, ενώ καθημερινά προκύπτουν στοιχεία που καταρρίπτουν θεωρίες συνωμοσίας που βρήκαν γόνιμο έδαφος να αναπτυχθούν και διαδοθούν όλο αυτό το διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν μπορώ να παραβλέψω, επίσης, ότι σταδιακά φτάσαμε στο σημείο η σε καθημερινή βάση διασπορά στοιχείων και διάχυση πληροφοριών και λεπτομερειών, μη εύληπτων για την πλειονότητα λόγω της φύσεως της διερεύνησης πτυχών της υπόθεσης, καθώς και οι παλινωδίες και η ψευδεπίγραφη αίσθηση ότι η υπόθεση θα διαλευκανθεί από τα μέσα μαζικής επικοινωνίας, όλα αυτά να έχουν προκαλέσει σύγχυση στην κοινή γνώμη. Είναι μια κοινή γνώμη που έχει ζητήσει και από εμάς, τους εκπροσώπους του Κοινοβουλίου, να κάνουμε ό,τι μπορούμε για να χυθεί φως.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΝΕΟΚΛΗΣ ΚΡΗΤΙΚΟΣ:** Δύο λεπτά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Δύο λεπτά, κύριε συνάδελφε;

**ΝΕΟΚΛΗΣ ΚΡΗΤΙΚΟΣ:** Μια συγκεχυμένη κατάσταση, η παρατήρηση της οποίας μας οδηγεί στο συμπέρασμα πως πρέπει να κάνουμε στην άκρη και να αφήσουμε τη δικαιοσύνη να συνεχίσει, να κάνει απερίσπαστη τη δουλειά που ξέρει πολύ καλύτερα από όλους μας, τη δικαιοσύνη η οποία έχει τον πρώτο και τον τελευταίο λόγο επί των ερευνών.

Εν τω μεταξύ, όλο αυτό το διάστημα, γίναμε αυτήκοες μάρτυρες κατηγοριών που ξεδιπλώθηκαν, αναπαράχθηκαν, υιοθετήθηκαν από κόμματα της Αντιπολίτευσης, οι εκπρόσωποι των οποίων, παρά τις εκκλήσεις μας να μη γίνει η τραγωδία πεδίο κομματικών αντεγκλήσεων και προσπορισμού πρόσκαιρων ωφελειών, μας αγνόησαν. Έχτισαν πάνω στην τραγωδία τα δικά τους κατά περίπτωση αφηγήματα, στοχοποιώντας όχι μόνο την Κυβέρνηση, αλλά και θεσμικούς παράγοντες.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΝΕΟΚΛΗΣ ΚΡΗΤΙΚΟΣ:** Εμείς εδώ λέμε «ως εδώ με την τοξικότητα» και στεκόμαστε δίπλα στους συγγενείς, δίπλα στους πληγέντες. Για εμάς, οι απαντήσεις και η αλήθεια είναι μονόδρομος. Και τις απόπειρες πολιτικής αποσταθεροποίησης και πρόκλησης τεχνικής φθοράς για την Κυβέρνηση όσων δεν διαθέτουν άμεσα, γιατί στερούνται προγραμματικών θέσεων και εναλλακτικών προτάσεων, ξεκαθαρίζουμε πως δεν θα τις επιτρέψουμε άλλο, όσων δεν δίστασαν να στοχοποιήσουν πολιτικούς, με πρώτο τον Πρωθυπουργό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΝΕΟΚΛΗΣ ΚΡΗΤΙΚΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τελειώσατε, κύριε συνάδελφε.

**ΝΕΟΚΛΗΣ ΚΡΗΤΙΚΟΣ:** Μένει να τους δούμε τώρα, στο κάλεσμα του Πρωθυπουργού για την αναθεώρηση του άρθρου 86 του Συντάγματος τι θα κάνουν.

Η αλήθεια, κυρίες και κύριοι συνάδελφοι, θα βρει τον δρόμο της. Αυτό θέλουμε όλοι. Γι’ αυτό, σας καλώ να υπερψηφίσετε την άσκηση ποινικής δίωξης για τον πρώην Υφυπουργό και υπέρ της παραπομπής του στο Δικαστικό Συμβούλιο.

Σας ευχαριστώ όλους.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κρητικό.

Καλείται στο Βήμα ο κ. Αθανάσιος Χαλκιάς, Βουλευτής των Σπαρτιατών. Θα ακολουθήσουν ο κ. Βρεττάκος, ο κ. Μουλκιώτης και ο κ. Δημητριάδης.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ποια είναι η εικόνα του Κοινοβουλίου σήμερα; Η εικόνα του Κοινοβουλίου είναι ο εξευτελισμός των θεσμών, η απόδειξη ότι ένα πολιτικό σύστημα έχει αποτύχει. Τι ζητούσαν τα 2 εκατομμύρια κόσμου έξω; Τι ζητούσαν; Κανένας δεν έχει αντιληφθεί το τι ζητούσε. Ο κόσμος ζητούσε κάθαρση, ισονομία και ισοπολιτεία.

Τι έχει εισπράξει μέχρι στιγμής; Από τη μία, έχουμε κάποιους για κάποια ψηφαλάκια να σκυλεύουν πάνω στους νεκρούς των Τεμπών και από την άλλη, κάποιους άλλους να εκμεταλλεύονται τη θέση εξουσίας, για να μπορούν και να προσπαθούν να καλύψουν κάποιες καταστάσεις.

Οι Σπαρτιάτες ήμασταν οι μόνοι που είπαμε εξαρχής ότι, αν κάτι πρέπει να διερευνηθεί, είναι οι διαχρονικές ευθύνες στη σύγκρουση των τρένων.

Διότι, κυρίες και κύριοι συνάδελφοι, αυτή είναι η ουσία, όχι κάτι διαφορετικό, όπου κάποιοι άλλοι προσπάθησαν να κατευθύνουν αλλού τα πράγματα. Η ουσία ήταν μία: Εάν υπήρχαν συστήματα ασφαλείας και όσοι δεν ενήργησαν για να τα κάνουν πράξη, να τα τοποθετήσουν, να ολοκληρώσουν συμβάσεις, έχουν την απόλυτη ποινική ευθύνη για τη σύγκρουση των τρένων.

Και αν δεν μπορεί ένα πολιτικό σύστημα, ακόμα και αν κάποιοι δικοί τους έχουν κάποιες ευθύνες, να ανοίξει αυτή η συζήτηση, να γίνει αυτή η έρευνα, να κληθούν μάρτυρες για να γίνει επιτέλους αυτή η εξυγίανση και η κάθαρση, τι περιμένουμε από τον λαό. Γι’ αυτό δεν έχει καμία εμπιστοσύνη σε κανένα πολιτικό κόμμα, δεν έχει καμία εμπιστοσύνη στο πολιτικό σύστημα.

Η θέση μας είναι ξεκάθαρη για το σήμερα, ότι πρέπει να ανοίξει ξανά η επιτροπή, να κληθούν μάρτυρες. Αυτό ορίζει το άρθρο 86. Εάν δεν θέλετε να ακολουθηθεί αυτή η διαδικασία, καταργήστε το και εμείς θα το στηρίξουμε.

Γιατί θεωρούμε ότι είναι ανεύθυνο να υπάρχει ένας κατάπτυστος τέτοιος νόμος που να συγκαλύπτει κάποιους. Πρέπει να καταργηθεί το άρθρο 86 και θα πρέπει το Ελληνικό Κοινοβούλιο να σταθεί στο ύψος των περιστάσεων. Μην ευτελίζετε άλλο τους θεσμούς. Μην ευτελίζετε άλλο αυτό που πρεσβεύουμε. Οι Έλληνες πολίτες περιμένουν πολλά από εμάς. Πρέπει να πράξετε το καθήκον σας όλοι.

Υπάρχουν κόμματα που -αυτή τη στιγμή δεν μπορώ να το καταλάβω- ψήφισαν για να γίνει αυτή η εξεταστική και αυτή τη στιγμή αποχώρησαν. Για ποιον λόγο; Και γιατί να τελειώσει η όλη διαδικασία με τον κ. Τριαντόπουλο, που ζητά απλώς να πάει στην τακτική δικαιοσύνη χωρίς να περάσει από την εξεταστική και να το αποδέχεται η Κυβέρνηση; Δεν πρέπει να το αποδέχεται. Θα πρέπει να ανοίξει και να κληθούν μάρτυρες και αν υπάρχουν ευθύνες, οτιδήποτε έχει συμβεί, να βγει αυτή η αλήθεια στο φως, να μην μείνει τίποτα κρυμμένο. Γιατί ο κόσμος περιμένει πολλά από εμάς και δυστυχώς δεν πρόκειται να τα δει.

Κάποιοι εδώ μέσα είναι κατώτεροι των περιστάσεων και δεν αναρωτιούνται και δεν καταλαβαίνουν τον πόνο κάποιων ανθρώπων. Κάποια μάνα, κάποιος πατέρας δεν έχει το παιδί του. Κάποιος σύζυγος δεν έχει τη σύζυγό του ή αντίστροφα. Και εμείς τι λέμε; Ότι πέρασε άλλη μια μέρα; Και τι κάνουμε για να μην ξανασυμβεί;

Ο ελληνικός λαός ζητά ένα πράγμα, να βρεθεί η αλήθεια, να αποκαλυφθεί και επιτέλους να έχουμε ένα κράτος δικαίου, ένα κράτος που δεν θα γίνονται θυσία κάποιοι άνθρωποι είτε στο Μάτι, είτε στη Μάνδρα, είτε τώρα στα Τέμπη, για να αλλάξουν καταστάσεις. Πρέπει επιτέλους να γίνουμε ένα σύγχρονο ευρωπαϊκό κράτος.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Καλείται στο Βήμα ο κ. Κωνσταντίνος Κεφαλογιάννης, Βουλευτής της Νέας Δημοκρατίας, ο οποίος έκανε αλλαγή με τον κ. Βρεττάκο.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Υπουργέ, κυρίες και κύριοι συνάδελφοι, σήμερα καλούμαστε να λάβουμε με την ψήφο μας μια σημαντική απόφαση για τη διερεύνηση της τραγωδίας των Τεμπών, για να χυθεί άπλετο φως, για να αποδοθεί δικαιοσύνη. Καλούμαστε να δείξουμε το ήθος και το χαρακτήρα που αρμόζει στις περιστάσεις, ακριβώς γιατί τα γεγονότα αφορούν ένα πολύ σημαντικό ζήτημα, ένα ζήτημα που διαπερνά την καρδιά της κοινωνίας.

Έχουμε ένα και μοναδικό καθήκον, με όπλα τη λογική και τη σοβαρότητα, να αντιταχθούμε στις εύκολες εντυπώσεις και στις πολιτικές σκοπιμότητες. Το οφείλουμε πρώτα και πάνω απ’ όλα στα πενήντα επτά θύματα, αλλά και σε όλους τους συμπολίτες μας που απαιτούν τα αυτονόητα από την πολιτεία: αλήθεια, δικαιοσύνη, διαφάνεια.

Στον δρόμο αυτόν προς την αλήθεια θα πρέπει να συμφωνήσουμε στο τι ακριβώς γίνεται σήμερα εδώ. Για πρώτη φορά ένας πρώην Υπουργός ζήτησε ο ίδιος να παραπεμφθεί απευθείας στη δικαιοσύνη, να παραπεμφθεί βάσει των στοιχείων που έχουν διαβιβαστεί στη Βουλή και τα γνωρίζουμε όλοι. Η προανακριτική επιτροπή που συγκροτήθηκε εξέτασε το σύνολο του αποδεικτικού υλικού που είχε στη διάθεσή της εφαρμόζοντας το Σύνταγμα και τον Κανονισμό της Βουλής.

Δεν πρέπει να παραβλέπουμε ότι στο στάδιο της προανάκρισης ο νόμος απαιτεί να υπάρχουν απλές ενδείξεις για την άσκηση ποινικής δίωξης, ενώ το Δικαστικό Συμβούλιο για να παραπέμψει έναν κατηγορούμενο θέλει αποχρώσες ενδείξεις και το Ειδικό Δικαστήριο για να καταδικάσει κάποιον θέλει αποδείξεις. Στην παρούσα φάση της διερεύνησης, το υλικό που είχε στη διάθεσή της η προανακριτική επιτροπή ήταν επαρκές για την άσκηση δίωξης.

Το κρίσιμο μάλιστα αποδεικτικό υλικό της δικογραφίας περιλαμβάνει τριάντα μαρτυρικές καταθέσεις, πλήθος εγγράφων και ανακριτικών πράξεων βάσει των οποίων έχει ήδη ασκηθεί ποινική δίωξη για τέσσερα φυσικά πρόσωπα. Από αυτό συνάγεται ότι υπάρχουν οι απλές ενδείξεις που απαιτούνται για την άσκηση ποινικής δίωξης.

Αν ο κ. Τριαντόπουλος δεν ήταν πολιτικός αλλά φυσικό πρόσωπο, θα του είχε ήδη ασκηθεί δίωξη όπως έχει ασκηθεί στα τέσσερα φυσικά πρόσωπα. Με την παραπομπή του, ο πρώην Υφυπουργός θα αξιολογηθεί από το πενταμελές Δικαστικό Συμβούλιο, το οποίο απαρτίζεται από ανώτατους δικαστικούς λειτουργούς, που ορίζονται κατόπιν κλήρωσης και χωρίς κανέναν απολύτως περιορισμό στη δικαιοδοσία τους. Άρα σήμερα που μιλάμε, προτείνεται στην Ολομέλεια άσκηση ποινικής δίωξης εις βάρος του κ. Τριαντόπουλου και όχι απαλλαγή του. Δεν τον προστατεύει κανείς και δεν τον κρύβει κανείς. Και μάλιστα αυτό είναι κάτι, το οποίο συμβαίνει για πρώτη φορά στα χρονικά της πολιτικής ιστορίας του τόπου. Μια Κυβέρνηση δηλαδή που έχει την πλειοψηφία στην Ολομέλεια, που είχε την πλειοψηφία στην προανακριτική, να παραπέμπει τον ίδιο της τον Υπουργό. Άρα για ποια συγκάλυψη μας μιλάτε;

Κυρίες και κύριοι συνάδελφοι, μόνο η δικαιοσύνη μπορεί να ρίξει φως σε αυτή την τραγωδία. Πρέπει να την εμπιστευτούμε και να την ενισχύσουμε. Γιατί αν όχι η δικαιοσύνη, ποιος θα δώσει απαντήσεις σε μια σύγχρονη δημοκρατία; Τα λαϊκά δικαστήρια, οι προγραφές των πολιτικών αντιπάλων, ο επαναστατικός ακτιβισμός ή οι δηλώσεις του τύπου «να πάρουμε το νόμο στα χέρια μας»;

Η δυσπιστία και η αμφιβολία είναι το φυτώριο του λαϊκισμού. Έτσι όμως δεν ροκανίζεται μόνο η εκλεγμένη Κυβέρνηση. Υπονομεύεται η ίδια η σταθερότητα του τόπου. Όλο αυτό το διάστημα επιχειρήθηκε με ακραίες επιθέσεις η στοχοποίηση όχι μόνο της Κυβέρνησης και του Πρωθυπουργού, αλλά και των ίδιων των θεσμών. Κάποιοι προσπάθησαν εκμεταλλευόμενοι τον ανθρώπινο πόνο να αποκομίσουν πολιτικά οφέλη, δηλητηριάζοντας την κοινωνία.

Απέναντι σε όλα αυτά εμείς στεκόμαστε δίπλα στο αίτημα της κοινωνίας για πλήρη αποκάλυψη της αλήθειας, για απόδοση ευθυνών από τη δικαιοσύνη και όχι από τα κομματικά γραφεία και τα τηλεοπτικά πάνελ. Δύο χρόνια μετά τα Τέμπη, όλοι οι Έλληνες βιώνουμε ένα κοινό πένθος. Αλλά η απώλεια και ο συλλογικός πόνος θα πρέπει να μας ενώσει.

Η χώρα χρειάζεται μία κυβέρνηση προσηλωμένη στην αλήθεια και στη δικαιοσύνη. Μία κυβέρνηση που χτίζει σχέσεις εμπιστοσύνης με την κοινωνία, μια κυβέρνηση που αναγνωρίζει με θάρρος τα λάθη της και τολμά να μιλήσει ανοιχτά για όσα δεν έγιναν, για όσα έγιναν και για τα πολλά τα οποία πρέπει ακόμη να γίνουν. Και αυτή η κυβέρνηση είναι η Κυβέρνηση Της Νέας Δημοκρατίας.

Κυρίες και κύριοι συνάδελφοι, με απόλυτο σεβασμό στον θεσμικό μας ρόλο και στις επιταγές του Συντάγματος σας καλούμε να ψηφίσετε υπέρ της άσκησης ποινικής δίωξης για τον πρώην Υφυπουργό, ώστε να κριθεί από τη δικαιοσύνη και να χυθεί άπλετο φως στην υπόθεση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεφαλογιάννη.

Επόμενος ομιλητής είναι ο κ. Γεώργιος Μουλκιώτης, Βουλευτής του ΠΑΣΟΚ.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε.

Πριν αναφερθώ σε αυτό καθαυτό ζήτημα το οποίο μιλάμε, θα ήθελα να ρωτήσω, μια που είναι και ο κύριος Υπουργός εδώ, αλήθεια τι έχετε να πείτε για τη λειτουργία του ΕΟΔΑΣΑΑΜ κάποιους μήνες μετά από την ψήφιση του νόμου στη Βουλή, όταν δεν υπήρχε διοικητικό συμβούλιο και όταν εσείς δεν τηρήσατε τη μεταβατική διάταξη της παραγράφου 3 του άρθρου 50, που λέει «ως την έκδοση απόφασης Υπουργού Υποδομών και Μεταφορών της παραγράφου 2 του άρθρου 4 τα καθήκοντα διοίκησης του ΕΟΔΑΣΑΑΜ ασκούν ο πρόεδρος και τα μέλη της Επιτροπής Διερεύνησης Ατυχημάτων και Ασφάλειας Πτήσεων»;

Αυτή η επιτροπή, κύριε Υπουργέ, γιατί δεν συγκροτήθηκε ποτέ; Γιατί δεν δόθηκε ποτέ εντολή να διερευνήσει το θέμα στα Τέμπη και το αφήσατε να παρέλθει κατ’ αυτόν τον τρόπο; Ποια είναι η αντιμετώπιση της Κυβέρνησης; Επαναλαμβάνω, και πρέπει να το απαντήσετε σήμερα. Σε άρθρο του ν.5014/2023 είναι η μεταβατική διάταξη στην παράγραφο 3. Δεν την εφαρμόσατε και έχετε αποκλειστική ευθύνη για την αμέλεια, η οποία αγγίζει και άλλα όρια, τα οποία δεν θέλω να πω αυτή τη στιγμή.

Κύριε Πρόεδρε, ο Εισαγγελέας Εφετών Λάρισας με την υπ’ αριθμόν 43/2024 διάταξή της δεχόμενη τη σχετική προσφυγή κατόπιν έγκλησης συγγενών θυμάτων για το δυστύχημα, διέταξε διενέργεια περαιτέρω προκαταρκτικής εξέτασης. Στη σχετική διάταξη μάλιστα λέει ότι η συνέχιση της προκαταρκτικής εξέτασης κρίθηκε επιβεβλημένη, καθώς διαπιστώθηκε από τις πρώτες μέρες μετά το δυστύχημα ότι αφαιρέθηκαν από τον τόπο του συμβάντος κρίσιμα αποδεικτικά στοιχεία. Μετά την ολοκλήρωση αυτής, η Εισαγγελέας Εφετών Λάρισας εξέδωσε στις 15 Ιουλίου του 2024 διάταξη με την οποία διέταξε άσκηση ποινικής δίωξης για παράβαση καθήκοντος σε φυσικά πρόσωπα.

Τι έκανε; Σταμάτησε και απείχε από την έρευνα οποιουδήποτε άλλου ζητήματος που αφορούσε τον κ. Τριαντόπουλο, διότι ήταν πολιτικό πρόσωπο. Και τηρώντας τη συνταγματική διάταξη -αυτό έκανε η εισαγγελέας- απείχε από τη διερεύνηση ενδεχόμενων ευθυνών του κ. Τριαντόπουλου, έχοντας ήδη υποβάλει τη δικογραφία στον Εισαγγελέα του Αρείου Πάγου.

Η κυβερνητική πλειοψηφία τώρα υποκριτικά τελείως ενώ είχε απορρίψει και είχε λυσσωδώς, μανιωδώς μάλιστα αποκρούσει να κληθεί ο κ. Τριαντόπουλος προς την εξεταστική επιτροπή με απλή διαδικασία -θυμάστε τότε τι κάνατε, τότε δεν υπήρχε ούτε γενναιότητα ούτε και πρωτοβουλία της Νέας Δημοκρατίας ήταν η δειλία της Νέας Δημοκρατίας και η σκοπιμότητα αυτό ήσασταν και αυτό συνεχίζετε να κάνετε και τώρα- υποχρεώθηκε να αποδεχθεί την πρότασή μας για τη σύσταση ειδικής κοινοβουλευτικής επιτροπής υπό το βλέμμα τόσο των μαζικών εκδηλώσεων αλλά και της έντονης κοινωνικής κατακραυγής.

Υπενθυμίζω, κυρίες και κύριοι συνάδελφοι, στην Ολομέλεια της Βουλής ένα χρόνο νωρίτερα η Νέα Δημοκρατία είχε -αυτό που είπα προηγουμένως- αποκλείσει το σχετικό αίτημα που είχε καταθέσει τότε η Κοινοβουλευτική Ομάδα του ΠΑΣΟΚ, για να προστατεύσει τον κ. Κωνσταντίνο Καραμανλή. Θυμάστε τότε από την Έδρα τις κραυγές του κ. Βορίδη. Έφτασε στο σημείο να μας κάνει αναλύσεις του Ποινικού Κώδικα.

Ο πρώην δειλός -και το λέω ξεκάθαρα- και κρυπτόμενος και νυν προσποιούμενος μεταμέλεια κ. Τριαντόπουλος, υπακούοντας στη λογική ανάκρουσης πρύμναν του Μαξίμου στον πολιτικό χειρισμό της τραγωδίας των Τεμπών, που προκύπτει και από την απόρριψη της προανακριτικής για τον Καραμανλή, από τη μη κλήση Τριαντόπουλου για τα έργα και τις ημέρες του στην εξεταστική επιτροπή και στην πλασματική γενναιότητα Τριαντόπουλου -εκών άκων, γιατί αλήθεια ποιος έχασε τη γενναιότητα για να την βρει ο κ. Τριαντόπουλος;- πρωτοστατεί στο χτίσιμο ενός άλλοθι λειτουργίας προανακριτικών επιτροπών -επαναλαμβάνω άλλοθι λειτουργίας προανακριτικών επιτροπών!- ως εφεξής για επιγενόμενες υπουργικές ποινικές ευθύνες, με αποκλειστικό σκοπό τον κατά το δυνατό περιορισμό των εισαγγελικών καθηκόντων της αρμόδιας κοινοβουλευτικής επιτροπής.

Η προανακριτική επιτροπή δεν νομιμοποιείται ούτε και έχει την εξουσία αποδοχής, όπως έγινε δυστυχώς κατά βούληση της πλειοψηφίας. Δεν είναι παρά μόνο ένα τυπικό πταισματοδικείο υπομνημάτων, εγγράφων εξηγήσεων -έτσι έτσι την κατάντησε η πλειοψηφία- και εν συνεχεία άμεσης απόφασης σύνταξης πορίσματος και περαίωσης εργασιών κατά προκλητική περιγραφή της εντολής της Βουλής, κύριε Πρόεδρε.

Το Σύνταγμα δεν παρέχει στην προανακριτική επιτροπή δικαιώματα να εκτελεί υπηρεσιακά καθήκοντα με τέτοια ευνοϊκή διάκριση και μεταχείριση -επαναλαμβάνω ευνοϊκή διακριτική μεταχείριση- για ύποπτο τέλεσης ποινικού αδικήματος Υπουργό. Ούτε παρέχει και στον ύποπτο Υπουργό να ασκεί δικαίωμα προτίμησης, το δικαίωμα επιλογής των προβλεπόμενων σταδίων, των διαδικασιών του Συντάγματος και του νόμου περί ευθύνης Υπουργών, έστω και αν τηρηθούν οι τυπικές διαδικασίες που θα επιτρέπει στον ελεγχόμενο από την πλειοψηφία προεδρείο της επιτροπής.

Η προανακριτική επιτροπή, κύριε Υπουργέ διενεργεί προκαταρκτική εξέταση με όλες τις αρμοδιότητες του Εισαγγελέα Πλημμελειοδικών και μετά το πέρας εργασιών παραδίδει πόρισμα -ακούσατε- που σύμφωνα με το νόμο πρέπει να είναι αιτιολογημένο και να περιέχει ιδίως -για τους νομικούς το λέω, το «ιδίως» δεν σημαίνει περιοριστικά, αλλά και άλλα πράγματα, που εμποδίσατε να το κάνει αυτή η προανακριτική επιτροπή, αυτό λέω, κύριε Πλεύρη- πραγματικά περιστατικά και αποδεικτικά μέσα που οδηγούν σε αυτά, όπως προέκυψαν από την προκαταρκτική εξέταση και την υπαγωγή των πραγματικών περιστατικών σε εφαρμοζόμενες ποινικές διατάξεις κ.λπ..

Η ιδιότυπη παραίτηση Τριαντόπουλου, η κατ’ ουσία υπερπήδηση του σταδίου της προανακριτικής επιτροπής, οδήγησε με αποκλειστική ευθύνη της πλειοψηφίας σας στο να μην ασκήσει ο εκτελών εισαγγελέας την προανάκριση, εμείς δηλαδή, το σύνολο της προανακριτικής επιτροπής. Και τίθεται έτσι ζήτημα μείζονος σπουδαιότητας για την ακυρότητα της διαδικασίας.

Η δικαιοσύνη -αναφέρομαι στον Εισαγγελέα Εφετών Λάρισας- αντιμετωπίζοντας την έρευνα με εμπλεκόμενο πολιτικό πρόσωπο, σταμάτησε τη διερεύνηση. Δεν μπορούσε να κάνει περαιτέρω και έστειλε την υπόθεση στην αποκλειστική αρμοδιότητα του Κοινοβουλίου, όπως προβλέπεται από το Σύνταγμα. Είτε αρέσει, είτε δεν αρέσει.

Ωστόσο υπήρξε απόφαση να κλείσουν άμεσα οι εργασίες της επιτροπής, κύριε Πρόεδρε και παρά το ότι από τότε που εστάλη στον Άρειο Πάγο μέχρι σήμερα και μέχρι τότε που λειτουργούσε η προανακριτική επιτροπή, έχει μεσολαβήσει ένα περίφημο mail Τριαντόπουλου. Κακώς να μην το λάβει υπ’ όψιν; Και γιατί αφού δεν λέτε την αλήθεια, δεν το αφήσατε να το λάβει υπ’ όψιν, άρα να έρθει και να κουβεντιάσουμε;

Επίσης, να πούμε για τον ΕΟΔΑΣΑΑΜ τι έγινε, το πολύπαθο πόρισμα; Δεν το έλαβε υπ’ όψιν και δεν έγινε επίσης τίποτα. Από μέρους σας τι έγινε; Αυτό συνιστά επιλογή συγκάλυψης του χειρισμού της υπόθεσης από τη θεσμική λειτουργία του Κοινοβουλίου;

Καταλήγω. Η αλήθεια τι γίνεται; Υπό έρευνα η αλήθεια! Πόσα άλλα ψέματα λοιπόν χωράνε στην τραγωδία των Τεμπών; Πόσες άλλες μεθοδεύσεις; Γιατί οι ενέργειες όλες αυτές οδήγησαν σε μία οργή. Αλλά, να ξέρετε, όπως είπε και ο Αισχύλος στις «Ευμενίδες», ότι η οργή αποκτά θετική κανονιστική ισχύ όταν μετατρέπεται σε αίτημα δικαιοσύνης. Και ως προς αυτό ολιγωρήσατε.

Πάσχει η διαδικασία, κυρίες και κύριοι συνάδελφοι. Πάσχει όπως αποφασίστηκε από την πλειοψηφία της επιτροπής. Υπήρξε μία ατελής διαδικασία. Δεν υπήρξε αιτιολογημένο πόρισμα, καθώς δεν περιλαμβάνει τα πραγματικά περιστατικά και τα αποδεικτικά στοιχεία και μέσα όπως προέκυψαν -επαναλαμβάνω- κατά την προκαταρκτική εξέταση -το λέει συγκεκριμένα ο νόμος- και όπως προβλέπει και ο Κανονισμός της Βουλής. Κάθε άλλο δηλαδή, αλλά μια fast track διαδικασία. Δεν διενεργήθηκε προκαταρκτική εξέταση. Παγώσατε τις διαδικασίες χωρίς καμία περαιτέρω έρευνα.

Επόμενο βήμα μετά τη σημερινή ψηφοφορία, το Δικαστικό Συμβούλιο! Και θα ήθελα -σε αυτό θα καταλήξω, κύριε Πρόεδρε- να αναφερθώ στο Δικαστικό Συμβούλιο.

Το Δικαστικό Συμβούλιο υποχρεούται να εξετάσει όσα αναφέρονται στην ποινική δίωξη, που περιλαμβάνει το πόρισμα της πλειοψηφίας. Έτσι όμως δεσμεύεται το Δικαστικό Συμβούλιο.

Καταθέτω στα Πρακτικά αντίγραφο όπου αναφέρεται το άρθρο 250 του Κώδικα Ποινικής Δικονομίας.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρεται ρητά ότι ο ανακριτής δεσμεύεται -ποιος δηλαδή; Το Δικαστικό Συμβούλιο- στις πράξεις του και στις ενέργειες απ’ όσα περιγράφονται συγκεκριμένα στην ποινική δίωξη, από την πράξη που περιγράφεται συγκεκριμένα και άρα, δεν μπορεί να εξετάσει ούτε καν τις συναφείς πράξεις.

Εγώ δεν βλέπω από την πλειοψηφία καμία αιτιολόγηση όλων αυτών. Μήπως επιδιώξατε αυτό να το μεθοδεύσετε; Μήπως, λέω; Γιατί είναι προφανές αυτό.

Και τι λέτε, εν πάση περιπτώσει, για τη διάταξη αυτή του άρθρου 250 στους Βουλευτές της πλειοψηφίας; Μήπως υποκρύπτετε αυτό που λέμε «συγκάλυψη»;

Καταλήγω λέγοντας για έναν καθηγητή μας -έτυχε να τον διαβάσω-, τον αείμνηστο Αριστόβουλο Μάνεση. Όχι μόνο η πολιτική συναίνεση στην παραβίαση του Συντάγματος δεν νομιμοποιεί την τελευταία, αλλά πρέπει να αντιληφθούμε ότι το Σύνταγμα είναι ένα σύνολο δεσμευτικών και υποχρεωτικών κανόνων αυξημένης τυπικής ισχύος ή δεν είναι τίποτα.

Καταλήγοντας, κύριε Πρόεδρε, θα πω για την αυτοκριτική του κυρίου Πρωθυπουργού, ο οποίος, όσον αφορά την προηγηθείσα εξεταστική επιτροπή είπε ότι δεν ήταν αυτό από τις καλύτερες περιπτώσεις της κοινοβουλευτικής ιστορίας. Ναι!

Η προανακριτική παρωδία τώρα και το πόρισμα της πλειοψηφίας, όπως ήρθε, κατ’ εντολή του κυρίου Πρωθυπουργού βεβαίως, που προτείνει την παραπομπή στο Δικαστικό Συμβούλιο του κ. Τριαντόπουλου, αν και πιστεύει ότι είναι αθώος, τι ακριβώς είναι; Ας μας απαντήσει, έστω ρητορικά, ο κύριος Πρωθυπουργός. Είναι ο ορισμός του ευτελισμού πέραν πάσης αμφιβολίας.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Καλείται στο Βήμα η κ. Γεωργία Κεφαλά Βουλευτής της Πλεύσης Ελευθερίας.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, πόσοι Κοινοβουλευτικοί θα μιλήσουν τελικά;

**ΠΡΟΕΔΡΕΥΩΝ (Βασίλειος Βιλιάρδος):** Στην ουσία, τελειώσαμε. Λείπουν δύο Βουλευτές. Εφόσον δεν έρθουν, θα μιλήσετε εσείς μετά.

Κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Η εικόνα η σημερινή δυστυχώς δεν γίνεται πρώτη φορά, αυτή η άδεια Βουλή, σήμερα λόγω αποχής κάποιων κομμάτων, και τις άλλες μέρες λόγω της αποχής των Βουλευτών. Είναι κάτι που η Πλεύση Ελευθερίας εμμονικά σχεδόν ζητάει και υπογράφει σε κάθε ψήφιση νομοσχεδίου. Η Πλεύση Ελευθερίας δηλώνει την αμφισβήτησή της για τη διαδικασία ψήφισης και συζήτησης.

Και αυτό το κάνουμε εμμονικά, όχι γιατί αγαπάμε τους τύπους, αλλά επειδή αγαπάμε τον διάλογο, αγαπάμε τις παρουσίες των Βουλευτών. Πιστεύω ότι δεν μπορούμε να ζητάμε τη συμμετοχή των πολιτών στα κοινά χωρίς να έχουμε τη δική μας συμμετοχή στο Κοινοβούλιο.

Έτσι, λοιπόν, σε κάθε συζήτηση, σε κάθε ψήφιση, οι εβδομήντα πέντε παρόντες Βουλευτές που θα έπρεπε να υπάρχουν στο Κοινοβούλιο, σύμφωνα με τον Κανονισμό της Βουλής, είναι πάντα απόντες.

Με αυτή την έλλειψη σωστής διαδικασίας, καταλαβαίνετε ότι και οι συζητήσεις και οι αποφάσεις είναι άκυρες. Παρόλα αυτά, με το αγαπημένο μας σπορ της εξαίρεσης από τους κανόνες, γιατί αυτό κάνουμε πάντα - αγαπημένο ελληνικό σπορ-, εξαιρούμε τον εαυτό μας κάθε φορά απ’ αυτό πρέπει να γίνει.

Διαβάζω όλο αυτό το διάστημα αναλυτές οι οποίοι έχουν πάρει «φωτιά», ακούμε ειδήμονες της πολιτικής, ακούμε προπαγάνδα ανθρώπων που νομίζουν πως η πολιτική περιορίζεται σε λεκτικές καρπαζιές και μουσικές καρέκλες και κρυφτό. Γιατί ουσιαστικά αυτά είναι τα παιχνίδια της πολιτικής.

Έχω να πω, με κατανόηση πραγματικά και αγάπη σε όσα κάποιοι από εσάς προσπαθήσατε να προσφέρετε -γιατί δεν είναι όλοι οι άνθρωποι ίδιοι, δεν τους βάζουμε στο ίδιο σακί-, πως αυτή η εποχή, η εποχή που ζήσατε όλα αυτά τα χρόνια μετά τη Μεταπολίτευση, παρήλθε. Όλα κλείνουν τον κύκλο τους και ήρθε η στιγμή να κλείσει και αυτός ο μεγάλος κύκλος. Και την τελεία την έβαλαν τα Τέμπη.

Η Ελλάδα, λοιπόν, πρέπει να αλλάξει. Όλοι μας πρέπει να αλλάξουμε. Οι καλλιτέχνες, που πάντα είχαν το χρέος, ακόμα και με μεγάλο τίμημα πολλές φορές -αν αναλογιστεί κανείς ότι αν στον Μεσαίωνα δεν μιλούσαν οι καλλιτέχνες και οι επιστήμονες, θα ήμασταν ακόμα σε εκείνη την εποχή-, προχωράνε την ανθρώπινη σκέψη σε ένα διαφορετικό όραμα, ένα καινούργιο όραμα. Και όταν η πλειοψηφία δεν είναι έτοιμη να ακολουθήσει, ακόμα και τότε βλέπουμε αυτή την ανάγκη. Και στη συγκεκριμένη περίπτωση, αυτή η ανάγκη φαίνεται εδώ και καιρό.

Θέλω να αναφέρω μια τηλεοπτική συνέντευξη που είχε ο Λάκης Λαζόπουλος, που κατάφερε να κάνει μια ανάλυση πολύ πιο κοντά, κατά τη γνώμη μου, στον κοινωνικό παλμό και στην πραγματικότητα απ’ όσα συζητούνται και γράφονται από τους ειδικούς.

Μίλησε για κανάλια, για υποκλοπές, για εκμεταλλεύσεις, για παραβλέψεις, για το πολιτικό σύστημα και περιέγραψε την κατάσταση σαν μια φυλακή από την οποία όλοι θέλουμε να αποδράσουμε. Αυτή η φυλακή, λοιπόν, χτίστηκε είτε με τη συνεισφορά σας είτε με την ανοχή σας. Και δέσμιοι είμαστε όλοι εμείς, δέσμιοι σε χρέη, σε ιδιωτικοποιήσεις σε απόλυτη εξάρτηση από την Ευρωπαϊκή Ένωση, απόλυτα δεσμευμένοι και ακόλουθοι των ισχυρών της παγκόσμιας σκακιέρας. Και φτάσαμε, εκτός από δούλοι και υπηρέτες, να μην μπορούμε να ζήσουμε τελικά.

Είπε λοιπόν ο κ. Λαζόπουλος ότι όταν κάνεις απόδραση, δεν κοιτάς από ποιο παράθυρο θα βγεις. Και συμφωνούμε απόλυτα σε αυτό. Δεν μας ενδιαφέρει τι έχει έξω από τη φυλακή, μας ενδιαφέρει να βγούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και να μπουν κάποιοι άλλοι.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Και να μπουν κάποιοι άλλοι, για να μην μείνουν άδειες οι φυλακές.

Όταν, λοιπόν, ακούτε τη φράση «συζητάω με τον εαυτό μου», κύριε Πλεύρη, θα πρότεινα να την εφαρμόσετε, αντί να γελάμε και οι δύο εδώ, γιατί μόνο έτσι θα μπορέσουμε να βρούμε το γιατί, τις πραγματικές προθέσεις και να δούμε στον καθρέφτη τη φθορά μας. Και να διαφωνήσετε με τον εαυτό σας. Γιατί όχι;

Το περιμένουμε πώς και πώς. Περιμένουμε έστω και ένα ψήγμα αυτοκριτικής, για να σας χειροκροτήσουμε. Πραγματικά σας το λέμε, με το χέρι στην καρδιά. Δυστυχώς, όμως, δεν θα συμβεί, γιατί δεν συνέβη όλο αυτό το διάστημα, επειδή δεν μιλάτε ούτε με τους ανθρώπους, ούτε με τον εαυτό σας δυστυχώς.

Εμείς στην Πλεύση Ελευθερίας, λοιπόν, η οποία δεν έχει θέσεις δήθεν, έχουμε κάνει τουλάχιστον εκατό ομιλίες ο καθένας από εμάς και στο Κοινοβούλιο και στις επιτροπές -αυτή είναι η δουλειά που όλοι οι Βουλευτές κάνουν σε διάστημα δέκα ετών κοινοβουλευτικής δραστηριότητας-, έχουμε μιλήσει δεκάδες φορές για τα Τέμπη και ποτέ δεν έχουμε πει αν το κάναμε πρώτοι -δεν μας ενδιαφέρει- ή αν το κάναμε καλύτερα. Ποτέ! Έχουμε πει όμως πως είμαστε μέρος της κοινωνίας, από εκεί ήρθαμε και εκεί θα παραμείνουμε. Έχουμε μιλήσει για όλα τα ζητήματα που αφορούν όλους μας.

Δεν θα μιλήσω για τα Τέμπη, γιατί όλοι γνωρίζουν. Όλοι γνωρίζουμε και για την ενοχή και για την ανικανότητα στο έγκλημα των Τεμπών συγκεκριμένα, για την ανικανότητα της διαχείρισης σε οποιοδήποτε φαινόμενο κρίσης και στην ανικανότητα βασικής αντίληψης βασικών αναγκών και δικαιωμάτων. Βλέπουμε και αυτό το φαινόμενο. Δεν ξέρετε τι είναι τα δικαιώματα. Άλλη συζήτηση αυτή.

Δεν θα σας απασχολήσω άλλο. Τελείωσε και ο χρόνος μου. Καλό Πάσχα, χωρίς συντάξεις. Καλό Πάσχα χωρίς τρένα. Καλό Πάσχα χωρίς επαρκείς μισθούς. Καλό Πάσχα χωρίς δικαιοσύνη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Καλείται στο Βήμα ο κ. Δημητριάδης, Κοινοβουλευτικός Εκπρόσωπος των Σπαρτιατών. Θα ακολουθήσει ο κ. Βρεττάκος.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα συνοψίσω εν τάχει τι έγινε τις τελευταίες μέρες. Πριν από λίγο καιρό κατετέθη μια πρόταση προανακριτικής από το ΠΑΣΟΚ. Μια πρόταση που είχαμε πει ότι ήταν ελλιπής η οποία περιόριζε την ευθύνη του κ. Τριαντόπουλου μόνο σε ένα πλημμέλημα χωρίς να υπάρχει διεύρυνση του κατηγορητηρίου και χωρίς να προβλέπεται διερεύνηση περαιτέρω αδικημάτων. Είχαμε πει, λοιπόν, τότε και το λέμε και σήμερα ότι το εξαιρετικά σοβαρό ζήτημα της αλλοίωσης της επέμβασης στο πεδίο θα πρέπει να διερευνηθεί διότι εξαιτίας αυτής της επέμβασης στο πεδίο σήμερα έχουμε πάρα πολλές ελλείψεις αναφορικά με το έγκλημα των Τεμπών. Και εξηγούμαι. Εάν δεν είχε γίνει αυτή η παρέμβαση στο πεδίο και … από την πρώτη στιγμή οι εμπειρογνώμονες και οι ιατροδικαστές θα είχαμε πάρα πολλά δεδομένα που δεν τα έχουμε. Θα είχε ληφθεί δείγμα, κάτι που δεν έγινε. Θα γνώριζαν οι ιατροδικαστές από τους σωρούς πού πέθανε το κάθε θύμα. Δεν το έχουμε ούτε αυτό. Δυστυχώς δεν έχουμε πάρα πολλά δεδομένα τα οποία σήμερα προσπαθούμε να ανασκευάσουμε χωρίς όμως να μπορέσουμε ποτέ να πάρουμε απαντήσεις. Και γι’ αυτό τον λόγο έχουμε και πάρα πολλά αντικρουόμενα πορίσματα.

Αναφορικά με τα πορίσματα θα πω και κάτι. Θα ήθελα κι εγώ να καταγγείλω τις παλινωδίες του ΕΟΔΑΣΑΑΜ ο οποίος πριν από ένα μήνα περίπου έβγαλε ένα πόρισμα το οποίο θεωρήθηκε από τον Πρωθυπουργό η επιτομή του πορίσματος και ότι δεν επιδέχεται αμφισβήτησης και ξαφνικά σήμερα, αυτές τις μέρες, βλέπουμε όχι μόνο αμφισβήτηση, όχι μόνο παραίτηση, αλλά και να αμφισβητείται κυρίως το κύρος του οργανισμού. Αυτό για μας δεν είναι σοβαρή εικόνα για έναν οργανισμό ο οποίος συνεστήθη από την Κυβέρνηση ακριβώς για να ερευνήσει το δυστύχημα, το έγκλημα στα Τέμπη. Δεν είναι σοβαρή εικόνα αυτή εδώ. Και έχει σοβαρή ευθύνη και η Κυβέρνηση. Δεν είναι μόνο ο κ. Παπαδημητρίου. Είναι και η Κυβέρνηση που τον διόρισε στον οργανισμό.

Επίσης, θα ήθελα να τονίσω και κάτι άλλο. Μετά λύπης μου διαπιστώνω το τελευταίο διάστημα ότι οι συγγενείς των θυμάτων έχουν χωριστεί σε παρατάξεις. Έχουμε, λοιπόν, μια παράταξη που λέει ότι δεν υπήρχε παράνομο φορτίο, μια άλλη που λέει ότι υπήρχε. Και δυστυχώς όσοι διαφωνούν με μία εκδοχή δέχονται επιθέσεις. Θέλω να πω το εξής. Το έχω πει πολλές φορές από αυτό το Βήμα, θα το πω και τώρα. Δεν θέλουμε επιθέσεις εναντίον συγγενών θυμάτων των Τεμπών είτε λέγονται κ. Μαρία Καρυστιανού, είτε λέγονται Νίκος Πλακιάς. Αυτοί οι άνθρωποι ξέρετε έχουν χάσει δικούς τους. Είναι χαροκαμένοι. Έχουν βιώσει την απώλεια και το πένθος. Και ό,τι και να λέμε εμείς εδώ αυτοί οι άνθρωποι έχουν χάσει τους οικείους τους. Και χρόνια μετά όταν η υπόθεση θα έχει κλείσει, θα έχει αποδοθεί δικαιοσύνη ελπίζουμε για όλους, αυτοί οι άνθρωποι θα εξακολουθούν να έχουν το κενό. Θα εξακολουθούν να έχουν την απώλεια. Και αυτό πρέπει να γίνει σεβαστό. Δεν πενθούμε εμείς περισσότερο από αυτούς. Αυτοί έχουν το πένθος και θα το έχουν για το υπόλοιπο της ζωής τους. Γι’ αυτόν τον λόγο, λοιπόν, θα παρακαλέσω ασχέτως αν συμφωνούμε ή διαφωνούμε με τους συγγενείς των θυμάτων καλό θα είναι να μην τους επιτιθέμεθα. Για μένα αυτό είναι ηθικά απαράδεκτο. Μιλάμε για ανθρώπους που έχουν βιώσει την απώλεια και έχουν χάσει τους δικούς τους οι οποίοι δυστυχώς δεν θα επιστρέψουν ποτέ πίσω ό,τι και να λέμε εμείς, ό,τι και να κάνουμε εμείς.

Επίσης, θα ήθελα να πω αναφορικά με τον κ. Τριαντόπουλο ότι το Σύνταγμα και το άρθρο 86 πρέπει να γίνει σεβαστό. Δεν μπορούμε εμείς κατά το δοκούν να το παρακάμπτουμε και να το παραγνωρίζουμε και να λέμε «όχι, παρακάμπτουμε τη διαδικασία και πάμε κατευθείαν στον φυσικό δικαστή». Αρμοδιότητα γι’ αυτό έχει μόνο η Βουλή. Εάν εμείς παρακάμψουμε την προανακριτική η οποία υπέχει θέση Εισαγγελέα Πλημμελειοδικών τότε είναι σα να λέμε ότι οποιοσδήποτε ύποπτος μπορεί να παρακάμπτει την προδικασία και να πηγαίνει κατευθείαν στο δικαστήριο. Αυτό για μας είναι ασέβεια και παραβίαση του κώδικα ποινικής δικονομίας. Και ουσιαστικά θεμελιώνει και ακυρότητα της διαδικασίας. Εμείς, λοιπόν, στους Σπαρτιάτες δεν μπορούμε να συναινέσουμε σε αυτή εδώ την παραβίαση του Συντάγματος, την παραβίαση της προδικασίας, γιατί κάποια άρθρα θα πρέπει να γίνονται σεβαστά. Και να πω ότι το Σύνταγμα, ξέρετε, δεν υφίσταται για να κάνουμε επιλογή άρθρων. Αυτό το άρθρο μας αρέσει αυτό δεν μας αρέσει, αυτό το επιλέγουμε, αυτό όχι. Θα τα εφαρμόζουμε όλα και όπως προβλέπεται.

Τέλος, θα ήθελα να πω κάτι επειδή μας βλέπει ο κόσμος και οι συγγενείς των θυμάτων των Τεμπών. Το ζητούμενο είναι να αποδοθεί δικαιοσύνη όχι για λόγους εκδικητικούς αλλά διότι η ατιμωρησία -το είχα πει πριν από περίπου ενάμιση χρόνο στην εξεταστική επιτροπή- είναι αυτή που δημιουργεί τραγωδίες. Η ατιμωρησία είναι αυτή που έχει δημιουργήσει ένα πέπλο σιγουριάς σε όλους τους υπαίτιους πως «ό,τι και να συμβεί εγώ θα τη γλιτώσω». Εμείς αυτό θέλουμε να σταματήσει, διότι αν υπάρχει η ατιμωρησία τότε, δυστυχώς, θα ζήσουμε ξανά νέες τραγωδίες. Και μακάρι να βγω ψεύτης.

Θέλω, λοιπόν, να πω ότι αν όντως θέλουμε να αποδοθεί δικαιοσύνη για τα Τέμπη προτείνω τα εξής. Πρώτον, να συσταθεί προανακριτική επιτροπή και να διερευνήσει διαχρονικά τις ποινικές ευθύνες όχι μόνο για τη Νέα Δημοκρατία που έχει τεράστιες ευθύνες αλλά και για άλλες πολιτικές δυνάμεις. Δεύτερον, να καταργηθεί επιτέλους ο νόμος περί ευθύνης Υπουργών. Το έχουμε πει πάρα πολλές φορές δεν μπορεί να πηγαίνουμε σε προανακριτικές και να εξακολουθεί να υφίσταται αυτός ο νόμος που προβλέπει συντομότερες παραγραφές. Πρέπει να καταργηθεί άμεσα. Τρίτον, και πιο σημαντικό θα πρέπει επιτέλους να γίνονται προανακριτικές όπως προβλέπεται, με μάρτυρες, με έρευνα και όχι fast track με διαδικασία που πραγματικά για μένα αποτελεί σοβαρή παραβίαση χωρίς να έχει διερευνηθεί τίποτα από το πεδίο. Εάν, λοιπόν, εμείς επιθυμούμε να απονεμηθεί δικαιοσύνη για τα Τέμπη να κάνουμε όλα αυτά εδώ. Διαφορετικά πολύ φοβάμαι θα είμαστε μονίμως σε ένα φαύλο κύκλο κοροϊδίας του ελληνικού λαού αλλά και των συγγενών των θυμάτων.

Τέλος, θα ήθελα να αναφερθώ και σε ένα κοινωνικό ζήτημα. Έρχεται Πάσχα. Έχει έρθει, λοιπόν, το θέμα των συντάξεων οι οποίες κατά την άποψή μου μπορούν να κατατεθούν και νωρίτερα. Άκουσα την κ. Κεραμέως να λέει ότι αν κατατεθούν νωρίτερα θα μείνουν μετά για σαράντα πέντε μέρες οι συνταξιούχοι χωρίς χρήματα. Μα ούτως ή άλλως μένουν χωρίς χρήματα λόγω κόστους ζωής. Είτε τα βάλλετε τώρα είτε τα βάλλετε αργότερα πάλι θα έχουν θέμα οι συνταξιούχοι. Αν, λοιπόν, θέλετε να βοηθήσετε τους συνταξιούχους δεν είναι το θέμα της ημερομηνίας καταβολής, είναι το θέμα του κόστους ζωής. Επιτέλους, κάντε κάτι. Κάνω, λοιπόν, μια έκκληση. Καταβάλλετε νωρίτερα τις συντάξεις. Βοηθήστε τους συνταξιούχους να κάνουν Πάσχα ανθρώπινα και γενικώς φροντίστε να βελτιώσετε το κόστος ζωής. Είναι πάρα πολύ σημαντικό και αφορά πάρα πολύ κόσμο.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη. Επόμενος ομιλητής ο κ. Γιώργος Βρεττάκος, Βουλευτής της Νέας Δημοκρατίας.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε, κύριε Υπουργέ.

Πριν ξεκινήσω θα κάνω ένα σχόλιο για την Αντιπολίτευση που βλέπουμε ότι αποχώρησε από τη διαδικασία. Αυτό αποδεικνύει ότι άλλη μια φορά αυτό που τους νοιάζει είναι μόνο οι εντυπώσεις και όχι η ουσία, αφού ουσιαστικά θα έπρεπε αν συμμετείχαν στην ψηφοφορία να καταψηφίσουν την παραπομπή για την οποία μέχρι χθες μας έλεγαν ότι είναι απαραίτητη και θα πρέπει να γίνει. Άρα, λοιπόν, προκειμένου να μην παραβιάσουν για άλλη μια φορά τη λογική, επέλεξαν τον πολιτικό τακτικισμό, δηλαδή να αποχωρήσουν. Και γι’ αυτό τους κρίνουν όλοι οι ψηφοφόροι και όλοι οι Έλληνες πολίτες.

Κυρίες και κύριοι συνάδελφοι, όλα όσα ζήσαμε το τελευταίο διάστημα στην πολιτική ζωή του τόπου μας θυμίζουν τις χειρότερες εποχές. Εποχές που όλοι θα θέλαμε να έχουμε ξεχάσει. Ακραία τοξικότητα, πόλωση και μια επιχείρηση διχασμού της ελληνικής κοινωνίας. Με ευθύνη κυρίως των κομμάτων της Αντιπολίτευσης επιδιώχθηκε να χωριστεί η κοινωνία μας σε αυτούς που θέλουν να συγκαλύψουν και στους διεκδικητές της δικαιοσύνης. Υιοθετήθηκαν απίστευτες θεωρίες συνωμοσίας, ακούστηκαν απίστευτα πράγματα. Τόσο η Κυβέρνησή μας όσο και όλη η Κοινοβουλευτική Ομάδα δεχθήκαμε έναν ανελέητο πόλεμο λάσπης όπου ακούστηκαν ακραίοι χαρακτηρισμοί. Ποιος μπορεί να ξεχάσει το κόμμα του κ. Βελόπουλου που ξεκίνησε όλη αυτή τη χυδαία λάσπη απέναντί μας μιλώντας για κρυμμένους νεκρούς, για τα χρόνια που εξαφανίστηκαν, για λαθρέμπορους με παράνομα φορτία. Αδιανόητα πράγματα. Έφτασε μάλιστα δε πριν λίγες μέρες στο ραδιόφωνο να ζητά να εύχεται να ήταν τα παιδιά μας μέσα στο τρένο. Κάτι τελείως απαράδεκτο που δείχνει και το ποιόν του ανθρώπου.

Ποιος μπορεί να ξεχάσει την Πλεύση Ελευθερίας, το κόμμα της Ζωής Κωνσταντοπούλου, που έχει ξεπεράσει κάθε όριο. Και τι δεν έχουμε ακούσει εδώ μέσα. Έχουμε ακούσει ότι τα χέρια των Βουλευτών της Νέας Δημοκρατίας όλων είναι βαμμένα με αίμα, ότι αυτό το παιδί που χάθηκε ως μηχανοδηγός της εμπορικής αμαξοστοιχίας εμπλέκεται με τα λαθραία φορτία, όλα αυτά τα οποία ακούστηκαν. Έχει ζητήσει να πάει φυλακή όλη η Κυβέρνηση συλλήβδην. Μιλάμε για χυδαία πράγματα τα οποία δεν στέκουν σε καμία λογική.

Ποιος μπορεί να ξεχάσει τι ακούσαμε από τον ΣΥΡΙΖΑ, να αφήνει ανείπωτα υπονοούμενα για το θάνατο του γιού τής εισαγγελέως ο ίδιος ο Πρόεδρος του κόμματος μέσα εδώ ή τον Ευρωβουλευτή του τον Νίκο Παππά ο οποίος έλεγε στα social media του ότι η Νέα Δημοκρατία είναι φυτώριο δολοφόνων και βιαστών, πράγματα απαράδεκτα που δεν έπρεπε να έχουν θέση στο δημόσιο λόγο.

Κι από το ΠΑΣΟΚ, όμως, ακούσαμε από συγκεκριμένα στελέχη να μιλάνε για εξαφανισμένα βαγόνια, για παράνομα φορτία.

Ομοβροντία, λοιπόν, από την Αντιπολίτευση συκοφαντίας με την ελπίδα να αποκομίσουν πολιτικό όφελος.

Εδώ, όμως, έγινε και κάτι χειρότερο. Πέρα από όλα αυτά τα αισχρά τα οποία σας είπα, αμφισβητήθηκαν και οι ίδιοι οι θεσμοί, η δικαιοσύνη, η δημοκρατία, ακόμα και ο ίδιος ο Πρόεδρος της Δημοκρατίας. Αυτή η ισοπέδωση των πάντων δεν βοηθάει πουθενά. Όσοι διατείνονται ότι θέλουν να έρθουν όλα στο φως, με όλα αυτά τα οποία κάνουν καταφέρνουν μόνο ένα πράγμα, να φέρνουν περισσότερο σκοτάδι.

Σε όλο αυτό το κλίμα τοξικότητας η παράταξή μας στάθηκε στο ύψος των περιστάσεων, θεσμικά, με ψυχραιμία, αλλά πάνω από όλα με υπευθυνότητα. Είναι αλήθεια ότι αυτό το τραγικό δυστύχημα των Τεμπών είναι κάτι που μας στιγμάτισε όλους θεωρώ, όλες τις Ελληνίδες και όλους τους Έλληνες. Η απώλεια πενήντα επτά συνανθρώπων μας μας βαραίνει και μας υποχρεώνει να κάνουμε ό,τι περνάει από το χέρι μας για να αποδοθεί δικαιοσύνη, να μην μείνει τίποτα στο σκοτάδι, αλλά και βασικότερο να μην ξανασυμβεί ποτέ ξανά κάτι τέτοιο.

Όμως, για να λάμψει η αλήθεια και να αποδοθεί δικαιοσύνη, να συμφωνήσουμε στα αυτονόητα. Τη δικαιοσύνη, στη δημοκρατία μας τουλάχιστον, την απονέμουν τα δικαστήρια και όχι τα τηλεοπτικά πάνελ, όχι οι πλατείες, όχι τα λαϊκά δικαστήρια.

Έρχομαι, λοιπόν, στο προκείμενο. Η έρευνα για τα Τέμπη έχει δύο σκέλη: Το πρώτο έχει να κάνει με το τι έγινε μέχρι την ημέρα που έγινε το τραγικό δυστύχημα. Εκεί υπάρχει μία τεράστια δικογραφία αυτή τη στιγμή, με πάνω από σαράντα κατηγορούμενους, πολλές πραγματογνωμοσύνες που έχουν ολοκληρωθεί και άλλες που είναι σε εξέλιξη, με τους δικηγόρους και τις οικογένειες των θυμάτων να θέτουν τα αιτήματά τους και να εξετάζονται από τις ανακριτικές αρχές. Είναι μια πολύ μεγάλη διαδικασία που είμαι σίγουρος και εμπιστεύομαι τη δικαιοσύνη ώστε στο τέλος θα καταλήξει στην αλήθεια και θα τιμωρήσει τους πραγματικά υπεύθυνους.

Το δεύτερο σκέλος έχει να κάνει με το τι έγινε μετά το δυστύχημα, πώς διαχειρίστηκε ο χώρος. Και σε αυτό το σκέλος ήδη έχουν ασκηθεί διώξεις για παράβαση καθήκοντος σε τέσσερα φυσικά πρόσωπα, ενώ για το πέμπτο πρόσωπο που αναφερόταν, λόγω του άρθρου 86, του νόμου «περί ευθύνης Υπουργών», η δικογραφία ήρθε στη Βουλή, για τον κ. Τριαντόπουλο δηλαδή.

Το ΠΑΣΟΚ, λοιπόν, με βάση αυτή τη δικογραφία και τις εισαγγελικές διατάξεις πρότεινε τη σύσταση προανακριτικής κι εμείς με θεσμικό θάρρος και πιστοί σε αυτό που είπαμε ότι θέλουμε να εξεταστεί κάθε πτυχή αυτού του δυστυχήματος, ήρθαμε και ψηφίσαμε την πρόταση της προανακριτικής.

Εδώ, βέβαια, πάλι υπάρχει μία θεωρία συνωμοσίας για το μετά η οποία λέει το εξής: Λέει ότι μέλη της Κυβέρνησης, εκείνες τις πρώτες ώρες μετά το τραγικό δυστύχημα, την ώρα που το πρώτο μέλημα όλων ήταν να βρεθούν οι αγνοούμενοι, να ταυτοποιηθούν οι νεκροί, κάποιοι από εμάς προσπαθούσαν να συγκαλύψουν κάποιον λαθρεμπόριο, ο οποίος ούτε ξέρουμε τι μετέφερε, ούτε πόσο είναι αυτό, ούτε πού είναι αυτό. Αυτά δεν έχουν αποδειχθεί ακόμα. Μέχρι στιγμής είναι θεωρίες. Είναι απαράδεκτα πράγματα που προσβάλλουν και τη νοημοσύνη μας.

Δεν λέμε ότι δεν έγιναν λάθη ή παραλείψεις. Αυτά όλα θα τα κρίνει η δικαιοσύνη και η δικαστική διερεύνηση. Όμως, η κατηγορία περί συγκάλυψης, συγχωρήστε με, κυρίες και κύριοι συνάδελφοι, είναι ανυπόστατη. Ο ίδιος ο κ. Τριαντόπουλος ζήτησε να πάει στον φυσικό του δικαστή για να μη μείνει καμία σκιά κι αυτό είναι μια στάση που τον τιμά. Δεν κρύφτηκε πίσω από τα υπουργικά προνόμια. Αντιθέτως, ζήτησε να πάει στον φυσικό δικαστή και να αποδειχθεί η αλήθεια χωρίς καμία σκιά.

Έτσι, λοιπόν, η προανακριτική επιτροπή, κρίνοντας επαρκές το ήδη υπάρχον ογκωδέστατο ανακριτικό υλικό, εισηγήθηκε την άσκηση ποινικής δίωξης. Κι επειδή ακούστηκαν και εξακολουθούν να ακούγονται πολλά, να πούμε ότι το ήδη υπάρχον υλικό το οποίο έχει μια ενδελεχή έρευνα από την Εισαγγελέα Εφετών Λάρισας, τριάντα μαρτυρίες, δεκάδες έγγραφα, πραγματογνωμοσύνες και δύο εισαγγελικές διατάξεις -στη μία έγιναν αρχειοθετήσεις, στην άλλη ασκήθηκαν διώξεις- είναι αρκετό για τις απλές ενδείξεις που ψάχνουμε στο στάδιο της προκαταρκτικής εξέτασης.

Για πρώτη φορά στη χώρα μας δεν κλείνει ένας φάκελος στα συρτάρια, αλλά πάει στη δικαιοσύνη. Όχι με κομματικές σκοπιμότητες, αλλά με πλήρη διαφάνεια. Η προανακριτική επιτροπή λειτούργησε με θεσμική επάρκεια, με πλήρη διαφάνεια. Εξέτασε όλο το αποδεικτικό υλικό με βάση το άρθρο 86 του Συντάγματος και τον Κανονισμό της Βουλής, χωρίς καμία υπέρβαση και χωρίς κομματικά φίλτρα. Η πλειοψηφία της επιτροπής, λοιπόν, διαπίστωσε ότι είναι επαρκείς ενδείξεις για την αξιόποινη πράξη και εισηγείται σήμερα στην Ολομέλεια την άσκηση ποινικής δίωξης. Και σημειώνω. Η ίδια εισαγγελική διάταξη που σήμερα αμφισβητείται είναι αυτή η οποία μνημονεύθηκε από το ΠΑΣΟΚ στην πρότασή του για τη σύσταση της προανακριτικής.

Ας είμαστε, λοιπόν, ξεκάθαροι. Η παραπομπή δεν είναι καταδίκη. Είναι εγγύηση ότι η υπόθεση θα διερευνηθεί πλήρως, με ανεξαρτησία, αλλά και σοβαρότητα. Το Δικαστικό Συμβούλιο απαρτίζεται από ανώτατους δικαστές με δημόσια κλήρωση, όχι από κόμματα και πιστέψτε με νομίζω αυτό πιστεύουν και όλοι οι Έλληνες πολίτες, οι ανώτατοι δικαστές είναι πολύ πιο αρμόδιοι και πολύ πιο αμερόληπτοι για να κρίνουν τι έχει γίνει σε αυτή την υπόθεση.

Αυτό, λοιπόν, που κάνουμε είναι ακριβώς το αντίθετο από αυτό που μας κατηγορείτε. Δεν συγκαλύπτουμε. Εμείς τα φέρνουμε όλα στο φως μέσα από την ανεξάρτητη ελληνική δικαιοσύνη.

Όσο για το αφήγημα της Αντιπολίτευσης -και να κλείσω μ’ αυτό- ότι μπλοκάρει τη διερεύνηση άλλων αδικημάτων και αυτό είναι ψευδές. Η διαδικασία προβλέπει ότι αν προκύψουν είτε άλλα πρόσωπα είτε προκύψουν άλλες κατηγορίες, πάλι θα γυρίσει στην Ολομέλεια της Βουλής, ό,τι ακριβώς θα γινόταν και στην περίπτωση που η προανακριτική έπεφτε είτε σε άλλα πρόσωπα είτε σε άλλες κατηγορίες.

Άρα, λοιπόν, η δικαιοσύνη είμαι σίγουρος ότι στο τέλος θα βρει τον δρόμο της. Έχουμε ευθύνη να προχωρήσουμε γρήγορα απέναντι στις ψυχές που χάθηκαν, απέναντι στις Ελληνίδες και σε όλους τους Έλληνες, αλλά απέναντι και στις επόμενες γενιές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττάκο.

Τον λόγο τώρα έχει ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, πραγματικά είναι μια διαδικασία η οποία συνδέεται από τις λίγες φορές που έχει αρμοδιότητα η Βουλή να έχει τον ρόλο του εισαγγελέα και να ασκεί ποινική δίωξη.

Αυτό από το οποίο πρέπει να ξεκινήσουμε και να καταστήσουμε σαφές είναι ότι όταν έχουμε τραγωδίες, όπως υπόλογοι είναι και αυτοί οι οποίοι ενδεχομένως θα πρέπει να αναζητήσουν τις ευθύνες που έχουν τις πολιτικές, τις οποίες έχουμε αναλάβει, αναφορικώς με μια τραγωδία που έχει και εγκληματικές συνέπειες που διερευνώνται από την εισαγγελία, αντιστοίχως όμως ευθύνη έχουν κι αυτοί που προσπαθούν να εργαλειοποιήσουν μια τραγωδία προκειμένου να έχουν ένα κομματικό όφελος.

Δυστυχώς, σε αυτή τη συζήτηση, όπως αναπτύχθηκε, και ενώ θα μπορούσαμε σήμερα να έρθουμε εδώ και συνολικά όλο το πολιτικό σύστημα να έδινε ένα μήνυμα ότι ναι, εμείς θέλουμε η Βουλή, τηρώντας βέβαια τι ορίζει το Σύνταγμα, ο Ποινικός Κώδικας, ο Κώδικας Ποινικής Δικονομίας και ο νόμος «περί ευθύνης Υπουργών», να κάνουμε τη δουλειά μας, αλλά παράλληλα θέλουμε οι υποθέσεις να οδηγούνται στον δικαστή, σε αυτούς οι οποίοι γνωρίζουν και να κάνουν τις ανακριτικές πράξεις και πολύ πιο αμερόληπτα απ’ ότι οι Βουλευτές που μπορεί να έχουν σχηματισμένη άποψη, να οδηγούνται σε κρίση.

Για την τραγωδία των Τεμπών, κυρίες και κύριοι συνάδελφοι, από την πρώτη στιγμή έχουμε πει ότι έχουμε ευθύνη. Προφανώς πέρα από τις διαχρονικές αβελτηρίες που υπάρχουν και επισημαίνονται και πρέπει να αλλάξουν, από τη στιγμή που αυτή η τραγωδία έγινε επί των ημερών μας και δύο τρένα μπήκαν στην ίδια γραμμή και συγκρούστηκαν, υπάρχουν πολιτικές ευθύνες που έχουμε αναλάβει.

Στο σκέλος των ποινικών ευθυνών προφανέστατα διενεργείται η έρευνα από τη δικαιοσύνη και αυτή τη στιγμή που μιλάμε στη Λάρισα έχουν ασκηθεί πάνω από σαράντα ποινικές διώξεις, υπάρχουν διακόσιοι πενήντα δικηγόροι στην υπόθεση, υπάρχουν συγγενείς των θυμάτων που θέλουν να βρουν το δίκιο για τους εαυτούς τους. Οι συγγενείς των θυμάτων σε καμία περίπτωση δεν πρέπει να στοχοποιούνται από καμία πλευρά όμως. Υπάρχουν συγγενείς που κρίνουν ότι πρέπει να κάνουν κάποιες ανακριτικές πράξεις και υπάρχουν και συγγενείς που έρχονται και λένε ότι αυτές οι ανακριτικές πράξεις είναι εις βάρος της ίδιας της υπόθεσης.

Όταν σεβόμαστε τον πόνο των συγγενών, βγάζουμε το σύνολο των συγγενών έξω από αυτούς. Τους ζητούμε συγγνώμη και προσπαθούμε να είμαστε δίπλα τους. Γιατί το τελευταίο διάστημα είδαμε ότι αρχίζουν να στοχοποιούνται συγγενείς που έρχονται και λένε ότι έχουν αναπτυχθεί θεωρίες συνωμοσίας οι οποίες δεν υπάρχουν.

Πράγματι, κυρίες και κύριοι συνάδελφοι, ενώ αυτή η τραγωδία με τις εγκληματικές αμέλειες που υπάρχουν θα έπρεπε να μείνει στο σκέλος πώς έγινε αυτό το δυστύχημα, εκεί πέρα ξεκινά ένα δεύτερο στάδιο που άρεσε πάρα πολύ στην αρχή σε κόμματα τα οποία κατά βάση προσπαθούν να επιβιώσουν από την ίδια τη συνωμοσιολογία, αναφέρομαι στην Πλεύση Ελευθερίας και στην Ελληνική Λύση, το οποίο όμως αγκαλιάστηκε πλήρως και από τα άλλα κόμματα, το ΠΑΣΟΚ και τον ΣΥΡΙΖΑ, ότι ξαφνικά αφήνουμε αυτό το σκέλος και πάμε σε κάτι άλλο. Ποιο είναι το κάτι άλλο; Ότι υπάρχει κάτι ύποπτο στο τρένο το οποίο -όχι απλά υπάρχει το ύποπτο- το γνωρίζει η Κυβέρνηση, το γνωρίζει από το βράδυ εκείνο που συνέβη το μοιραίο δυστύχημα και σε συνεννόηση με αρχηγό εγκληματικής οργάνωσης -έτσι μας είχε αποκαλέσει η κ. Κωνσταντοπούλου- βρέθηκαν Υπουργοί πάνω, προκειμένου να αλλοιώσουν όλα αυτά τα στοιχεία.

Όταν, λοιπόν, αυτή η ιστορία σιγά-σιγά αρχίζει να καταρρέει, τότε ξαφνικά βλέπουμε ότι αποχωρούμε εύκολα από την Αίθουσα για να μη συνεχίσουμε τη διαδικασία. Όταν η υπόθεση έρχεται στην πραγματική της διάσταση, που αυτό άλλωστε είναι που πρέπει και πλήρως να διερευνηθεί, αν υπάρχουν ποινικές ευθύνες και ποιες πολιτικές ευθύνες υπάρχουν που έγινε ένα δυστύχημα και σκοτώθηκαν πενήντα επτά άνθρωποι και υπάρχουν και τραυματίες και υπάρχουν οικογένειες αυτήν τη στιγμή που θρηνούν, πέρασε σε ένα άλλο επίπεδο που ήταν πιο εύπεπτο για να στοχοποιηθεί η ίδια η Κυβέρνηση. Διότι στην τραγωδία όσες εγκληματικές αμέλειες και να έχει, είναι κάτι που προφανώς θα στο καταλογίσει ο πολίτης. Όταν, όμως, αυτό συνδέεται και με κάτι άλλο, ότι «αυτοί κάτι κρύβουν», «κάποιον καλύπτουν», «είναι εγκληματική οργάνωση», «πάνε πάνω προκειμένου να καλύψουν τα πάντα», τότε έρχεται πολύ πιο εύκολα η οργή του κόσμου. Και σ’ αυτό ξεκίνησε από δύο κόμματα, την Πλεύση Ελευθερίας και την Ελληνική Λύση, συνεχίστηκε από τον ΣΥΡΙΖΑ και το ΠΑΣΟΚ και δυστυχώς υπήρξαν και θεσμικοί φορείς που μπήκαν μόνο σε αυτό το πλαίσιο.

Βλέπουμε αυτήν τη στιγμή ότι οποιοσδήποτε δικηγόρος μιλάει για την υπόθεση αυτή, πηγαίνει στο πειθαρχικό της ολομέλειας των δικηγορικών συλλόγων. Αυτή είναι η ελευθερία του λόγου; Δηλαδή να μπορεί ο πρόεδρος της ολομέλειας -δεν είναι εδώ τώρα εκπρόσωπος του ΠΑΣΟΚ να τα ακούσει αυτά- να βγαίνει και να λέει «θα κάνουμε το ένα» -να κάνει τις παραστάσεις-, αλλά αυτοί που βγαίνουν να κάνουν κριτική, «πειθαρχικό». Είδαμε κι άλλους φορείς. Είδαμε πραγματογνώμονες που δεν ξέρουμε αν είναι πραγματογνώμονες. Είδαμε ξαφνικά να δημιουργείται ένα πλαίσιο το οποίο στηρίζεται σε μια θεωρία η οποία σιγά-σιγά καταρρέει.

Ερχόμαστε τώρα να δούμε τι εξετάζουμε σήμερα. Σήμερα, η πρόταση η οποία έχει έρθει δεν σχετίζεται με το πώς έγινε το δυστύχημα. Έρχεται μια πρόταση την οποία κατέθεσε το ΠΑΣΟΚ, το ψηφίσατε -όσα κόμματα το ψηφίσατε και εμείς, γιατί είπαμε, είπα ο Πρωθυπουργός, ότι δεν θα σταθεί η κυβερνητική πλειοψηφία εμπόδιο για καμία έρευνα της δικαιοσύνης- και γίνεται μια προκαταρκτική. Εδώ έχουμε δύο επίπεδα. Το ένα επίπεδο, κυρίες και κύριοι συνάδελφοι, είναι το αμιγώς νομικό και το άλλο -αν θέλετε- είναι το πολιτικό, τι λέμε στους πολίτες που μας ακούνε σήμερα.

Εμείς είπαμε από την πρώτη στιγμή είναι απαίτηση της κοινωνίας πλέον τη δουλειά της δικαιοσύνης να την κάνουν οι δικαστές και όχι οι Βουλευτές. Το πήραμε απόφαση και είναι και μια πολιτική απόφαση που στηρίζεται και σχετίζεται και με την ίδια την πολιτική βούληση αυτής της παράταξης και του Πρωθυπουργού να αλλάξουμε το άρθρο 86 του Συντάγματος στην επικείμενη Αναθεώρηση. Προφανώς, όμως, μέχρι τότε ισχύει. Τι λέμε, όμως; Ότι θα κάνουμε τις πράξεις οι οποίες είναι απολύτως απαραίτητες, προκειμένου γρήγορα οι υποθέσεις να οδηγούνται στους δικαστές. Έγιναν αυτές οι πράξεις στη συγκεκριμένη περίπτωση; Βεβαίως και έγιναν και αναφερθήκαμε.

Η υπόθεση του κ. Τριαντόπουλου δεν ήρθε ξαφνικά με μια μηνυτήρια αναφορά. Για την υπόθεση του κ. Τριαντόπουλου έχει διεξάγει έρευνα η Εισαγγελέας Πρωτοδικών Λάρισας και η Εισαγγελέας Εφετών Λάρισας. Η έρευνα ήταν για τον κ. Τριαντόπουλο, όπως επεσήμανε σωστά ο κ. Μάντζος; Όχι. Η έρευνα ήταν για τα φυσικά πρόσωπα. Τα φυσικά πρόσωπα, λοιπόν, κατέληξε η Εισαγγελία, με τρεις χιλιάδες έγγραφα τα οποία υπάρχουν, με πάνω από τριάντα μαρτυρικές καταθέσεις ότι για αυτά τα φυσικά πρόσωπα τα τέσσερα, τον Περιφερειάρχη, τον υπεύθυνο της Αστυνομίας, τον υπεύθυνο της Πυροσβεστικής και τον Γενικό Γραμματέα Πολιτικής Προστασίας πρέπει να ασκηθεί ποινική δίωξη. Ποιο είναι το κορυφαίο σημείο του σκεπτικού της Εισαγγελίας; Ότι έγινε μια σύσκεψη στις 3 Μαρτίου στην οποία συμμετείχαν αυτά τα τέσσερα πρόσωπα και ο κ. Τριαντόπουλος και οι αποφάσεις που πάρθηκαν σε αυτήν τη σύσκεψη οδήγησαν σε παράνομη τυχόν αλλοίωση του χώρου και άρα πρέπει να τους ασκηθεί δίωξη.

Οπότε απαντώ και στο ερώτημά σας. Προφανώς δεν μπορούσε να εξετάσει για τον κ. Τριαντόπουλο ο εισαγγελέας. Εάν, όμως, αύριο το πρωί είμαστε πέντε εδώ πέρα και παίρνουμε μια απόφαση και στους τέσσερις ασκείται ποινική δίωξη με τριάντα μαρτυρίες που έχουν κατατεθεί και ο φάκελος διαβιβάζεται στη Βουλή για τον πέμπτο που είναι Υπουργός, εύλογα -και το λέει στην πρότασή του το ΠΑΣΟΚ, εάν ο κ. Τριαντόπουλος δεν ήταν Υπουργός, θα του είχε ασκηθεί ποινική δίωξη- έρχονται τα μέλη της προκαταρκτικής επιτροπής και λένε: «Εμείς μελετήσαμε όλο αυτό το υλικό». Από πού προκύπτει στον Κώδικα Ποινικής Δικονομίας ή στον νόμο περί ευθύνης Υπουργών ποιες ανακριτικές πράξεις πρέπει να κάνει η προκαταρκτική επιτροπή; Της ζητάει να κάνει ανακριτικές πράξεις. Δεν είναι ανακριτική πράξη ότι πήρα τις καταθέσεις, τις τριάντα που υπάρχουν μέσα, τα τρεις χιλιάδες έγγραφα και τις τρεις εισαγγελικές διατάξεις της μελέτησα και αξιολογώ ότι αυτό το υλικό είναι επαρκές υλικό, προκειμένου να υπαγάγω τα πραγματικά περιστατικά που αφορούν στα φυσικά πρόσωπα και στο πολιτικό πρόσωπο; Προφανέστατα είναι.

Πάμε τώρα στο χειρότερο σενάριο που λέτε που άκουσα. Πάει Στο Δικαστικό Συμβούλιο η υπόθεση και έστω ότι το Δικαστικό Συμβούλιο για οποιονδήποτε λόγο έρχεται και συνηγορεί στις δικές σας θέσεις. Ποιο είναι το πρόβλημα; Γιατί ακούστηκε και από αυτό εδώ το Βήμα ότι θα οδηγηθεί σε αθώωση ο κ. Τριαντόπουλος. Αν θεωρητικά το Δικαστικό Συμβούλιο έβρισκε την οποιαδήποτε ακυρότητα, θα γυρνούσε πίσω στην Ολομέλεια της Βουλής και θα ζητούσε περαιτέρω έρευνα από την προκαταρκτική. Εάν τυχόν το Δικαστικό Συμβούλιο κρίνει ότι πρέπει να γίνει περαιτέρω έρευνα για παραπάνω τυχόν πρόσωπα, δηλαδή το e-mail που λέτε που είχε ως αναφορά τον κ. Σκέρτσο και τον κ. Γεραπετρίτη και πρέπει να κάνει κάτι, θα τη γυρίσει εδώ πέρα στην Ολομέλεια. Και, προσέξτε, δεν θα είναι πρόταση τριάντα Βουλευτών, θα είναι πρόταση ενός δικαστικού συμβουλίου τριών αεροπαγιτών και δύο μελών του Συμβουλίου της Επικρατείας. Εάν κρίνουν ότι πρέπει να ασκηθεί ποινική δίωξη για παραπάνω φυσικά πρόσωπα, θα τη στείλει εδώ πέρα. Εάν κρίνει ότι πρέπει να δούμε και άλλα αδικήματα, θα τη στείλει εδώ.

Έρχομαι και στο «μείζον» το οποίο λέτε για εσάς. «Μα, εμείς στην προκαταρκτική δεν εξετάζαμε τον Μητσοτάκη, τον Σκέρτσο, τον Γεραπετρίτη. Τώρα πώς θα εξεταστούν»; Κυρίες και κύριοι συνάδελφοι, οι πολιτικοί, οι Βουλευτές και οι Υπουργοί δεν προστατευόμαστε ως μάρτυρες. Προστατευόμαστε μόνο για αδικήματα τα οποία θα κάνουμε. Εάν το αίτημά σας ευσταθεί και έχει διαβιβαστεί -γιατί όλα αυτά που συζητάμε τώρα θα πάνε στο Δικαστικό Συμβούλιο-, μπορεί ο ανακριτής που θα είναι από τον Άρειο Πάγο και ο εισαγγελέας να ζητήσουν να κληθούν πολιτικά πρόσωπα να καταθέσουν ως μάρτυρες. Τι φοβόσαστε όμως; Θα σας πω τι φοβάστε. Γνωρίζετε ότι έχετε κάνει μια σειρά από έωλα αιτήματα, τα οποία αιτήματα μπορεί να μην αξιολογηθούν. Γιατί μπορεί -να το πω απλά για να το καταλάβει ο κόσμος- να πει ο ανακριτής και ο εισαγγελέας αυτό που ζητάνε είναι ανοησία και άρα αφού είναι ανοησία δεν το ελέγχω. Εσείς έρχεστε και λέτε: «Προτιμούμε να μείνει η υπόθεση στους είκοσι επτά Βουλευτές που έχει πλειοψηφία η Νέα Δημοκρατία». Γιατί; Γιατί, κυρίες και κύριοι συνάδελφοι, ακούστε, αυτοί που κόπτονται για να τηρηθεί ο κώδικας ποινικής δικονομίας, ψήφισαν μέσα στην προκαταρκτική να μην είναι μυστικές οι συνεδριάσεις, να τις δείχνει η τηλεόραση τις συνεδριάσεις. Γιατί αυτό που σας ενδιέφερε είναι να κάνετε σόου στον πόνο των ανθρώπων μέσα στην Προκαταρκτική Επιτροπή.

(Χειροκροτήματα από την πτέρυγα της Νέας Δημοκρατίας)

Διότι αν πραγματικά σας ενδιαφέρει, κυρίες και κύριοι Βουλευτές, να υπάρξει διαλεύκανση της υπόθεσης, πρέπει να πείτε ένα επιχείρημα για ποιον λόγο αυτή η διαλεύκανση θα γίνει καλύτερα από δεκαεπτά Βουλευτές με πλειοψηφία της Νέας Δημοκρατίας και όχι από πέντε δικαστές που θα είναι τρεις του Αρείου Πάγου και δύο του Συμβουλίου της Επικρατείας.

Διότι τότε τελειώνει το αφήγημά σας της συγκάλυψης της κυβερνητικής παράταξης και έρχεται η πραγματικότητα που είναι η συγκάλυψη την οποία κάνετε εσείς, να φύγει η υπόθεση από την πραγματική της διάσταση, πώς συγκρούστηκαν δύο τρένα και ποιοι ευθύνονται γι’ αυτήν τη σύγκρουση και πολιτικά και ποινικά και να πάει σε θεωρίες συνωμοσίας και να απευθυνθείτε στον θυμό και στην οργή την εύλογη που υπάρχει στους πολίτες, συνδυάζοντας ότι αυτό το οποίο έγινε δεν ήταν μόνο μια τραγωδία, δεν ήταν μόνο ότι κάποιοι έχουν ευθύνη, αλλά ότι παράλληλα αυτή εδώ η Κυβέρνηση ήθελε να καλύψει τους πάντες.

Αυτό λοιπόν, κυρίες και κύριοι Βουλευτές, εμείς δεν θα το επιτρέψουμε και γι’ αυτόν τον λόγο και τα δεκατέσσερα μέλη τα οποία ήταν στην Προκαταρκτική Επιτροπή δεν πρόκειται σε καμία περίπτωση να δεχθούν τις απειλές τις οποίες κάνατε εσείς. Τους λέγατε στους διαδρόμους «θα πάτε φυλακή». Ακούστε! Αυτοί που σέβονται το Σύνταγμα, άρθρο 61 του Συντάγματος ότι ο Βουλευτής δεν διώκεται για ψήφο και για γνώμη που έχει δώσει κατά την άσκηση των καθηκόντων του και είναι κορωνίδα της δημοκρατίας, γιατί ήταν η άμυνα. Αυτή είναι η ιστορική αναφορά της διάταξης των Βουλευτών όταν υπήρχε βασιλεία, να μπορεί ο Βουλευτής ελεύθερα να εκφράζεται και να μην μπορεί να διώκεται για τη γνώμη του κι εσείς λέτε «όχι, γι’ αυτό που θα ψηφίσουμε σήμερα εμείς θα μας διώξετε».

Μετά έρχεστε και λέτε άλλα, ακόμη πιο φρικώδη πράγματα, ότι θα στοχοποιηθούμε και ότι έχουμε στα χέρια μας αίμα ανθρώπων. Γιατί; Επειδή ερχόμαστε και λέμε το απλό, να πάει να δικαστεί ο κ. Τριαντόπουλος, που τον τιμά αυτό που έχει κάνει. Δεν ζήτησε να προστατευτεί πίσω από την κυβερνητική πλειοψηφία. Ζήτησε να πάει να δικαστεί, τηρώντας το Σύνταγμα και τους νόμους.

Άρα, κυρίες και κύριοι Βουλευτές, ελπίζω όσοι έχετε αποχωρήσει να επιστρέψετε στο τέλος, να ψηφίσουμε και να δώσουμε ένα μήνυμα σαφές στην κοινωνία ότι, ναι, μπορούμε πλέον ως πολιτικοί να μην προστατευόμαστε από προνόμια, να κάνουμε τη δουλειά την οποία πρέπει και κάνοντας αυτήν τη δουλειά να στέλνουμε την υπόθεση να δικαστεί όχι από τις πλατείες, όχι από τα λαϊκά δικαστήρια, όχι από την εθνική μας εισαγγελέα, την Πρόεδρο της Πλεύσης Ελευθερίας, αλλά από αυτούς που είναι δικαστές και εισαγγελείς.

Ειπώθηκε κάτι άλλο. Άκουσα να λέτε για την απαρτία. Να το πουν οι Βουλευτές σας, κυρία Κωνσταντοπούλου, αυτοί που είναι νέοι Βουλευτές οι άνθρωποι. Εσείς ήσασταν Πρόεδρος της Βουλής. Ανοίξτε τον Κανονισμό της Βουλής. Άρθρο 24 παράγραφος 2: «Η απαρτία αφορά μόνο για τη λήψη των αποφάσεων, δεν αφορά τη συζήτηση που γίνεται εντός του Κοινοβουλίου».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με αποστομώσατε. Δεν είχε απαρτία ποτέ! Λέει την αλήθεια!

**ΑΘΑΝΑΣΙΟΣ ΠΛΕΥΡΗΣ:** Δεύτερο σφάλμα σας. Κάνατε ένσταση αντισυνταγματικότητας. Άρθρο 100 του Κανονισμού της Βουλής. Πρόεδρος της Βουλής ήσασταν. Διαβάστε το. «Ένσταση αντισυνταγματικότητας υπάρχει μόνο για σχέδιο νόμου και πρόταση νόμου, δεν υπάρχει για άλλη διαδικασία». Άρα μη λέτε πράγματα τα οποία δεν ισχύουν.

Και ένα τελευταίο, επειδή άκουσα και τον Πρόεδρο του ΠΑΣΟΚ και με μνημόνευσε και μνημόνευσε το θέμα της «Ομάδας Αλήθειας».

Κυρίες και κύριοι συνάδελφοι, θέλω να καταλάβω γιατί σας ενοχλεί η «Ομάδα Αλήθειας». Ξέρετε τι κάνει η «Ομάδα Αλήθειας»; Δηλώσεις σας παίρνει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέει την αλήθεια!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μη διακόπτετε, σας παρακαλώ.

**ΑΘΑΝΑΣΙΟΣ ΠΛΕΥΡΗΣ:** Δηλώσεις σας παίρνει και τις δείχνει. Παίρνει δηλώσεις σας που είχατε κάνει στο παρελθόν, που έχετε κάνει τώρα και βάζει τον εαυτό σας κόντρα στη δήλωση που είχατε κάνει. Αν είναι να θυμώσετε με κάποιον, θυμώστε με τον εαυτό σας, μη θυμώνετε με τη δουλειά που κάνουν οι άνθρωποι της «Ομάδας Αλήθειας»!

Κυρίες και κύριοι Βουλευτές, η κυβερνητική πλειοψηφία κοιτάει τους συγγενείς στα μάτια με απόλυτη ενσυναίσθηση και σεβασμό. Γνωρίζουμε ότι έχουμε ευθύνη γι’ αυτό που συμβαίνει και ζητάμε συγγνώμη γι’ αυτό που συμβαίνει και θέλουμε να τους πούμε ότι από εδώ και πέρα δεν θα υπάρχει διαδικασία που να αισθάνονται ότι η κυβερνητική πλειοψηφία είναι εμπόδιο. Αντιθέτως, η κυβερνητική πλειοψηφία ακούει το λαϊκό αίτημα, στέλνει την υπόθεση στο Δικαστικό Συμβούλιο και το Δικαστικό Συμβούλιο θα κρίνει και κανένας άλλος αν υπάρχουν αθώοι ή ένοχοι σε αυτήν την υπόθεση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι πέντε μαθήτριες και μαθητές και τρεις συνοδοί εκπαιδευτικοί από το 50ο Δημοτικό Σχολείο Πάτρας.

Η Βουλή σάς καλωσορίζει, σας εύχεται καλό Πάσχα και καλή Ανάσταση.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά εγώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως, μετά η Πρόεδρος της Πλεύσης Ελευθερίας.

Ορίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, θα ήθελα να ξεκινήσω από τα τελευταία σχόλια του κ. Πλεύρη, ο οποίος μας έδινε διαλέξεις για το τι λέει ο Κανονισμός όσον αφορά την απαρτία. Αυτήν τη στιγμή βλέπουμε δώδεκα Βουλευτές της Νέας Δημοκρατίας…

**ΜΑΚΑΡΙΟΣ ΛΑΖΑΡΙΔΗΣ:** Καλά τώρα, τα ίδια και τα ίδια μας λέτε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, μη διακόπτετε. Μη διακόψετε άλλη φορά.

**ΑΛΕΞΑΝΔΡΟΣ ΚΑΖΑΜΙΑΣ:** Θέλω να σας υπενθυμίσω …

**ΜΑΚΑΡΙΟΣ ΛΑΖΑΡΙΔΗΣ:** Κατάντησε αηδία!

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Λαζαρίδη, ηρεμήστε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε της Νέας Δημοκρατίας, μη διακόπτετε.

**ΜΑΚΑΡΙΟΣ ΛΑΖΑΡΙΔΗΣ:** Αφήστε τώρα, κύριε Καζαμία! Εντάξει.

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσετε;

**ΑΛΕΞΑΝΔΡΟΣ ΚΑΖΑΜΙΑΣ:** Θέλω να σας υπενθυμίσω…

**ΜΑΚΑΡΙΟΣ ΛΑΖΑΡΙΔΗΣ:** Τα ίδια και τα ίδια μας λέτε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαζαρίδη, μη μιλήσετε άλλη φορά.

**ΜΑΚΑΡΙΟΣ ΛΑΖΑΡΙΔΗΣ:** Γιατί;

**ΠΡΟΕΔΡΕΥΩΝ (Βασίλειος Βιλιάρδος):** Δεν μπορείτε να διακόπτετε τον ομιλητή. Δεν το κάνουμε ποτέ αυτό το πράγμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τέτοιοι τραμπούκοι είναι!

**ΑΛΕΞΑΝΔΡΟΣ ΚΑΖΑΜΙΑΣ:** Ενοχλείστε, κύριε Λαζαρίδη, ε;

**ΜΑΚΑΡΙΟΣ ΛΑΖΑΡΙΔΗΣ:** Μα, τι λέτε τώρα, κύριε;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε Λαζαρίδη, σταματήστε. Δεν διακόπτουμε τον…

**ΜΑΚΑΡΙΟΣ ΛΑΖΑΡΙΔΗΣ:** Σοβαρά μιλάτε;

**ΠΡΟΕΔΡΕΥΩΝ (Βασίλειος Βιλιάρδος):** Σοβαρότατα μιλάω. Σας παρακαλώ! Δεν διακόπτουμε τον ομιλητή. Τι είναι αυτά τα πράγματα τώρα;

Συνεχίστε, κύριε Καζαμία.

**ΜΑΚΑΡΙΟΣ ΛΑΖΑΡΙΔΗΣ:** Τα λέτε για τους άλλους! Δεν σας αρέσουν αυτά που έχω πει για την Ελληνική Λύση. Διορισμένος είστε!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ!

**ΑΛΕΞΑΝΔΡΟΣ ΚΑΖΑΜΙΑΣ:** Ελάτε στο Βήμα να συνεχίσετε την ομιλία σας. Μήπως θέλετε;

**ΜΑΚΑΡΙΟΣ ΛΑΖΑΡΙΔΗΣ:** Εντάξει τώρα!

**ΑΛΕΞΑΝΔΡΟΣ ΚΑΖΑΜΙΑΣ:** Ησυχάστε τώρα, σωπάστε. Με διακόψατε αρκετά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, σας παρακαλώ. Απευθυνθείτε στο Προεδρείο. Μη δίνετε σημασία. Συνεχίστε την ομιλία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, αν δεν σταματήσει τις διακοπές, θα κατέβω από το Βήμα. Δεν μπορεί να…

**ΠΡΟΕΔΡΕΥΩΝ (Βασίλειος Βιλιάρδος):** Έχουμε εδώ κάποιον ο οποίος είναι… Τι να κάνουμε. Δεν σέβεται καθόλου ούτε τη Βουλή ούτε κανέναν εδώ πέρα.

**ΑΛΕΞΑΝΔΡΟΣ ΚΑΖΑΜΙΑΣ:** Μπορεί να βγει και έξω από την Αίθουσα, αν θέλει να μιλάει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαζαρίδη, δεν σέβεστε τη Βουλή, δεν σέβεστε τον Προεδρείο, δεν σέβεστε κανέναν. Μην το ξανακάνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γελάει κιόλας!

**ΜΑΚΑΡΙΟΣ ΛΑΖΑΡΙΔΗΣ:** Σοβαρά μιλάτε;

**ΠΡΟΕΔΡΕΥΩΝ (Βασίλειος Βιλιάρδος):** Μιλάω πολύ σοβαρά. Σε εσάς μιλάω. Μην το ξανακάνετε, σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Λαζαρίδη…

**ΠΡΟΕΔΡΕΥΩΝ (Βασίλειος Βιλιάρδος):** Αφήστε τον ομιλητή να συνεχίσει.

Συνεχίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ο κ. Λαζαρίδης και ο κ. Πλεύρης είναι Βουλευτές οι οποίοι πιστεύουν και το έχουν πει εδώ…

**ΜΑΚΑΡΙΟΣ ΛΑΖΑΡΙΔΗΣ:** Δεν μπορείτε να προεδρεύσετε. Ντροπή σας!

**ΠΡΟΕΔΡΕΥΩΝ (Βασίλειος Βιλιάρδος):** Μην το συνεχίζετε. Σας παρακαλώ! Δεν θέλω να πω τα ίδια που λέτε κι εσείς.

Συνεχίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Έχουν πει εδώ ότι με τη σύγχρονη τεχνολογία οι Βουλευτές δεν πρέπει να βρίσκονται στην Ολομέλεια και μπορούν -λέει- να παρακολουθούν τις συζητήσεις της Ολομέλειας μέσα από την τηλεόραση.

Θα ήθελα να πω στον κ. Πλεύρη, όταν τα υποστήριζε αυτά για να αιτιολογήσει αυτήν τη θλιβερή εικόνα της απουσίας των Βουλευτών της Νέας Δημοκρατίας, κατά πόσο μπορεί να γυρίσει στους ψηφοφόρους του και να τους πει «ψηφίστε με ξανά, να επανεκλεγώ στη Βουλή για να την παρακολουθώ από το μόνιτορ του εσωτερικού δικτύου της τηλεόρασης, γιατί υπάρχει σύγχρονη τεχνολογία». Αυτή είναι η θέση σας; Τα περί απαρτίας μπορεί να τα λέτε όπως θέλετε, αλλά στην πραγματικότητα ο Κανονισμός παραβιάζεται και από την έλλειψη απαρτίας σε πάρα πολλά επίπεδα.

Η ουσία της υπόθεσης είναι ότι βρισκόμαστε εδώ σήμερα μέσα από μία διαδικασία-παρωδία για να ψηφίσουμε ένα πόρισμα-φάντασμα. Πρόκειται για μια διαδικασία-παρωδία σε πάρα πολλά επίπεδα, αλλά θα αρκεστώ να αναφέρω το γεγονός ότι είμαστε εδώ σήμερα και καλούμαστε να ψηφίσουμε ένα πόρισμα το οποίο είναι κενό περιεχομένου, διότι ο κατηγορούμενος, ο Βουλευτής κ. Τριαντόπουλος, αποφάσισε να ορίσει εκείνος τη διαδικασία με την οποία θα κριθεί από τη δικαιοσύνη και αυτό θέτει ένα πάρα πολύ κακό προηγούμενο.

Επιπλέον, ο κ. Τριαντόπουλος μέσα στη γενικότερη προσπάθειά του να παρωδήσει αυτήν τη διαδικασία, ενώ είναι Βουλευτής, επικοινωνεί με τη Βουλή μέσω επιστολών. Σήμερα μας έστειλε μία επιστολή εδώ με την οποία λέει ότι οι απόψεις του είναι γνωστές και μας παραπέμπει στην προηγούμενη επιστολή του της 18ης Μαρτίου με την οποία είχε απευθυνθεί στον Πρόεδρο της Ειδικής Κοινοβουλευτικής Επιτροπής κ. Καππάτο και σε άλλη επιστολή του επίσης. Έτσι έχει καταντήσει αυτή η διαδικασία, να έχουμε έναν κατηγορούμενο ο οποίος ορίζει πώς θα κριθεί από τη δικαιοσύνη και έναν Βουλευτή ο οποίος δεν έρχεται με καμία αίσθηση ευθύνης και με καμία παρρησία να μιλήσει, αλλά απευθύνεται στο Σώμα μέσω επιστολών.

Όσον αφορά το ίδιο το πόρισμα, πρόκειται για ένα κέλυφος κενό.

Απαρτίζεται από τρία μέρη: Το πρώτο μέρος είναι μια εισαγωγή επί της διαδικασίας. Για να είμαι ακριβής, είναι μια εισαγωγή της Πλειοψηφίας της επιτροπής επί της παράκαμψης ή της παραβίασης της διαδικασίας. Το δεύτερο μέρος, το οποίο θα έπρεπε να περιέχει τις κρίσεις που έχει συναγάγει η προανακριτική επιτροπή, τι κάνει; Δίνει ξανά την εισαγγελική πράξη, με την οποία η Ολομέλεια αποφάσισε να συγκληθεί η προανακριτική επιτροπή. Copy-paste, δεν υπάρχει τίποτα επιπλέον. Και το τρίτο μέρος είναι οι θέσεις των κομμάτων της Αντιπολίτευσης. Αυτό είναι το κενό πόρισμα, το οποίο καλούμαστε να ψηφίσουμε τώρα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Και το εύλογο ερώτημα είναι γιατί γίνονται αυτά. Γίνονται αυτά, γιατί η επιθυμία της Νέας Δημοκρατίας ήταν εξαρχής να μην κληθούν και να μην ακουστούν οι καταθέσεις μαρτύρων στην προανακριτική επιτροπή. Αυτό είναι που σας ενοχλεί και η προσπάθεια σας είναι να το απαγορέψετε με αυτούς τους νομικίστικους τακτικισμούς που δεν πείθουν κανέναν και οι οποίοι παραβιάζουν και το Σύνταγμα και τον Κανονισμό της Βουλής. Τελικά αυτό που κάνετε είναι να προσθέσετε άλλη μία πράξη στη μακρά αλυσίδα των επεισοδίων της συγκάλυψης που περιβάλλει το έγκλημα των Τεμπών. Δεν θέλετε στην πραγματικότητα να ακουστούν οι μάρτυρες, δεν θέλετε να κληθεί ο κ. Μητσοτάκης, δεν θέλετε να κληθεί ο κ. Καραμανλής και άλλοι μάρτυρες στην επιτροπή, γιατί δεν θέλετε ο λαός να μάθει την αλήθεια.

Και, βεβαίως, γιατί είστε τόσο αποφασισμένοι να μην ακουστεί τίποτα σε αυτή την προανακριτική επιτροπή; Διότι ο κ. Τριαντόπουλος δεν κατηγορείται μόνο ο ίδιος. Ήταν Υφυπουργός παρά τω Πρωθυπουργώ, δρούσε δηλαδή στο όνομα του Πρωθυπουργού και οι πράξεις του όλες ήταν πράξεις οι οποίες είχαν την έγκριση και αποδοχή του Πρωθυπουργού. Οπότε γι’ αυτόν τον λόγο σας ενδιαφέρει πάρα πολύ να τον προστατέψετε. Και αυτό φάνηκε εξάλλου από την Εξεταστική Επιτροπή για τα Τέμπη, η οποία κλήθηκε στο τέλος του 2023 και στις αρχές του 2024. Σε αυτήν, αν θυμάστε καλά, ο κ. Τριαντόπουλος ο οποίος τώρα λέτε ότι θέλει να δικαστεί και ότι δείχνει τρομερό θάρρος στην επιλογή του αυτή, τότε δεν θέλατε να κληθεί ούτε ως μάρτυρας. Έτσι τον συγκαλύπτατε. Και τώρα, κάτω από την πίεση της λαϊκής βούλησης και του περί δικαίου αισθήματος, που ο λαός πλέον δεν συγκρατεί αλλά το εκδηλώνει με μαζικές διαδηλώσεις και συλλαλητήρια, αλλά και κάτω από την πίεση της Αντιπολίτευσης, είστε υποχρεωμένοι να οπισθοχωρήσετε ως προς αυτό, αλλά πάντα επιδιώκοντας να προστατεύσετε τον Τριαντόπουλο και πίσω βεβαίως από αυτήν την προσπάθεια θέλετε να προστατέψετε τον ίδιο τον Πρωθυπουργό.

Η συγκάλυψη για την οποία ο κ. Πλεύρης μας μίλησε πριν, και αναφέρθηκε στο ζήτημα του εύφλεκτου φορτίου, δεν αφορά μόνο το ζήτημα του εύφλεκτου φορτίου, δεν αφορά μόνο το μπάζωμα. Είναι μία αλυσίδα γεγονότων και ένα συνεχές δράμα, το οποίο η Κυβέρνηση έχει ξεκινήσει από την πρώτη στιγμή του εγκλήματος των Τεμπών για να μη φανεί η αλήθεια. Δεν έγιναν τοξικολογικές έρευνες, δεν παραπέμφθηκε ο κ. Καραμανλής για τις ψευδείς δηλώσεις και διαβεβαιώσεις που έκανε οκτώ μέρες πριν το έγκλημα των Τεμπών ότι τα τρένα είναι ασφαλή, γιατί τον προστατεύσατε. Το πόρισμα της εξεταστικής υπήρξε ένα άλλο επεισόδιο στη μακρά αλυσίδα της συγκάλυψης, τα μονταρισμένα ηχητικά, τα οποία έδειχναν υποτίθεται ότι όλα ήταν ευθύνη του μοιραίου σταθμάρχη. Υπάρχει, επίσης, και το ζήτημα του εύφλεκτου υλικού, υπάρχει το ζήτημα του μπαζώματος του τόπου του εγκλήματος και υπάρχει βέβαια και η περιβόητη υπόθεση που αφορά την μη παραπομπή τεσσάρων πρώην Υπουργών για τη σύμβαση 717 που υπεγράφη το 2014 και που έπρεπε να είχε ολοκληρωθεί το 2006, αλλά τελικά δεν ολοκληρώθηκε πριν από το έγκλημα των Τεμπών και αποτέλεσμα αυτού ήταν τα τρένα να μην είναι ασφαλή. Αν είχε ολοκληρωθεί πράγματι η σύμβαση αυτή, η σύγκρουση των τρένων θα είχε αποφευχθεί.

Η συγκάλυψη, επομένως, δεν είναι ένα επεισόδιο και πρέπει να πάψετε να προσπαθείτε να εξαπατήσετε τον κόσμο, λέγοντας ότι αν αποκαλυφθεί αυτό όσον αφορά ένα επεισόδιο, καταρρέει όλο το αφήγημα της συγκάλυψης. Πρέπει να αποδείξετε πάρα πολλά πράγματα για να μπορέσετε να αμφισβητήσετε το αφήγημα της συγκάλυψης. Και αυτό ποτέ δεν το κάνετε. Απεναντίας τα στοιχεία που βγαίνουν συνεχίζουν να δείχνουν με τρανταχτό τρόπο ότι υπάρχει συγκάλυψη σε κάθε πτυχή αυτής της υπόθεσης. Και γι’ αυτόν τον λόγο οι πρόσφατες έρευνες κοινής γνώμης που είδαν το φως της δημοσιότητας χθες επιβεβαιώνουν αυτό που ο λαός πιστεύει, τουλάχιστον από τις αρχές του 2024. Οκτώ στους δέκα Έλληνες πιστεύουν ότι η Κυβέρνηση προσπαθεί να συγκαλύψει αυτήν την υπόθεση.

Πρέπει, επίσης, να προσθέσω ότι δεν αρκεί μόνο ότι συγκαλύπτετε την αλήθεια ως προς το έγκλημα των Τεμπών. Υπάρχει και μία συνέχεια αυτών των πρακτικών που οδήγησαν στο έγκλημα των Τεμπών. Και θα σας αναφέρω μια πρόσφατη εξέλιξη η οποία ακόμη δεν έχει λάβει τη δέουσα προσοχή. Προχθές στην Επιτροπή Παραγωγής και Εμπορίου ήρθε ο νέος Υπουργός Υποδομών και Μεταφορών, κ. Δήμας να μας ανακοινώσει οκτώ έργα, τα οποία περιλαμβάνουν και κατασκευές στον σιδηρόδρομο, ούτως ώστε να αποκατασταθούν οι ζημιές που η Κυβέρνηση ισχυρίζεται ότι έλαβαν χώρα στην σιδηροδρομική γραμμή Αθήνας-Θεσσαλονίκης, εξαιτίας της κακοκαιρίας «Daniel» και της κακοκαιρίας «Elias». Και μέσα στα έργα αυτά υπάρχει και ένα έργο ύψους 35 εκατομμυρίων ευρώ, το οποίο σχετίζεται με την αποκατάσταση της τηλεδιοίκησης και της ηλεκτροδότησης, που η Κυβέρνηση ισχυρίζεται ότι καταστράφηκε από τον «Daniel» και τον «Elias» σε εκατό χιλιόμετρα της γραμμής. Αυτό το έργο, αυτή η σύμβαση ξέρετε σε ποιον δόθηκε ξανά το 2025; Στην Alstom Transport Limited που είναι η ίδια εταιρεία η οποία έχει υπογράψει τη σύμβαση 717 το 2014 και αποτύγχανε να την ολοκληρώσει για επτά χρόνια μέχρι που έγινε το έγκλημα των Τεμπών.

Με άλλα λόγια ενώ αποδείχθηκε και το βλέπουν όλοι οι πολίτες ότι η διαφθορά σκοτώνει, εσείς συνεχίζετε να υπογράφετε συμβάσεις με εταιρείες οι οποίες εμπλέκονται σε σκάνδαλα διαφθοράς, τα οποία είναι καταστροφικά.

Υπενθυμίζω επίσης ότι προχθές η Ευρωπαία Εισαγγελέας κάλεσε ξανά δεκαέξι άτομα να δώσουν εξηγήσεις για το ζήτημα το οποίο ερευνά, αναφορικά με τη μη ολοκλήρωση της σύμβασης 717 και της διαφθοράς που ερευνά σχετικά με αυτήν τη σύμβαση. Και βεβαίως, υπενθυμίζω ότι με απόφαση και με πράξη της Ευρωπαίας Εισαγγελέως, τον Νοέμβριο του 2023, η Βουλή κλήθηκε να ψηφίσει την άρση της ασυλίας τεσσάρων Υπουργών, του κ. Καραμανλή, του κ. Χρυσοχοΐδη, του κ. Χατζηδάκη και του κ. Σπίρτζη. Και ήταν τότε που εσείς σηκωθήκατε όρθιοι και χειροκροτούσατε τον κ. Καραμανλή τον πρώην Υπουργό Υποδομών και Μεταφορών τον οποίο πρόσφατα ο κ. Γεωργιάδης, ο Υπουργός Υγείας μας είπε ότι έκανε πολύ καλά τη δουλειά του. Και συνεχίζετε τις ίδιες πρακτικές, ακόμη και τώρα.

Σήμερα, κυρίες και κύριοι Βουλευτές, είναι άλλη μία μαύρη σελίδα στην ιστορία των δημοκρατικών θεσμών, τους οποίους η Κυβέρνησή σας υπονομεύει συστηματικά εδώ και έξι χρόνια. Η κοινωνία σας έχει ήδη κρίνει και η ιστορία θα σας κρίνει ακόμη πιο σκληρά. Στο μεταξύ η Πλεύση Ελευθερίας θα συνεχίσει να αγωνίζεται μαζί με τους συγγενείς των θυμάτων, μαζί με τους πολίτες και με όλη την κοινωνία μέχρι να λάμψει η αλήθεια και να απονεμηθεί η δικαιοσύνη όσο ψηλά και αν χρειάζεται.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπουρνάζης Παναγιώτης, ετών δεκαπέντε. Παπαγγελή Αναστασία, ετών δεκαεννέα. Πλακιά Χρυσή, ετών είκοσι.

**ΜΑΚΑΡΙΟΣ ΛΑΖΑΡΙΔΗΣ:**… (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είναι αυτοί; Είναι τα θύματά σας.

Πλακιά Θωμαή, ετών είκοσι. Πλακιά Αναστασία - Μαρία, ετών είκοσι. Ψαροπούλου Μαρία - Θωμαή, Μάρθη, ετών είκοσι, δεν πρόλαβε να τα κλείσει. Μπέζα Φραντζέσκα, ετών είκοσι. Λάτα Κλαούντια, ετών είκοσι. Τσίντζα Ελένη, ετών είκοσι ενός. Κουτσόπουλος Αναστάσιος, ετών είκοσι ενός. Τσιωμά Αφροδίτη, ετών είκοσι τριών. Μήτσκα Ιφιγένεια, ετών είκοσι τριών. Αδαμάκης Ιορδάνης, ετών είκοσι τριών. Μόλχο Εριέττα, ετών είκοσι τριών, δεν έχει βρεθεί ίχνος της. Παπάζογλου Γεώργιος, ετών είκοσι τριών. Ρούτσι Ντένις, ετών είκοσι τριών, δεν πρόλαβε να τα κλείσει. Τσακλίδου Αγάπη, ετών είκοσι τριών, δεν πρόλαβε να τα κλείσει. Παπαϊωάννου Κυπριανός, ετών είκοσι τριών. Καραθεωδόρου Νικήτας, ετών είκοσι τεσσάρων. Τηλκερίδης Άγγελος, ετών είκοσι τεσσάρων. Πορφυρίδου Καλλιόπη, ετών είκοσι τεσσάρων. Αδαμίδη Αναστασία, ετών είκοσι τεσσάρων. Καπετάνιου Δήμητρα - Ευαγγελία, ετών είκοσι πέντε. Ασλανίδης Δημήτρης, ετών είκοσι επτά. Χατζηβασιλείου Ελισάβετ, ετών είκοσι επτά. Καραγεωργίου Σωτήρης, ετών είκοσι οκτώ. Καρασάββας Ιωάννης, ετών είκοσι οκτώ. Οικού Δημήτρης, ετών είκοσι οκτώ. Χούπα Ελπίδα, ετών είκοσι εννέα. Χατζηχαραλάμπους Παναγιώτης, ετών είκοσι εννέα. Ναλμπάντης Νίκος, ετών είκοσι εννέα. Μασσαλής Δημήτρης, ετών τριάντα. Ταχμαζίδου Σοφία - Ειρήνη, ετών τριάντα δύο. Βλάχος Βάιος, ετών τριάντα τεσσάρων. Μία Μοχάμεντ Εντρίς, ετών τριάντα τεσσάρων. Βούλγαρης Σπύρος, ετών τριάντα πέντε. Κουλέα Ιονέλ, ετών τριάντα πέντε. Κατσαρά Αθηνά, ετών τριάντα πέντε. Δουρμίκα Έλενα, ετών τριάντα έξι. Μάζρι Εμπραχίμ, ετών σαράντα δύο. Μπλέκα Βαΐα, ετών σαράντα τριών. Παυλίδης Ανδρέας, ετών σαράντα εννέα. Βουτσινάς Γιάννης, ετών σαράντα εννέα. Κόττας Βασίλειος - Κυριάκος, ετών πενήντα ενός. Μουρτζάκη Μαρία, ετών πενήντα δύο. Μπουρνάζης Ευάγγελος, ετών πενήντα τεσσάρων. Χλωρού Βασιλική, ετών πενήντα πέντε. Κουκαριώτου Χρυσή, ετών πενήντα πέντε. Τζοβάρας Ιωάννης, ετών πενήντα έξι. Εγούτ Μαρία, ετών πενήντα έξι. Μιάρη Μαρία, ετών πενήντα έξι, Φωτόπουλος Γιώργος, ετών πενήντα επτά. Κουτσούμπας Γιώργος, ετών πενήντα εννέα. Μπόζο Παβλίνι, ετών εξήντα δύο. Καρυώτης Ιωάννης, ετών εξήντα τριών. Ντος Σάντος Σίλβα Ευαγγελία, ετών εξήντα τριών. Κυριακίδης Γιώργος, ετών εξήντα επτά.

Σε αυτήν την άδεια Αίθουσα, ανάμεσα στα γέλια, τις ειρωνείες, τις ύβρεις, είναι καλό να ακούγονται τα ονόματα αυτών που τόσο βίαια αφαιρέθηκε η ζωή τους, αυτών που σκοτώσατε, τους πήρατε τις ζωές και σήμερα ποδοπατάτε τη μνήμη τους, ποδοπατάτε την αξίωση για δικαιοσύνη και αξιώνετε εσείς, σαν να είστε εσείς τα θύματα, να προστατέψετε τους εαυτούς σας.

Έχω υποσχεθεί στους γονείς, στους συγγενείς, στις οικογένειες των θυμάτων, έχω υποσχεθεί στους τραυματίες, στους επιζώντες και στις επιζώσες, έχω υποσχεθεί στους πολίτες, στην κοινωνία, έχω υποσχεθεί στη συνείδησή μου ότι θα είμαι στο πλευρό εκείνων που αγωνίζονται για δικαιοσύνη μέχρι τέλους, ότι θα πορευτούμε αυτόν τον δύσκολο δρόμο απέναντι στις μεθοδεύσεις της συγκάλυψης μέχρι τέλους, ότι θα είμαι εκεί στο πλευρό τους, στο πλευρό των πολιτών που έχουν ξυπνήσει και δεν τους κοροϊδεύετε μέχρι τέλους και θα το κάνω.

Είμαι και θα είμαι εδώ. Είμαι και θα είμαι απέναντί σας. Είμαστε και θα παραμείνουμε, εμείς οι Βουλευτές της Πλεύσης Ελευθερίας, εδώ, αντίθετα με τη δική σας επιθυμία, αντίθετα με τις μεθοδεύσεις που θέλουν μια τόσο κορυφαία διαδικασία, που αφορά την ποινική ευθύνη Υπουργού άμεσα συνδεδεμένου με τον Πρωθυπουργό, που ενέχεται στην αλλοίωση του τόπου του εγκλήματος με θύματα πενήντα επτά ψυχές και ακόμη δεκάδες τραυματίες, εγκαυματίες, επιζώντες και επιζώσες και ακόμη δεκάδες οικογένειες, απέναντι στην πρόθεσή σας να παρέχετε κάλυψη σε όποιον ενέχεται σ’ αυτό το έγκλημα, θα βρίσκετε εμάς, θα βρίσκεται εμάς.

Την ώρα που οι άλλοι αποχωρούν, εμείς θα είμαστε εδώ. Την ώρα που οι άλλοι σας διευκολύνουν, εμείς θα σας δυσκολεύουμε.

Την ώρα που οι άλλοι σε ένδειξη διαμαρτυρίας εκχωρούν τον χρόνο τους και τον κοινοβουλευτικό καθήκον, εμείς θα παραμείνουμε -και προσωπικά θα παραμείνω εδώ- μέχρι τέλους για να καταγραφεί στα Πρακτικά της Βουλής αυτό που κάνετε, για να στοιχειοθετηθεί το έγκλημά σας, που δεν έχει τέλος.

Κύριοι, περιμένατε ότι θα αποχωρήσει η Πλεύση Ελευθερίας, όπως έκαναν άλλοι, όπως έκανε ο ΣΥΡΙΖΑ, που όταν ήταν Αξιωματική Αντιπολίτευση, 31 Γενάρη του ’23, σας παρέδωσε τη Βουλή; Αποχώρησε από τη Βουλή και τέσσερις εβδομάδες μετά διαπράχθηκε το έγκλημα των Τεμπών. Διότι όταν αποχωρείς, εκχωρείς και διευκολύνεις. Τότε, βέβαια, Αρχηγός του ΣΥΡΙΖΑ ήταν ο κ. Τσίπρας, που τον προτιμάτε και τον θέλετε να επιστρέψει. Ήταν εκείνος που πρώτος-πρώτος μπροστά στις κάμερες πήγε να δώσει αίματα για τα θύματα των Τεμπών και μετά όταν παραχώρησε τη θέση του, εξαφανίστηκε. Ούτε μια κουβέντα για τα Τέμπη ούτε μια ομιλία εδώ μέσα στη Βουλή σε τόσες και τόσες και τόσες συνεδριάσεις που έχουν γίνει. Αυτό θέλετε. Αυτό σας διευκολύνει. Αυτό και αυτοί που παριστάνουν ότι επαναστατούν την ώρα που βολεύονται.

Είναι η Πλεύση Ελευθερίας εύκολη αντίπαλος, όπως δήλωσαν με τις ίδιες ακριβώς φράσεις -μου έκανε εντύπωση- ο κ. Κουτσούμπας και η κ. Λατινοπούλου; Τις ίδιες φράσεις χρησιμοποίησαν. Επιλέγει, λέει, ο Μητσοτάκης την Πλεύση Ελευθερίας, γιατί είναι εύκολος αντίπαλος. Πού είναι ο κ. Μητσοτάκης που μας επιλέγει; Ας έρθει να αντιπαρατεθούμε. Πού είναι ο κ. Μητσοτάκης; Πού είναι ο κ. Καραμανλής;

Μαθαίνω, βέβαια, ότι ο κ. Μητσοτάκης και το Μέγαρο Μαξίμου μετ’ επιτάσεως καλούν σε μέσα ενημέρωσης, παραγγέλνοντας αρνητικά δημοσιεύματα: «Χτυπήστε την». Το έχουν κάνει και άλλοι ξέρετε. Το έχει κάνει ο κ. Τσίπρας, που τόσο αγαπάτε, είχε τους εκβιαστές, την ΕΥΑΘ, την ΕΥΔΑΠ, που πλήρωνε διαφημίσεις σε μέσα για να χτίζουν το προφίλ του, αλλά και να χτυπάνε αντιπάλους.

Έτσι πορεύεστε; Αυτήν την αλήθεια θέλετε; Την αλήθεια του Μεγάρου Μαξίμου που παρακολουθεί τους πάντες και παριστάνει ότι δεν υπάρχει έγκλημα; Την αλήθεια του Μεγάρου Μαξίμου, που κρύβεται πίσω από εσάς; Πόσοι είστε τώρα; Δέκα Βουλευτές, έντεκα με τον κ. Κεφαλογιάννη, δώδεκα με τον κ. Γεωργαντά, που προεδρεύει.

Πού είναι το θάρρος; Πού είναι ο θαρραλέος Τριαντόπουλος, που τον επαινέσατε όλοι; Πού είναι ο θαρραλέος Καραμανλής, που τον επαινέσατε όλοι; Θαρραλέος ο Καραμανλής. Δεν έχει ξαναγίνει, είπε ο Μητσοτάκης, όταν παραιτήθηκε ο Καραμανλής. Και είδαμε τα θάρρη του. Θαρραλέος ο Τριαντόπουλος, που κρύβεται και δεν εμφανίζεται. Δεν εμφανίστηκε στην Επιτροπή ούτε για να καταθέσει το υπόμνημα του ούτε για μία τυπική πράξη. Τόσο θάρρος!

Και αφήσαν εσάς τα μέλη της προανακριτικής επιτροπής, γιατί αυτοί μιλήσατε σήμερα, τα μέλη της προανακριτικής επιτροπής ήταν οι ομιλητές στη διαδικασία. Και μου έκανε εντύπωση, επειδή με αυτήν τη γνωστή σας οργουελική διάθεση είπατε ότι στέκεστε δίπλα στους συγγενείς, τους σέβεστε, σκύβετε το κεφάλι την ώρα που τους λοιδορείτε, τους αποκαλείτε με αδιανόητες εκφράσεις, δικές σας εκφράσεις, ότι θέλουν τα χρήματα, ότι η κ. Καρυστιανού -τη χυδαιότητα έχετε μετέλθει εσείς και οι δικοί σας- είναι, λέει, μαυροφορεμένη, χαροκαμένη ντίβα και μοιρολογίστρα. Δικά σας είναι αυτά. Όπως και του κ. Βορίδη ότι είναι μικρό θέμα τα Τέμπη, όπως και της κ. Βούλτεψη ότι είναι μπαγιάτικό θέμα τα Τέμπη, όπως και του κ. Γεωργιάδη Άδωνι όλα όσα έχει πει.

Εσείς που σέβεστε τους γονείς και τους συγγενείς, γιατί δεν ανταποκριθήκατε στα εξώδικα που σας έκαναν; Έκαναν στην προανακριτική επιτροπή εξώδικες διαμαρτυρίες, καλώντας σας να μην παραβιάσετε το καθήκον σας οι συγγενείς και η κ. Καρυστιανού και ο κ. Κωνσταντινίδης και η κ. Βουτσινά. Είναι το υπ’ αριθμόν 2 εισερχόμενο στην επιτροπή, η εξώδικη δήλωση της κ. Καρυστιανού να μην παραβιάσετε το καθήκον σας αρνούμενοι να ενεργήσετε προκαταρκτική εξέταση. Υπ’ αριθμόν τρία εισερχόμενο, εξώδικη δήλωση, διαμαρτυρία και πρόσκληση του Χρήστου Κωνσταντινίδη, που έχασε τη σύζυγό του τη Βασιλική Χλωρού και της Αικατερίνης Τζελέπη Βουτσινά, που έχασε τον αδερφό της, κύριοι.

Πώς τους σέβεστε, δηλαδή; Πώς τους σέβεστε; Ούτε τα ονόματα των θυμάτων, όχι δεν προφέρετε, δεν τα ξέρετε. Μέλος της προανακριτικής, είπε: «τι είναι αυτά;», όταν ξεκίνησα να διαβάζω τα ονόματα των θυμάτων και δεν ντρέπεστε. Δεν ντρέπεστε. Μόνο έχετε εδώ τον πολύ κ. Φλωρίδη να μας λέει ότι είναι για τα μπάζα όσοι διαμαρτύρονται…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα τα πούμε μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τα πούμε;Αφήστε τις απειλές, κύριε Φλωρίδη. Αφήστε τις απειλές.

**ΜΑΚΑΡΙΟΣ ΛΑΖΑΡΙΔΗΣ:** Σιγά, θα μας απειλείτε μόνο εσείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα τα πούμε σε λίγο..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συλήσατε τον τόπο του εγκλήματος…

Δεν θα τα πούμε μόνο σε λίγο, να ξέρετε ότι θα τα λέμε συνέχεια και όταν μιλήσετε θα σας απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ όλοι να απευθύνεστε στο Προεδρείο όταν μιλάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν χρειάζεται να απευθύνομαι στο Προεδρείο. Απευθύνομαι στο Σώμα και σε όποιον μου απευθύνετε.

**ΠΡΟΕΔΡΕΥΩΝ (Γεώργιος Γεωργαντάς):** Αυτό λέει ο Κανονισμός, που έχει ψηφιστεί από όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε,κύριε Γεωργαντά. Αναφέραμε τα θύματα και αμέσως πάθατε.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορείτε απλά να απειλείτε συναδέλφους συνεχώς. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι δεν μπορώ;

**ΠΡΟΕΔΡΕΥΩΝ (Γεώργιος Γεωργαντάς):** Να απειλείτε συναδέλφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να απειλώ;

**ΠΡΟΕΔΡΕΥΩΝ (Γεώργιος Γεωργαντάς):** Ναι, να απειλείτε συναδέλφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αισθάνεται απειλούμενος…

**ΠΡΟΕΔΡΕΥΩΝ (Γεώργιος Γεωργαντάς):** Έτσι ανέφεραν οι συνάδελφοι. Αυτές είναι οι εκφράσεις σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αισθάνεται απειλούμενος….

**ΜΑΚΑΡΙΟΣ ΛΑΖΑΡΙΔΗΣ:** Να πάτε στη Ζουγανέλη το βράδυ να διασκεδάσετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Λαζαρίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αισθάνεται απειλούμενος όποιος αισθάνεται ένοχος, κύριοι. Και ο κ. Λαζαρίδης που ήταν μέλος της εξεταστικής επιτροπής…

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Βγάλατε και την απόφαση, να φέρετε και ένα εκτελεστικό απόσπασμα, να τελειώνουμε άμα είναι, κυρία Πρόεδρε!

Σας παρακαλώ, κάντε την τοποθέτηση σας, όπως πρέπει να την κάνετε.

**ΜΑΚΑΡΙΟΣ ΛΑΖΑΡΙΔΗΣ:** Να πάτε στη Ζουγανέλη το βράδυ να διασκεδάσετε. Αυτή είστε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, παρεμβαίνετε…

**ΠΡΟΕΔΡΕΥΩΝ (Γεώργιος Γεωργαντάς):** Ναι, παρεμβαίνω όταν μ’ αυτόν τον τρόπο απευθύνετε σε παριστάμενους συναδέλφους. Βεβαίως, παρεμβαίνω. Αυτό δεν προβλέπεται να γίνεται σε μια τέτοια ομιλία. Δεν προβλέπεται να απευθυνόμαστε σε Βουλευτές, οι οποίοι κάνουν το καθήκον τους, όπως ο καθένας με τη συνείδησή του το επιλέγει να το κάνει και να τους λέμε δολοφόνους. Δεν μπορούμε να το λέμε.

**ΜΑΚΑΡΙΟΣ ΛΑΖΑΡΙΔΗΣ:** Το πρωί είστε μοιρολογίστρα και το βράδυ είστε party animal στη Ζουγανέλη και μας λέτε εμάς δολοφόνους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, σας παρακαλώ! Αφήστε το Προεδρείο.

**ΑΛΕΞΑΝΔΡΟΣ ΚΑΖΑΜΙΑΣ:** Να βγει από την Αίθουσα.

**ΜΑΚΑΡΙΟΣ ΛΑΖΑΡΙΔΗΣ:** Είστε διορισμένος εσείς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, σας παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Πάει το πρωί και κλαίει και το βράδυ πάει στη Ζουγανέλη.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη,σας παρακαλώ να ολοκληρώσουμε. Δεν έχετε τον λόγο. Δόθηκαν οι απαντήσεις.

**ΜΑΚΑΡΙΟΣ ΛΑΖΑΡΙΔΗΣ:** Αυτή είστε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, δικαιούται να κάνει ό,τι θέλει. Εγώ μέσα στο Κοινοβούλιο δεν θέλω να απευθύνετε στους συναδέλφους έτσι, τίποτα άλλο.

**ΑΛΕΞΑΝΔΡΟΣ ΚΑΖΑΜΙΑΣ:** Να βγει από την Αίθουσα, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καζαμία, μην τους δίνετε άλλο τροφή, σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, νωρίτερα τους είπε: «Πρέπει να ντρέπεστε. Είστε δολοφόνοι.». Αυτό φέρνει αντιδράσεις, τι να κάνουμε; Έτσι τους είπε η κυρία Πρόεδρος: «Πρέπει να ντρέπεστε. Είστε δολοφόνοι.». Αυτό φέρνει αντιδράσεις.

Παρακαλώ πολύ να κάνουμε την ομιλία και να εκφράσουμε τις θέσεις μας χωρίς αυτούς τους χαρακτηρισμούς και αυτές τις κατηγορίες που απευθύνονται εδώ.

**ΜΑΚΑΡΙΟΣ ΛΑΖΑΡΙΔΗΣ:** Τα πενήντα επτά θύματά μας, κάθε φορά λέει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, είναι τα θύματά σας. Δεν θα με κάνετε να σιγήσω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, φτάνει όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα με κάνετε να σιγήσω.

**ΜΑΚΑΡΙΟΣ ΛΑΖΑΡΙΔΗΣ:** Ποια νομίζετε ότι είστε;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, φτάνει όμως! Φτάνει όμως, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα με κάνετε να σιγήσω με τον φασισμό σας, κύριε. Εσείς που μου λέγατε ότι δεν έχω παιδιά και γι’ αυτό δεν μπορώ να μιλάω για τα Τέμπη, εσείς που ήσασταν μέλος της εξεταστικής επιτροπής…

**ΜΑΚΑΡΙΟΣ ΛΑΖΑΡΙΔΗΣ:** Ούτε εμένα θα λέτε δολοφόνο…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα μου κλείσετε το στόμα κύριοι, δεν θα μου κλείσετε το στόμα…

**ΜΑΚΑΡΙΟΣ ΛΑΖΑΡΙΔΗΣ:** Ούτε εμένα θα με λέτε δολοφόνο! Το καταλάβατε;

**ΧΡΙΣΤΙΝΑ ΑΛΕΞΟΠΟΥΛΟΥ:** Μακάρι να έκλεινε αυτό…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μακάρι να έκλεινε, αυτό λέτε.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ όλους! Σας παρακαλώ όλους.

Κύριε Λαζαρίδη, σας παρακαλώ να μη διακόψει κανείς.

Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχετε τεράστια ευθύνη γι’ αυτό που συμβαίνει, διότι πάντα το προκαλείτε…

**ΠΡΟΕΔΡΕΥΩΝ (Γεώργιος Γεωργαντάς):** Μας βλέπουν όλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακριβώς, και σας βλέπουν και σας ακούν…

**ΠΡΟΕΔΡΕΥΩΝ (Γεώργιος Γεωργαντάς):** Συνεχίστε, παρακαλώ. Δεν απαντώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…και ξέρουν καλά τον φασισμό σας, γιατί φασισμός είναι αυτό που…

**ΠΡΟΕΔΡΕΥΩΝ (Γεώργιος Γεωργαντάς):** Το είπα και χθες, το επαναλαμβάνω και σήμερα. Η τήρηση του Κανονισμού είναι η αρχή της δημοκρατίας μας, δεν είναι φασισμός. Φασισμός είναι να νομίζει ο καθένας που μιλάει εδώ ότι δικαιούται να κατηγορεί τον καθέναν, ότι μόνο αυτός έχει δίκιο και κανένας άλλος δεν πρέπει να ακούγεται και όλοι πρέπει να υποβαλλόμαστε σ’ αυτό που λέει.

(Χειροκροτήματα από την πτέρυγα της Νέας Δημοκρατίας)

Παρακαλώ! Πείτε την άποψή σας, όπως την είπαν και όλοι οι άλλοι, χωρίς όμως προσωπικές προσβολές και επιθέσεις και χωρίς αυτό το απόλυτο των θέσεων το οποίο, όμως, γίνεται προσβλητικό άμεσα για τους άλλους. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Φλωρίδη, εσείς είπατε πριν για μουσολινικές απόψεις;

Αυτόν τον ακούσατε;

**ΜΑΚΑΡΙΟΣ ΛΑΖΑΡΙΔΗΣ:** Ποιος είναι αυτός;

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ποιος είναι αυτός;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…για να συνεννοούμαστε ποιοι είναι οι …εδώ μέσα.

**ΠΡΟΕΔΡΕΥΩΝ (Γεώργιος Γεωργαντάς):** Να διαγραφεί η λέξη «…» όπου κι αν ειπώθηκε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η λογοκρισία…

**ΠΡΟΕΔΡΕΥΩΝ (Γεώργιος Γεωργαντάς):** …όποιος κι αν την λέει σ’ αυτό το Κοινοβούλιο. Όλοι είναι εκλεγμένοι Βουλευτές εδώ μέσα, παρακαλώ! Η λέξη να διαγράφεται πάντα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η λογοκρισία είναι άλλωστε γνωστή δημοκρατική διαδικασία.

Δεν πρόκειται να με σιγάσετε και ο φασισμός είναι ακριβώς ότι πετύχατε και σας διευκόλυναν να είστε σε μια Βουλή από την οποία έχουν αποχωρήσει τα περισσότερα κόμματα της Αντιπολίτευσης και ούτε τότε να μην είστε ευχαριστημένοι, γιατί θέλετε να εκδιώξει οποιονδήποτε αρθρώνει διαφορετικό λόγο και οποιονδήποτε υπερασπίζεται τα θύματα.

Εκτός από τους Βουλευτές που είναι μέλη της Προανακριτικής Επιτροπής, κατά των οποίων έχει κατατεθεί μήνυση σήμερα από την κ. Καρυστιανού και δεν το αναφέρατε -είστε μηνυθέντες, κύριοι, άπαντες για πολύ σοβαρά αδικήματα που αφορούν τα καθήκοντά σας και δεν το αναφέρατε…

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Εσείς θα είστε δικηγόρος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και ο έτερος ο οποίος σηκώθηκε να μιλήσει ποιος είναι; Ο κ. Πλεύρης. Μα, ο κύριος Πλεύρης είναι ελεγχόμενο πρόσωπο με βάση τη δικογραφία που την κρατούσε στα χέρια του.

**ΑΘΑΝΑΣΙΟΣ ΠΛΕΥΡΗΣ:** Τη διαβάσατε τη διάταξη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ελεγχόμενο πρόσωπο διότι στη σελίδα και στο σημείο α΄ αναφέρεται το δικό του όνομα ως πρώην Υπουργού Υγείας, το όνομα του Μιχάλη Παπαδόπουλου ως πρώην Υφυπουργού Μεταφορών και το όνομα της κ. Ζωής Ράπτη ως πρώην Υφυπουργού Υγείας, κύριοι. Δηλαδή εσείς που έχετε μηνυθεί και εσείς που θα έπρεπε να ελέγχεστε, ήρθατε εδώ να μιλήσετε για τους εαυτούς σας.

Ο δε θαρραλέος κ. Μητσοτάκης κρύβεται. Αφού είστε τόσο θαρραλέοι, δηλώνετε ότι θα συναινέσετε σε προανακριτική επιτροπή για τον κ. Μητσοτάκη, για τον κ. Καραμανλή, για εσάς, κύριε Πλεύρη; Είστε τόσο θαρραλέοι;

**ΑΘΑΝΑΣΙΟΣ ΠΛΕΥΡΗΣ:** Φέρτε πρόταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φέρτε το εσείς που είστε τόσο θαρραλέοι…

**ΑΘΑΝΑΣΙΟΣ ΠΛΕΥΡΗΣ:** Κανένα κόμμα δεν το έφερε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …αφού είστε τόσο θαρραλέοι, δηλώνετε…

**ΑΘΑΝΑΣΙΟΣ ΠΛΕΥΡΗΣ:** Φέρτε πρόταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς δυστυχώς δεν έχουμε τον απαιτούμενο αριθμό Βουλευτών. Στην επόμενη Βουλή θα έχουμε.

Κύριε Πρόεδρε, καταλαβαίνω ότι υπάρχει πάρα πολύ έντονη προσπάθεια να μην συνεχίσω την ομιλία μου…

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Αφού μας προκαλείτε…

**ΜΑΚΑΡΙΟΣ ΛΑΖΑΡΙΔΗΣ:** Μας προκαλείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας προκαλούμε, κυρία Τζίνα Οικονόμου, που δεν ξέρατε ούτε τα ονόματα των θυμάτων;

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ.

Κυρία Πρόεδρε, μην κάνετε διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας προκαλούμε, που σκοτώθηκαν και κάηκαν ζωντανά παιδιά και εσείς τα κουκουλώνετε;

**ΜΑΚΑΡΙΟΣ ΛΑΖΑΡΙΔΗΣ:** Πείτε μας και για το μικρό τρυφερό καρότο…

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ποιοι νομίζετε ότι είμαστε και μας μιλάτε έτσι; Τι είμαστε; Παιδάκια;

**ΜΑΚΑΡΙΟΣ ΛΑΖΑΡΙΔΗΣ:** Πείτε μας για το μικρό…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα επιβάλλετε την τάξη; Έχετε έστω αυτό τον αυτοσεβασμό να το κάνετε απέναντι σε αυτό που γίνεται;

**ΠΡΟΕΔΡΕΥΩΝ (Γεώργιος Γεωργαντάς):** Εγώ έχω αυτοσεβασμό, κυρία Πρόεδρε, αλλά πρέπει να καταλαβαίνουμε ο καθένας εδώ τα όριά του και τις υποχρεώσεις του συνολικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά, δεν θα το κάνετε. Σύμφωνοι.

**ΠΡΟΕΔΡΕΥΩΝ (Γεώργιος Γεωργαντάς):** Όταν απευθύνεστε με αυτόν τον τρόπο σε συναδέλφους, λυπάμαι θα παίρνετε και απαντήσεις και δεν μπορώ εγώ να σταματήσω τις απαντήσεις όταν φέρεστε με αυτόν τον τρόπο, που δεν είναι πολιτικός. Δεν είναι πολιτική αντιπαράθεση αυτή. Είναι ευθεία επίθεση που αφορά τις προσωπικότητές τους και μάλιστα με ύβρεις και κατηγορίες συγκεκριμένες.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε Καζαμία, συνήγορο δεν χρειάζεται η κυρία Πρόεδρος.

Σας παρακαλώ όλους για να ολοκληρώσει η κυρία Πρόεδρος…

**ΜΑΚΑΡΙΟΣ ΛΑΖΑΡΙΔΗΣ:** ….(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, παρακαλώ να ολοκληρώσει η κυρία Πρόεδρος. Σας παρακαλώ, κύριε Λαζαρίδη, θα σας ανακαλέσω!

**ΣΠΥΡΙΔΩΝ ΜΠΙΜΠΙΛΑΣ:** Ο κ. Λαζαρίδης να μαζευτεί γι’ αυτά που λέει για μένα…

**ΜΑΚΑΡΙΟΣ ΛΑΖΑΡΙΔΗΣ:** Εσείς τα υπογράψατε.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαζαρίδη, σας εγγυώμαι προσωπικά ότι στη δίκη που θα γίνει, όλα αυτά που κάνετε, όλη σας η χυδαιότητα μέχρι τέλους θα προβληθεί, όλων σας.

**ΜΑΚΑΡΙΟΣ ΛΑΖΑΡΙΔΗΣ:** Μας απειλείτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παριστάνετε ότι θέλετε την αλήθεια, παριστάνετε…

**ΜΑΚΑΡΙΟΣ ΛΑΖΑΡΙΔΗΣ:** …και να κάνετε και πρόεδρο τον πατέρα σας…

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι…

**ΜΑΚΑΡΙΟΣ ΛΑΖΑΡΙΔΗΣ:** …μετά τον Παναθηναϊκό όμως. Αφήστε τώρα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, θα σας αποβάλλω! Παρακαλώ! Παρακαλώ, κύριε Λαζαρίδη, τελείωσε.

Κυρία Πρόεδρε, παρακαλώ. Αν δεν έχετε να πείτε κάτι, κυρία Πρόεδρε, να ολοκληρώσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταλάβατε ότι δεν έχω να πω κάτι;

**ΠΡΟΕΔΡΕΥΩΝ (Γεώργιος Γεωργαντάς):** Δεν ξέρω. Εδώ όμως ξέρετε δεν είναι σκηνή θεάτρου, εδώ ομιλούμε.

**ΘΕΟΔΩΡΟΣ ΚΑΡΑΟΓΛΟΥ:** Σταματήστε το θέατρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε;

**ΠΡΟΕΔΡΕΥΩΝ (Γεώργιος Γεωργαντάς):** Αυτό που σας είπα. Βλέπω αυτήν τη στάση, δεν ξέρω. Παρακαλώ ομιλείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πραγματικά, σας λυπάμαι. Σας λυπάμαι γιατί είστε τόσο αγκυλωμένοι και τόσο εναγώνιοι για την εξουσία…

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Εμείς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …που δεν έχετε συνειδητοποιήσει ότι αυτήν τη στιγμή ποδοπατάτε για άλλη μια φορά τη μνήμη των παιδιών που σκοτώσατε, τη μνήμη των ανθρώπων που ευθύνεστε άλλοι για το θάνατό τους και άλλοι για τη συσκότιση των συνθηκών του θανάτου τους.

Είναι δεδομένο, κύριοι, ότι ο κ. Τασούλας τη δικογραφία για την οποία τώρα λέτε να την δει ο φυσικός δήθεν δικαστής, την έθαψε και όταν την έθαψε, τον κάνατε Πρόεδρο Δημοκρατίας. Είναι δεδομένο ότι όταν αποκαλύφθηκε ότι θάφτηκε η δικογραφία, όπως και άλλες δικογραφίες, παριστάνατε ότι είναι δήθεν συμπληρωματικά στοιχεία και δεν χρειαζόταν να ανακοινωθούν. Είναι δεδομένο ότι, μπροστά στη μεγαλειώδη αντίδραση της κοινωνίας ολόκληρης, τρομοκρατηθήκατε και προσπαθήσατε για άλλη μία φορά να μεθοδεύσετε συγκάλυψη, όπως κάνετε και τώρα.

Είναι δεδομένο ότι ο κ. Μητσοτάκης, όταν τον Δεκέμβριο πληροφορήθηκε αυτό που δεν λέτε, ότι αποδέχθηκε πλήρως με σχετική δοκιμή του ανακριτή ότι δεν προκλήθηκε ούτε η έκρηξη ούτε η πυρόσφαιρα ούτε η ανάφλεξη από λάδια, δήθεν, μηχανής, αναζητούσε τον τρόπο να διαφύγει και έλεγε: «Εγώ δεν ξέρω τίποτε άλλο και δεν πρέπει να ξέρω. Μπορεί και να υπήρχε παράνομο φορτίο». Και στη συνέχεια κάποιος σας είπε ότι είναι καλύτερα αυτό να μην το ομολογήσετε. Και στη συνέχεια προσπαθήσατε με διάφορους τρόπους να εξαπατήσετε την κοινωνία. Αρχές Φλεβάρη είπε ο Τριαντόπουλος: «Εγώ θα παραιτηθώ και θα θέσω τον εαυτό μου στη διάθεση της Προανακριτικής Επιτροπής, όταν συσταθεί».

Πότε προσδιορίστηκε να συζητηθεί; Στις 5 Μαρτίου, αρχές Μαρτίου, να περάσει η επέτειος των δύο ετών από το έγκλημα των Τεμπών, που μέχρι σήμερα αρνείστε να το αποκαλέσετε έγκλημα γιατί ξέρετε ότι είστε θύτες, οι συναυτουργοί, οι συνεργοί, εκείνοι οι οποίοι υποθάλπετε, εκείνοι οι οποίοι συγκαλύπτετε.

Θα ήθελα να υπογραμμίσω ότι την ομερτά την οποία εφαρμόζετε, την παρακολουθούμε εδώ και δύο χρόνια. Σας παρακολουθήσαμε να δέχεστε να έρθει στην εξεταστική επιτροπή ο κ. Αγοραστός και να πει «ασκώ το δικαίωμα σιωπής» και δεν του κάνατε ούτε μία ερώτηση. Σας παρακολουθούμε να μεθοδεύετε με ανταλλαγή επιστολών πώς δεν θα υποβληθεί ούτε μισή ερώτηση στον κ. Τριαντόπουλο. Σας παρακολουθούμε την ίδια ώρα να ενεργοποιείτε την ηγεσία της δικαιοσύνης, για να συνδράμει στις δικές σας μεθοδεύσεις αντιμετάθεσης της πραγματικότητας και της ευθύνης, αντιστροφής της πραγματικότητας και συγκάλυψης των ευθυνών σας.

Και είναι ντροπιαστικό. Όπως είναι ντροπιαστικό ότι επιδεικτικά δηλώνετε ότι ελέγχετε σε τέτοιο βαθμό τον Άρειο Πάγο ώστε αισθάνεστε πάρα πολύ καλά με τρεις Αρεοπαγίτες υπό την κ. Κλάπα, που θα είναι και η πλειοψηφία του συμβουλίου στο οποίο θέλετε να παραπέμψετε την υπόθεση χωρίς έρευνα.

Έχω να σας πω τα εξής: Τις μεθοδεύσεις αυτού του είδους της υπόθαλψης τις έχει εντοπίσει το Δίκαιο και το Διεθνές Δίκαιο εδώ και δεκαετίες. Οι προσχηματικές διώξεις για πλημμελήματα ενώ έχουν διαπραχθεί κακουργήματα, είναι μέθοδος υπόθαλψης, μέθοδος συγκάλυψης και είναι και αξιόποινη πράξη. Ακόμη και στο καταστατικό του Διεθνούς Ποινικού Δικαστηρίου προβλέπεται στο άρθρο 17 ότι δεν υπολογίζονται ως έγκυρες διαδικασίες που διεξήχθησαν ή διεξάγονται ή εθνικές αποφάσεις που λαμβάνονται, προκειμένου να προστατευθεί το συγκεκριμένο πρόσωπο από την ποινική ευθύνη για τα εγκλήματα, που εμπίπτουν στην αρμοδιότητα του Διεθνούς Ποινικού Δικαστηρίου.

Καταθέτω το σχετικό άρθρο στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι μεθοδεύσεις αυτές γίνονται μπροστά στα μάτια της κοινωνίας και όσο και αν είστε γαντζωμένοι στις εξουσίες σας, όσο και αν είστε αποφασισμένοι να προστατεύσετε εαυτούς και αλλήλους το χρονόμετρο, δείχνει τέλος, ο χρόνος σας έχει τελειώσει.

Ο κ. Μητσοτάκης στην ομιλία του εδώ στην Ολομέλεια επί της πρότασης μομφής ισχυρίστηκε ότι το μπάζωμα έγινε γιατί κάτω από τον τόπο του εγκλήματος περνούσε αγωγός του ΔΕΣΦΑ και κατέθεσε μάλιστα και ένα έγγραφο.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά τώρα τα ξεχάσατε; Όλες αυτές τις θεωρίες με τις οποίες δηλητηριάζετε την κοινή γνώμη, τις ξεχάσατε; Τι άλλο θα πείτε εσείς, εσείς που έχετε μιλήσει με τον πιο τοξικό τρόπο, εσείς που έχετε περιφρονήσει με τον πιο ακραίο τρόπο -και το κάνετε και τώρα ανερυθρίαστα- τον πόνο ανθρώπων που ζητούν την αλήθεια; Την αλήθεια ζητούν την ώρα που γελάτε.

Εγώ από πλευράς μου σίγουρα δεν μπορώ να γελάω, την ώρα που είναι απολύτως αποδεδειγμένο -και το καταθέτω στα Πρακτικά- ότι αυτό το οποίο γίνεται και το διαβάζω από τα Πρακτικά, είναι απόφαση της Κοινοβουλευτικής σας Ομάδας την οποία ανακοίνωσε η κ. Μπακογιάννη στις 27 Μαρτίου 2025 στη Διάσκεψη των Προέδρων. «Η πλειοψηφία έχει αποφασίσει. Ουσιαστικά ένα δικαίωμά της το παραχωρεί και στέλνει τον κ. Τριαντόπουλο απευθείας στο δικαστήριο, που κατά την άποψή μου, την οποία υποστηρίζω τα τελευταία σαράντα χρόνια», λέει η κ. Μπακογιάννη, γιατί ο καθένας σας λέει τα εντελώς αντίθετα από αυτά που κάνει, έτσι έχετε μάθει, «είναι ο φυσικός δικαστής όλων των πολιτικών».

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά αφού είναι ο φυσικός δικαστής, πώς δεν έχει πάει κανένας φυλακή από όλους όσοι ενέχονται σε όλα αυτά τα εγκλήματα, που έχουν φέρει τη χώρα ως εδώ; Πώς δεν έχει τιμωρηθεί ποτέ κανένας, κύριοι;

(Χειροκροτήματα από την πτέρυγα της Πλεύσης Ελευθερίας)

Πώς περιφέρονται σαν λόρδοι αυτοί που θυματοποιούν τον κόσμο και σκοτώνουν αθώα παιδιά; Εγώ, κύριοι, δεν αποχώρησα ούτε υπέκυψα, ούτε υποχώρησα στις πιο αδυσώπητες πιέσεις. Ούτε δέχτηκα να παραχωρήσω τα κλειδιά της Βουλής, όταν κάποιοι με άλλες ερπύστριες θα ζητούσαν, ούτε δέχθηκα να σιωπήσω, ούτε με έκαναν με ανάλογες μεθόδους να σιωπήσω αντίστοιχοι με εσάς.

Η Πλεύση Ελευθερίας όχι απλώς παραμένει μέχρι τέλους, όχι απλώς θα είναι εδώ για να θυμίζει μέχρι τέλους και να καταγράφει μέχρι τέλους το συνεχιζόμενο έγκλημά σας, αλλά και θα καταγράψει αυτό που κάνετε. Σε αυτήν την ψηφοφορία που πρόκειται να διεξαχθεί, η Πλεύση Ελευθερίας θα ψηφίσει όχι, όχι στη συγκάλυψη, όχι στις μεθοδεύσεις σας, όχι στην υπόθαλψη, όχι στην παραποίηση της αλήθειας, όχι στο μπάζωμα του τόπου του εγκλήματος, όχι στην αλλοίωση των αποδεικτικών στοιχείων και των ηχητικών, όχι στην εξαφάνιση των μαγνητοσκοπήσεων της αμαξοστοιχίας, όχι στα φερέφωνα ταχυδακτυλουργούς, που εμφανίζουν κατά παραγγελία βίντεο για να αποτυπώσουν χημικές ουσίες σε φωτογραφία, όχι στους εκβιασμούς, όχι στην ελεγχόμενη δικαστική εξουσία. Ναι στην αλήθεια, ναι στη δικαίωση των θυμάτων.

Και να θυμάστε, τα ψέματα μπορεί να έχουν ταχύτητα. Η αλήθεια, όμως, έχει διάρκεια και σε βάθος χρόνου -που δεν θα αργήσει- η αλήθεια θα λάμψει, η δικαιοσύνη θα αποδοθεί και τότε θα γελούν και θα χαμογελούν εκείνοι που πρέπει, οι άνθρωποι και όχι οι δυνάστες, οι πολίτες και όχι οι διεφθαρμένοι εντεταλμένοι εκπρόσωποι μιας διαπλεκόμενης εξουσίας που ο χρόνος της έχει τελειώσει.

Εμείς μιλάμε με τους πολίτες για τους πολίτες και θα παραμείνουμε η φωνή των πολιτών εδώ μέσα στη Βουλή. Όσο και αν προσπαθείτε για το αντίθετο, ό,τι κι αν κάνετε, όση λοιδορία και αν εκτοξεύετε, όσες ύβρεις, όσες προσβολές, εμείς θα είμαστε εδώ για να υπερασπιζόμαστε το δίκιο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τελευταίος ομιλητής είναι ο Υπουργός Δικαιοσύνης κ. Φλωρίδης.

Παρακαλώ, κύριε Υπουργέ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι τελευταίος. Μπορούμε και να απαντήσουμε.

**ΠΡΟΕΔΡΕΥΩΝ (Γεώργιος Γεωργαντάς):** Μίλησα για ομιλητή και όχι για παρεμβαίνουσα. Μην βιάζεστε. Έχετε δικαίωμα παρέμβασης τριών λεπτών.

Ορίστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, όντως οι ψυχές των αθώων θυμάτων και οι συγγενείς τους αναζητούν δικαίωση. Η δικαίωση αυτή μπορεί να έρθει μόνο μέσα από την απονομή της δικαιοσύνης, η οποία ερευνά την αλήθεια και αποδίδει τις ευθύνες εκεί που πρέπει να τις αποδώσει.

Αν λοιπόν αυτό που λέω ισχύει, τότε ένα είναι βέβαιο, ότι η παράσταση που παρακολουθήσαμε πριν από λίγο γίνεται από την κ. Κωνσταντοπούλου, η οποία κάνει τα πάντα -τα πάντα όμως- για να μην φτάσει αυτή η υπόθεση ποτέ στο δικαστήριο, δηλαδή ποτέ στη λύτρωση, ποτέ. Μεταχειρίζεται κάθε μέτρο και κάθε μέσο που μπορεί να φανταστεί άνθρωπος, προκειμένου να μην ολοκληρωθεί η ανάκριση, προκειμένου να βάλλεται, να συκοφαντείται η δικαιοσύνη, έτσι ώστε ποτέ, μα ποτέ να μην μπορέσει να αποδοθεί η δικαιοσύνη, που είναι η λύτρωση για όλους, η λύτρωση και για το εθνικό μας τραύμα, προκειμένου αυτή να δίνει αυτές τις κακόγουστες παραστάσεις.

Κι εδώ δεν πρέπει να αποφύγω να πω ότι η Μάρθα Βούρτση στις παλιές ελληνικές ταινίες είχε και μια αυθεντικότητα. Το κακέκτυπο είναι μάλλον μια θλιβερή κατάσταση. Και όπως είπε ο Λαζαρίδης, το πρωί μνημόσυνα και το βράδυ στα μπουζούκια. Τόσος πόνος και τόση θλίψη σαν αυτή που παρακολουθήσαμε εδώ πέρα. Ανάγνωση των ονομάτων των νεκρών και το βράδυ στα μπουζούκια, στα λουλούδια, νταχτιρντί.

(Διαμαρτυρίες από την πτέρυγα της Πλεύσης Ελευθερίας)

**ΜΑΚΑΡΙΟΣ ΛΑΖΑΡΙΔΗΣ:** Αυτοί είστε! Στον Ζουγανέλη.

**ΣΠΥΡΙΔΩΝ ΜΠΙΜΠΙΛΑΣ:** Ο Ζουγανέλης είναι τέχνη, να μην τον προσβάλλετε!

**ΠΡΟΕΔΡΕΥΩΝ (Γεώργιος Γεωργαντάς):** Ησυχία παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δείτε λίγο. Σήμερα τελειώνει, σε λίγο, μια αποκαλυπτική, αποκαλυπτικότατη συνεδρίαση της Βουλής των Ελλήνων. Τι αποδείχθηκε πάρα πολύ καθαρά σε αυτήν τη συνεδρίαση; Υπάρχουν δύο ζητήματα τα οποία τα χωρίζει μια εμφανής, εμφανέστατη διαχωριστική γραμμή σε σχέση με την τραγωδία των Τεμπών. Το πρώτο είναι ότι έχουμε την αληθινή, την πραγματική τραγωδία, η οποία αναζητά τη δικαίωση με την ανεύρεση της αλήθειας και την απόδοση των ευθυνών.

Και το άλλο, η άλλη πλευρά, που χωρίζεται από αυτήν τη γραμμή, είναι η συνωμοσιολογική θεωρία, η οποία υπηρετείται σημαντικά και κυριάρχησε τον τελευταίο ενάμιση χρόνο, προκειμένου να μην μπορέσει η αλήθεια να φανεί.

Τι είχαμε τώρα, σήμερα εδώ; Ο σύλλογος των πολιτικών φίλων του ξυλολίου φαίνεται ότι φυλλορροεί. Το σάλπισμα το έδωσε ο κ. Βελόπουλος, εκ των βασικών εμπνευστών αυτής της κατηγορίας της συγκάλυψης μέσω του μπαζώματος, και ο οποίος σήμερα είπε ότι τελικά ένα είναι το ερώτημα, πώς βρέθηκαν τα τρένα στην ίδια γραμμή. Μάλιστα. Πώς βρέθηκαν τα τρένα στην ίδια γραμμή είπε σήμερα ο κ. Βελόπουλος, πώς βρέθηκαν τα τρένα στην ίδια γραμμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γελάτε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ξεχάστηκαν από τον κ. Βελόπουλο οι πενήντα τρεις οι οποίοι ήταν εξαφανισμένοι, που ανέβηκαν στη Λάρισα χωρίς εισιτήριο και τελικά δεν τους έβρισκε κανένας. Ψέμα.

Ξεχάστηκαν από τον κ. Βελόπουλο τα τρία βαγόνια τα οποία είχαν εξαφανιστεί και τα οποία ήταν τα πειστήρια του μεγάλου εγκλήματος της μεταφοράς φορτίων κ.λπ., κ.λπ.. Ψέμα.

Ξεχάστηκε από τον κ. Βελόπουλο το βαγόνι το οποίο μετέφερε αυτούς τους είκοσι πέντε τόνους ξυλολίου που προκάλεσαν αυτήν τη φοβερή πυρκαγιά και για το οποίο οι πραγματογνώμονες των συγγενών είπαν ότι τέτοιο βαγόνι δεν υπήρξε ποτέ. Ψέμα.

Ξεχάστηκαν από τον κ. Βελόπουλο οι περίφημες «μονταζιέρες», οι οποίες υποτίθεται αφορούσαν τα ηχητικά που έστειλε ο ΟΣΕ στον ανακριτή και είχαν αλλοιωθεί, είχαν γίνει παρεμβάσεις για να μην μπορεί ο ανακριτής να ακούσει τι συνομιλίες υπήρχαν και το Πολυτεχνείο είπε ότι οι δίσκοι που δόθηκαν στον ανακριτή είναι απολύτως αυθεντικοί, δεν λείπει ούτε ένα δευτερόλεπτο από τις συνομιλίες αυτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα μέσα ενημέρωσης ήταν το θέμα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και βεβαίως ξεχάστηκε και η περίφημη κατάσχεση από το τελωνείο του Προμαχώνα των είκοσι πέντε τόνων ξυλολίου, που τους πήρε σε μια δημοπρασία με βάση τον τελεωνειακό κώδικα μία άγνωστη εταιρεία, φάντασμα, η οποία εταιρεία στη συνέχεια με κάποιο τρόπο εμπλέκεται σε αυτήν την υπόθεση, όπου η Κυβέρνηση πήγε να τη συγκαλύψει με το μπάζωμα, για να αποδειχθεί ότι αυτή η εταιρεία ήταν απολύτως υπαρκτή και ο ανακριτής κάλεσε και ζήτησε να αποδείξει τι έγιναν αυτοί οι είκοσι πέντε τόνοι. Προσέξτε, είκοσι πέντε τόνοι, τους οποίους πήρε η εταιρεία 15.000 ευρώ. Άρα έγινε μια γιγαντιαία επιχείρηση συγκάλυψης από την Κυβέρνηση, προκειμένου να συγκαλυφθεί ένας λαθρέμπορος των 15.000 ευρώ, εφόσον υποθέσουμε ότι έχουμε είκοσι πέντε τόνους.

Όμως, ένας μέγας εμπειρογνώμονας, πτυχιούχος Γυμνασίου, που πρέπει να ήτανε δεκανέας ή λοχίας στην Πυροσβεστική, δεν ξέρω, που δεν βγήκε από παραγωγική σχολή, και ο οποίος ταλαιπώρησε την ελληνική κοινωνία με διάφορες γνωματεύσεις, δήλωσε επιτέλους τον σκοπό του, τον σκοπό αυτής της πραγματογνωμοσύνης, την οποία υποτίθεται ότι έκανε διαρκώς, ότι ο σκοπός του ήταν να σηκώσει κεφάλι επιτέλους ο λαός για την ανατροπή μιας άρχουσας τάξης που μας έχει βγάλει το λάδι από το 1945. Πραγματογνώμονας είναι αυτός, από αυτούς που έπαιζε τηλεοπτικά και δηλητηρίαζε τον κόσμο με ψέματα.

Αυτά λοιπόν ξεχάστηκαν, όπως τόσο καιρό δεν εμφανίστηκε ποτέ σε μια σοβαρή δημόσια συζήτηση η έκθεση του Γενικού Χημείου του Κράτους, η οποία λέει, όπως δημοσιεύτηκε, ότι ο ανακριτής πήρε από τον χώρο εκεί εκατόν εβδομήντα δείγματα, τα οποία τα έδωσε στο Γενικό Χημείο του Κράτους και οι αναλύσεις έδειξαν ότι και στην πλευρά στην οποία έγινε επέμβαση, και κυρίως πάνω στον συρμό, και δίπλα, στην πλευρά που δεν έγινε καμία επέμβαση και είναι απείραχτη η πλευρά αυτή, βρέθηκαν ακριβώς τα ίδια στοιχεία.

Ποια δηλαδή; Καμένα έλαια σιλικόνης. Λέει «καμένα έλαια σιλικόνης». Τι σημαίνει καμένα έλαια σιλικόνης; Σημαίνει ότι είναι έλαια σιλικόνης που κάηκαν. Άρα καίγονται; Θα το πουν.

Ο κ. Βελόπουλος λοιπόν αυτά τα άφησε και είπε «Παιδιά, πρέπει τώρα να δούμε τι στην ευχή έγινε εδώ και πώς τράκαραν οι συρμοί». Μάλιστα. Ο ΣΥΡΙΖΑ, μπροστά στη δημοσκοπική του κατάρρευση, επειδή ακριβώς εναγκαλίστηκε αυτές της συνωμοσιολογικές θεωρίες, συρόμενος πίσω από την κ. Κωνσταντοπούλου, σήμερα το έβαλε στα πόδια. Κυριολεκτικά το έβαλε στα πόδια. Δεν έφυγε δήθεν για τους σοβαρούς λόγους κ.λπ.. Σοβαρή είναι η θεσμική μετατόπιση που κάνει το ΠΑΣΟΚ σήμερα. Λοιπόν έφυγαν βάζοντάς το στα πόδια, γιατί ακριβώς αντιλήφθηκαν ότι αυτή η θεωρία καταρρέει με πάταγο.

Τι δηλαδή καταρρέει με πάταγο; Προσέξτε. Υπάρχει η σοβαρή κατηγορία της συγκάλυψης. Τι σημαίνει συγκάλυψη; Μάλλον, πώς πραγματοποιήθηκε η συγκάλυψη; Με το μπάζωμα. Γιατί έγινε το μπάζωμα; Γιατί πήγε να κρύψει στοιχεία και να εξαφανίσει στοιχεία. Μάλιστα.

Όμως το μπάζωμα έγινε από τη μια μεριά. Από την άλλη μεριά του τρένου γιατί η πυρόσφαιρα, όπως δημιουργήθηκε, τα στοιχεία που τη δημιούργησαν έπεσαν και πρώτα στάθηκαν πάνω από τους συρμούς, πρώτα στάθηκαν εκεί. Πάνω στους συρμούς δεν έγινε καμία επέμβαση για να αλλοιωθεί το πεδίο από το οποίο πήρε ο ανακριτής στοιχεία και από κει πήρε από σαράντα σημεία ο ανακριτής πάνω από το τρένο.

Επέμβαση στη δεξιά μεριά, από εδώ μεριά, δεν έγινε καμία. Και έγινε μόνο στην άλλη. Λίγο μυαλό να έχει κάποιος, θεωρεί ότι είναι τόσο γελοία αυτή η προσέγγιση, τόσο γελοία, που όχι μόνο δεν μπορεί να αποδοθεί σε μια κυβέρνηση, αλλά στον μεγαλύτερο βλάκα να θέλει να το κάνει αυτό, δεν μπορεί να αποδοθεί. Ο μεγαλύτερος βλάκας, αν είναι να κάνει μια επέμβαση, θα επέμβει πάνω στα τρένα, στη μεριά που είναι η απείραχτη και στη μεριά που είναι η πειραγμένη.

Τι έχει καταρρεύσει τώρα με τα βίντεο που ήρθαν στη δημοσιότητα κ.λπ.; Κατέρρευσε όλη αυτή η θεωρία του μπαζώματος με την έννοια της συγκάλυψης, δηλαδή ότι εκεί επιχειρήθηκε να γίνει κάτι, να κρυφτεί κάτι. Και ποιος σοβαρός λοιπόν, μετά από όλα αυτά τα οποία έχουν έρθει στο φως της δημοσιότητας, μπορεί πια να το ισχυριστεί αυτό; Κανένας.

Μέσα στην προσπάθεια να μην φτάσει ποτέ το τέλος η ανάκριση αυτή, στην οποία πρωταγωνιστεί η κ. Κωνσταντοπούλου, ήταν και η μήνυση η οποία υποβλήθηκε στον ανακριτή υπό τον καταπληκτικό τίτλο «640.000 στοιχεία απέκρυψε ο ανακριτής και δεν τα έβαλε στη δικογραφία». 640.000 στοιχεία! Το διάβασα κι εγώ. Μα, τι στην ευχή έχει γίνει εδώ πέρα! 640.000 στοιχεία;

Η μήνυση πήγε στους αρμόδιους εισαγγελείς, οι οποίοι ολοκλήρωσαν την έρευνά τους και οι οποίοι τι είπαν στο πόρισμά τους με το οποίο η μήνυση τέθηκε στο αρχείο; Είπαν ότι όλα τα στοιχεία που έχουν σχέση με την υπόθεση αυτή βρίσκονται στη δικογραφία και στους 197 διαδίκους -από τους 220, πόσοι είναι- έχουν δοθεί αντίγραφα. Και αντίγραφα είχαν πάρει κι αυτοί που έκαναν μήνυση στον ανακριτή και έλεγαν ότι δεν τα ξέρουμε τα στοιχεία αυτά.

Αλλά για δείτε πόσο μεγάλο κακό έκανε αυτό στον κόσμο που διάβασε ότι ο ανακριτής απέκρυψε 640.000 στοιχεία; Διότι όσο πιο μεγάλο είναι ένα ψέμα τόσο πιο πιστευτό γίνεται. Πόσοι όμως από τους ανθρώπους αυτούς που άκουσαν αυτό το ψέμα και το πίστεψαν έχουν μάθει την αλήθεια; Ελάχιστοι.

Πράγματι λοιπόν η ανάδειξη της αλήθειας είναι κάτι δύσκολο, όταν έχει επικρατήσει ένας ωκεανός ψέματος. Αυτό γιατί μας έβγαλε στην πραγματικότητα έξω από μια θεσμική λειτουργία που έπρεπε να έχει η χώρα; Ποια ήταν αυτή; Ότι το πρώτο μέγα ζητούμενο σε μια τέτοια εθνική τραγωδία είναι η δικαιοσύνη να κάνει απερίσπαστη τη δουλειά της, να βρει την αλήθεια και να αποδώσει ευθύνες. Είναι το ένα.

Το δεύτερο είναι το κράτος το ίδιο, οι πολιτικές δυνάμεις, οι επιστημονικοί φορείς, όλοι να καθίσουν και να δουν ποια ήταν τα κενά ασφαλείας στον ελληνικό σιδηρόδρομο, τι στην ευχή δεν δούλευε καλά, έτσι ώστε αυτά να τα διορθώσουμε. Αυτό γίνεται σε όλες τις σοβαρές χώρες του κόσμου όταν έχουν ένα τέτοιο φοβερό δυστύχημα. Ακόμα και όταν γίνονται αεροπορικά δυστυχήματα και βγαίνουν τα πορίσματα, τα πορίσματα πολλές φορές οδηγούν σε συμπεράσματα που αναγκάζουν τις αεροπορικές εταιρείες να αναπροσαρμόσουν τα σχέδια ασφαλείας τους, ιδιωτικές εταιρείες. Πολύ περισσότερο μια χώρα, που αποδεδειγμένα αυτό συνέβη επειδή όντως υπήρχαν μεγάλα κενά ασφαλείας.

Αλλά τα συζητήσαμε αυτά; Αφέθηκε η Ελλάδα, αφέθηκε η δικαιοσύνη ήρεμη με την υποστήριξη όλων μας να κάνει τη δουλειά της για να φτάσει στα αποτελέσματα που πρέπει να φτάσει, όποιους κι αν αφορούν αυτά; Και έγινε ποτέ μια συζήτηση σοβαρή στη χώρα για να δούμε τι πρέπει να διορθώσουμε, ώστε να μπορούμε όλοι να πούμε τη φράση «ποτέ ξανά»; Όχι.

Και ποιοι ευθύνονται γι’ αυτό; Όλοι εκείνοι που με κάθε τρόπο, με κάθε μέσο οργάνωσαν αυτό το τεράστιο ψέμα, για να μπορέσει να συγκαλυφθεί η αλήθεια, να εκτραπεί η συζήτηση σε μια διαδικασία μίσους μέσα στην ελληνική κοινωνία, μίσους μεταξύ πολιτών που έχουν διαφορετικές αντιλήψεις και κυρίως μίσους προς το πολιτικό σύστημα της χώρας. Κι αυτό θεωρούν ότι είναι η μεγάλη τους προσφορά στην Ελλάδα.

Πράγματι έγινε μια μήνυση σήμερα. Άκουσα κι εγώ και το διάβασα. Και πρέπει να σας πω ότι μου προκάλεσε κατάπληξη το εξής. Έγινε μια μήνυση στους Βουλευτές της επιτροπής, τους Βουλευτές της Νέας Δημοκρατίας, διότι θα οδηγηθεί ο κ. Τριαντόπουλος στους φυσικούς του δικαστές. Μάλιστα.

Αλλά εγώ θυμάμαι ότι είχαν μαζευτεί ενάμισι εκατομμύριο υπογραφές ακριβώς με αυτό το αίτημα, να παραπέμπονται οι πολιτικοί απευθείας στους φυσικούς τους δικαστές.

(Χειροκροτήματα από την πτέρυγα της Νέας Δημοκρατίας)

Και το θέμα τώρα είναι ποια είναι η απάντηση στο ενάμιση εκατομμύριο που υπέγραψαν για να πηγαίνουν οι πολιτικοί στους φυσικούς τους δικαστές; Ποια είναι η απάντηση από αυτούς που τις συνέλεξαν; Κάναμε μήνυση στους Βουλευτές οι οποίοι εφαρμόζουν αυτό που υπέγραψαν ενάμισι εκατομμύριο πολίτες. Ωραία.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, αν στην περίοδο αυτή υπήρξε μια κτηνώδης κυριολεκτικά στάση, ήταν η άποψη που ακούσαμε, η φοβερή κατηγορία εναντίον των νεκρών μηχανοδηγών ότι ήταν διεφθαρμένοι συνεργάτες ενός άγνωστου λαθρεμπόρου. Η κτηνώδης συμπεριφορά συνίσταται στο ότι υπάρχει μια κατηγορία εναντίον νεκρών που δεν μπορούν να υπερασπίσουν, επειδή πέθαναν, τον εαυτό τους, τον εαυτό τους. Αυτοί που κάνουν μαθήματα ηθικής εδώ μέσα.

Πού βρισκόμαστε τώρα; Βρισκόμαστε στο σημείο εκείνο όπου καλωσορίζουμε τις πολιτικές δυνάμεις που μέχρι τώρα είχαν υιοθετήσει αυτές τις θεωρίες συνωμοσίας και σήμερα τις κατήγγειλαν, τους καλωσορίζουμε στην ομάδα αλήθειας. Τους καλωσορίζουμε στην πορεία αλήθειας. Γιατί η αλήθεια είναι ακριβώς αυτή, ότι είχαμε μια εθνική τραγωδία που πρέπει η δικαιοσύνη να βρει άκρη και το κράτος να διορθώσει τις παθογένειές του, και ταυτόχρονα να τελειώνει με αυτή τη διαδικασία αυτού του φοβερού μίσους, το οποίο ενσταλάχθηκε στην ελληνική κοινωνία, ότι εδώ κάποιοι είναι δολοφόνοι.

Κυρίες και κύριοι, υπάρχει μια λανθασμένη αντίληψη ότι η κ. Κωνσταντοπούλου μισεί τον κ. Μητσοτάκη και θέλει να τον βάλει φυλακή. Λάθος είναι αυτό. Η κ. Κωνσταντοπούλου μισεί εξίσου και τον κ. Τσίπρα, που τον έχει στο λαγούμι κρυμμένο. Επιχείρησε το 2015 ως Πρόεδρος της Βουλής, όταν ο κ. Τσίπρας έφερε το περίφημο μνημόνιο, μετά από 17 ώρες –λέει- διαπραγμάτευση. Ο κ. Τσίπρας δεν ήξερε ότι στην Ευρωπαϊκή Ένωση εκεί οι συνεδριάσεις κρατάνε 24 και 48 ώρες. Και επειδή κράτησε 17ώρες, σου λέει «Πω πω, τι είναι αυτό τώρα, υπάρχουν άνθρωποι που δουλεύουν και πολύ».

Όταν λοιπόν ήρθε εκείνο το μνημόνιο, η κ. Κωνσταντοπούλου προσπάθησε ως Πρόεδρος της Βουλής να αποτρέψει την ψήφισή του, από την πλειοψηφία τότε της κυβέρνησης, προκειμένου η χώρα να οδηγηθεί στα βράχια. Διότι αν δεν το ψήφιζε το μνημόνιο εκείνο το βράδυ στη Βουλή, η χώρα θα είχε χρεοκοπήσει και θα γυρνάγαμε στην εποχή των σπηλαίων, μια χώρα που δεν είχε τρόφιμα και η Ευρωπαϊκή Ένωση είχε ετοιμάσει αερομεταφορές για να φέρει τρόφιμα να τρώμε στα συσσίτια 10 εκατομμύρια άνθρωποι.

Αυτό τι δείχνει; Μίσος στην ελληνική κοινωνία Μην κάνετε το λάθος ότι είναι πολιτικό. Είναι μίσος για την κοινωνία, είναι μίσος για τη χώρα.

(Χειροκροτήματα από την πτέρυγα της Νέας Δημοκρατίας)

Αυτό λοιπόν που δεν κατάφερε τότε, επιχειρεί εργαλειοποιώντας μια εθνική τραγωδία να το κάνει τώρα. Κάποια στιγμή πίστεψε ότι μπορεί να το καταφέρει. Θεώρησε ότι οι μεγάλες συγκεντρώσεις θα οδηγούσαν εκεί που ήθελε, στην απόλυτη ανατροπή των πάντων στην Ελλάδα, σε μια χώρα που είναι σε μόνιμη εθνική διακινδύνευση.

Γιατί εμείς, όταν είμαστε σε πολιτική αστάθεια, δεν έχουμε την άνεση του Βελγίου ή του Λουξεμβούργου. Πολιτική αστάθεια για την Ελλάδα σημαίνει ότι κάποιος δίπλα καραδοκεί. Και μέσα σε έναν κόσμο που αυτήν τη στιγμή ταρακουνιέται ολόκληρος, όπου αλλάζουν συμμαχίες, αλλάζουν ιστορικές προοπτικές κ.λπ., αντιλαμβάνεστε τι θα σήμαινε αυτό για μια Ελλάδα καθημαγμένη, ρημαγμένη και κυριολεκτικά σε μια αναστάτωση που κανένας να μην μπορεί να βρει άκρη. Αυτό επιχείρησε να κάνει και θα συνεχίσει να το επιχειρεί. Μην έχετε καμία αμφιβολία.

Και μετά από την αποχώρηση των βασικών συντελεστών της συνωμοσιολογίας από τον σύλλογο των πολιτικών φίλων του ξυλολίου, έχει μείνει μόνη να μονολογεί και να σκέφτεται ότι θέλει να γίνει πρωθυπουργός και ότι ο Μητσοτάκης πρέπει να πάει φυλακή. Μάλιστα.

Θέλω να υπενθυμίσω ότι ο μόνος πολιτικός Αρχηγός εδώ μέσα που έχει εκκρεμότητες με τη δικαιοσύνη είναι η ίδια. Έχει γίνει άρση της ασυλίας της για δύο σοβαρά αδικήματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για το γεγονός ότι διαταράξατε σοβαρά δικαστικές συνεδριάσεις, επιχειρώντας, λέει η κατηγορία, να επηρεάσετε δικαστές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω εγώ κατηγορία;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δηλαδή τραμπουκίσατε δικαστές. Και η δεύτερη κατηγορία είναι συκοφαντική δυσφήμηση, έργω και λόγω, εξύβριση και απειλή.

Άρα, από τους πολιτικούς Αρχηγούς οι δικαστικές εκκρεμότητες αφορούν εσάς, αλλά στον φυσικό σας δικαστή βέβαια, όχι στους πολιτικούς σας αντιπάλους. Στον φυσικό δικαστή θα πάτε, αν θα πάτε.

Με αυτή την έννοια, μπορείτε και έχετε δικαίωμα να κατηγορείτε τους ανθρώπους εδώ που είναι με την ψήφο του ελληνικού λαού, το κυβερνητικό κόμμα, και να τους λέτε ότι είναι διψασμένοι για εξουσία, αλλά εσείς αποκαλύψατε ότι μονολογείτε με τον εαυτό σας και ονειρεύεστε πότε θα γίνετε Πρωθυπουργός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Κωνσταντοπούλου για την παρέμβαση που δικαιούται.

Κύριε Μάντζο, για να ξέρω απλά την πορεία της συζήτησης, μήπως θα ζητήσετε εσείς τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν θέλει ο κ. Μάντζος, δεν έχω πρόβλημα να προηγηθεί.

**ΔΗΜΗΤΡΙΟΣ ΜΑΝΤΖΟΣ:** Ας προηγηθεί η κ. Κωνσταντοπούλου…

**ΠΡΟΕΔΡΕΥΩΝ (Γεώργιος Γεωργαντάς):** Υποχρεωτικό δεν είναι, αλλά εγώ ρωτώ για να ξέρω την πορεία.

Τον λόγο έχει η κ. Κωνσταντοπούλου, που προηγείται ούτως ή άλλως.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριοι και κύριε Φλωρίδη, σκοτώθηκαν πενήντα επτά άνθρωποι ή μήπως είναι θεωρία συνωμοσίας; Είχατε ροκανίσει, οι κυβερνήσεις σας, αμύθητα ποσά, χρεοκοπώντας τη χώρα ή είναι θεωρία συνωμοσίας; Ξεπουλήθηκε ο σιδηρόδρομος για να σώσετε τη χώρα, που ψηφίζατε όλοι μαζί; Ναι, εγώ ήμουν απέναντι. Και είμαι περήφανη που έδωσα τη μάχη απέναντι στη βίαιη ανατροπή της δημοκρατικής απόφασης, της δημοκρατικής εντολής του ελληνικού λαού να πει «όχι» στην επιβολή.

Είναι βέβαια πολύ δύσκολο να παραμένει κανείς, χωρίς όφελος, χωρίς παχυλά ανταλλάγματα, πιστός στις αρχές και στις αξίες του. Έτσι το φαντάζεστε. Θέλω να σας πω ότι είναι πολύ εύκολο, αν η συνείδησή σου είναι καθαρή.

Ταυτόχρονα, είναι για εσάς δύσκολο να καταλάβετε ότι και άλλοι πριν από εσάς είχαν αυτή την αλαζονεία. Δεν φτάσανε βέβαια να έχουν την αλαζονεία ότι μπορούν να τη βγάλουν καθαρή για τη συγκάλυψη εγκλημάτων κατά της ζωής. Είχαν την αλαζονεία ότι θα τη βγάλουν καθαρή -και την έβγαλαν καθαρή- για οικονομικά αδικήματα, για εγκλήματα διαφθοράς.

Κύριε Φλωρίδη, έχετε αδερφό Αντεισαγγελέα του Αρείου Πάγου, που με το που θα αφυπηρετήσει η κ. Αδειλίνη, την αναπληρώνει. Και έρχεστε εδώ να παραστήσετε από τη θέση του Υπουργού Δικαιοσύνης τον συνήγορο υπεράσπισης του κ. Μητσοτάκη. Και δεν ντρέπεστε ούτε εσείς ούτε εκείνος. Δεν ντρέπεται κανείς.

Η δική μας θέση είναι πεντακάθαρη. Είμαστε απέναντι στα ρουσφέτια σας. Είμαστε απέναντι στη διαπλοκή σας. Είμαστε απέναντι στα ταξίματά σας.

Και επειδή σίγουρα, παρακολουθώντας τον Προεδρεύοντα κάθε φορά να μου επιτίθεται, κάθε φορά να με προσβάλλει, κάθε φορά να φωνάζει, θα αναρωτιέται κανείς ποιος είναι αυτός, εγώ θα του αφιερώσω -μια και σας αρέσει η δουλειά της Ομάδας Αλήθειας, που σας θυμίζει τι λέει ο ένας και τι λέει ο άλλος-, για την αλήθεια που σας αρέσει, αυτά που έλεγε ο ίδιος ο κ. Γεωργαντάς το 2012 στις εκλογές του Ιουνίου, τότε που μπήκε πρώτη στη λίστα, ενώ δεν είχε εκλεγεί, η κ. Μπακογιάννη:

«Επίσης καθοριστικός θα είναι ο ρόλος της τοπικής αυτοδιοίκησης…» -Αγοραστός;- «…στην πίεση ή στην υπενθύμιση σε ανθρώπους που ωφελήθηκαν από τη Νέα Δημοκρατία, σε ανθρώπους που βόλεψαν επί Νέας Δημοκρατίας, σε ανθρώπους που πήρανε συμβάσεις από τη Νέα Δημοκρατία. Εννοώ συμβάσεις έργου, συμβάσεις ορισμένου χρόνου, άλλοι που πήγαν στα stage. Σε αυτούς να τους θυμίσουμε ότι πρέπει να προσφέρουν κάποια υπηρεσία. Πρέπει να πάνε εκλογικοί αντιπρόσωποι, πρέπει να φέρουν τη μάνα τους και τον πατέρα τους να ψηφίσουν. Ξέρουμε όλοι ποιοι είναι αυτοί, αυτοί που τα χρόνια διακυβέρνησης της Νέας Δημοκρατίας ωφελήθηκαν από τη Νέα Δημοκρατία. Σε αυτούς μπορούμε να υπενθυμίσουμε λίγο πιο φωναχτά ότι έχουν υποχρέωση να πάνε να ψηφίσουν». Γιώργος Γεωργαντάς, πρώην Υφυπουργός, νυν Αντιπρόεδρος της Βουλής από τη Νέα Δημοκρατία, που τόσο κόπτεται να μην φωτιστεί η διαφθορά σας, που σκοτώνει!

Να ξέρετε, λοιπόν, ότι ό,τι και να κάνετε, η αλήθεια στο τέλος θα βγει και ότι αυτοί οι πολίτες που θέλατε να τους εκβιάζετε και να τους πιέζετε και λέγατε στους δημάρχους και τους περιφερειάρχες να ασκούν πιέσεις και πιο φωναχτά να τους λένε ότι «ωφεληθήκατε, κύριοι, σας δώσαμε συμβάσεις έργου, σας δώσαμε stage, σας δώσαμε συμβάσεις εργασίας», αυτοί οι άνθρωποι, έχουν ξυπνήσει. Πέραν από κάποιους που πάνε και φυλάνε τα χέρια του Καραμανλή, τα ματωμένα με το αίμα, πάνω στις Σέρρες, οι περισσότεροι έχουν ξυπνήσει. Σας έχουν απορρίψει. Και εμείς θα είμαστε εδώ για να εκφράζουμε όλη την κοινωνία ό,τι και να κάνετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, πριν πάρετε τον λόγο, θα ήθελα να πω ότι είναι πραγματικά φοβερό η τέτοια ένδεια επιχειρημάτων να σας υποχρέωσε να φτάσετε σε μια δήλωση πετσοκομμένη του 2012, πριν από τις εκλογές, πριν καν γίνω Βουλευτής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να σας το βγάλω στο TikTok…

**ΠΡΟΕΔΡΕΥΩΝ (Γεώργιος Γεωργαντάς):** Όπου θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Φυσικά μόνο γι’ αυτό είστε, για να κάνετε ατάκες και να τις ανεβάζετε όπου θέλετε να τις ανεβάζετε. Κάντε ό,τι νομίζετε. Ακούστε λίγο.

Δεν θα απειληθεί κανένας Προεδρεύων από το να εφαρμόσει τον Κανονισμό. Ο Κανονισμός θα εφαρμόζεται.

(Χειροκροτήματα από την πτέρυγα της Νέας Δημοκρατίας)

Όταν, μετά από δεκατρία χρόνια δημόσιας δράσης και παρουσίας μου και συνεχόμενης επανεκλογής μου από τους κατοίκους του Κιλκίς και με τον τρόπο με τον οποίο θεωρώ ότι τίμησα όποιο αξίωμα μου δόθηκε, καταλήγετε να ψάχνετε δήλωση πετσοκομμένη του 2012 πριν καν γίνω Βουλευτής σε κομματική εκδήλωση, την οποία αποδίδετε και εσφαλμένα, νομίζω ότι αυτό καταδεικνύει την απόλυτη ένδεια επιχειρημάτων. Αλλά, αυτό είναι δικό σας πρόβλημα. Εδώ, όμως, υπάρχει ένας Κανονισμός που θα εφαρμοστεί το ίδιο για όλους.

(Χειροκροτήματα από την πτέρυγα της Νέας Δημοκρατίας)

Κύριε Υπουργέ, έχετε τη δυνατότητα να απαντήσετε, για να κλείσει η συνεδρίαση.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, όπως αντιληφθήκατε, πρέπει να καλωσορίσουμε και την κ. Κωνσταντοπούλου στην Ομάδα Αλήθειας, διότι, όπως καταλάβατε, πάνε τα Τέμπη, τελείωσαν τα Τέμπη. Τώρα είναι τα stage.

(Χειροκροτήματα από την πτέρυγα της Νέας Δημοκρατίας)

Έχουμε κάτι stage τώρα. Τα Τέμπη και οι κλάψες και όλα αυτά τελείωσαν. Τώρα, τα stage!

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί του διανεμηθέντος πορίσματος της Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με την ενδεχόμενη τέλεση του αδικήματος της παράβασης καθήκοντος, άρθρο 259 του Ποινικού Κώδικα, κατά το χρονικό διάστημα μεταξύ 3-3-2023 και 6-3-2023, από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο κατά την άσκηση των καθηκόντων του περί αποδοχής ή μη της πρότασης για την άσκηση δίωξης κατά των ως άνω πρώην Υφυπουργού.

Στο σημείο αυτό θα διακόψουμε τη συνεδρίαση και θα επανέλθουμε στις 19:00΄ για τη διεξαγωγή της μυστικής ψηφοφορίας.

Ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Θα ακολουθήσει μυστική ψηφοφορία επί της προτάσεως της επιτροπής για την καταγγελλόμενη πράξη της παράβασης καθήκοντος, άρθρο 259 του Ποινικού Κώδικα, για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμα της ως άνω επιτροπής και λήψη απόφασης για την άσκηση ή μη δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου, σύμφωνα με τις διατάξεις της παραγράφου 3 του άρθρου 157 και του άρθρου 73 του Κανονισμού της Βουλής.

Η διεξαγωγή της ψηφοφορίας θα γίνει με εκφώνηση του καταλόγου από δύο συναδέλφους Βουλευτές, έναν από τη Συμπολίτευση και έναν από την Αξιωματική Αντιπολίτευση. Για τη διεξαγωγή της μυστικής ψηφοφορίας θα σας διανεμηθεί ένας φάκελος που θα περιέχει το ψηφοδέλτιο στο οποίο αναγράφεται η καταγγελλόμενη πράξη για την οποία ζητείται η άσκηση δίωξης, σύμφωνα με την πρόταση της επιτροπής και ένας μικρός λευκός φάκελος, εντός του οποίου θα τοποθετηθεί το ψηφοδέλτιο.

Παραπλεύρως της καταγγελλόμενης πράξης, για την οποία ζητείται η άσκηση δίωξης, σημειώνονται οι λέξεις: ΝΑΙ, ΟΧΙ, ΠΑΡΩΝ. Οποιοδήποτε άλλο σύμβολο, το οποίο δεν περιλαμβάνει αλφαβητικούς χαρακτήρες, εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στο ψηφοδέλτιο, όπως «Χ» ή «V», γίνεται επίσης αποδεκτό.

Όσοι συνάδελφοι επιθυμούν να ψηφίσουν υπέρ της πρότασης άσκησης δίωξης του πρώην Υφυπουργού παρά τω Πρωθυπουργού κ. Χρήστου Τριαντόπουλου κατά το χρονικό διάστημα μεταξύ 3-3-2023 και 6-3-2023, θα σημειώνουν με σταυρό την προτίμησή τους κάτω από τη λέξη ΝΑΙ για την καταγγελλόμενη πράξη.

Όσοι συνάδελφοι επιθυμούν να ψηφίσουν κατά της πρότασης άσκησης δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου κατά το χρονικό διάστημα μεταξύ 3-3-2023 και 6-3-2023, θα σημειώνουν με σταυρό την προτίμησή τους κάτω από τη λέξη ΟΧΙ για την καταγγελλόμενη πράξη.

Όσοι συνάδελφοι επιθυμούν να ψηφίσουν ΠΑΡΩΝ, θα σημειώνουν με σταυρό την προτίμησή τους κάτω από τη λέξη ΠΑΡΩΝ για την καταγγελλόμενη πράξη.

Σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων.

Μετά την ολοκλήρωση της ψηφοφορίας η εφορευτική επιτροπή θα προχωρήσει στη διαλογή και καταμέτρηση των ψήφων. Το ψηφοδέλτιο, καθώς και το κατατεθέν πόρισμα θα καταχωριστούν στα Πρακτικά της σημερινής συνεδρίασης.

(Το δείγμα του ψηφοδελτίου καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 396)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Με την εκφώνηση του ονόματός του κάθε Βουλευτής θα προσέρχεται στην ψηφοδόχο, όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί στο τέλος της εκφώνησης των ονομάτων των Βουλευτών για λόγους εύρυθμης λειτουργίας της διαδικασίας.

Επαναλαμβάνω ότι στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής, σύμφωνα με το άρθρο 155 παράγραφος 8 του Κανονισμού της Βουλής.

Επίσης, σας γνωστοποιώ ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που δεν μπορούν να μετέχουν με φυσική παρουσία στη μυστική ψηφοφορία, σύμφωνα με το άρθρο 70Α του Κανονισμού της Βουλής, όπως ισχύει.

Όταν εκφωνείται συνάδελφος Βουλευτής που ψηφίζει με επιστολική ψήφο, ο φάκελος θα παραδίδεται στην εφορευτική επιτροπή, ώστε να εναποτίθεται η ψήφος στην κάλπη και οι ψηφολέκτες θα επιβεβαιώνουν την ψήφιση. Οι ψήφοι αυτές θα συνυπολογιστούν στην καταμέτρηση που θα ακολουθήσει. Τα ψηφοδέλτιά τους βρίσκονται μέσα σε σφραγισμένους λευκούς φακέλους. Ο κάθε φάκελος εσωκλείεται σ’ έναν μεγαλύτερο φάκελο επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

Συμφωνεί το Σώμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το Σώμα συνεφώνησε κατά πλειοψηφία.

(Τα διαβιβαστικά έγγραφα των προαναφερθεισών επιστολών καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 398α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Καλούνται επί του καταλόγου ο Βουλευτής Θεσπρωτίας κ. Βασίλειος Γιόγιακας από τη Νέα Δημοκρατία και η Βουλευτής Ευβοίας κ. Αικατερίνη Καζάνη από το ΠΑΣΟΚ - Κίνημα Αλλαγής.

Καλούνται επίσης ως ψηφολέκτες ο Βουλευτής Β΄ Θεσσαλονίκης κ. Θεοφάνης (Φάνης) Παπάς από τη Νέα Δημοκρατία και ο Βουλευτής Ιωαννίνων κ. Ιωάννης Τσίμαρης από το ΠΑΣΟΚ - Κίνημα Αλλαγής.

Πρόεδρος της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, ο Α΄ Αντιπρόεδρος της Βουλής κ. Ιωάννης Πλακιωτάκης και γραμματέας ο κ. Σπυρίδων Κουλκουδίνας.

Παρακαλώ τις κυρίες και τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα του κάθε συναδέλφου που ψηφίζει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει συνάδελφος, ο οποίος δεν άκουσε το όνομά του; Κανείς.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ - ΔΙΑΛΟΓΗ)

(ΚΑΤΑ ΤΗ ΔΙΑΡΚΕΙΑ ΤΗΣ ΚΑΤΑΜΕΤΡΗΣΗΣ-ΔΙΑΛΟΓΗΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος είκοσι οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Χέρσου Κιλκίς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Να ενημερώσουμε τους αγαπητούς μικρούς μας φίλους ότι είχε προηγηθεί μια συνεδρίαση για να αποφασίσει η Βουλή επί της άσκησης δίωξης ή όχι κατά ενός πρώην Υφυπουργού. Έγινε η ψηφοφορία και τώρα γίνεται η καταμέτρηση των ψήφων. Δυστυχώς, δεν προλάβατε τη συνεδρίαση. Όμως, η συγκεκριμένη ημέρα είναι διαφορετική, δεν είναι κάτι συνηθισμένο που γίνεται στη Βουλή, και βρεθήκατε σήμερα για να την παρακολουθήσετε.

Θέλω να σας ευχηθώ καλή επιτυχία, καλή πρόοδο και καλό Πάσχα σε όλους.

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας.

Ψήφισαν συνολικά 200 Βουλευτές.

Βρέθηκαν στην κάλπη 200 ψηφοδέλτια.

Έγκυρα 200 ψηφοδέλτια.

Ειδικότερα, για την καταγγελλόμενη πράξη παράβασης καθήκοντος (άρθρο 259 ΠΚ) ψήφισαν

ΝΑΙ, για την παραπομπή του κ. Τριαντόπουλου, 190

ΟΧΙ, για τη μη παραπομπή του κ. Τριαντόπουλου, 10

Κατόπιν του αποτελέσματος της διεξαχθείσης μυστικής ψηφοφορίας σύμφωνα με τις διατάξεις των άρθρων 86 του Συντάγματος, ιδίως της παραγράφου 3, το άρθρο 153 επ. του Κανονισμού της Βουλής, ιδίως των παραγράφων 2 και 3 του άρθρου 157 και του ν.3126/2003 «Ποινική Ευθύνη των Υπουργών», όπως ισχύουν, η Βουλή αποδεχόμενη το πόρισμα και την πρόταση για άσκηση δίωξης της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του», αποφάσισε την άσκηση ποινικής δίωξης για την αξιόποινη πράξη, όπως αυτή περιγράφεται στο ως άνω πόρισμα το οποίο καταχωρίστηκε στα Πρακτικά της Ολομέλειας της Βουλής της συνεδρίασης της 7ης Απριλίου 2025 και αποτελεί αναπόσπαστο μέρος της απόφασης αυτής, καθώς και στα Πρακτικά της σημερινής συνεδρίασης.

Ειδικότερα, η Ολομέλεια της Βουλής αποφασίζει την άσκηση ποινικής δίωξης κατά του πρώην Υφυπουργού παρά τω Πρωθυπουργώ, κ. Χρήστου Τριαντόπουλου, για το χρονικό διάστημα μεταξύ 3-3-2023 και 6-3-2023 για την ακόλουθη αξιόποινη πράξη: παράβασης καθήκοντος (άρθρο 259 ΠΚ).

Κυρίες και κύριοι συνάδελφοι, κατόπιν του αποτελέσματος αυτού, σας ενημερώνω ότι σύμφωνα με τα άρθρα 86 παράγραφος 4 του Συντάγματος 158 παράγραφοι 1 και 2 του Κανονισμού της Βουλής και το άρθρο 8 του ν.3126/2003 περί ποινικής ευθύνης Υπουργών, θα προχωρήσουμε στη διαδικασία που προβλέπουν οι ανωτέρω διατάξεις για τη συγκρότηση του Δικαστικού Συμβουλίου.

Ο Πρόεδρος της Βουλής θα απευθύνει επιστολή προς τον Υπουργό Δικαιοσύνης κ. Γεώργιο Φλωρίδη για να αποστείλει κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας, που έχουν τα νόμιμα προσόντα, προκειμένου σε προσεχή συνεδρίαση της Ολομέλειας να αναδειχθούν διά κληρώσεως τα πέντε τακτικά και τα τρία αναπληρωματικά μέλη του Δικαστικού Συμβουλίου, καθώς και ο ασκών καθήκοντα εισαγγελέας με τον αναπληρωτή του.

Το προαναφερθέν πόρισμα, που βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών, θα καταχωριστεί στα Πρακτικά της σημερινής συνεδρίασης.

(Να καταχωριστεί το link: <https://www.hellenicparliament.gr/UserFiles/510129c4-d278-40e7-8009-e77fc230adef/%CE%A0%CF%8C%CF%81%CE%B9%CF%83%CE%BC%CE%B1_07.04.2025_1.pdf> )

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 20.11΄λύεται η συνεδρίαση για την Τετάρτη 30 Απριλίου 2025 και ώρα 9.00΄, με αντικείμενο εργασιών του Σώματος: κοινοβουλευτικός έλεγχος, συζήτηση επίκαιρων ερωτήσεων.

Καλό Πάσχα σε όλους.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**